
Coperta: Adrian Ionescu 


Nu îngăduia să-l ajute nimeni să se îmbrace. 
Tatăl său, Constantin Cantemir, domnitorul Moldovei, po- 
runcise ca doi copii de casă să-i stea în preajmă ori de cîte 
ori va avea nevoie. El, beizadeaua Dumitrașcu, nu-i suferise 
în această dimineaţă. Pînă și cuvîntul „beizadea“, care îi 
răsări în minte, îl nemulțumi. În aşa hal ajunsese Moldova, 
încît şi fiul domnitorului avea nume turcesc... Beizadea ! 

Trei ani cât a stat la Constantinopole n-a auzit decît 
un singur cuvînt: beizadeaua... beizadeaua... De aproape 
doi ani, de cînd s-a întors în Moldova, la fel. De la Poartă 
n-a putut pleca pînă n-a venit să-i ia locul fratele său mai 
mare, Antioh. Sultanul nu putea să doarmă liniștit fără să 
aibă ca ostatec pe unul din cei doi fii ai lui Constantin Can- 
temir ! 

Îi fusese dor de Moldova, dar acum îi părea rău de 
Constantinopole. Începea să se plictisească. Se privi în o- 
glinda de Veneţia, rămasă moștenire de la maică-sa, Ana 
Bantăș, ştiutoare de bună carte, pricepută și dibace foarte 
în treburile gospodăriei. | 


Va trebui să mai reteze din buclele astea negre! Își 
privi ochii. În vremea din urmă îl usturau. De acum șapte 
ani de zile, de cînd dascălul Ieremia Cacavelas (ce nume 
nesuferit mai are şi omul acesta, care altfel e tobă de învă- 
ţătură și mare dușman ai turcului, măcar că pe faţă n-o 
arată) îl deprinsese să slovenească în trei limbi, fără ochi 
buni n-ar fi putut face nimic. Şi la Marea Academie a Pa- 
triarhiei din Constantinopole tot ochii i-au trebuit. 

Acești ochi l-au privit cu tristeţe pe Ioan Cariofil, în- 
depărtat din fruntea Academiei, bănuit fiind de erezie cal- 
vină. Pe Dionisie leromonabhul, profesor de filozofie, fizică 
şi teologie. Pe Alexandru Mavrocordat, priceput în medicină 
şi fizică. Aceşti ochi s-au trudit pe cărţile de literatură 
universală aie lui Meletie, episcop de Arta, apoi de Atena. 

Acum îi era dor de tot ce lăsase. Trebuia să se în- 
toarcă la Constantinopole. Mai avea de învăţat. 

În oglindă, haina de brocart făcea falduri. Le netezi. 
Brocartul acesta şi sabia de la şold erau singurele semne 
că el, Dimitrie Cantemir, era fiu de domn. Încă o deşertă- 
ciune ! Şi chiar dacă n-ar fi fost! Înaintea lui, mai în 
vârstă fiind, se găsea Antioh, fratele său, cel care încă de 
pe acum începuse să se îngroaşe... Zîmbi. În colțul buzelor, 
o adîncitură. În Moldova, nu mai urmau în scaunul țării 
fiii domnului. Totul era la cheremul boierilor și al Porții. 
Mai ales al Porții. | 

Cravata înfoiată de la gît îşi răzvrătise un colţ. Duse 
mîna. Nodul nuera bine potrivit. Învăţase să-şi lege cra- 
vata tot la Constantinopole. Îi atrăsese luarea aminte felul 
în care se îmbrăca Pierre Antoine de Castagner, marchiz 
de Châteăuneuf, ambasadorul lui Ludovic al XIV-lea la 
Poarta otomană. Un om fin şi cu gust. Nu putea să-i imite 
întru totul îmbrăcămintea. Era o beizadea. Dar măcar 
cravata lui înfoiată ! 

— Mon prince, cu mîna stingă fixaţi nodul, cu 
dreapta treceţi pe dedesubt celălalt capăt. Splendid, mon 
prince. Aveţi un gust desăvârșit ! 

Niciodată n-a putut ști dacă domnul de Châteauneuf 
îi urăște cu adevărat pe turci. 

— Otomanii au calităţi strălucite, mon prince. 

Nu i-a trebuit mult timp ca să-și dea seama că 
domnul de Châteauneuf preţuia mai ales calitatea turcilor 
de a fi dușmanii împăratului austriac. Din toate acestea nu 
avea de câştigat decît Ludovic al XIV-lea. 

Prin domnul de Châteauneuf l-a cunoscut pe domnul 
Collier, ambasadorul Olandei. Ciudat om și domnul Collier ! 
Nu uita niciodată să amintească faptul că se născuse la 
Smirna, unde tatăl său fusese consul. 

— Eu, mon prince, sînt numai pe jumătate european. 

Minţea ! Era la curent cu toată literatura şi știința 
Renașterii. De la el a auzit şi a învăţat multe. Totdeauna 
avea casa deschisă. Aici, chiar cei mai înfocaţi credincioși 
ai Coranului puteau găsi pe furiș cîte un pahar de vin, lu- 
cru neîngăduit de marele Muftiu. 

Abia aștepta să-i revadă pe acești oameni ! 

Se uită din nou în oglinda venețiană. Își potrivi 
gugiumanul alb-albastru. Nu se putea fără el! La curtea 
lui Constantin Cantemir se găsea nedezlipit omul sultanu- 
lui... O singură dată să fi uitat să şi-l pună şi ar fi fost grea 
primejdie. Se învățase cu el de la Stambul. După ce și-a 
pus întîia oară turbanul, cu altfel de ochi l-a privit Nefi 
Ogli, care învățase latineşte de unul singur. Nu se găsea în 
tot Stambulul un mai bun cunoscător al culturii mahomedane 
ca acest Nefi Ogli. El l-a dus în casa lui Saadi-effendi, care-i 
împărtășise învăţătura sa în ale matematicii. Așa a ajuns 
şi la Ali-effendi, care scrisese o istorie turcească. 


Trebuia să se întoarcă la Stambul ! Înainte de toate, 
uriașul bolnav trebuia cunoscut. Era numai o boală trecă- 
toare ? Sau poate... Poate erau semnele morţii apropiate. 

Apele oglinzii venețiene se tulburară. Dumitrașcu era 
cu mîna pe turban. Deodată i se păru ca o ceaţă în fața 
ochilor. Se înţepeni mai vîrtos pe picioare. Din frunte îi 
creştea un corn, un corn imens. Tot capul i se alungi. Parcă 
nu mai era al lui. I se arătă limpede capul unui cal cu un 
corn în frunte. Unde a mai întîlnit chipul acesta? În ce 
carte veche ? A, da! E un inorog. El, Dumitrașcu Cante- 
mir, e un inorog. Își trecu mîna peste frunte. Apele oglinzii 
venețiene se limpeziră din nou. Îşi aduse aminte. Într-o carte 
arabă citise că inorogul, acest animal fantastic, e simbolul 
înțelepciunii. 


x 


Casei Dediului, pe care medelnicerul de Galaţi și-o 
ridicase la marginea Iaşului, în Tătărași, i se dusese vestea. 
Medelnicerul, om umblat, rămas multă vreme la Țarigrad 
şi deprins cu lumea Fanarului, adusese cu el şi gusturi fis- 
tichii, care uimiseră pe boierii mai vîrstnici ai Moldovei. 

Înainte de toate, omul putea să rămînă cu gura căscată 
numai privind din afară casa Dediului, care se deosebea 
cu totul de cele obișnuite ale Iașului. Adusese dumnealui 
meșteri din Fanar şi și-o ridicase. Ca din nimic, se înălțase 
pe dealul 'Tătăraşului, tocmai în locul unde se îmbulzeau 
teii cei mai bătrîni ai Iașului. Cînd a fost vorba să se taie 
yn pîlc dintre ei pentru a face loc hardughiei, oamenii de 
prin partea locului au făcut plîngere la Vodă. Au rămas cu 
plîngerea ; fhedelnicerul de Galaţi a știut să ungă unde 
trebuia și, astfel, fără prea multă bătaie de cap, au fost 
răpuși cîţiva tei. Nu după mult, în acel loc se înălță casa, 
care avea un cat şi două sagnasii, cum nu se mai pomenise 

în acea vreme. Pe peretele de sus al catului, zidul ieșea 
din loc în loc sprijinit de bîrne. Tocmai în ieșituri meșterii 
alcătuiseră multe geamlîcuri. Deasupra catului, acoperișul 
se rotunjea mult în afară. De o parte și de alta a ușilor, 
care duceau înăuntrul casei, atîrnau fînare, de la început 
rămase stinse, nefiind oameni pricepuţi care să le grijească. 
Casa Dediului și din alte pricini zădărise pe ieşeni. A- 
junsese chiar la urechile lui Constantin Cantemir că acolo 
se petreceau lucruri lipsite de bună-cuvinţă, care burzuluiau 
pe boierii mai bătrîni, dar ispiteau pe cei mai tineri. 

Se dusese vestea petrecerilor date de Aniţa Dediului, 
mai ales cînd soţul era plecat cu treburile sale de medel- 
nicer la Galaţi. În preajma prînzului se grămădeau înaintea 
casei carîtele şi butcile. Chiar în această zi fremătau ar- 
măsari în cioltare aurite şi cai de Arabia cu şei străluci- 
toare. Pe scara de la intrare foiau scutelnici și poslujnici. 
Încăperile casei fuseseră împărţite cu socoteală de meșterii 
aduşi din Fanar. 

În acel ceas, Aniţa Dediului se afla într-o încăpere 
cu tavanul scund, tolănită alături de Victoria — soția" lui 
Lascăr Ruset — pe unul dintre divanurile turcești, aduse 
anume de la Constantinopole. Chilimurile vărgate de Idirn€ 
se boţiseră sub trupurile celor două, iar perniţele cu ara- 
bescuri în fir de mătase se găseau pretutindeni. 

Aniţa, deși mai virstnică, era mai subţire decît Vic- 
toria. Amîndouă aveau păr negru şi sprîncene încondeiate. 
Obrazul Victoriei era dat cu paţachină. Al Aniţei, nu. 
Era însă izbitoare asemănarea buzelor lor, care se râăs- 
frîngeau cărnoase şi roşii. 

— Şi crezi că vine, Victoriţo ? 

— Vine, dragostea mea ! Cum să nu vină? Ar mai 
avea zi bună cu mine Lascăr dacănu l-ar aduce? Şi, unde 
mai pui că însuși vornicul Vasile s-a jurat că-l va lua pe 
sus. 


Vornicul nu l-a luat pe sus. A venit el singur. Că- 
lare. Auzise prea multe despre casa Dediului și, mai ales, 
despre nevasta acestuia, Aniţa. 

L-a întîmpinat chiar ea. Nu-l mai scotea din „mă- 
ria-ta“. De la femeia asta nu va putea afla nimic. Nu l-ar 
fi mirat ca ea însăşi să fi fost amestecată în uneltirile boie- 
rești. Prea vicleană. Şi câtă risipă în casa acestui medelnicer ! 
De unde scoseseră galbenii pentru a o face aidoma caselor 
din Țarigrad ? 

— Şi dumneaei cine e ? 

—  Victoriţa, nevasta lui Lascăr Ruset, mănia-ta ! 

Cîtă lenevie în înfăţişarea acestei femei ! S-a ridicat 
o clipă de pe divan și s-a întins la loc sprijinindu-se în 
coate. Nevasta lui Lascăr Ruset ! Toți cei din neamul Ruse- 
teştilor au aceeași îndrăzneală faţă de Cantemireşti ! Pînă 
şi femeile !. Își simţea sîngele fierbînd. N-avea voie să a- 
rate nimic. Se hotărî să n-o bage în seamă. Răspundea 
întrebărilor Aniţei. Punea altele. Simţi că Victoriţa se 
foiește. Îl încercă o undă de bucurie. Întoarse capul brusc. 
O privi pînă în adîncul ochilor. Cutezătoare, Victoriţa răs- 
punse. 

Cînd s-a strecurat afară Aniţa Dediului ? De ce l-a 
lăsat singur cu Victoriţa ? Și femeia aceasta afurisită tare. 
Îl priveşte și tace. Să tacă și el? Nu. Mai bine să încerce 
s-o zădărască. 

— Şi cum se mai descurcă postelnicul Lascăr Ruset ? 

— Zău, măria-ta, nu l-am întrebat niciodată. 

I-a răspuns în doi peri. Dar a simţit că întrebarea 
a usturat-o. Moltul de Lascăr Ruset trăia din firimiturile pe 
care i le lăsau ceilalți Rusetești. Nepăsarea din răspunsul 
Victoriţei mai putea însă să însemne și altceva. Frumoasă 
femeie !... O privi din nou. Lung. Aceeași privire din par- 
tea ei. Nu mai desluşea nimic din chipul din faţă. Numai 
ochii. Un fel de ameţeală. Şi parcă un fel de tristețe. 

Cînd a intrat din nou Aniţa? În urma ei, două 
slujnice cu tăvi mari. larăşi îşi aminti de Constantinopol : 
marinată de stacoji, licurini jupuiţi, sardele în untdelemn de 
Mitilene, presărate cu piper şi înecate în zeamă de lămii de 
Messina, măsline dulci de Thessalia, icre de chefal, halva 
de Adrianopole... Ochii ! Ochii Victoriţei !... Acum priveau 
spre cele două butelii cu anason de Chio și cu mastică de 
Corint. 

— Poate că măria-ta trebuia să vii și cu paharnicul, 
ca nu cumva să se găsească otravă în băuturile aduse. 

— Se află alte otrăvuri pe care le simţi fără să bei. 

Cînd luă păhărelul de pe măsuţă, Victoriţa îi prinse 
mîna. 

— Îngädui, märia-ta, sà fiu eu paharnicul ? 

Îi luă păhărelul. Sorbi. I-l întinse. Privea în jos, 
smerită. 

Cînd Dimitrie Cantemir sorbi licoarea, simţi buzele 
femeii... ` 


* 


Așadar îi vor pieirea ! Lui, domnului "Țării Moldovei ! 
Lighioanele astea crescute în puf şi învătate numai cu 
sforäriile. Îl și văd cu un picior în groapă! Dar nu știu 
dumnealor — n-au de unde ști! — căel, dela 20 de ani, 
s-a luat de piept cu viaţa. După ce a murit taică-su,Toader, 
s-a făcut herghelegiu vînzînd gelepilor peste Dunăre cai 
moldovenești mai iuți decât cei ai arapilor. Cînd negoţul 
n-a mai fost rodnic, a luat drumul Lehiei cu Savin Zmu- 
cilă, Ilie Abăza şi fraţii Mirescu. Toţi răzeși. Oameni de 
ispravă din părţile Tigheciului. Zdraveni! Nu mirono- 
site în berneveci ! Să-l dea pe el jos din scaunul ţării! Pe 
el, care, ca rohmistru în oastea leşească, a dat iama în oas- 
tea şvezilor ! Şi ce dacă nu ştia carte?! A avut el grijă... 

— Dumitraşcule ! 

— Da, măriacta. 

— Nimic. Cămăraşule, ești aici ? 

— Aici, doamne. 

Şi eu am scris. Nu cu pana. Cu sabia. Ehei, pe cîte 
trupuri de vrăjmași... Dintr-o singură zvicnire, Constan- 


tin Cantemir se ridică din jilt. Icni. Gros, dar încă bine 


înfipt, îşi trecu stînga peste barba albă. Buza de jos se 
răsfrînse şi mai mult. 

— Unde-s boierii, cămăraşule ? 

— Care dintre ei, măria-ta ? 

— Logofătul Miron Costin ? 

— La Barboși, să-și vadă de casă, doamne. 

— Dar de casa mea cine vede? Unde-i Vasile Ga- 
vriliță ? Şi hatmanul Lupu? Şi Apostol? Şi Cerchez? 
Unde s-a mai pomenit ca domnul Moldovei să cineze numai 
cu feciorul său ? 

Aţe sîngerii îi răsăriră în obraji. Se lasă moale în 
jilt. 

— Mergi la casa lui Cerchez. Numai acolo pot fi. La 
jocul de cărți. Poruncă să-i aduci de îndată. Îi cheamă dom- 
nul Moldovei. Ai plecat ? 

Ciudat os şi feciorul ăsta al lui! Cînd l-a trimis pe 
cămăraş, a zîmbit. O fi aflat că el însuşi poruncise hatma- 
nului Lupu să-i adune la un loc pe toţi cei bănuiţi de vîn- 
zare ? Ce ştie fiu-său din viaţa lui, care s-a petrecut cînd 
într-o parte, cînd în alta? După cum bătea vintul pentru 
această ţară amărîtă. 

Întîi l-a făcut rohmistru craiul leşesc Cazimir. Dacă 
stă să se gîndească bine, nu l-a putut suferi pe Cazimir. O fi 
fost el vitiaz, dar îngîmfat rău. L-a părăsit. A trecut în 
Moldova în vremea lui Istratie Dabija. Mai tîrziu, Gheorghe 
Duca l-a cinstit ridicîndu-l ispravnic al Codrului, mai mare 
peste tighecenii lui. Tighecenii lui ! Oameni, nu glumă ! Ce 

vremuri ! Cind l-a făcut armaş pe el, domnia era domnie! 
Nu ca acum, cînd toţi neisprăviţii se visează cu buzduganul 
Moldovei în mînă. 

A fugit Duca-vodă, a trecut şi el, Cantemir, de partea 
turcului, Mahomed al IV-le l-a avut la inimă. N-a fost 
puţin lucru să scape haremul sultanului, care se împlinise cu 
leşe de neam bun. Cînd haremul era mînat spre "Țarigrad, 
a răsărit un pîlc de leşi. Cu oamenii lui i-a tăiat pînă la 
unul. Camenița a căzut, haremul a scăpat, sultanul l-a ţinut 
minte. 


Îi era silă și de sultan. Viteaz, dar lacom, îngîmfat 
şi porcos. Şi cîte a pătimit și cîte s-au scurs! Mai bine să 
nu mai afle nimic feciorul aista din faţa lui ! La ce-ar folosi ! 
Dar de ce s-o fi împopoţonat în asemenea hal ? 

— Unde ai fost, Dumitrașcule, după-amiază ? 

— În tîrg, măria-ta. 

În tîrg ! Ştia el că în tîrg! Numai că Dumitraşcu nu 
aflase că Iordachi Ruset îi şi spusese că beizadeaua a in- 
trat în casa medelnicerului, Dediu. Afurisită și muierea 
medelnicerului ! Plină de hachiţe. 7 

— Anita o cheamă ? 

— Pe cine, tată ? 

Aturisitul ! Se preface. Bună şcoală i-a dat dascălul 
Ieremia. Și toți dascălii de la Țarigrad. Una gindește, alta 
spune... Dar parcă medelnicerul are și o fetică. Ei, nu! I 
s-or fi urcat gărgăunii la cap. Nu cumva ?... Atit a mai rä- 
mas : cuscru cu medelnicerul ! Boierii Moldovei și-au pierdut 
mințile. 

— Marele dragoman Mavrocordat ar vrea să-mi fie 
cuscru. 

— Îi cere fata Antioh ? 

Dumitraşcu întrece orice măsură ! Parcă n-ar şti că 
Mavrocordat îl vrea tocmai pe el ginere ! 

— Ai să te însori cu Casandra, urmașa răposatului 
Șerban Cantacuzino ! 

— Ştiu. 

Asta îi plăcea la Dumitraşcu : era deştept. Ştia ce 
vrea. Nu ca Antioh, moltu. Dacă ar lua-o pe Casandra, i-ar 
băga un cui în inimă lui Brîncoveanu. Că de la Brîncoveanu 
pornea toată sforăria. El făcea, el desfăcea. Pînă şi ticălosul 
de Velișcu Costin, omul lui Sobieski, primeşte pungi de la 
Brîncoveanu. 

— O să i se înfunde ! 

— Cui, măria-ta ? 

Bătrînul nu mai avu cînd răspunde. Simţi o pală de 
aer rece. Întrase cineva. Vodă, fără să-l fi văzut, rosti: 

— Dumneata, vistiernice Ruset ? 

— Eu, măria-ta. Voiam să-ţi amintesc... 

— Ştiu totul, vistiernice. Nu mai e nevoie. 

— Doamne, orice îngăduință... 

— Vistiernice ! 

Glasul domnitorului îl făcu pe celălalt să se tragă 
înapoi un pas. Își dădu seama că nu e clipa potrivită să 
mai picure venin împotriva Costineștilor. 

— Va muri... 

— Cine, măria-ta? 

— Treci la locul pe care ţi l-am hotărît eu, vis- 
tiernice ! 

Dumitraşcu simţi din nou pala de aer rece. Iordachi 
Ruset ieșise din încăpere. Domnitorul era gata să-i mărtu- 
risească lui Dumitrașcu cele ce pregătise. Se opri. Se auziră 
pași. Apoi, glasul gros al cămărașului : 

— Măria-ta, boierii s-au adunat. 

— $ä fie adus Apostol ! 

Glasul lui Constantin-vodă sparse tăcerea care se 
lăsase asupra palatului domnesc. Cînd intră Apostol, de faţă 
erau Dumitraşcu şi Iordachi Ruset. Primul se trăsese într-un 

colţ, vrînd să urmărească din umbră cele ce urmau să se 
întîmple. Cel venit încremeni în uşă. 


Domnitorul privea pe fereastră. Deşi noapte, deosebea 
nămeţii de zăpadă spulberaţi de Crivăţ. Din cînd în cînd, 
şuieratul se sfîrșea într-un fel de geamăt. 

Era bine să-l lase pe Apostol să aştepte. Îl simţea 
speriat, neștiind ce avea să urmeze. La drept vorbind, el în- 
suşi ar fi fost fericit să descopere că Țifescu minţise, că Ior- 
dachi Ruset n-a avut dreptate. Își auzi vistiernicul tușind. 
Nu mai avea răbdare. De unde atita. venin la acest om ? Ştia 
că-i urăște de moarte pe Costinești... Dar, dacă totuşi avea 
dreptate ? Dacă Velişcu și Miron cu adevărat unelteau îm- 
potriva domniei ? Abia scăpase de bătrînul Gavriliţă şi 
acum se înfipsese acest Iordachi Ruset, parcă mai lacom, 
parcă mai fără omenie... Dar Velişcu ? 

Se întoarse spre Apostol. 

— Ce ai a-mi spune ? 

— Măria-ta, am jucat cărţi... 

— Ce ai a-mi spune despre nunta lui Velişcu ? 

— Nu ştiu, doamne... eu... cu cărţile... 

— Dar cînd ai fost la Bucureşti, cu ce te-ai înde- 
letnicit, Apostole ? 

Omul se clatină. Cînd ridică fruntea, se putu citi 
în ochii lui mare spaimă. 

— Gheorghe, tu ştii bine în cîtă cinste ai fost la 
mine... 

Iordachi Ruset făcu un pas şi cu glas dulce adăugă: 


— Măria-sa, ca părinte al tuturor, îţi atrage luarea 
aminte că e mai bine să spui adevărul fără cazne... 

Apostol se înfioră. Își dădu seama de ameninţarea 
ce răzbătea din glasul mieros al vistiernicului. Era pierdut. 
De fapt, nici el nu știa de ce uneltise. Mintea sa puţină îi 

spuse că, dacă era nădejde de scăpare, aceasta putea veni 
numai din partea lui Constantin-vodă. 

— Măria-ta, poruncește să rămînem singuri ! 

— E primejdios, doamne ! sări Ruset. 

— Să rămînă și Dumitrașcu, feciorul tău. Alte urechi 
nu vreau să audă. 

— Doamne... 

—  Vistiernice, du-te! 

Iordachi Ruset, fierbînd, ieși. 

Dumitrașcu n-avea să uite toată viaţa ce auzise 
în această noapte de decembrie. Dacă cele ce puseseră la 
cale Velişcu Gavriliţă şi ceilalți s-ar fi săvirşit, atunci 
însemna că tatăl său ar fi urmat să fie ucis. Încercă să se 
scuture de acest gînd, dar nu scăpa de el. În Moldova, era 
strîmb obiceiul pe care-l împămînteniseră boierii, ca urma- 
şul domnului mort să fie ales de ei. Trebuia ceva schim- 
bat în ţară. Ceva care să curme blestemăţiile boiereşti. 
Țara ar fi răsuflat liniștită şi turcii nu şi-ar mai fi făcut 
mendrele măsluind domniile și asmuţind pe boieri unii 
împotriva altora. 

— Şi cine să fie domn după moartea mea ? 

—  Velişcu. 

Aşadar Velişcu Costin! Mereu Velișcu! 'Taică-su, 
postelnicul lancu, luase drumul Lehiei cînd simţise primej- 
dia otomană. Craiul Cazimir l-a boierit pe el și pe cei 
trei feciori care au fost daţi la învăţătură la Bar, în 
Podolia. Numai unul a rămas la învăţătură: Miron. Cei- 
lalţi doi... 

Toată Moldova îl ştia pe logofătul Miron pentru 
învățătura şi scrierile sale. O fi și el amestecat în unel- 
tirea lu Velicu ? 

Dumnezeule, pe obrajii lui Constantin-vodă au ră- 
sărit din nou aţele sîngerii !... 

— Să fie adus Velişcu ! 


16 


Doi oşteni abia-l ţineau de-o parte şi alta. Avea 
buză de iepure și lobul urechii stîngi îi lipsea. Flăcăruile 
verzi ale ochilor se aţintiră îndrăzneţe. 

— Am fost încuiat şi nu ştiu de ce. 

— Aşa e domnul Moldovei. Toate le face fără 
pricină... Ce zici, Gavriliţă ? 

— Măria-ta, eu nu glumesc. Eu nu-s oricare boier 
al Moldovei. 

— Ştiu, Velişcule. Şi mai bine n-aş fi ştiut-o. Du- 
mitraşcule ! 

— Da, tată! 

— la aminte, Dumitraşcule ! Fiii de domn au de 
învățat din toate. 

— Învăţ, tată. 

— Şi dumneata, vistiernice Ruset, ia aminte ! Velișcu 
Costin vrea să ştie de ce a fost încuiat. 

— Se pare că are cugetul curat, măria-ta... 

— Ce-nseamnă toate astea ? M-aţi ridicat ca pe un 
hoţ. Mi s-a luat tot ce aveam la mine. 

— Nu chiar tot. Numai armele, Velișcule. - Atît. 

— Dar pentru ce ?!! 

— Pentru ce, Gavriliţă ? Răspunde tu, că taică-tu 
mi-a fost mai mult decît mîna dreaptă. El m-a făcut să 
jur, pe mine, domnitorul Moldovei, că n-am să-l pierd 
niciodată. Nici pe el, nici pe neamul lui. Adică și pe tine, 
Vasile ! 

— Fie-ţi milă, doamne ! 

— De Moldova cui i-e milă ? 

— Eu nu cer milă! Cer dreptate! izbucni Velișcu. 

Buza de iepure i se înălbise. Flăcările verzi ale ochi- 
lor ardeau. 

— Ți se va face, Velişcule ! Fără grijă... Am jurat, 
Gavriliţă, să nu te pierd şi totuși... 

— Măria-ta, nu-s eu de vină! El ! El! 

Glasul piţigăiat al lui Gavriliţă se subţiase și mai 
mult. Domnitorul se ridică tunînd : 

— Auzi, Velișcule ? Tu! Ce ai de spus, ticălosule? 

— N-am mai auzit pînă acum ca boierilor Moldovei 
să li se spună ticăloși. Nici un domnitor n-a îndrăznit... 

— A, eu sînt cel care îndrăznește! Eu?! E prea 
mult, Velișcule ! 

— La nunta lui ne-a silit să-i jurăm credinţă ca 
viitor domn al Moldovei, scînci Gavriliţă. - 

— Eu?! Scîrnăvie ! 

— Contenește cu hula, Velișcule ! 

— Sä nu pui mîna pe mine, neam prost ! 

— Cum?! 

Constantin-vodă învineți. Apucă buzduganul și în- 
cepu să-l lovească pe cutezător. 

— Scorneli ! gemu celălalt. 

—  Scorneli, zici ? Şi Apostol a scornit? Şi Jora? 
Și Bujoreanu ? 

De cîte ori rostea un nume, domnitorul izbea cu 
buzduganul în trădător. Velişcu căzuse în genunchi, năpădit 
de sînge. 

— Luaţi-l |! 

Cămărașul îl ridică. 

— În beci cu el! 

În timp ce Velișcu era scos, Gavriliţă încercă iar: 

— Măria-ta, eu nu... i 

— Mi-e scîrbă, Gavriliţă ! Mi-e tare scirbă! Piei 
din faţa ochilor mei! 

Gavriliţă, cât era de gras, se făcu nevăzut într-o clipă. 
Domnitori căzu în scaun, chircindu-se de durere. 

Dumitraşcu sări : 

— Ce ai, tată ? 

— Nimic, fiule. Nimic. 

Constantin Cantemir părea frînt. Oşteanul de altă- 
dată pierise. Tocmai acum se apropie Iordachi Ruset: 

— Să dau poruncă, măria-ta, să i se ia capul noap- 
tea asta ? 

— Crezi, vistiernice, că... 

— Altcum nu se poate, doamne. 

— Fă cum te duce gîndul. 

— Tată... 

— Nu mai pot, Dumitrașcule... Nu mai pot... 


II 


Noaptea de 20 decembrie 1691. În curtea domnească, 
nămeţi. Seimenii au curăţat locul în jurul fîntînii. S-au cul- 
cat. I-a obosit munca. Dorm. În catul de sus al palatului 
domnesc mai arde o lumină. Deşi ninge, se pot desluși prin 
fereastra cea mare trei umbre. Una, groasă, nu poate fi 
decit a lui Constantin Cantemir. S-a dat la o parte. A apă- 
rut o alta: subţire, lungă. N-are astimpăr. Bălăbăne mii- 
nile, se frămîntă : vistiernicul Ruset trebuie să vorbească 
mult, pentru a-l hotărî pe Constantin-vodă să dea porunca 
morţii. Și acum, a treia umbră. Nu prea înaltă. Încreme- 
nită. Pare că ascultă. 

A trecut aproape un ceas de cînd Iordachi Ruset a 
coborit la spătărie. Alte lumini aprinse în partea cealaltă 
a curţii. Frămîntare. Ciţiva oșteni ies, intră. Se aude gla- 
sul căpitanului: Macri. Gros, hodorogit. Acopere viscolul. 
Porunceşte să se curăţe încă o dată locul dimprejurul fîn- 
tînii. Dinfdreapta palatului domnesc, de sub fereastra care 
a rămas luminată, iese a treia umbră. Cea încremenită și 
tăcută. Se îndreaptă spre fîntînă. La zece metri de ea se 
oprește. Nu ii se poate desluși faţa. Viscolul s-a întețit. Urlă. 

Urlă şi Velișcu Costin, scos acum din beci. Cinci 
oșteni abia îl ţin, măcar că e legat cobză. 

Lumina ferestrei din dreapta s-a stins. Constantin- 
vodă priveşte din întuneric. Deși se străduiește să deslu- 
şească ce se întîmplă, ochii lui bătrîni rămîn orbi. 

Dar dacă îl vor vesti că Velişcu a fost ucis și-l 
vor face scăpat ? Nu se poate! Iordachi Ruset nu va lăsa 
cu niciun chip sănuseia capul celui dintîi vrăjmaş al 
său. Şi dacă totuşi va ajunge la înţelegere cu acest ticălos? 
Parcă pe Iordachi Ruset te poţi bizui? Pe care boier te 
mai poţi bizui astăzi ? Nici măcar pe cei pe care i-a boierit 
din rîndurile tighecenilor lui ! 

Bătrînul se linişteşte. E sigur că va cădea capul 
lui Velişcu. Lîngă fîntînă se află cea de a treia umbră. 
Încremenită, tăcută. N-o poate desluși nici pe aceasta. Dar 
ştie că acolo se găsește. E singura umbră în care mai poate 
avea încredere. 


Urletele lui Velișcu au coborit treptat într-un fel de 
muget. Nu poate zări nimic, dar aude mugetul. Din ce în ce 
mai scăzut. Şi apoi, un țipăt. 

Luminile din curtea palatului domnesc se sting. Una 
citc una. 


pd 


Flăcăruia i-a fript degetele. Cele trei, cu care face 
şi semnul crucii. Îl ustură. Dar, mai bine fără lumînare. 
Poate întunericul va șterge totul. Se lasă să cadă în pat, îm- 
brăcat cum e. Parcă a bătut cineva în geam. Sare. Se uită. 
Nimeni. Să aprindă luminarea ? Nu. Va încerca să adoarmă. 
Își ascultă răsuflarea, întins cu perna sub cap. Își apasă 
ochii cu palmele. Vrea să nu mai vadă, şi, totuși, chipul lui 


21 


Velişcu răsare de undeva dinăuntru. larăși buza de iepure. 
Şi cei doi ochi. Verzi. Ca veninul. Un țipăt. Se întoarce pe 
o parte şi-și duce pumnii strînși la timple. Degeaba! Și 
chipul lui Iordachi Ruset, cu obrazul ca o smochină uscată. 
Îşi linge buzele. Mai rămîne să cadă capul lui Miron Cos- 
tin! „Nu! Al lui Miron, nu, măria-ta! Să nu asculţi de 
boierul Iordachi !* Trebuie să se liniştească. Dar cum? 
„Cînd nu poţi adormi, Dumitrașcule mamă, încearcă să-ţi 
aduci aminte de un cîmp de flori.“ Un singur cîmp de flori îi 
răsare în minte. De la Edirne. De lalele. „lusuf, al cui e 
cîmpul ăsta de flori ?“ „A fost al unei babe, beizadeao! A 
rămas un petec. Cînd trăia baba, erau lalele cît vedeai cu 
ochii. Chiar și în locul sfintei moschei. Atunci, nu era. Sul- 
tanul a vrut să ridice moscheea... «Vinde-mi, babo, cîmpul cu 
lalele !» «Nu-l vînd, Luminăţia-ta.» «Nu ţi-e frică de 
secure, babo ?» «Nu, Mărite, fiindcă, dacă ai să-mi tai capul, 
toată lumea o să spună că ce fel de sultan e ăsta, de-şi pune 
mintea cu o babă !» A aşteptat sultanul să moară baba. Abia 
atunci a ridicat moscheea. Din cîmp a rămas un petec cu 
lalele. Pe vremea aceea, erau oamenii înţelepţi, beizadeao.“ 


A văzut la Edirne, în moschee, săpată în marmoră, 
o lalea cu coada în sus. Să ştie fiecare credincios al Cora- 
nului că sultanii nu-și pun mintea cu prostimea. N-a desca- 
păţinat-o pe babă. „Tată, nici tu n-ai să-l tai pe Miron 
Costin.“ „Cind nu poţi dormi, Dumitraşcule mamă, caută 
să-ţi amintești de o nuntă. La nuntă e veselie.“ 


Nu-i adevărat ! Nu totdeauna la o nuntă e veselie! 
A fost la una prin părţile olarilor, la poalele cetāțuii. Și 
acum îl vede pe bătrînul acela înhămat la o căruță, jumă- 
tate gol. Wamurile îi tăiau pielea. În căruță, fiică-sa, mi- 
reasa. Despletită, mînjită cu glod. Oamenii aruncau cu 
pietre, cu ce nimereau. „Ce-au făcut, oameni buni, de-i 
necinstiţi așa ?“ „Ei au necinstit pe mire. Mireasa n-a fost 

fecioară. Nu poate fi hulă mai mare la Moldova ca nepri- 
hănirea miresei.“ Pentru Moldova, tată, pentru Moldova 
nu-l tăia. Știu că tu nu vrei să-i iei capul, că Iordachi Ruset... 
Ce-ar fi să meargă la leremia Cacavelas ? Domnul ţării mai 
apleacă urechea uneori la sfatul dascălului. Nu poate acum, 
în toiul nopţii. Dar nu mai e noapte. Se crapă de ziuă. 
Se-aud tropote de cai. Şi nechezat. Nu, nu e numai viscolul. 
Sare din pat. Desluşeşte prin ţipla geamului pe căpi- 
tanul Macri cu cîţiva călăreţi. Căpitanul Macri e omul lui 
Iordachi Ruset. Ies pe poartă. Încotro, căpitane Macri ? 


pd 


Cu două săptămîni în urmă, Constantin-vodă poruncise 

ca Nicolae, feciorul lui Miron Costin, să plece la Țarigrad. 

Acum o săptămînă, Velișcu, care venise de la Iaşi, îl 
sfătuise pe fratele său să nu-l trimită. 

`— Frate, fiecare face cum îl taie capul. 

Prin aceste vorbe Miron i-a atras luarea-aminte lui 
Velișcu nu numai în legătură cu Nicolae. Era un răspuns 
limpede, că nu se alătură complotului urzit împotriva dom- 
niei. Chiar dacă nu încuviințase că Iordachi Ruset și Con- 
stantin-vodă se dăduseră trup și suflet de partea austriecilor. 
EI, logofătul Miron Costin, era de partea  polonilor. Nu 
fiindcă învățase carte la Bar, în Podolia. Nici fiindcă 
craiul polon îi făcuse nobili pe el și ai lui. Dar po- 
lonii i se păreau mai de nădejde împotriva turcului. Oricum, 
țara şi boierii nu trebuiau să se împartă în două. Dacă 
domnia a hotărît așa, așa să rămînă. Velişcu a plecat în- 
cruntat. 

În curtea boierească de la Barboşi, s-a așternut liniș- 
tea. Cînd nevastă-sa, Ileana, l-a văzut pe Nicolae depăr- 
tîndu-se călare spre Țarigrad, s-a prăbușit în cerdac. O 
gheară i-a prins inima, i-a tăiat răsuflarea și n-a mai ştiut 

nimic. A sărit marele logofăt, au sărit femeile. Au dus-o în 
casă. Acum, abia își mai trage sufletul. Alături de ea, 
Miron, soţul pe care l-a urmat credincioasă. Îl caută trist 
cu ochii. În colţ, o candelă pîlpîind. Şi-au întors amîndoi 
ochii spre lumină. „Ca și lumina asta, femeia mea s-a petre- 
cut într-un ungher.“ De cînd a luat-o pe nepoata lui Simion- 
vodă, viaţa lui a fost alta. 

Un zgomot. Femeia lui plînge. Tăcut, împietrit. Îi 
prinde mîna. 

— O să treacă, Ileano ! 

Abia i-a putut desluși șoapta : 

— Popa!... 

Îi lasă mîna. În încăperea vecină, popa aştepta. Cînd 
s-a întors cu el, candela se stinsese... 

Ochii i se opresc pe predoslavie : ,,...să încep osteneala 
aceasta, după atîtea veacuri de la descălecatul ţărilor cel 
dintîi, de Traian, împăratul Rîmului, cu cîteva sute de ani 
preste mie trecute, se sparie gîndul...“ 

Şi totuşi s-a apucat de scris. I-a fost inimii durere să 
lase cu mare ocară înfundat neamul acesta, de o samă de 
scriitori. A trudit mult. Anii au trecut. Prins de muncă, n-a 
mai ţinut socoteală de nevastă şi copii. Acum își simte su- 
fletul greu. Deși învățase de mult că nu-s vremile sub om, 
ci bietul om sub cîrma vremii, n-a putut răbda basnele și 
ocările altora asupra neamului său. Nu-i șagă să scrii ocară 
veşnică unui neam, căci scrisoarea lucru veşnic este. Cînd 
ocărăști într-o zi pe cineva, este greu a răbda. Dar în veci ? 
El va da sapa de ale lui toate cîte a scris... 

Singur. Nespus de singur. Nu împărtășea zbuciumul 
zadarnic al lui Velişcu. Şi-a dat seama că frate-său urmă- 
rea să-l dea jos pe Constantin-vodă. Şi ? leșea Moldova mai 

cîștigată din asta ? Îl ştia bine pe Velișcu. Îi era frate. Nu- 
mai setea de putere îl mîna și nimic altceva. 

Noaptea se scurge greu. Pe la patru ceasuri ale dimi- 
neţii, marele logofăt adoarme. Către prînz, îl trezesc nişte 
răcnete din ogradă. Un pîlc de călăreţi din partea domniei. 
Omătul scîrțiie sub copite şi cizme. Caii nechează. Şuvoaie 
de aburi ţîșnesc din nări. Aha; logofătul de păhărnicei 
Macri, cel căruia Velişcu îi spusese „om rău și de nemic“. 
De sub căciulă îi atîrnă laţele roşcate ale părului. Rînjește. 
Poruncă de la domnie ca marele logofăt să se înfăţișeze în 
cea mai mare. grabă în faţa lui Constantin-vodă. Nu aude 
nimic. Nu vrea să ma: audă nimic. N-o poate părăsi pe 
Ileana tocmai acum... Şi un păgîn i-ar încuviinţa să-și în- 
groape moarta iubită. Nimic ! Nici un- răgaz. „Marele logo- 
făt se va întoarce și o va îngropa după ce va da ochi cu 
domnul !“ Ce se petrece cu el? I-au pus şuba, căciula. I-au 
adus calul. Chiar Macri l-a sprijinit să se urce în șa. Încotro 
călăresc ? Aha, spre domnie !... L-a chemat Constantin-vodă. 
În cea mai mare grabă. Trapul săltat al calului îl zdruncină. 
Unde o fi Velişcu ? 

— Unde-i fratele meu, Velișcu ? 

— Se hodineşte... 

De ce a rînjit Macri ? Ce s-a întîmplat cu Velişcu? 
Acasa a rămas Ileana, neingropată. Gindurile curg... 

.. „Nu-s vremile sub om, ci bietul om sub cîrma vre- 
mii...“ A scris şi asta în letopiseţ ? Dacă nu, cînd se va în- 
toarce de la Iaşi, o va scrie. Acolo sînt casele Romanului ? 
E-atîta ceaţă, de parcă ar fi căzut întunericul. I-e sete. De 
ce i-o fi sete tocmai pe o asemenea vreme ? Va porunci lui 
Macri să oprească în Roman. Ştie el acolo o fintină. Apă 
proaspătă. Au și intrat în tîrg. Macri a apărut lîngă fintînă. 
Și nu i-a poruncit nimic. De unde o fi ştiind că-l arde 
setea ? 

— Descalecă, bo:erule ! 

— Mi-e sete. 

— O să-ţi treacă. 

A descălecat. 

Apă proaspătă... Nu-s vremile sub om, ci... N-a tre- 
cut în letopiseţi... 

— Închină-te ! 

În numele tatălui, al fiului şi al... 

Miron Costin, îngenuncheat lîngă fîntînă. Ca şi cum 
n-ar ști ce va urma, rostește rar : 

— În numele tatălui, al fiului și al... 

Macri a scos paloşul. A despicat aerul și... 


x 


Căldura de martie desfundase drumurile. Stăruia pt- 
cla pînă către amiază și apoi se ridica, de parcă ar fi fost 
luată cu mîna. Soarele mîngîia moţurile mugurilor îndem- 
nîndu-i să plesnească. 

Numai în palatul domnesc din Iași, neclintite, umbra şi 
tristețea. Serile, pînă noaptea tîrziu, Dumitrașcu şi le petre- 
cea lîngă tatăl său citindu-i din psalmi şi din istoriile cele 
vechi. 

Câteva luni, Constantin-vodă nu l-a mai suferit la 
curlea sa pe Iordachi Ruset. El îl sfătuise să-i ucidă pe fra- 
ţii Costin. Se căia amarnic. Apoi, hatmanul Lupu, ginerele 
domnitorului, a început cu răbdare să pregătească din nou 
venirea vechiului vistiernic. În cele din urmă, domnitorul 
l-a iertat. Dumitraşcu vedea toate acestea, însă, nevrînd să 
mai amărască zilele tatălui său, și așa slăbit peste măsură, 
tăcea. 

De dimineaţă, răcnetele lui Constantin-vodă, care sufe- 
rea cu rârunchii, ridicaseră în picioare pe toţi curtenii. Du- 
mitrașcu, cel dintîi, venise lîngă căpătiiul lui. Lumina abia 
răzbătea în încăperea în care bătrînul se zvîrcolea de durere. 

Ochii lui Dumitraşcu erau încercănaţi, avea obrazul tras de 
griji şi nesomn. Îi era teamă să-l atingă cu mîna pe bătrin ; 
orice atingere îl cutremura. 

Domnitorul părea că se liniștise. Deschise ochji ceţoşi. 
Îşi privi fiul ca din depărtări. 

— Dumitraşcule ! 

— Aici sînt, tată. 

— Să nu te sprijini pe Iordachi Ruset, că pe el nu-l 
doare pentru ţară, nici pentru domnie. 

— Ştiu. 

— Ba nu știi. Eşti tînăr și o să vrea să-și facă men- 
drele. | i 

— Tată, nu-i pentru mine domnia... 

— Cum? Ce-ai zis?! 

— Antioh e mai în vîrstă. Lui i se cuvine. 

—. Băiete ! Bă... 

Constantin-vodă încercă să se ridice, dar se simţi 
fulgerat de durere şi se prăvăli. 

— lartă-mă, tată ! 

— Eşti mai luminat... te-am ţinut pe lîngă mine... 
Tu ! Nu Antioh ! Auzi ? Tu! ~ 

— Da, tatä. 

Bătrînul se chirci de durere şi nu mai scoase nici un 
cuvînt. Cât de ciudat! Dintr-o dată, omul din [aţa sa i se 
păru un străin. Ştia că avea să moară curînd și că-l va lăsa. 
Acesta să fie tatăl său ? Oșteanul în slujbă la poloni, dom- 
nitorul care hotăra asupra vieţii supușilor săi? De cîte ori 
se gîndise la moartea bătrînului, încercase o teamă cumplită. 
Aproape o spaimă. Acum nu mai simţea nimic. Să nu-l fi 
iubit cu adevărat niciodată ? Fără nici un rost, începea să-l 
înece rușinea. Şi totuși, undeva, rămiînea în el un al doilea, 
rece. Privea pe omul din fața lui zguduit de dureri. Pentru 
prima oară îi vedea pe mîini pete cafenii. Vinele groase bă- 
teau slab. Petele astea cafenii! Unde le mai zărise? Pe 


a 27 


mîinile lui Velişcu Costin, cînd... Să ajung domn? Pentru 
cine ? De ce să ajung domn? Dumitrașcu simţi pe cineva 
îndărătul său. Pătrunsese Iordachi Ruset. 

— Trebuie să ne îngrijim de cele ce vor urma, Du- 
mitraşcule ! 

Nici măcar încă n-a murit domnitorul Moldovei şi acest 
sfetnic, care de cîțiva ani era de fapt capul ţării, şi începuse 
să-l îngroape. Îi venea să-l lovească cu dosul palmei peste 
obrajii uscați. Se stăpîni. În loc să simtă durere, fierbea de 
revoltă. | 

Constantin-vodă mai deschise o dată ochii şi rosti: 

— Tu, Dumitraşcule ! Numai tu! Iordachi, să-l a- 
juţi... să-l... Se chirci. Apoi, dintr-o dată, se distinse. 

— Dumnezeu să-l ierte ! 

— Tată! 

Păşind măsurat, Iordachi Ruset aprinse o lumînare 
la căpătiiul mortului. 

— Potoleşte-te ! Mai avem de vorbit pînă a da ves- 
tea şi celorlalţi. 

Dumitrașcu învățase să-și ascundă gindurile și sim- 
ţirea. Va trebui şi acum să se stăpînească, nicicum să nu-l 
simtă vistiernicul că nu-l vor aștepta zile bune cu el ca domn. 

— Mă asculti ? 

Își îndreptă ochii spre Iordachi Ruset. 

— Neamul Costineştilor şi cei din Țara Românească 
se vor ridica. 

— Nu vreau să fiu domnul Moldovei ! 

— Cum ? Ce-ţi trăsn: ? 

— La ce folos trufia, cînd totul sfîrșește prin moarte ? 

—pAstea-s balivernele lui Ieremia Cacavelas. 

— Nu-mi trebuie scaunul ţării. Înţelegi ? 

De fapt, în această clipă, simţea dorinţa arzătoare să 
ajungă domnul Moldovei, să pună o dată pentru totdeauna 

rînduială în boierimea ţării. Îi spusese netrebnicului că nu, 
ca să-l vadă fierbînd şi să-i şteargă orice bănuială. Ştia că 
Ruset se temea să nu urce în scaun careva din neamul Cos- 
tineștilor. S-ar fi spulberat tot ce ticluise pînă atunci și tot 
ce adunase jupuind. 

— Constantin-vodă a lăsat cu limbă de moarte. Ai 
auzit... 

— Antioh e mai vîrstnic. 

— Şi? 

De ce nu-l voia pe Antioh? Nădăjduia că el, fiind 
mai tînăr, va fi mai lesne dus de nas ? 

— Eşti mai luminat. Și apoi, poporul te vrea... 

— De cînd boierii Moldovei ţin seama de ce vrea 
poporul ? 

Seimenii, călărașii, dărăbanii, sutaşii şi chiar vânătorii 
umblă tăcuți, cu capetele goale. Poartă sîneţele întoarse cu 
ţevile în jos. Cer, plumburiu, ca o zdreanţă. Toți se feiesc, 
fără rost. Intră și ies din încăperile parcă scobite în zidul 
care înconjoară palatul domnesc. Numai beșliii stau pe paie, 
cu picioarele încrucișate sub ei, încremeniţi. Fiind tătari şi 
turci, nu sînt descoperiţi. Încep să. bată clopotele. Se ridică 
şi ei. În faţa porţii celei mari a palatului domnesc, îmbul- 
zeală. Un sobor de preoţi și călugări cîntă tărăgănat. De 
dincolo de ziduri, din depărtare, lătrăturile cîinilor s-au unit 
într-un fel de urlet prelung. Clopotele de la biserica Sfîntul 
Neculai se înteţesc. 

Convoiul începe să se alcătuiască. Arhimandriţii, ar- 
hiereii și stareţii mănăstirilor se frămîntă ca un mușuroi de 
furnici. Cu greutate, într-un fel de zvîrcolire, mușuroiul se 
desface în două și Sava, mitropolitul Sucevei, scund și alb, 
se înghesuie cu pași mărunți în faţă. Mai în faţă. 

Răpăitul înfundat al darabanelor izbucnește din urmă. 
Convoiul porneşte. Darabanele ! Darabanele ! Îţi bubuie în 
urechi, Dumitrașcule. Nu le mai poţi suferi. Năsălia cu Con- 
stantin Cantemir e purtată de Iordachi Ruset, hatmanul 
Lupu, postelnicul Caramanli și Ilie Țifescu. 'Tîrgoveţi. 'Ță- 
rani. Îmbulzeală. Țipete şi iarăşi darabanele. Toacă văzdu- 
hul. Tîrgoveţi. Țărani. Victoriţa Ruset ! Frumoasă femeie... 
Cernită, parcă e şi mai frumoasă. lordachi Ruset a tras cu 
coada ochiului spre Lupu. Nu se suferă. Unul — ca o scrum- 
bie ; celălalt — ca un cioban. Azi-noapte a căzut la învoială 
cu amîndoi. Lupu îi e cumnat. Ruset îl vrea. pe el, pe Dumi- 
trașcu, în scaun. S-a lăsat rugat. Ruset n-a simţit viclenia. 
Nici Lupu. Îl cred prea necopt. De aceea îl vor. Va veni vre- 
mea cînd şi Ruset își va frînge gîtul, așa cum l-a frînt el 
altora. 

Bine că au mai ajuns la o răspîntie ! Darabanele tac. 
Glasul mitropolitului Sava, subţire, gîngav. Dacă n-ar fi 
fost Constantin-vodă, Sava n-ar fi ajuns mitropolit în vecii 
vecilor ! Acum slujește. Oare unde i-or fi gîndurile ? Pe- 
semne că și pe el îl încearcă teama. Ce va hotărî turcul ? 
Cine va urma în scaun ? Azi-noapte și Sava a venit la el pe 
furiș. Îl vrea domn. Măcar că îl urăște de moarte pe dască- 
lul Ieremia. 

— Feţele bisericeşti ale Moldovei nu mai suferă gre- 
coteii ! i-a spus odată lui Constantin Cantemir. 

Şi Ieremia Cacavelas, dascălul său, era grecotei. N-ar 
fi dat cinci de alde Sava pe Ieremia. De la Cacavelas a 
învăţat trei limbi și tot ce ştiuse pînă a ajuns la Academia 
patriarhiei. Acum, Sava trebuia să-l sufere și pe „grecotei“. 
N-avea de ales. Dacă îl voia pe el, Dumitrașcu-vodă, în sca- 
unul ţării, dascălul Ieremia va trebui să rămînă în cinste. 

Va ști el să-i găsească un loc potrivit. 

Iar s-au pornit darabanele ! 

Postelnicul Caramanli se are bine cu Țifescul. Gras, 
puhav, cel din urmă gîfîie. Parcă n-are gît! Pentru el, 
moartea lui Constantin-vodă înseamnă greu bucluc. El îl 
vestise pe domnitor de complotul Costineştilor. Nicolae Cos- 
tin, Bujoreanu, Jora și Gavriliţă abia așteptau să-l aibă în 
mînă... 

De fapt, pe cine se putea bizui cu adevărat? Pe ni- 
meni. Antioh, la Constantinopole. Mai bine că frate-său s-a 
nimerit să fie la Poartă ! Cine ştie ce fumuri s-ar mai fi 
putut să aibă... Caraghios pare să fie Țifescul privit din 
spate ! Calcă legănat ca o rață. 

— Uite-l, mă, pe Frige-Vacă ! 

De unde cunoştea glasul care a izbucnit din mulţime ? 
A auzit și înjurătura 'Ţifescului. Da, era glasul lui Bujo- 
reanu. L-ar fi putut deosebi dintr-o mie: hodorogit, de 
beţiv. Deci se înapoiase din Țara Românească ! Brîncoveanu 
şi-a și trimis corbii. N-o fi venit numai el singur. Și Jora, 
şi Nicolae Costin, și Gavriliţă. Va avea de luptat, ca să 
ajungă în scaunul Moldovei ! 

Darabanele astea afurisite ! Parcă macină văzduhul 
şi auzul. N-are chiar pe nimeni lîngă el. Nici măcar pe so- 
ru-sa, Safta. De două zile bolește. Suflet de femeie! E 
gingașă şi neajutorată. Și dascălul Ieremia! Tocmai acum 
şi-a găsit să plece la Viena. Niciodată n-a putut înţelege 
cum de și-a făcut omul ăsta atîtea legături prin Europa. 
Cînd vrei şi cînd nu, la el intră călugări de la muntele Athos, 
neguţători tocmai din Creta, trimiși de la Viena... Nu e 
lucru curat. Şi, la urma urmei, ce avea nevoie el de domnie ? 
La Constantinopole, alta era viaţa! Aici... A înnebunit! 
Asta e. L-au înnebunit darabanele. Cum să se lepede de 
domnie ! S-ar răsuci Constantin-vodă în mormîntul în care 
încă n-a intrat. 

Constantin-vodă ! Tatăl lui ! Tatăl lui e mortul care 
e dus în faţă. Pînă acum toate lucrurile erau limpezi. Sau 

aproape limpezi. Se pregătise sufletește că-l va pierde. Era 
în firea lucrurilor. Dar, de ce să fie moartea în firea lucru- 
rilor ? De ce tocmai ea ? Întrebări după întrebări... Cacave- 
las i-ar vorbi despre viaţa de dincolo. Parcă s-a prăfuit 


dascălul. Totul începe să se clatine. Şi Caramanli se clatină. 
Nu-i adevărat! Merge ţeapăn. Nu cumva l-au apucat pe 


el, pe beizadeaua Dumitrașcu, ameţelile ? Caramanli... ce 
ciudat ! Nu mai e unul singur. Sînt zece, sînt o sută de Ca- 
ramanli. Dumnezeule, darabanele ! Şi soarele de primăvară 
arde ca în iulie. 

Iar s-au oprit. O răspîntie. Glasul subţire al mitro- 
politului Sava. De ce s-a făcut golul acesta ? Tîrgoveţii din 
dreapta drumului s-au tras la o parte. Speriaţi ? O haită de 
dulăi. Cineva a aruncat o ciozvîrtă de carne. Prohodul călu- 
gărilor. Lătrături. Fiecare dulău vrea să ajungă la ciozvîrtă. 
Se înşfacă între ei. Unul a apucat-o. În grumazul său, colții 
altuia. O lasă. Alţi colţi. Rînjete. Parcă ar fi rînjete de oa- 
meni. Răcnete. Lătrături. Sînt rînjetele boierilor. Ciozvîrta : 


Moldova. 

Nv mai simțea 7druncinăturile carîtei. După ce au 
trecut Dunărea, n-a mai vrut să călărească. Cazuse întu- 
nericul. A intrat în carîtă. Undeva, în urmă, rămînea Mol- 
dova. Safta, frîntă de oboseală, adormise. Își sprijinea capul 
de umărul lui. 

Încearcă și el să adoarmă. Nu poate. În spatele su- 
rugiului, un felinar. Sîmburele de lumină se zvîrcolește. Deo- 
dată, deși închide ochii, îi apare limpede o candelă. Alt 
sîimbure de lumină. Atîrnă în stînga scaunului Moldovei. 
În dreapta, mitropolitul Sava, înghesuit de un pîlc de mari 
boieri. Mai către mijloc, s-au grupat cei fără dregătorii. Își 
reamintește aidoma tot ce s-a petrecut. 

Un fel de murmur surd. Încă nedeslușit. Tăcere. Au 
intrat Gavriliţă, Bujoreanu și Jora. Lupu Bogdan a dus 
mîna spre paloș. Cît de verde e obrazul Țifescului. Gras şi 
verde. Cîţiva boieri au alunecat spre noii veniţi. Încep a 
zimbire. Dulceag. Iordachi Ruset stă de vorbă mai departe 
cu mitropolitul Sava. Nu se poate să nu-i fi văzut pe cei 
trei. Jora se îndreptă spre mitropolit. Îi cere binecuvîn- 
tarea. O primeşte. Visticrnicul și-a întors obrazul către 
Lupu. Mîna acestuia mîngiie capătul paloșului ca pe o 
floare... 

Vorbele au început să se lege din nou. Da, Gavriliţă 
e cel care spune că la Cîmpulung, cînd era el copil, se sco- 
tea o zeciuială de 24.000 de oi. lar acum nici cinci mii. Des- 
luşeşte şi glasul lui Jora. Întreabă de ce au fost izbăviţi rä- 
zeșii de zeciuiala stupurilor. Mai mulți i se alătură. Toţi știu 
că vodă-Constantin dăduse poruncă. Cît a trăit el, nimeni nu 
s-a împotrivit. Acum... 

Sub domnia răposatului, s-au înmulţit boierii ca ie- 
purii... 

Glasul gros al Bujoreanului. Hohoteşte de rîs. Ruset 
îi face un semn mitropolitului Sava. Acesta începe să vor- 
bească. Hărmălaia îi acopere. Lupu sare : 

—  Boieri, n-aveţi obraz nici faţă de Înalt prea Sfin- 
ția-sa ? 

— Şi hătmănia ca și domnia : azi e, mîine nu. 

Vorbele lui Gavriliţă s-au prelins. Ca uleiul. Lupu 
Bogdan face un pas. 

— Înainte de a închide ochii, răposatul ne-a chemat 
la el să ne gîndim cine să-i urmeze. 

— Pe cine a chemat? 

— Pe boierii legaţi de ţară, nu pe cei care mai mult 
bat drumurile... 

— Dumneata, hatmane Bogdan, ştii prea bine de ce 
am pribegit. Eu, Bujoreanu și Gavriliţă, dacă am fi rămas. 

am fi pățit ce-au păţit Miron și Velișcu. Dumnezeu să-i 
ierte ! 

— Domnul trebuie să păzească ţara și scaunul Mol- 
dovei. 

— Scurtînd boierii ? 

Strigăte. Grupul din jurul lu: Gavriliţă se mărește... 

S-a oprit carîta. Prinde uşor capul Saftei. Şi pieptul. 
O lasă să alunece cu grijă în locul său. Coboară. Noapte. 
Nici o lumină. Aude căruțele care au rămas mult în urmă. 
Încearcă să pătrundă negurile de pe pămîntul Rumeliei. Ţin- 
teşte întunericul, acolo unde crede că e Constantinopolul. 
Cât de ciudat! Doi ani a tînjit după Constantinopol, şi 
acum parcă i se rupe inima părăsind Moldova. Deşi l-au 
umilit. L-au umilit atît de josnic, încît un singur simțămînt 
i-a mai rămas : ura. A fost domnul Moldovei trei săptămîni. 
Dacă nu erau tighecenii lui Constantin Cantemir, Ruset și 
Lupu n-ar fi putut face nimic. Trei săptămîni ! Pînă acum 
două zile... Parcă spune ceva surugiul ! Vin doi călăreţi din 
faţă. Cerchez Mehmed-aga e îngrijorat. De ce a oprit ca- 
râta ? Ascultă cuvintele turcului. Şi iarăși simte ura... ura 
aceasta neagră, care de două zile îl îneacă. Şi cînd te gîn- 
deşti că a fost un noroc că marele vizir l-a trimis pe Cerchez, 
vechi prieten al lui Constantin Cantemir. De ce i-a pus 
turcul mîna pe umăr ? Îi deslușeşte în glas o urmă de milă. 
Niciodată n-a putut suferi mila. Parcă ar simţi pe suflet 
urmele unui melc bălos. Totuși îi zîmbește. Trebuie să-i 
zîmbească. Nu el e vinovatul că l-a adus domn în Moldova 
pe Duca. Brîncoveanul şi-a văzut visul cu ochii : într-un fel 
e domn nu numai în Ţara Românească. 

Se urcă în carttă. Safta se trezeşte. 

— Am ajuns? 

— Încă nu. 

Şi iarăşi hurducăturile carîtei. De ce îi vine în minte 
tocmai Victorița Ruset ? Înainte de a sosi Cerchez Mehmed 
la Iaşi, Victoriţa a pătruns pînă la el, în palatul domnesc. 
L-a vestit de primejdie. I-a cerut să vină cu Ruseteştii la 
leşi. N-o trimisese Iordachi Ruset ? Atunci cine ? N-a răs- 
puns. Victoriţa s-a lăsat în genunchi. A ridicat-o. Cu grijă. 
Victorița avea sînii tari. Nu de femeie măritată. A plins. 
L-a rugat. L-a ameninţat. N-a plecat la leşi. El trebuia să 
cucerească Poarta. Nimeni n-avea voie să cunoască ţinta lui. 
Oare încrederea turcului se poate avea numai cu pungi ? El 
va dovedi că și altfel. Pînă va avea încrederea. Şi apoi... Va 
lovi. Va spăla rușinea pe care domnii Moldovei o cunosc 
de peste o sută de ani. Brîncoveanu are pungile. El va avea 
altceva. Altceva... 

Îl dor degetele. Tamburina, altfel uşoară, atîrnă greu. 
„Dacă m-ar vedea cîntînd Pierre Antoine de Castagner, ca- 
puchehaia regelui Franciei, ar holba ochii. Prințul Mol- 
dovei ? Mon Dieu ! Cîntă muzică turcească şi-i distrează pe 
acești păgîni. Extraordinar ! 

„Da, Castagner, atît mi-a mai rămas : muzica !“ 

„Dar e infernală, mon prince !“ 

„Vi se pare, domnule ambasador. Are legile ei. Une- 
ori chiar mai rafinate. Altele decît cele cu care sînt obișnuite 
urechile dumneavoastră.” 

„Prinţul meu, dar e... degradant.“ 

„Aveţi dreptate. Nu zic nu. Dar numai așa am pă- 
truns în casa lui Reis-effendi. Cu tamburina. Şi cu glasul. 
Otomanii sînt foarte simţitori. Şi nu uită. Nu uită că am 
născocit un sistem de notare pentru muzica lor. Chiar Reis- 
effendi — cel care stă cu ochii închiși și are obrazul ca 
frunza de tutun, uscată — m-a învăţat să dedic sultanului 
cartea mea de muzică turcească. Uitaţi-vă bine la ei, dom- 
nule ambasador. Sînt cei mai puternici în Istanbul. Sultanii 
se schimbă. Marii viziri, la fel. Ei rămîn. Priviţi-i! Vă îm- 

piedică fumul ? E adevărat. lusuf, cu picioarele încrucişate 
sub el, trage din narghilea. Şi ceilalţi. Ştiţi cine e lusuf? 
E omul visteriei otomane. Nu chiar cel mai mare. Al doilea. 
Nu cade niciodată. Dacă nu eşti cel mai mare, nu-ţi frîngi 
gîtul. El ştie tot ce întră și ce iese din visterie. Și asta nu-i un 
lucru fără însemnătate. Cînd visteria începe să se golească, 
se apropie războiul. E cel mai bun semn. 

Dumnezeule ! Mi-au amorţit degetele. Mă ustură gi- 
tul. Fumul curge fuioare. De ce vreţi să ştiţi, domnule amba- 
sador, ce simt cu adevărat faţă de aceşti oameni ? Vă obosiţi 
zadarnic. Nu veţi putea afla. Nici eu nu mai ştiu. Am pă- 
truns prea adînc în casele lor, în inimi și în cimitire. Da, şi 
în cimitire. Îl ştiţi pe cel de la Eïub ? Aproape de Cornul 
de aur ! E fără cruci. Numai cu pietre funerare. Morţii scriu 
istoria pe pietre, domnule ambasador ! Şi de acolo am în- 
văţat multe. Şi de aici. Din casa lui Reis-effendi. Şi ale 
altora. Mă cheamă mulţi. Otomanii sînt oameni simţitori. 
Aud multe. Foarte multe. Unele care pornesc chiar din gura 
sultanului. Îl vedeţi pe Şeremet cum se apleacă la urechea 
lui Türkam ? Trebuie să mă duc cu tamburina mai aproape 
de ei. Ştiţi ce-i spune ? O, dacă aţi afla, regele-soare v-ar mai 
atîrna o decorație pe pieptul dumneavoastră. Vă pot da eu 
vestea. Proaspătă Ca peştele pe care l-ai prins și încă se 
zbate. Peștele e bun numai cît e proaspăt. Da, da, ienicerii 
s-au răsculat și marele vizir îşi are zilele numărate. Sultanul 
va trebui să-l descăpățîneze. Cu zurba ienicerilor nu poți 
glumi. Şi dumneavoastră aţi face la fel. Pui pe tavă un cap, 
ca să-l scapi pe al tău. E cel mai ușor. 

Vă întrebaţi cum de îngăduie otomanii unui ghiaur să 
le cînte în case? Vă spun eu adevărul ; uneori uită că sînt 
ghiaur. Despre istoria otomană ştiu mai multe chiar decît 
învățații lor. Uitaţi-vă la Dgiafar, cel cu ochii înguşti și o- 
brazul de tuci. E cel mai primejdios. Nu pentru ascuţimea 
minţii. De două luni mă bate la cap să trec la legea lor. 

(«Ştii pe de rost cartea sfîntă a Coranului, beizadeao. Mai 
bine decît mine.») Am fost mindru, domnule ambasador. 
Dar n-am trecut. Totul pornește de la un fel de sete de a 
şti. De ce mă chinuiți cu întrebările ? Şi dumneavoastră, şi 
maică-mea, și taică-meu. Da, taică-meu, în fiecare noapte. Ce 
nopţi chinuite, domnule de Castagner! Mă întreabă dacă 
am uitat Moldova. «Nu măria-ta. N-am uitat-o. De asta sînt 
aici : să nu uit. Şi pîndesc. Prin rotocoalele de fum. Ai drep- 
tate, măria-ta. Ai auzit bine. Uneori, în cîntecele mele, bag 
frînturi din bocetele pe care le-am auzit în ţinutul Tighe- 
ciului. Şi cum mă mai dor vârfurile degetelor. În gît simt 
sticlă pisată.» 

Să mă apropii de Reis-effendi. Prea s-a aplecat către 
buzele lui Dgiafar. Cum ? Nu va cădea marele vizir ? Aha, 
a dat poruncă Muftiul să pornească oștile spre Rumelia ! 
Cum, și Muftiul primește bacșiş ? S-a ușurat marele vizir 
de cinci sute de pungi. Chiar dacă ar fi fost o mie și tot me- 
rită, ca să nu te simţi scurtat cu un cap. Înţeleg. Ienicerii se 
vor potoli. Nu le va mai arde de zurbă. Dacă vrei să-l 
potolești pe năpăstuit, pune-l să năpăstuiască pe alţii. 

Ah, mireasma de cafea. Numai ea și te poate ameţi. 
Da, domnule ambasador, unii cîntă şi urăsc. Se împacă și 
una ce alta. Dar de la mine n-ai s-o afli niciodată...“ 

Lumina lăptoasă a toamnei. Chiparoşi. Stambulul fu- 
megă. Negustori de chebap. În frigări, hălci de berbece. 
Buluc de oameni. Otomani pămîntii, în șalvani ; cruzi-roş- 
cați cu veșminte negre și arme de argint; egipţieni subțiri 
cu fesuri roșii, caftane ovreieşti şi greci alunecînd în anterie 
soioase. Printre picioarele șalvarilor, cîini. Costelivi și hă- 
mesiți, cu boturile rînjite. Stîrniţi din cotloane de fumul 
chebapului, cîini şi turci. 

Forfotă : salepgii, alviţari şi sacagii. Toate limbile 
pămîntului. La cişmele, femei cu faţa ascunsă, iau în vase 
mari de aramă, apă. Apa în Stambul, scumpă. Sacalele, îm- 
pinse sau trase de bărbaţi noduroși. Două preţuri : apă lim- 
pede și apă tulbure. Sacagiii încearcă în dinţi mahmudelele. 

Sprijinit de porticul palatului său din Ortakioi, cum- 
părat de Constantin-vodă, Dumitrașcu priveşte. Cupola Sfin- 
tei Sofia luceşte într-un fel de tristeţe tăcută. Giamii. 
Minarete. Coloane de porfin. Biruitoare. Paşi scrîşniţi pe 
pietriș. Se întoarce. Antioh ! Îl simţea alături. Privesc amîn- 
doi Stambulul. Cîteva zeci de mii de case. Cele ale ghiauri- 
lor, din porunca sultanului, vopsite în culori tari, ţipătoare. 
Să știe toţi binecredincioșii casele dușmănoase... 

La ce se gîndeşte oare Antioh? ÎI privește. Ochii, 
galeși, fără nici un fel de flacără. Au ceva din moliciunea 
văzduhului otoman. Două șomoioage subţirele de păr negru 
pornesc de sub nări către barba neagră, ţepoasă. Îndesat și 
gros, are un singur semn neașteptat: buzele. Cărnoase şi 
roşii. 

— De ce n-ai trecut cu ei la leși ? ” 

I-a mai pus întrebarea asta acum două zile. Voia să-l 
ştie împreună cu Ruseteștii. Şi cu pungile acestora. 

— Numai ia Stambul îmi pot desavirși învăţătura. 

— Deh, ai dreptate. Ca să te urci din nou în scaunul 
Moldovei, e bine să fii aproape de Poartă. 

Viclenia lui Antioh începea să se lămurească : groasă 
şi rea. Poate că n-a văzut cu ochi buni nici domnia lui de 
tnei săptămîni. Îi era teamă că năzuiește din nou la scaunul 
ţării... Şi nu-l avea decît pe el, pe acest frate, la care ţinea 
cu adevărat. Îl simțea însă greoi. Moldovei îi trebuia alt- 
cineva. 

— Cite pungi ai adus ? 

— Cincizeci. 

Își muşcă buza de jos. De ce-şi mușcă Antioh buza ? 
I se par prea puţine? La Stambul se trăiește greu. Pentru 
Bogdan-serai, trebuie galbeni. Să nu uite Dumitrașcu că 
obrazul subțire cu parale se ţine. Brîncoveanul unge osia cu 
zecile, cu sutele de pungi. Ginere-său, Duca, jupoaie. Așa că 
are de unde. Şi nu se află dușman mai înverşunat al Can- 
temireştilor decît Brîncoveanul. Nicolae Costin e un miel 
pe lingă dînsul. Da, Antioh are dreptate. Nu poate fi un alt 
dușman mai primejdios decît Brîncoveanul. Și se lăfăie în 
bani. 

— Ai auzit c-a terminat Mogoșoaia ? 

Auzise. Şi el visează să facă din Moldova o ţară ca 
o grădină. E o grădină. Dar o grădină jefuită. Intră turcul 
ca la el acasă. Şi leșul. Nu se bat în biîrlogurile lor. E mai 
la îndemînă pămîntul Moldovei ! Unii vin în numele semi- 
lunii, ceilalţi în numele crucii. Şi ucid. Şi ard. Și spinzură. 
Golesc stupii. Şi hambarele. Şi visteria, cît a mai rămas în 
ea. Şi iau prunci. Şi-i duc. Îi cresc pentru poftele murdare. 
Şi iau fete. Le încarcă în căruţe. Ca roadele. Gem haremu- 
rile cu moldovence. Dacă nu-s ei, intră tătarii. Pîrjol, pară, 
pulbere. Nu se mai poate. Oamenii se usucă. Sîngeră copacii. 

Dumitrașcu ascultă. Iarăşi i-e drag Antioh. Nu se 
mai uită la el. Numai il asculta. Poate cà n-are mintea atit 
de luminată. Dar simte. Simte ca și el. Cu ţara. ŞI, totuşi, 
s-a jurat în sinea lui ca nimeni să nu-i mai citească gîndu- 
rile. Nici chiar Antioh. Fratele său. Rostește liniștit, cu 
grijă : 

— Moldova nu poate trăi fără turc. 

— Cum ?! 

Parcă nu mai e glasul lui Antioh. Odată, în Vrancea, 
s-a zguduit pămîntul. Nişte bubuituri înfundate. Şi apoi totul 
s-a clătinat. Ca și Antioh. Şi acum tace. Împietrit. Nu! 
Nu-i va dezvălui adevăratele lui gînduri. Numai să-i dea 

Dumnezeu trăia să poată ascunde totul pînă la sfîrşit. Care 
sfîrşit ? Al cui sfîrşit? Aude glasul lui Antioh. Nehotărit. 
Tărăgănat. 

— Sau cine ştie? Poate e ma: bun turcul. Decit 
Brîncoveanul... sau leşii... O fi turcul vas fară fund, dar leşii 
sînt mai flămiînzi. Şi Brîncoveanul prea lacom. Nu se mai 
satură. 

Dumnezeule ! Ce repede s-a schimbat Antioh! Pare 
şi el din acelaşi aluat cu boierii Moldovei. S-au învăţat cu 
robia. De n-ar fi, i-ar duce lipsa. 

— Să intrăm înăuntru, să împărțim pungile. 

— Nu-s la mine. Tata, înainte de a muri, le-a trimis 
în păstrare patriarhului Dositei. 

— Cum a putut face una ca asta ? Nu cunoștea lăco- 
mia unora ? 

O altă ruptură. Toate bune, pînă la pungi. Şi se 
vaită. Şi blestemă. Să meargă acum cu el la Dos'tei, în Fa- 
nar ? Nici gînd. Să se ducă singur. 

Din nou prundişul scrîşnind. Mai apăsat. Şi iarăşi 
tăcerea. Antioh vrea pungile. Antioh vrea domnia. Antioh 
vrea... Ce lăptoasă e lumina toamnei! Şi chiparoșii, nişte 
monahi. Iarăşi prundișul ! Nu scrişnește. 

— Abia am aşteptat să plece Antioh. Ce-ai făcut cu 
Fatima ? l 

— Am dat-o în grija Saftei. 

Nu pentru Fatima îl caută Policala. E sigur că nu 
pentru Fatima. Cu Policala a învățat împreunā la Marea 
Academie. Cel mai bun elev al lui Alexandru Mavrocordat, 
care era și mare dragoman al Porții, a fost Policala. I s-a 
prezis că va ajunge un medic strașnic. Şi a ajuns. Dar tot 
într-un anteriu soios umblă. 

— Policala, nu pentru Fatima mă cauţi. 

— Ai ghicit, suflete al meu ! 

— Ce vrei ? 

— Marele dragoman are o fată... 

— Taci! l 

Unde o fi acum Victoriţa Ruset? La Bar, sau la 
Lvov ? Nu trebuia să-l respingă pe Policala. Nu fiindcă ar 
afla Alexandru Mavrocordat — măcar că și asta ar fi o 
pagubă — ci fiindcă el, Dimitrie Cantemir, n-avea voie să-și 
dea gindurile pe faţă. 

— Ce vrea marele dragoman ? 

— Nu vrea nimic. Are o fată.. Eu mă gîndeam.... 

— Ca totdeauna te gândeşti bine. Mă și vezi cu pi- 
rostriile în cap. 

— Nici un domn al Moldovei nu urcă în scaun fără 
să plătească lui Mavrocordat. 

— Şi, cum eu n-am pungi, nu pot plăti decît cu... 

— N-am vrut să zic asta. 

» — Policala, frăţioare, n-am poftă de nici un fel de 
deşertăciune. N-am nevoie de scaunul Moldovei ! Înţelegi ? ! 
Puteam să trec în Polonia. Am venit la Stambul, pentru că 
nimic nu se poate în Europa fără sultan. Şi nu uita: numai 
aici îmi pot desăvirşi învățătura. Doar ea îmi poate aduce 
bucurie. 

— Aş vrea s-o văd pe Fatima. 

— Vino! 

Într-o seară, Policala a adus o femeie în negru. Avea 
faţa acoperită cu o ceadră. La îndemnul lui Policala, și-a 
descoperit faţa. Era primejdios ca într-o casă de ghiaur să 
fie adăpostită o turcoaică. S-a aşezat pe sofa. Privea fix, cu 
ochii mari, negri. Începu să vorbească șoptit. Parcă vorbea 
cu sine, depănîndu-și trecutul. 

„Fatima fusese cutudgi la sultana Valida. Bună 
slujbă și cea de cutudgi! Fatima avea grijă de banii sul- 
tanei. Dar ce folos de slujbă, că într-o zi a intrat Ahmed, 
fiul cel mic al sultanei, în serai. A intrat Ahmed și a văzut-o 
pe Fatima. A văzut-o şi a fost fulgerat de dragoste. Fatima 

nu s-a gîndit la dragoste. Fatima era cutudgi. A ştiut Fatima 
că de acum va intra la bucluc. Ahmed nu mai putea să vină 
a doua oară în serai, fiind mare primejdie s-o facă. L-a 
cumpărat pe Baş-aga și l-a trimis pe el cu veste și vorbe 
dulci la Fatima. Era întîia oară cînd a auzit vorbele dulci 
ale dragostei. A auzit şi le-a crezut. Şi de atunci Fatima 
nu mai visa decît pe domnul şi stăpînul ei, Ahmed. A aflat 
sultana Valida. A aflat și a chemat-o laeape Fatima. A 
bătut-o cu vergile. A chinuit-o. (Cînd femeia și-a descoperit 
braţele, se mai vedeau dungile vinete.) 

Fatima a suferit mult. Dungile pier. Durerea nu se 
uită. Fatima trebuie să se apere. Singura apărare a femeii e 
minciuna. Învățase asta Fatima de la celelalte femei ale se- 
raiului. Ştia că numai cît va fi tînără va duce o viaţă bună 
în serai. Mai tîrziu va fi cum sînt şi cfinii Stambulului, îi 
lovești cu piciorul şi nimeni nu zice nimic. Fatima a minţit. 
A spus că ea e îndrăgostită de Siehzade-effendi și nicide- 
cum de fratele sultanului, de Ahmed. N-are nici o vină dacă 
Ahmed o fi văzut-o şi s-a îndrăgostit de ea. Deși femeie, 
sultana Valida a crezut-o. Ea, Fatima, dacă ar fi fost sultana 
Valida, niciodată n-ar fi crezut o altă femeie cînd vorbeşte 
despre dragoste. 

Sultana Valida nn e însă a femeie proastă. A văzut 
multe, a auzit multe. L-a chemat pe Ahmed, pe fiul său, 
fratele sultanului. L-a chemat și i-a spus că-i face mare 
ruşine mai-marelui lumii rîvnind la cadînele din seraiul său. 
Să aştepte. Să aştepte pînă va fi el sultan și atunci o s-o aibă 
pe Fatima şi pe cine va vrea. Ahmed a ascultat și n-a mai 
dat tîrcoale seraiului. Poţi aştepta orice, dar o cadînă a se- 
raiului, nu. Sultanatul rămîne, frumuseţea cadinelor piere. 

Sultana Valida ştia asta. L-a chemat la ea și pe pri- 
mul său medic, Nuh-effendi. L-a chemat și i-a mulţumit 
pentru toate binefacerile făcute ei și neamului ei. Nuh- 
effendi s-a luminat. Ştia că va fi răsplătit și știa că sultanele 

Valide sînt bogate. Uneori mai bogate chiar decît fiii lor. 
Unii sultani cad prin zurbă, alţii cad în luptă, sultana Va- 
lida rămîne. Cu sultana toată lumea trebuie să se aibă bine. 
Nuh-effendi aștepta răsplata. Răsplata i-a fost dată. Mare 
cinste, răsplata aceasta ! Sultana Valida dădea de soţie pen- 
tru fiul lui Nuh-effendi pe Fatima. Fatima era cutudgi. O 
cutudgi se dă de nevastă numai vizirilor cu trei tuiuri. 

Chiar în noaptea aceea, împreună cu zestrea, Fatima 
a fost dusă în casa lui Nuh-effendi. Nimeni n-a întrebat-o 
pe Fatima de dragostea ei. 

Fatima îl iubeşte pe Ahmed, Fatima nu-l iubește pe 
lusuf, fiul lui Nuh-effendi. Fatima mai bine moare decît 
să intre în patul lui lusuf... 

În timp ce trece prin grădină, Dumitrașcu își aminteşte 
de povestea Fatimei. 

— De ce ai adus-o la mine ? 

— Ahmed va fi sultanul şi Fatima cea dintii femeie 
a lui. 

A început să urce scările! Treapta asta e spartă! 
Degeaba i-a spus căpitanului Ignat să aibă grijă... n-a socotit 
rău Policala ! Adăpostind-o acum pe Fafima, va avea mai 
tîrziu de partea sa pe Ahmed. Dar ce-l face pe Policala să 
se îngrijească atît de mult de viitorul Ii ? Ce urmărește 
Policala ? 

— Îţi mulţumesc, Policala. 

Se uită pe furiș la grec. Zîmbește. Dacă e o capcană 
întinsă de Policala ? Nu cumva acest medic e plătit de Brîn- 
coveanul pentru a atrage răzbunarea sultanei Valida ? Nu 
se poate. Şi Policala ar cădea. El a adus-o. Trebuie să riște. 

— L-ai găsit pe Baş-aga ? 

— Da. 

Ieri o chemase pe Fatima la el. A venit cu Safta. Fără 
ceadră. A întrebat-o pe turcește cît are de gînd să rămînă. 
Pînă ghiaurul Policala îl va găsi pe Baș-aga, omul lui 


44 


Ahmed. Ghiaurul va fi răsplătit. Ahmed are averi. Ahmed 
o iubeşte pe Fatima. 

„Şi eu ? A întrebat-o.“ 

„Tu? ! S-a minunat Fatima.“ 

„Eu nu primesc răsplată ?“ 

„Tu eşti ca Reis-effendi. Tu ai cărțile şi învăţă- 
tura.“ 

„De unde ştii de învățătorul meu Reis ?“ 

„Seraiul ştie de tot ce se petrece pe pămînturile 
semilunii. Beizadeaua Moldovei e trist. E trist că i-a murit 
tatăl...“ 

Rău au ajuns otomanii, dacă seraiurile lor ştiu tot 
ce se întîmplă. Oricum, va trebui să fie cu luare-aminte 
de tot ce va ajunge la urechile acestor femei. Policala se 
gîndise bine. Prin Fatima, mai tîrziu, va ajunge acolo unde 
greu se ajunge. Pungile pot fi înlocuite cu altceva. 

— Dumitraşcule, am venit s-o iau pe Fatima. 

— Bănuiam. 

Fatima se desparte greu de Safta. O mîngiie lung. 
Pe el, pe ghiaurul Dumitrașcu, îl privește cu ochii ei cei ne- 
gri, încercănaţi. Auzise că turcoaicele beau sucuri de ier- 
buri... Şi-a pus ceadra. Se depărtează. În urma ei, abia 
siinţit, Pulicala. 

Temeliile Porții încep să putrezească. Poate erau pu- 
trede de mult, dar apusenii n-aveau de unde şti. Va trebui 
să reia legăturile cu ambasadorii din Stambul... 


+ 
Lumina candelei se zbate. De ajuns să poată desluși 
obrazul Victoriţei, adormită lîngă el. Privi icoana de argint... 


Se trase ușor, cu un fel de sfială, de lîngă trupul cald. Pe 
fereastra deschisă, cerul negru. Se aude foşnetul chiparoșilor. 

Lascăr Ruset e nătîng cu adevărat ? De două luni, 
Victoriţa era mai mult în Bogdan-serai, decît în casa lui din 
Fanar, unde trăsese Lascarache. La început i-a venit s-o 
pălmuiască : îi spusese c-a venit pentru Safta. Deci nu pen- 
tru el. Atunci i-a întors spatele și a intrat în încăperea unde 
scria la Giîlceava înțeleptului cu lumea. Poate c-ar trebui 
s-o numească altfel ! 


Privi din nou trupul femeii. Îi va spune Giudeţul su- 
fletului cu trupul. Din cauza ei n-a mai lucrat nimic. Și mai 
are atît de puţin pentru a termina ! Da, e mai bine Giudeţul 
sufletului cu trupul. Sau, poate, va lăsa amîndouă titlurile. 
Lascarache știe că Victoriţa e în Bogdan-serai. E adevărat 
că-i spusese că pentru Safta. Dar, și așa, înseamnă că se dă 
în văzul lumii de partea Cantemireștilor. Ce urmăreşte ? Nu 
cumva şi Victoriţa urzește ceva ? N-o fi pusă chiar de către 
el ? 

Aproape fără să vrea îi prinse braţul. Rotund. Cald. 
Femeia, în somn, duse mîna cealaltă peste mîna bărbatului. 

Vinişoarele, albăstrii. De ce zimbește ? Simte cum 
începe să-l cuprindă un fel de ură. Femeia aceasta îi duce 
de nas pe toţi. Pe Lascăr, pe Iordachi, pe Safta. Lui Antioh 
i-a spus într-o dimineaţă : 

--- Moldova aşteaptă să urci în scaunul ei. boier An- 
tioh. 

De-atunci, frate-său a început s-o vadă cu alți ochi. 
De unde la început îi poruncise Saftei să nu lege prietenie 
cu „asemenea muiere“, acum o tot îndemna s-o poftească la 
Bogdan-serai. Chiar pe el l-a sfătuit să aibă grijă, 

— Iordachi Ruset are pungile. În scaunul Moldovei 
numai cu pungi poţi ajunge. Ce-ar fi, frăţioare, să te mai 
duci şi tu cu ea să-i arăţi Stambulul ? 

N-a purtat-o în Stambul, ci în afara lui. Un grec, 
aşezat turcește, vindea castraveți. 

— Vreau şi eu, Dimitrie. Mi-e sete. Un cuţit ca un 
fel de iatagan, mai scurt, s-a înfipt în verdele crud. Din 
cîteva mișcări, fructul se desfăcu în două, în patru, în șase. 
Un țipăt. Şi apoi rîsul Victoriţei. Femeia aceasta mînca 
altfel decît toţi oamenii. Un fel de joc. Lacom. L-a tras prin 
bazar. Înghesuială. Uliţe înguste. Pe jos, agăţate, pe braţe, 
mărfuri. Portocale, chilimuri, peşte, iminei... 

— Vreau iminei ! 

I-a încercat. Un picior. Celălalt. Rîdea. Fericita. Cînd 
a auzit cât cere neguţătorul, i-a azvirlit în coş. El a vrut 
să-i plătească. Nu l-a lăsat. S-a făcut că pleacă. Ovreiul a 
tras-o înapoi. Şi iarăși tocmeala. O luptă. Fără iatagane. 
Cu cuvinte. Femeia din miazănoapte se tocmea. Învățase s-o 
facă la ea acasă. Ovreiul se bătea cu pumnii în piept. Vic- 
torița a început să ţipe. Țipau amindoi. Tot bazarul, un 
vacarm. A luat imineii. Ovreiul era fericit. Şi Victoriţa. 
I-a mai cerut lui două mahmudele. Le-a aruncat neguţăto- 
rului peste preţ, şi acum îl vede pe ovrei cum a rămas cu 
gura căscată. Nu era obișnuit. 

— Totul e să te tocmești. Nimic nu-mi face plăcere, 
fără tocmeală. ” 

A spus „tocmeală“. De fapt e o luptă. Şi jocul a- 
cesta cu dînsul a fost şi este o luptă. Ce vrea Victoriţa ? Ce 
urihăi cgte ? 

Privi din nou icoana de argint. Își trase mîna. Fe- 
meia păru să se trezească. Buzele se arcuiră. Numai o clipă. 
Se destinseră din nou. Răsufla ușor. Chiparoșii foşneau. 

De ce mi-am tras mîna ? Icoana ! Femeia aceasta... 

Pe măsuţă, e Gîlceava înţeleptului cu lumea. Poate, 
totuși, a avut dreptate Filip Solitariul în Dioptra lui. În- 
țeleptul trebuie să părăsească lumea. Atît. Și eu... Şi eu am 
scris dimpotrivă, despre împăcarea înţeleptului cu lumea. 
Femeia care doarme alături de mine e lumea. Ispita! Pă- 
catul ! Își aduce aminte cuvînt cu cuvînt ce-a scris: 


47 


„Înțeleptul nu fuge de primejdie, de ispită. Le învinge pre 
ele. Întru această viaţă ca într-un război să fii păzit.“ 
Jocul cu Victoriţa Ruset e un război. Dar paza ? Unde e 
paza? Mai are el puterea pazei? Iarăşi simte cum i se 
adună în git, nod, ura... 

Se ridică. Fără nici un zgomot. Se așează pe scaun. 
Aprinde un sfeșnic. Lumina o descopere din plin pe Vic- 
torița. Fără ştiinţă, femeia își adună palma peste ochi. Ușor. 
Ca și cum s-ar apăra. 

Mai bine să n-o privească! Nu poate. E prea a- 
proape. De ce s-a dezlipit de ea ? A, da ! Să scrie. Să scrie că 
nu rob, ci stăpîn lumii e ; tu pe dînsa, nu ea pe tine stăpi- 
nește... Cum să poţi stăpîni o asemenea femeie ? Scapă. Ca 
argintul viu. Cînd au ajuns dincolo de mahalaua Fanarului, 
spre mare, au zărit un catîr. Stătea împietrit, cu botul în- 
tins spre adiere. 

— Moldova n-are atîţi catîri. 

La Stambul au văzut mulţi. Prea mulți. 

Ce-a vrut să spună atunci ? L-a dus cu ea în nisip. 
N-a intrat în apă. A îngenuncheat. Nisipul, fierbinte. De 
peste zi. S-a întins cu fața spre cer. Cu palmele a început 
să adune nisip lîngă trup. „Îngropă-mă în nisip!“ A înge- 
nuncheat și el. Cît mai aproape. Cu palmele căuș, strîngea 
nisipul. Întii i-a acoperit glezneie. De cite ori îi simţea 
trupul se oprea. Ameţit. Era mai fierbinte decit nisipul... 

Va trebui să mai adauge în scrierea lui: „Omul îm- 
părat este peste toate lucrurile lumii, însă toate în chip de 
zălog îi sînt date.“ Şi această femeie i-a fost dată zălog. S-o 
mai privească o dată. Dumnezeule, locul gol! Cînd s-a tre- 
zit Victoriţa ? Cînd a plecat ? Cum de-a simţit că se lumi- 
nează de ziuă ? Prin ce simţ ? O fi ajuns în încăperea ei? 

Se ridică. Din cîţiva paşi, e la fereastră. Cerul începe 
să se lumineze. Ca un fel de bănuială, soarele. Glasul mue- 
zinului ! Subţire, prelung, tărăgănat. Înapoia lui, cineva tu- 

șeşte. Se întoarce. Antioh. Priveşte imineii pe care i-a uitat 
Victoriţa. Zîmbeşte. Iese. 


pd 


Domnul de Châteauneuf, ambasadorul Franciei, cum- 
părase de curînd un covor persan. Cum l-a văzut pe Dumi- 
trașcu, l-a şi dus în încăperea unde îl întinsese. 

— E o piesă rară, mon prince. Știu că vă va face 
plăcere să-l vedeţi. 

Oare a simţit Châteauneuf că am venit la el pentru 
a-l ruga ceva ? Toată vina o purta Victoriţa. În ultima vre- 
me nu mai trecuse pe la Bogdan-serai decît foarte rar. S-au 
întîlnit pe ascuns, în alt loc. „Lascăr Ruset (nu spune bărba- 
tul meu) trebuie să ajungă la contele Tolstoi.“ „Nu-l cu- 
nosc“. „Îl cunoaște domnul de Chateauneuf“. 

Cum să înceapă ? Cum să-i ceară ambasadorului lui 
Ludovic al XIV-lea acest lucru ? 

— Observaţi, mon prince, că, acolo unde sînt ochii pă- 
sărilor, artistul a pus perle... - 

— Şi totul făcut cu mult gust. 

..:„Pentru ce vrea Lascăr Ruset să ajungă la contele 
Tolstoi ?“ O să-i spună ea mai tîrziu. Nu, acum. Altfel, nu 
merge la domnul de Châteauneuf. „Pentru binele tău, Du- 
mitrașcule. Numai pentru binele tău.“ 

— Şi culorile, mon prince, dulci... Artiştii aceștia 
necunoscuţi sînt geniali... | 

„Pentru binele meu ?“ „Da.“ „Nu-nţeleg.“ „Cînd 
vei urca în scaunul Moldovei, vei avea nevoie de ruși. Petru 
cel Mare este omul care se ridică. Ca scaunul Moldovei să 
fie nesmintit, nu e nevoie numai de turc.“ „N-am nevoie de 
scaunul Moldovei !“ „Are el nevoie de tine.“ „Nu mă duc.” 
„Te vei duce. Daca nu pentru tine, pentru Moldova.“ 

— Urcăm, sus, la mine, mon prince ? 

Urcară. Dumitraşcu revăzu picturile şi oglinzile care 
îl încîntară. Observă lipsa unora. 

— Mi se pare că s-a schimbat ceva... 

— Felicitările mele! Aveţi un ochi de artist. Şi 
o memorie extraordinară. Cîteva lucrări au fost duse în 
alte încăperi. Au mai multă lumină acolo. 

Fuseseră duse în alte încăperi, sau în Franţa? Să 
fi simţit domnul de Chateauneuf că regele Ludovic al 
XIV-lea avea de gînd să-l recheme în ţară? „Cum să-i 
spun despre contele Tolstoi ? Cum să încep ?* 

— Vă frământă ceva, mon prince. Să luăm loc! 

Se așezară. Domnul de Châteauneuf își aprinse nar- 
ghileaua. Un strat de pudră încerca să-i acopere încrețitu- 
rile de la colţurile buzelor. Ambasadorul îmbărînea. Peruca 
nu lăsa să se vadă culoarea adevărată a părului. 

— Au şi otomanii lucruri delicioase. De exemplu, 
narghileaua. Veţi rămîne mult timp la Constantinopole ? 

— Nimeni nu-şi poate cunoaşte destinul, domnule 
ambasador. 

— Un oraș interesant. Mie mi-a devenit chiar nece- 
sar. Îi prefer însă pe otomani cînd nu sărbătoresc aceste 
Doname. A, nu! Să nu vă gîndiți că din cauza victoriilor 
lor. Dc altfel, aceste aşa-zise victorii sînt foarte incerte. 

Ştia sigur că Franţa și domnul Châteauneuf nu erau 
străini de izbînda otomanilor asupra austriecilor. În Eu- 
ropa, echilibrul trebuie păstrat. Chiar cu preţul înfrîngerii 
unor popoare creștine... 

— Nu-i suport pe otomani în timpul acestor ser- 
bări din alte motive. Miros cumplit a vin. 

— Vinul nu este îngăduit de Coran. 

— În afară de aceste Doname. S-au mai schimbat 
și alte lucruri de cînd lipsiţi din Constantinopole. Chiar în 
timpul Ramazanului se dedau la băutură și femei. Ce să 
mai vorbim de Bairam? Turcii s-au europenizat, mon 

prince ! De altfel, dumneavoastră îi cunoaşteţi mai bine 
decît mine. Am auzit că aveţi talent muzical... 

Deci domnul de Châteauneuf aflase că pătrunsese 
în casele demnitarilor turci. Nu degeaba se spunea că nici 
sultanul nu era atît de informat ca el. 

— Aveţi dreptate. S-au schimbat multe în ultimii 
ani la Stambul. Am auzit că și Țarul Petru şi-a trimis un 
reprezentant aici... 

— Vă referiţi la contele Tolstoi ? 

— Îl cunoaşteţi ? 

— E un om foarte interesant. 

— Ce înţelegeţi prin „interesant“, domnule ambasa- 
dor ? 

— Vă preocupă contele Tolstoi ? 

— Nu pe mine. Pe un boier al Moldovei. V-aş fi re- 
cunoscător dacă i-aţi putea ușura drumul la conte. 

— Cu plăcere. 

Îl aude vorbind pe Châteauneuf. Din cînd în cînd, 
deslușeşte unele cuvinte : Moldova, pericol, graniţe, compli- 
caţii. Ambasadorul se ridică. Miine după-amiază, Scarlat 
Ruset se poate înfățișa la contele Tolstoi. Își ia rămas bun. 
Parcă s-a clătinat peruca lui Châteauneuf. Prea multă pudră 
pe încrețituii 1... Cînd a icșii din grădina ambasadorului ? 
Bărbaţi beţi. leniceri. Fumul chebapului. Simte înapoia lui 
o umbră. Se întoarce. Policala ! Deci omul lui Mavrocordat 
l-a văzut cînd a ieșit din palatul lui Châteauneuf. A greşit 
că a încuviinţat rugămintea Victoriţei. 

— Dumneata ești, Policala ? 

— Da, suflete al meu. Ce zici de Donama asta? 
Ghiaurii sînt iar la pămînt. Alah a fost mare ! 


Îi vine să-l plesnească pe grecotei. Se stăpinește. 
Acum e alături de el. Tot în anteriul acela soios. Ştie singur 
că Policala îi urăște pe otomani. Şi totuși se bucură de 

victoria lor. Nu cumva își bate joc ? Mavrocordat va afla 
de la Policala că a fost la Châteauneuf. 
— Brîncoveanu a trimis o sută de pungi la Poartă. 

Brâncoveanu ! Din nou acest corb. Pentru ce o fi tri- 
mis pungile ? 

— Cantemireștii s-au prea întărit la Stambul... 

Deci pentru asta. Să-i piardă pe Antioh și pe el. 
Poate că n-ar fi rău să primească totuși scaunul Moldovei. 
Îi va spune Victoriţei. Antioh se va simți nedreptăţit. Dar 
cum ar putea îndepărta altfel acest corb care se rotește din 
ce în ce mai strîns ? 

Nu putea suferi păianjenii! Şi totuși pe acesta îl 
urmărea cu băgare de seamă în munca lui migăloasă. Își 
ţesea cu îndărătnicie pînza. 

Cu un beţişor uscat, desprinse cîteva fire. Păianjenul 
se opri uimit. Nu mai făcu nici o mișcare. Părea mort. Du- 
mitrașcu retrase beţișorul, pîndind. Se pîndeau unul pe ce- 
lălalt... 

„Aşa cummă pîndește Briîncoveanul. L-a adus pe 
ginere-său, Duca, în Moldova. L-a suit în scaun. După un 
timp, lacom, a născocit văcăritul ca bir. Avea nevnie de 
pungi, Brîncoveanul !“ Cu pungile, la Poartă, a încercat 
să-l piardă pe el şi pe Antioh. I-a încurcat ițele. 

Păianjenul începu din nou să se miște. La fel de 
stăruitor. 

Cui foloseşte această hărnicie a Brîncoveanului ?` În 
ţinutul Sucevei, cinsprezece sate de răzeși au alungat pe cei 
doi vornici trimiși de Duca. Mihai Racoviţă i-a adus ves- 
tea lui Scarlat Ruset. Prin Victoriţa a aflat-o şi el. Zilele de 
domnie ale lui Duca erau numărate. Ridică beţișorul. Pă- 
ianjenul simţi primejdia. Într-o clipă, se afundă în cotlon, 
lăsînd pînza. 

Duca şi-a dat pe soră-sa după Nicolae Costin, fe- 
ciorul lui Miron. Din cotlonul lui, Brîncoveanul, deși nevă- 
zut, nu dormea. „Cine te-a trimis pe tine, Victoriţo, şi pe 
Lascăr Ruset la Poartă ?* De douăzeci de ori a întrebat-o, 
de douăzeci de ori n-a vrut să-i răspundă. A aflat adevărul 
prin Policala. „Iordachi Ruset i-a trimis cu pungile...“ 
„Pentru ce ?“ „Pentru scaunul Moldovei.“ 

„Victoriţo, de cînd lordachi Ruset vrea să ajungă 
domn ?“ „El, domn ? !* 

A rîs. A prins-o cu degetele de braţ. Puternic. Pînă 
la durere. A ţipat. „Pentru domnia lui Iordachi Ruset am 
venit pînă la Stambul ?“ | 

Nu mai ştia ce să creadă. Şi aici își ţesea Brîncovea- 
nul pînza ? 

Cu același vîrf începu să dezlipească firele păianje- 
nului. Deși zbuciumat, acesta rămînea în cotlon. 

Brîncoveanul nu trebuia să afle că dascălul Ieremia 
îi trimisese veste de la Viena. Dumnezeule, ce-l făcuse pe 
Ieremia să intre în rîndurile rosacrucienilor ? Omul pe 
care l-a trimis — un călugăr — îl îndemnase să intre și el. 
Pentru biruinţa crucii ! Atât ar mai fi lipsit: Brîncoveanul 
să strecoare știrea la Poartă... Dimitrie Cantemir s-a hai- 
nit... S-a hainit Dimitrie Cantemir... Nu sc mai araid păiau- 
jenul. Pe Brîncoveanul nu l-a văzut niciodată... Îi va da o 
lovitură ! Așa ! Sfîşie pînza cu totul. Se întoarse. În încă- 
pere, pătrunseseră pe nesimţite Lascăr Ruset și Victoriţa. Îi 
pofti să se așeze. 


Ce vrea Lascăr cu glasul acesta dulceag ? Cuvintele, 
unse cu miere. Se lipesc unele de altele. Ce-l interesează pe 
el că Iordachi Ruset a trimis două sute de pungi ? 

— Măria-ta, scaunul Moldovei te aşteaptă. 

Se întoarse cu spatele la cei doi. „Niciodată n-am 
să urc în scaunul Moldovei cu banii Ruseteştilor. M-aș da 

legat de mîini şi de picioare. Și Victoriţa a ştiut asta mai de 
mult. Şi n-a scos o vorbă. A strunit-o bine Lascăr!“ 

— Vă mulţumesc. Dar am îndepărtat de sufletul meu 
această deșertăciune. 

„De ce să nu primească totuși, scaunul țării ? L-ar 
pune mai repede cu botul pe labe pe Brîncoveanul. Nu ! N-a 
sosit clipa !“ l 

Ce caraghios pare Lascăr cu negul acela chiar sub 
nara stîngă ! Victoriţa a început să fiarbă. Cît de frumoasă 
e ! Vorbeşte ea maiimult decît Lascăr. Nu se aștepta la asta ! 
A început să ţipe... 

— Orice vorbe sînt de prisos. 

Dacă privirea ar putea să ucidă, Victoriţa l-ar fi 
ucis. S-a întors cu spatele. Lascăr își frînge mîinile. Negul 
îi tremură. Întoarce palmele a neputinţă. Iese. A făcut bine 
că n-a primit. Nu numaidecît pentru Iordache. Ca domn al 
Moldovei, l-ar fi putut frînge pe vicleanul vistiernic. Însă 
nu ar fi putut știrbi nimic din trufia Brîncoveanului. Fiind 
la Poartă, îl putea supraveghea mai ușor. Nu! Încă nu so- 
sise ceasul. Cum o arăta Casandra ? Va trebui s-o vadă îna- 
inte de a se cununa cu ea. Deşertăciune! Iarăşi deșertă- 
ciune ! Frumuseţea femeiască piere... Da, dar o va avea o 
viață alături pe fiica lui Şerban Cantacuzino. Fără coborî- 
toarea din împărații Paleologi, nu putea ridica glas pentru 
scaunul Ţării Româneşti ! Iarăşi a ieșit păianjenul din 
cotlon... Pe nesimţite a și legat cele dintîi fire... 

— La ce gîndești, Dumitrașcule ? 

Antioh s-a îngrăşat. Peste măsură. Îi prieşte aerul 
Stambulului. ` 

— Ce-au vrut. Lascăr și Victoriţa ? 

Dacă i-ar spune adevărul, Antioh s-ar simţi lovit. 

— M-au rugat să merg cu ei la domnul de Châte- 
auneuf. 

— Zău ? Şi nu ţi-au spus altceva nimic? 

Bănuie. Bănuie ceva. Mai bine să nu afle de la el. 

— Nu. 

— Dumitrașcule ! 

Dumnezeule ! Antioh nu are o singură bărbie, ci 
două. 

— Dacă tata ar şti că rîvneşti la scaunul ţării în 
locul meu, s-ar întoarce în mormînt ! Curată ticăloşie ! 

I-au apărut în albul ochilor firişoare sîngerii. Şi cum 
mai urlă ! 

— Nu zici nimic? Taci? Şi asta e tot o ticăloşie! 

— leși ! 

Ciudat! Prima oară, acum, simte că-l iubeşte cu 
adevărat pe fratele său. Așa greoi și lacom cum e! Antioh 
ar trebui să se apuce să sape în grădină. Nu s-ar mai în- 
groşa atît. Să-l cheme înapoi ? Nu. Acum, nu. Oare aceasta 
să fie tristeţea ? Simte cum îl îneacă. I s-a strîns către tîm- 
ple. Şi îl apasă. Cumplit. Mustafa al II-lea a pornit răz- 
boiul împotriva ghiaurilor. L-a bătut pe Friederich August, 
l-a zdrobit pe Veterani. Antioh e un om fericit. Mai bine să 
nu ştii nimic. Mai bine să nu cunoşti... Ţarul Petru I s-a 
tras dinspre Azov, sub ameninţarea tătarilor. Da, va trebui 
să se apuce să sape în grădină... Va pierde din greutate... 
Domnul Moldovei nu poate fi un om gros. Şi şezutul i s-a 
făcut cît donă. Sărmane Antioh! Cum de-a reuşit Mezzo- 
morte să distrugă flota venețiană ?. Va trebui „să afle... să 
înveţe... Otomanii au meșteșugul lor în luptă. Nici un fel 
de învăţătură nu e de disprețuit... 

— Dumitrașcule ! 

Victoriţa ! Cînd s-a înapoiat ? În ochii ei nu mai e 
ură. Numai durere. Ce vrea ? Ce mai vrea de la el? Să se 
stăpînească ! 

— De ce, Dumitrașcule ? De ce ? 

— Sultanul a fost la mormîntul lui Ebu Eiub Eusari 
şi a lăsat pe şeicul geamiei să-i încingă sabia. 

—  Aturezi ? 

— S-au isprăvit treizeci și șase de nave mari. Oş- 
tirii i-au mai adăugat încă douăsprezece mii de ialmagi-ie- 
niceri și opt mii de levenzi. Durde, giride, cu nemiluita... 

— Nu cumva ?... 

Şi-a dus palmele la frunte. Cît de îngroziți pot fi 
ochii Victoriţei. 

— Da. Am intrat în oastea sultanului. 

— Şi eu? Eu cui rămîn ? 

De zece zile plouă istovitor. Ziua, noaptea. Apa pă- 
trunde pînă la piele. Tunuri înglodate. Cîteva grupuri de 
egipţieni împing din răsputeri la carele neobișnuit de lungi, 
care poartă pe ele tumbe. Carele acestea, făcute pentru ape 
mici, sînt gata să se răstoarne. Prova unei tumbe s-a înfipt 
în glod. Sînt aduși ghiaurii. Numai o parte din cele cîteva 
mii. Ei sînt buni la treburile pe care le fac caii și boit! Pe 
alte drumuri ocolite, se îndreaptă o sută treizeci de mii de 
otomani spre Belgrad. Un fel de rîmă uriașă. Se încolăcește 
în jurul cetăţii. 

Călare — i s-a lăsat calul fiind beizadea — Dimitrie 
Cantemir a ajuns spre capul rîmei. 

A plouat unsprezece zile. Acum, soarele se ridică în- 
cepînd să zvînte pămîntul şi oamenii. Ca niște ciuperci uri- 
aşe, taberele cresc din ţărina neagră și umedă. Osmanlii, 
dezmorțindu-și trupurile. Glasul muezinului ! O sută treizeci 
de mii de trupuri ghemuite, făcîndu-şi rugăciunea. Oamenii 
muftiului nu mănîncă de pomană pîinea lui Alah ! Se foiesc 
printre binecredincioși. Ghiaurii trebuie pedepsiţi! Fără 
milă. Luptătorii mai vârstnici se bătuseră cu ostașii lui 

Friederich. Cei mai tineri se frămîntă, întreabă: „Și cum 
luptă ghiaurii ?“ „Şi ghiaurii sînt de mai multe feluri.“ 
„Dar ghiaurii lui Friederich ?“ „Nu-s de lepadat. Osman- 
lîii sînt însă mai tari. Cei mai tari. În capul oastei lor nu 
mai e Friederich. A prins pezevenghiul frica de hanger !“ 
„Dar cine e în fruntea lor ?* „O beizadea. Eugeniu de Sa- 
voia. Bre, are patruzeci şi sașe de mii de săbii.“ „Și noi, 
de patru ori mai multe iatagane |...“ 

Cortul sultanului ! Divanul Galibe : Marele vizir şi 
toţi pașii de frunte. Este adus Tökölyi un conte ungar răz- 
vrătit. 

Dimitrie Cantemir vede totul. Ştie că Tökölyi a in- 
trat pe sub pielea sultanului. Nu se mai putea întoarce în 
Transilvania şi cerea scaunul Ţării Românești. „Brîncovea- 
nul ? Un ticălos. S-a hainit. A pus galbeni în băncile nem- 
teşti și şi-a cumpărat moșii la Sîmbăta, în afara Țării Ro- 
mâneşti !“ 

Cantemir, pe de o parte se bucură, pe de altă parte 
se încrîncenează. Tocmai cine voia scaunul Țării Românești! 
Cum se va întoarce la Istanbul va și lua de nevastă pe 
Casandra... 

Glasul lui T6kolyi răsună răspicat : „Să se lase Sava 
în dreapta. Dunărea să fie trecută mai jos de Belgrad. Şi, 
de-acolo, spre Transilvania !“ 

Pașii tac. Fiecare gîndeşte că Tökölyi e un mare în- 
fumurat. Şi, apoi, ce încredere poți avea într-un ghiaur ? 
Aşteaptă în Transilvania cincizeci de mii de răsculați, să- 
tui de împăratul german? Nu vede sultanul că Tökölyi 
spune gogoşi? Încă o. balivernă care le întrece pe toate: 
Beizadeaua Eugeniu de Savoia ar fi poruncit garnizoane- 
lor din Transilvania să-i trimită ostaşii ! Ce ghiaur ar fi 
fost atît de nebun să lase cetăţile numai în paza cîtorva oș- 
teni ? Dacă sultanul va face după voia lui Tökölyi, Alah 
ne va pedepsi ! 

Pașii ies. Divanul Galibe s-a terminat. Iese și Tökö- 
lyi. Pornesc soli. Strigăte. Oamenii se ridică. Rîma uriașă 
se destinde și începe să se tirască spre Timișoara. Sunetele 
tulbuhanelor ! Sangiace verzi şi roșii flutură în frunte. U- 
riașe baivace duse de ieniceri călări. Sunete ascuţite de 
trompetă ! Boruxenii suflă cu disperare. Uriaşa rîmă în- 
cremeneşte. 

— Pașii cei mari, la măritul sultan ! 

— Şi Tökölyi ? 

— Fără el! 

Ce s-a întîmplat ? De ce au spart văzduhul boruxe- 
nii cu trompetele lor? Beizadeaua Eugeniu de Savoia se 
îndreaptă spre Belgrad. S-a prins limbă! „Auziţi, bre, ti- 
cluieşte să cadă în spatele armatei lui Alah !“ „Și ce-au zis 
paşii ?“ „Au cerut măritului sultan să nu ne îndreptăm spre 
Transilvania. Dacă nu rămînem la Belgrad, Belgradul o să 
cadă ca o nucă! Să se dea piept cu ghiaurul, să fie strivit şi 
apoi drumul va fi deschis.“ „Nu-i prost marele vizir! Are 
dreptate !“ 

— Eu, Elmas Mehmed, mare vizir, asta cer. 

Tulbuhanele bubuie. Rîma, trezită din somn, se”scu- 
tură. Capul i se zvârcoleşte un timp, după care pornește spre 
coadă. 

Dumnezeule, pe ubiazul iui Dumitraşcu un zîmbct ! 
Nehotärîrea şi desele, prea desele schimbări nu înseamnă 
oare slăbiciune ? 

Călăreţii se înfundă în mlaștinile Tisei. Copitele se 
dezlipesc cu greu. Bălți putrede. Se pipăie drumul. Totul 
alunecă, se lipește, se îneacă ! 

Slavă lui Alah ! Se zăresc zidurile groase ale Tite- 
lului. S-a adus limbă. Şase mii de ghiauri, pe celălalt mal. 
O nimica toată. El, Mustafa al II-lea, unsul lui Alah pe pă- 
mînt, poruncește să se împingă carăle cu tumbe lîngă Tisa ! 
Zece mii de ieniceri să fie trecuţi pe celălalt mal ! După ce 

va cădea Titelul, vor ridica pod, şi tot grosul se va îndrepta 
spre Szegedin ! 

Rîma se destramă. Părţi din ea se tîrăsc spre malul 
Tisei. Osmanlii îmbrîncindu-se. „Auziţi, bre! Măritul dă 
cîte cincizeci de taleri de aur pentru fiecare ghiaur viu și 
două zeci şi cinci de căpăţină tăiată !“ 

Buluc, spre tumbe ! 

De partea cealaltă, liniște. 

Trei sute de tumbe cu cîte douăzeci de iatagane spin- 
tecă apele. Vîslele nu se mai aud. Tulbuhanele, rămase pe 
mal, bubuie. 

Şase mii de iatagane sar pe mal. Se întorc tumbele. 
După ceilalţi osmanlii. Se încarcă a doua oară. Încă patru 
mii de iatagane. De sus, Titelul aţinteşte mii de ochi. Au 
ajuns tumbele în mijlocul Tisei. Deodată, o sută de tunuri 
latră. Tumbele, mușcate, se răstoarnă. Urlete. De moarte. 
Apele înghit. Burţi de tumbe! Burţi de ieniceri. Tunurile 
împroașcă foc. Şi moarte. 

Trimbiţele boruxenilor ţipă. lușşunheg-pașa aude. Po- 
runceşte celor șase mii de pe mal să ia în piept Titelul. 

Sangiacul verde şuieră. Răcnesc ienicerii. Tulbuhanele 
bubuie. lataganele, ca nişte păsări, retează văzduhul. 

Din şanţuri, de sus, sîneţele! Foc! Urlet. Ienicerii, 
soîrcindu-se în țărînă. Valuri după valuri, cosite. Totul 
se clatină. Şi oamenii. Şi cerul. Dau înapoi. Ca potirnichile. 
Spre Tisa! 'Turbane azvîrlite! Goi, în ape! Spre celă- 
lalt mal. Şi iarăși tunurile ! Cerul sîngeră. Tulbuhanele tac. 


x 


Giîndurile ţipă. Imaginile se alcătuiesc şi apoi se 
sparg pentru a se forma din nou. 

Rîma s-a rupt în două. Fiecare parte pipăie pămîn- 
tul, ocolește mlaștinile. Către prînz, Tisa e trecută. Cele 
două capete se unesc, ca un cleşte, în jurul Titelului. O li- 

nişte de cimitir. Când au fugit ghiaurii ? Cum de-au reușit 
să-și ducă şi tunuri și tot fără să-i simtă nimeni ? ! 

— Să ne lase măritul să ne facem bairamul în Titel ! 
Titel ! Să nu mai rămînă piatră pe piatră ! 

Mustafa poruncește rîmei să lase Titelul. Nu! Nu 
spre Szegedin ! Dar unde ? 

„Şahbas Ghirai vine spre mine călare! Zăbala ar- 
măsarului e albă. De spumă. Vine de la sultan. A smucit 
frîul. Calul s-a înfipt pe picioarele de dinainte. La un pas 
de mine. Ne cunoaștem de mult. De cind eram copii. A- 
ceeaşi ochi înguşti. Acum are o mustață cu vîrfurile ascu- 
tite în jos.“ 

— Încotro ? 

A primit poruncă de la măritul să-și ia cei douăspre- 
zece mii de tătari şi să se îndrepte spre Szegedin. Tot ce era 
pe pămiînt să se ardă. Tot ce era apă să se otrăvească ! Spre 
Petrovaradin se îndrepta acum Eugeniu de Savoia, ghiau- 
rul. 

Să nu dea piept cu beizadeaua de ghiaur! Să-i 
muște pe de lături oastea! Să-i zăbovească! Să crape de 
foame. Şi sete. 

Înfige pintenii. Animalul ţîşneşte. Şahbas Ghirai ga- 
lopează spre hoardele sale. Răcnetele sfîșie văzduhul. Văl. 
mășag de colb. Spre Szegedin ! 

Apele Dunării, molcome, tulburi. Printre fișiile de 
ceaţă, zidurile cenușii ale Petrovaradinului. Apa, un fel de 
panglică, se îndoaie chiar sub ziduri. O insulă. Chiar în 
cotul apei. Un pod o leagă de cetate. „Ce porunci aș da, 
dacă aş fi în fruntea oştii semilunii? Să atac mai întîi 
insula ? Prostie! Nemăsurată prostie. De sus, s-ar putea 
bate cu ușurință și insula, şi podul. Malul trebuie trecut. 
Altfel, Petrovaradinul nu va cădea.“ Eugeniu de Savoia se 
apropie. „Un alt pod !... Un alt pod trebuia ridicat! Nu 
numai unul singur. Două ! Nu vor avea atitea tunuri pentru 

a le ţinti pe amîndouă. Gărgărița asta pare de smalţ. Ca 
smalțul pe care-l folosesc olarii Moldovei...“ „În ce parte 
vei zbura, acolo m-oi însura... Şi-a desfăcut aripile mă- 
runte... Încotro e miazănoapte ? Dar Casandra ? Ehei, Si- 
biul ! E departe Sibiul...“ Rima iar s-a desfăcut în două. 
O parte se tîrăște în josul Dunării ; cealaltă, în sus. Dum- 
nezeule, ce se vor face creştinii ? Văd ei oare de sus? Dacă 
Eugeniu de Savoia n-ar zăbovi... Întunericul e ca smoala. 
Otomanii lucrează tăcut. Cu rîvnă. Înfrîngerea de ieri le dă 
un fel de îndîrjire. Nici un strigăt. Doar șoapte. Moartea 
se pregătește totdeauna în liniște. Podul, ca un fel de um- 
bră, se alungește peste apă. Prea aproape de insulă! Nă- 
dejdea e ca să fi lăsat creștinii ceva tunuri pe petecul a- 
cesta de pămînt. „Nu pot lipi geană de geană. Se crapă de 
ziuă. Podul încă n-a ajuns la malul celălalt. Și apoi, ca din 
senin, de pe insulă, o revărsare de foc. O boambă l-a izbit 
chiar în mijloc. S-a frînt ca o creangă uscată. Urlete de 
moarte. Atît. Şi apoi, numai plescăitul apei întunecate, ne- 
simţitoare...“ 

Iar s-a adunat divanul Galibe. Din depărtare, un 
zgomot surd. Crește. Hoardele lui Şahbas Ghirai ! Porunca 
sultanului n-a fost împlinită. Beizadeaua Eugeniu de Sa- 
voia a și ajuns în Petrovaradin. 

Marele vizir cere să se dea piept fățiș cu ghiaurii. 
Petrovaradinul trebuie să cadă.  Oștile musulmane n-au 
fost aduse în ţară dușmană numai să se arate. Nu așa se 
putea câștiga coroana de triumf făgăduită de profet! 

— Eu, Hodgea Dgiafar-pașa mă împotrivesc. Alah 
ştie la cîte lupte am fost împotriva nemților. În cîmp des- 
chis, mai totdeauna au câştigat. Acum, au în fruntea lor un 
ghiaur încercat în războaie. 

— E un necredincios și un trădător, mărite ! 

— Dacă eu sînt necredincios și trădător, cer urmaşu- 
lui lui Alah pe pămînt să mă pună în fiare. O zi dacă va 

trece și vom ataca în cîmp deschis fără a pieri, să dea po- 
runcă măritul să fiu ucis ca un cîine puturos. 
Hodgea Dgiafar-pașa se aşează cu picioarele încru- 
cişate sub el. Are faţa ciupită de vărsat. E aproape neagră. 
Divanul Galibe se risipește. Numai marele vizir a 
rămas la sultan. Deci zarurile au fost aruncate ! 


Musulmanii se vor îndreapta spre Szegedin, pentru 
a-l cuceri spre gloria veșnică a profetului. Rusciuk paşa va 
rămîne cu ienicerii săi şi cu o parte din tunuri în calea ghia- 
urului Eugeniu de Savoia ! 


Rima se destramă. Spre Szegedin ! Totul saltă : cai, 
căruţe, oameni. La Zenta, din urmă, în goană, un cămăraș 
al lui Rusciuk-paşa. 

Marele vizir a ascultat din gura lui prăpădul : călă- 
reții maghiari au trecut noaptea apa şi au spulberat pe os- 
manlii. „Să se taie capul cămărașului !“ Şi căpăţina se ros- 
togoleşte în ţărînă. Numai marele vizir trebuie să știe ade- 
vărul ! Nemulțumirile prind glas. O zurbă a ienicerilor ar 
însemna nimicirea. 


__ Din urmă, în goană, un călăreț. Un tătar, scăpat şi 
el din prăpăd. Pe căi ocolite ajunge la sultan. Află sultanul 
adevărul. ..Să fie tăiat tătarul !* Și alt cap se rostogolește 
în țărînă. Numai măritul trebuia șă știe adevărul ! 

Printre osmanlii, adevărul nu-şi mai are locul. Uria- 
şul pîrîie din toate încheieturile. 

— Să se facă pod peste Tisa! 

În patru ceasuri se ridică pod. Mai marele oștilor 
profetului, călare, se îndreaptă spre el. Cînd marele vizir, 
după dichisul curții, l-a așteptat la capătul podului și a 
vrut să-i sărute scara de aur de la șea, sultanul l-a împins 
cu talpa piciorului : 

— De încredere nu te-ai arătat vrednic! la aminte 
la ce-ţi zic, dacă vrei să rămii cu cap. Să treacă toate tunu- 

rile și oastea peste pod! Vei rămîne cel din urmă. Şi acum, 
piei din faţa ochilor mei ! 

Sultanul întoarse crupa calului spre marele vizir. 
Se îndreaptă către pod urmat de bostangiii săi. Pașii au 
auzit dinţii marelui vizir scrîșnind. Tot sîngele i-a năvălit 
în obraji. Tăietura de la urechea dreaptă pînă la colţul 
buzei s-a făcut mai albă. 

Lui, tocmai să-i facă una ca asta măritul! Hodgea 
Dgiafar-pașa își dezvelise colții rînjind. Ei, nu! Va arăta 
el tuturor de ce e în stare marele vizir Elmas Mehmed! 
Numai opt tunuri vor trece podul ! Numai opt! De ce? Să 
i se dea ştire sultanului că restul va rămîne pentru a apăra 
grosul ! Pașii au trecut dincolo ? Să se întoarcă de îndată 
paşii la el, la marele vizir, pentru porunci. Aha, au și în- 
ceput să vină ! Fiecare îşi iubește căpăţina... Încă mai e ma- 
rele vizir ! 

Îi cîntări din ochi: încruntaţi, îngrămădiţi, îngri- 
joraţi. 

Dacă va pieri el, să piară și toţi cei care îi rivneau 
cinstea de mare vizir ! Ce să caute dincolo de pod cu mări- 
tul ? Le dîrdiie bernevecii ? Să rămînă aici ! Să înfrunte pe 
ghiauri. Ce altă moarte își poate pofti un credincios al lui 
Alah decît cu iataganul în mînă ? 

Vorbea dulceag, cu zîmbet. Paşii schimbară priviri. 
Înțeleseră. Moartea sau... De fapt, era doar moartea. 

Se risipiră spre ieniceri. 

S-a dat vestea că cei dintii ghiauri s-au arătat că- 
tări. lenicerii s-au risipit ca părul unui tug pentru a apăra 
retragerea celor din urmă trupe. De cite ori vine vreun bos- 
tangiu al sultanului cu poruncă din partea măritului, Elmes 
Mehmed-pașa îl bagă în rîndul ienicerilor. Nici un tun nu 
va mai trece podul ! 

Trag tunurile ghiaurilor. Rar. Apoi, din ce în ce 
mai des. Ca din senin, ghiaurii se avîntă din față. Înnebu- 

nite, vitele rămase se reped orbește spre pod. Unele se îm- 
pleticesc în tumbe, sfărimîndu-le cu copitele. Altele se răs- 
toarnă în Tisa. 

O bubuitură zguduie totul. Tunurile ghiaurilor trag 
toate odată. Dimitrie Cantemir, în galop, peste pod. Se aude 
o pirîitură uriașă. Drept la mijloc, podul se frînge. Scîndu- 
rile se încalecă între ele. Se înfig în oameni. Străpung vite. 
Boambe căzute alături împroașcă munţi de apă. Şi-a lăsat 
calul. S-a azvirlit în apă. O scîndură mai groasă! S-a a- 
găţat de ea. Spre celălalt mal ! Un singur gînd nu și-l poate 
alunga : care a fost greșeala ? 

Luptă. Îndirjită. Nici un strigăt. Pe viaţă şi pe 
moarte. Surd. Oţelele scrîşnesc. Şi oamenii. Se lasă noaptea. 
Ghiaurii se retrag. 

O noapte de pîndă. Ca smoala, cerul. Osmanliii s-au 
strîns. Se simt mai bine cot la cot. Umăr lîngă umăr. Se 
aude un fel de fiștit. Apele Tisei ? O duhoare neagră se ri- 
dică. De sînge. De moarte. 

Iarăşi foşnetul ! Parcă vine de undeva, de sub pä- 
mînt. Pîndă ! Nu ! Nu-s ghiaurii. Numai valurile Tisei care 
izbesc cioturile podului. Nimeni nu doarme. Teama, ca un 
animal, îşi strecoară coasa, stufoasă, ncauzită. Se aud nu- 
mai inimile. Și apa. Osmanlii: își stăpinesc răsufletul. Oa- 
menii au Împietrit într-un fel de încordare gata să izbuc- 
nească la orice semn. 

Iarăşi foşnetul. Osmanlii: ridică frunţile. Ciulesc u- 
rechile. Nu ! E numai frămîntarea Tisei !... 

N-a fost frămîntarea Tisei!  Tiîrîș, ca şopirlele, 
ghiaurii se scurg pe o văioagă spre coasta osmanliilor. Pe 
întuneric, ţepii mărăcinilor se înfig în piele. Nici un scrîş- 
net. Colţii pietrelor sfîşie, ca niște cuțite, braţele. 'Tăcere în- 
crîncenată. Într-un tîrziu, nemișcare. 

Primele suliţi ale lunii! Un lătrat uriaș: tunurile 
ghiaurilor ! Boambele mușcă din oameni şi ţărînă. Din faţă, 
urgie ! Da, da, din văioagă de unde s-a auzit foşnetul : foc ! 

Blestemat fie numele lui Alah ! De pe malul celă- 
lalt tunurile lui Ogli Abd: împroașcă moarte tot în osman- 
lîi ! Nemaipomenită urgie ! Trădare ! 'Trădare ! lenicerii flu- 
tură iataganele ! Ca niște flăcări. Cade capul marelui vizir! 
Cîine puturos! Vindut! Cad căpăţinele pașilor. Ticăloşi ! 
Să fie lăsat în viaţă Balta Ogli ! Singurul. E de-al nostru ! 
Înainte ! 

Valuri după valuri, ghiaurii ! Moartea seceră înainte! 
Alte valuri. Turbanele se rostogolesc. Soarele arde. Bice de 
foc. În jurul lui Balta Ogli, un grup de ieniceri. Cad. Unul 
după altul. Şi soarele cade. În asfințit. Cel din urmă, Balta 
Ogli. Muşcă ţărîna. Străină. 


Dar dacă l-ar fi cunoscut pe Dumitraşcu înainte de 
a-l fi luat ea, Victoriţa, pe Lascăr Ruset? Atunci, poate... 
Oare a iubit-o vreodată Dumitraşcu cu adevărat ? Ar fi a- 
vut el curajul să treacă peste orice și s-o iee de nevasă ? Era 
prea prins de măririle curţii ca s-o facă. Cum de l-a putut 
iubi și cum de-l mai poate iubi pe acest om, care acum stă 
în capul mesei, alături de o mireasă pe care a văzut-o în- 
tfia oară în preziua nunţii ? N-a vrut domnia Moldovei, i-a 
lăsat-o lui Antioh! Abia acum își dă seama de ce. A) 
rîvnit-o pe mironosiţa asta, fiindcă e din neamul Cantacu- 
zinilor ! Neamul. Cantemireştilor, ridicat din răzeși proşti 
se leagă acum cu împărații Paleolog: ai Bizanțului ! Totul 
e deşertăciune... Dar, nu! N-o iubește pe Casandra. Și n-o 
va iubi. În vecii vecilor ! E numai al ei. Va fi numai al ei! 
Ea a plîns noapte după noapte așteptindu-l de la Petrova- 
radin ! Mai bine l-ar fi ucis acolo, decît să-l vadă acum a- 
lături de mironosiță ! Dumnezeule, nu! El trebuie să tră- 
iască. Pentru ea. Dumitrașcu n-o iubește pe Casandra. Dar 
a sărutat-o în Mitropolie, cînd s-a făcut cununia... lată-l 
acum răstingnit între Casandra şi Antioh. Fratele ăsta bur- 


67 


duhănos şi lacom, care a pus mîna pe toate moșiile din 
Fălciu... Domnitorul Moldovei !... I-a luat lui Dumitrașcu 
toate pămînturile. Nici măcar nu l-a întrebat. Nu vei mai 
avea lîngă tine, Dumitraşcule, oameni care să-și dea şi 
inima numai pentru a te ști mulţumit ! 

Şi toată șleahta asta de boieri, care se ghiftuiesc şi 
toarnă vinul în ei cu pîlnia ! Numai Iordachi nu bea, că-l 
ustură rărunchii de cît venin a adunat în el. Veneticul ăsta 
îi trage pe toţi pe sfoară, ca păpușarul din iarmaroc. Şi pe 
Dumitrașcu îl mînuie cum vrea. Ce miini galbene are. Şi 
pătate ! De ce-l însoară cu Casandra ? Ca să scape de el, ca 
să... Dumnezeule ! Nu cumva vrea să-l aducă domn în Ţara 
Românească ? În locul Brîncoveanului ? ! 

— Ce faci, bre Victoriţo, nu mănînci şi nu bei nimic? 
Stai ca huhurezul ? 

Da. Bogdan Ruset e. Nu-i va răspunde. Ştie bine de 
ce stă ea ca huhurezul. De la frate-său și de la el pornise 
totul. 


— Frumoasă, mireasa ! Aşa-i ? 
Doamne, ajută-mă să mă stăpînesc! O fi beat, 
sau face pe beatul ? 


Îi întoarce spatele. Dă poruncă unei slugi să ducă 
vin în colţul din dreapta al mesei. 


Bine că s-a dus și butoiul ăsta de osînză! El a ho- 
lărît ca ea, Victoriţa, să poruncească slugilor în seara nunții. 
În cinstea lui Dumitraşcu și a Casandrei. Mai ales a Casan- 
drei ! Voiau s-o pedepsească pentru că-și bătuse joc de 
Lascăr ! Nuntă pentru ei, înmormîntare pentru ea. Ce-o fi 
cu Dumitrașcu de stă încremenit cu ochii privind în gol? 
E aici şi totuși e plecat. Acum a venit lîngă el mama Ga- 
sandrei ! Vipera. Bine a făcut Mihai Cantacuzino şi stolnicul 
că l-au otrăvit pe Şerban, bărbatu-său! Prea ise suiseră 
fumurile domniei la cap! Acum o căpătuieşte pe fie-sa! 

Vrea să ajungă la faima domniei prin ea... Pînă ieri, a pîn- 
dit la Sibii, doar-doar o crăpa Brîncoveanul ! Brîncoveanul 
n-a crăpat şi nici n-a fost mazilit. E viclean ca toți Can- 
tacuzinii. Au lucrat numai cu sforării şi otravă. Otravă ! Şi 
ea are un șip mititel pe care l-a adus cu sine. De ce s-a gîn- 
dit la otravă ? Doamne, iartă-mă !... Încep să înnebunesc. 
Trebuie să ies de aici... să mă duc... Picioarele nu mă mai 
ascultă... 

— Ce-i cu tine, Victoriţo, de-ai albit așa ? 

E Lascăr. El o întreabă. Cine Dumnezeu l-a mai 
adus lîngă ea ? Tocmai acum... 

— la-mă de braţ şi du-mă afară. Îmi trebuie aer! 

Cum tremură braţul lui Lascăr ! E numai os. Şi el ştia 
de porunca dată de Antioh ca ea să pregătească petrecerea 
nunţii. Nu se putea să nu cunoască ce se ascunde înapoia 
acestei porunci. Cît de ciudat! Niciodată nu s-a simţit 
vinovată faţă de slăbănogul de lîngă ea. Numai de Dum- 
nezeu i-a fost frică. Uneori, nici de... Dumnezeu n-o putea 
pedepsi pentru dragostea ei. Cît de bine îi face aerul rece! 

— Sărmana de tine ! Cit suferi... Mi-e milă. - 

— Milă ?! Milă de mine ? Du-te laei! Te-a apucat 
mila ? Ai tras foloase cît ai putut de pe urma mea și nu ţi-a 
fost milă. Ai încuviințat porunca lui Antioh şi nu ţi-a fost 
milă. N-ai mişcat un deget. Și acum, te-a apucat dintr-o 
dată mila ! Du-te, ticălosule, de aici! La ei! 

Bine că s-a dus! Dacă mai rămînea o clipă... Şi 
piatra asta pe care s-a așezat e fierbinte. Milă ? Înainte de 
a-l lua de bărbat, se gudura pe lîngă ea ca un cîine. Își 
dădea, sfrijitul, ochii peste cap spunînd că nu mai poate trăi 
fără dînsa ! L-a crezut. Atîta s-au pus toţi pe capul ei, şi mai- 
că-sa, şi taică-su, și tot neamul Ruseteştilor, că pînă la 
urmă l-a luat. Singurul dintre Ruseteşti, care nu reușise să-şi 
adune nici o fărîmă de avere! Atit de nătîng !... I-a venit 
plocon zestrea ei ! Dumnezeule, cine a deschis ușa ? Lumina 

a năvălit spre ea. Dumitrașcu! A văzut-o cînd a ieșit a- 
fară. Cît de ușori sînt pașii lui! Abia se aud. E lîngă ea. 
Nu-l vede. Îi aude numai răsuflarea. 

— Îmi vine greu,  Victoriţo. Nu ştiu dacă e bine 
ce-am făcut. 

Lui nu-i venea greu pentru pojarul ei, ci... În omul 
acesta totul trece prin minte. Parcă n-ar avea inimă. 

— Al o mireasă frumoasă, măria-ta ! 

S-a aplecat asupra ei. Îi simte buzele pe frunte. E 
sărutul lui de altă dată ? 

— Dacă am schimbat două vorbe cu ea! Un sloi de 
gheaţă. 

Nu-i gheaţă, Dumitrașcule. E marmoră. Marmora 
Cantacuzinilor. 

— Văduva lui Şerban mi-a vorbit despre fiul ei, că 
trebuie să fie sprijinit pentru a urca în scaunul Țării Româ- 
neşti, în locul Brîncoveanului. Şi niciodată nu voi mai putea 
scăpa de... 

Dumnezeule ! Se depărtează... Ce-a spus ? Că nu va 
putea scăpa niciodată de Casandra ? Deci ar vrea să scape... 
Acum se depărtează. Cît de trist se aud pașii lui. Să intre 
acum după el? Să-l mai întrebe odată. Să vorbească limpede. 
Dar totul a fost atît de limpede... Nu va putea scăpa nicio- 
dată de Casandra ! Şi frigul a început s-o pătrundă. Noap- 
tea e caldă. Ce fel de frig o fi ? Să scape! Unde și-a lăsat 
şalul şi lucrurile ei ? A, da, în încăperea de la intrare. Tre- 
buie să intre. Își simte din nou picioarele. Să deschidă ușa 
cît mai încet. Degeaba! Toţi au întors privirile spre ea. 
Dumitraşcu a privit-o ţintă. Să scape ! Şi i-a spus-o tocmai 
ei... Degeaba şi-a pus şalul pe umeri. Frigul n-o mai lasă. 
Ce strînge în mînă ? Șipul cel mic cu otravă. De ce l-a luat 
dintre celelalte lucruri ? Iarăşi simte că-și pierde minţile. 
Dar, de data asta, nu va mai ieşi afară. Bogdan Ruset 
ţipă că nu are vin. 

— Duceţi-i marelui vornic vin. Să se sature ! 

Dar unde-i Casandra ? Şi lăutarii aceştia afurisiţi ! 
Îi sparg urechile. Ce vrea Iordachi Ruset de s-a ridicat? 
Auzi ! Să iasă cu toţii afară! Să încingă o horă sub lună. 
Nu se urnește nimeni. Sînt prea grei. Iat-o şi pe Casandra! 
De ea trebuie să scape Dumitrașcu. 

— Mirele să-şi sărute mireasa ! 

A înnebunit Bogdan Ruset? Sau o face dinadins 
ca să-i frîngă ei inima. Dumitrașcu s-a potrivit la răcne- 
tele celorlalţi. A luat-o pe Casandra în braţe. Dă-i dru- 
mul ! N-auzi! Dă-i drumul! Nemernica l-a cuprins și ea 
cu braţele. Marmora s-a încălzit. Cât de lung o sărută... 
Pe ea niciodată n-a sărutat-o așa. Nebunii ăștia bat din 
palme. Şi rîd. Şi hohotesc! A lăsat-o. Marmora Cantacu- 
zinilor e roșie ca focul. Își pune mîna peste mîna lui Du- 
mitrașcu, pe masă. Nu şi-o va mai pune de multe ori. Du- 
mitrașcu să scape de ea. El a spus-o. 

— Sarailiile ! Să vină sarailiile ! 

Acum a sosit clipa! Nu ştie Bogdan Ruset că 
tocmai el a dat semnalul. Nu va ști niciodată. De ce se 
uită Dumitrașcu atît de lung la ea? A înţeles gîndurile ei? 
Ochii lui încuviințează. Trebuie să scape. Sluga care vine 
va... 

— Adu-mi sarailii în două farfurii ! 

I le-a adus. Mustesc în siropul lor. În aceasta mai 
arătoasă va vărsa şipul. Şi ultima picătură. Va scăpa... 
Sluga nu va trebui să deslușească nimic pe obrazul ci. 
Oare n-a văzut ? N-a văzut nimeni ? 

— Pe cea din dreapta o dai miresei. Are sirop mai 
mult. Pe cealaltă, mirelui ! 

Să nu scape din ochi farfuria cu mai mult sirop ! De 
ce se uită Dumitrașcu la ea atît de încruntat? Sluga n-a 
greșit. A pus farfuria cu mai mult sirop în fața Casandrei. 
Va scăpa... Dar, ce-i asta ? Dumitrașcu! Chiar Dumitraşcu 

a pus mîna pe mina Casandrei, cînd a vrut să ducă lingu- 
rița la gură !... A luat farfuria! S-a ridicat. Se îndreaptă 
spre Victoriţa. 

— Urmează-mă ! 

Cît e de rece aerul! 

— Dacă ţi-aș porunci s-o mănînci chiar tu ? 

— Aş mînca-o. 

Dumitraşcu fluieră un dulău care şi răsare. Îi aruncă 
sarailia cu farfurie cu tot. Animalul înghite. Începe să che- 
lălăie. Se răstoarnă, chircindu-se. 


VI 


Cald ! În Istambul totul e cald. Dinspre Cornul de 
aur, parfumul dulceag al chiparoșilor. Se amestecă într-un 
fel de adiere sărată. Ceva putred și lenevos. 


Se așează la masa de lingă fereastră. Lemnul, cu 
un fel de rugină. Mîncat de carii. Caligrafiează. Cu mi- 
gală. Sacrosanctae scientiae indebingibilis imago... ~ 

„..„ Cum ar suna în limba română ? Imaginea ştiin- 
ței sacre, care nu se poate zugrăvi. E prea lung ! Chiar și 
în lalinească e prea lung. Da. Am gäsii ! Acesta e cel mai 
nimerit : Metafizica. Credeam, prostește, că în arta filozofiei 
țin iepurele de urechi. Mi-a trebuit multă trudă pentru a o 
alcătui. Ce netede sînt foile ! Ca obrazul Casandrei : netede 
şi reci. Învăţaţii Marii Academii îşi vor da, în sfîrșit, seama 
că n-au pierdut timpul cu mine. M-am ridicat împotriva 
paraziților scolasticii, a scepticilor care neagă pină și că e 
albă zăpada. Ah, cum pot vorbele goale să spargă urechile 
surzilor ! Roma ? Ei, Roma va afurisi cartea. Numele lui 
Van Helmot, amintit, va face să se strimbe nasurile dum- 
nealor obișnuite cu scolastica. Și unde mai pui că acest me- 

dic și chimist a fost chiar elevul lui Paracelsius. Să cunoaș- 
tem natura prin experienţă !“ 
— Dumitrașcule ! 


„Cît de frumoasă e Casandra! Marmoră cantacu- 
zină... Ce crede ea oare că fac la masa asta, de care m-am 
lipit atîtea zile şi nopţi ? Cît de trufaşă e! Şi cît de gălă- 
gioasă. I-am cerut numai atît : linişte. Dragoste, nu. Fiindcă 
n-o poate da. Dar măcar liniște...“ 

— Dumitrașcule ! 

— Ce doreşti ? 

— Ți-am cerut să tocmești femei, care să mă ser- 
vească ! 


„Urmașa Paleologilor !... Dar la Braşov și la Sibiu, 
unde abia şi-au dus zilele, ce slugi au avut ? Ştie că nu pri- 
mesc decît pungile pe care mi le trimite Antioh. Nimic mai 
mult decît primește oricare capuchehaie a Moldovei la 
Poartă. Ştie că moșiile din Fălciu mi-au fost luate.“ 

— Ai fost domnitorul Moldovei ! 

— Dumneata ești urmașa fostului domnitor al Ţării 
Româneşti. N-am aflat să-ţi fi rămas nici o moșie. 

— Am adus numele neamului meu ! 

— Tocmeşte-ți slugi cu el ! 

A ieșit. Furioasă. Şi totuși Casandra avea dreptate. 
Trăiau în sărăcie. Va trebui să reînceapă cu lecţiile de mu- 
zică. De data asta însă va chema elevii la el. I-e lehamite 
de ulițele Constantinopolului. De cînd a venit, n-a mai 
cercetat pe nimeni. Mai mult ca sigur că Brîncoveanul îl sapă 
la Poartă pe Antioh. Banul e mai tare decît toată ştiinţa și 
filozofia. „Pereţii mă apasă. Nu mai pot. Să cobor în gră- 
dină.“ Policala ! Nu mai poartă anteriul soios. O fi trecut la 
mahomedanism, după cum se zvonise ? Obrazul i s-a făcut și 
mai pămiîntiu. Ce-i spune ? A, da, că se bucură că-l vede. 
Cât s-o fi bucurat cu adevărat numai el și Mavrocordat știu. 

Da, s-a însurat cu Casandra Cantacuzino.  Înțelege: din 
cauza asta cuvintele lui Policala sînt unsuroase. 

— Nu-ţi cer, Policala, să ne lăsăm măștile. Fiecare 
și-o va purta pe-a lui. Nu mă întrerupe! Am luat o hotă- 
rîre asupra căreia nu voi mai reveni. Voi părăsi Bogdan- 
seraiul numai din poruncă. Nu vreau să mai ştiu nimic de 
Stambul, de tot ce e în legătură cu zădărnicia omenească. 
Am terminat de curînd a doua carte. Te rog s-o duci lui 
Meletie, la Marea Academie. M-ar bucura să aflu c-o vor 
da la tiparniţă. Dacă voi primi ceva pentru această trudă, 
n-ar fi rău. Am mari lipsuri. 

— Ce-a fost la Petrovaradin ? 

— Am mari lipsuri, Policala. Voi scrie și alte cărţi. 

— Cărţile nu-ţi vor aduce nimic, sau mai nimic. Ca 
să le vezi la tiparniţă, s-ar putea mai degrabă să dai 
din punga ta. 

— Nu vreau să ştie nimeni... 

— Mă gîndeam dacă n-ar fi bine să începi din nou 
să dai lecţii de muzică. 

— M-am gîndit și eu. - 

— Soţia ta e lîngă trandafiri ? 

Da. E Casandra. Se preface că nu-i vede. Cît de 
rece îi răspunde lui Policala la salut. Vrea să-l pedepsească 
pe el c-a înfruntat-o. Dumnezeule, ce schimbare pe chipul 
ei! Abia a aflat că Policala e omul lui Mavrocordat şi s-a 
şi aprins. Şi Policala străluceşte, cum nu-l mai văzuse nici- 
odată. Se pricepe s-o facă îndemînatec şi cu haz. Îi vorbeşte 
de Viena, de parcă ar fi fost el însuşi cu Mavrocordat. Ca- 
sandra știe să rîidă! Nemaipomenit ! De ce a rîs? A, da. 
Policala i-a amintit un vechi proverb oriental. O minciună 
care ajută este mai bună decît un adevăr care încurcă. 
Nimeni la Poartă nu mai avea încredere în promisiunile 
lui Ludovic al XIV-lea ! Cât de atentă a devenit Casandra ! 
Cine-i domnul Ferriol ? Nu Ştie. Să-i spună Policala ! Con- 

tele Tolstoi e cu adevărat conte? O interesează pînă și 
ţarul Petru I. Şi iarăși trufia : Romanovii nu pot fi la înăl- 
țimea Paleologilor ! Policala a zimbit. E sigur că va spune 
lui Mavrocordat ceea ce a auzit. Pînă la urmă va afla şi 
contele 'Tolstoi... 

— La încheierea păcii de la Carloviţ, marele drago- 
man Mavrocordat a împăcat cele două părţi, care nu știau 
în ce ordine să se aşeze la masa discuţiilor. A poruncit să 
se aducă o masă rotundă. Toţi au fost mulţumiţi. 

..-„Hohotul de rîs al Casandrei ! Cît mă doare acest 
hohot ! Vrea să afle toate mărunţișurile. Dar eu ?... Eu ?... 
Pentru a mă apăra sau a lovi. Pentru asta am făcut-o. Şi o 
fac. Fără ştirea lor. Va veni și ceasul cînd mă voi lepăda 
de toate, închinîndu-mă numai scrisului și învățăturii.“ 

Un tropot de cal ! 

— O fi sol de la mama ! 

Dimitrie Cantemir se îndreaptă spre poartă. 

— Rămii, Dumitrașcule ! Sluga trebuie să vină la 
noi şi nu noi la slugă. 

Îşi urmă drumul fără să răspundă. Obrazul Casandrei 
se albi. Buzele i se subţiară. Se stăpîni. Un zîmbet. 

— E adevărat că marele exaporit Alexandru Mavro- 
cordat a fost îndepărtat de sultan ? 

— Da, măria-ta. Așa e. Dumitrașcu nu știe ? 

— Vorbești de măria-sa, Dimitrie Cantemir ? 

Femeia aceasta îl va duce pe Dumitraşcu la mărire, 
sau la prăbuşire. 

Dumitrașcu se apropie. 

— Măria-ta, ştire de la mama ? 

— Nu. De la Antioh. A fost mazilit. 


x 


Timpul ! Necruţător. Casandra a născut-o pe Maria. 
Cantemir a încercat... A încercat apropierea. Zadarnic. Zile, 

nopţi, măcinate egal. O ură grea, neagră. Nu putea uita uci- 
derea tatălui ei, Şerban. Ura față de Brîncoveanul! Pri- 
begia la Viena, Brașov, Sibiu. Umilinţele. Căsătoria cu 
Cantemir, calculată. Venirea copilului, a Mariei, n-a schim- 
bat nimic. A încercat să sădească aceeași ură şi în Can- 
temir. S-a izbit de tăcere. Tot timpul stătea cu învățătura 
și scrierile lui. În fratele ei nu putea avea nici o nădejde. 
Prea crud. Citeva săptămîni, după naştere, n-a vrut s-o 
vadă pe Maria. Pentru scaunul "Țării Româneşti trebuia un 
băiat ! Nu putea suferi dragostea soţului pentru copilă ! Şi 
cît de urîţică era ! De mică ! Cînd îl găsea în apropierea ei, 
o culca sau îi dădea să măniînce. Pe chipul ei, o satisfacție 
rău ascunsă. Cantemir se depărta trist. Alungat. 

Cît de necruţător e timpul! După ce l-a născut pe 
băiat, Casandra ar fi dorit să-i dea numele de Şerban, în 
amintirea tatălui ei. Dimitrie n-a scos un cuvint. Trufia 
Casandrei s-a încovoiat o clipă în faţa lui Antioh. El fu- 
sese domn cinai ani! S-a uitat în ochii lui Dimitrie. Ochi 
îngroziţi. Ca să se răzbune pe acești ochi, i-a dat numele 
de Antioh. Aceeaşi ură. Grea. Neagră. L-a atras pe Antioh 
cel gros împotriva soţului. Acesta, deseori, urca în încăpe- 
rea lui Dimitrie. Se plîngea că nu vrea să-l ajute să-și 
recapete scaunul Moldovei. Scaunul lui şi numai al lui! 
Nu cumva s-a înțeles cu Brîncoveanul și primeşte pungi 
de la acesta pentru a nu-i mai pune piedici la Poartă ? Di- 
mitrie l-a privit lung și apoi a început să rîdă. Ridea pros- 
tește, caun nebun. L-a dat dracului: și a ieșit. Acum, în 
încăperea de sus, îi vin mereu trei elevi. Cu rîndul. Doi 
turci și un grec. Copii de nobili. 

Totdeauna a știut Dumitraşcu ce face. Prin ei, află 
totul. 

Maria crescuse. Dimitrie o învăţa cu rîvnă. Nu avea 
nimic din frumuseţea mamei. Urîţică. Dar lipicioasă și 
vorbăreaţă. Se gîndea cu tristeţe la soarta acestei fiinţe. 

Deși l-ar fi dorit alături pe băiatul său, un era chip. Ca- 
sandra pîndea cu mare băgare de seamă ca Antioh cel mic 
să nu rămină în încăperea de sus. El era urmașul Paleo- 
logilor !... 

Şi apoi, brusc, schimbarea ! Din nou, cu domnul Fer- 
riol, cu contele Tolstoj, cu ambasadorul Engliterei, sir Pa- 
get, cu Policala, prin casele vizirilor, prin taverne, în inima 
Fanarului ! Nici mintea ascuţită a Casandrei, nici vicle- 
nia lui Antioh cel gros nu puteau pătrunde în întregime 
tot ce se petrecea cu Dimitrie. Zile întregi se închidea în 
încăperea sa. Urmau alte zile de absență. După ce revenea, 
nu scotea nici un cuvînt. Avea o căutătură rea. Numai 
Mariei îi îngăduia din cînd în cînd să rămînă cu el. Rîse- 
tele copilei se rostogoleau pe scări pînă la urechile mamei 
și ale unchiului. Pîndeau și așteptau. După ce Cantemir 
pleca, o întrebau pe copilă de ce rîsese. Fata le povestea 
despre o struţo-cămilă, un elefant, un inorog şi despre multe 
altele. Dar, mai ales, despre inorog le vorbea. El era cel 
nedreptăţit, pîndit de alţii, dar mereu victorios datorită 
deșteptăciunii sale. Cei doi nu înțelegeau nimic. Maria nici 
ea nu prea înţelegea. „Nici nu bănui tu, mamă, ce grozav e 
inorogul ! Nu ştii ce e un inorog ? Vai de mine! Un calalb 
cu un corn în frunte.“ 

Cantemir nu-i putea spune fiicei sale că urmărea să 
adune în soarta acestui animal fantastic propria sa viaţă. 
Măcar o parte din ea. Dar se bucura cînd își vedea copila 
dornică să-l asculte. În timp ce îi povestea, trăgea cu ochiul 
pe cele ce scrisese pînă acum în Istoria teroglifică. 

„Ce-ar fi să-i mai dau încă un titlu? De pildă 
Lupta dintre inorog şi corb. De fapt, va fi lupta dintre 
mine şi Briîncoveanul. Oricum, trebuie să ascund tîlcul 
cărţii. Nu pot scrie nimic pe faţă. E prea primejdios. Chiar 
turcii, pe care mi i-am apropiat, dacă și-ar vedea adevă- 

ratul chip, m-ar pierde. Pe cea din urmă foie, la sfîrşit, 
am să pun cheia cărţii. Fiecare animal sau pasăre, un om. 
Am s-o ascund undeva, să nu fie găsită. Mai tîrziu, o voi 
adăuga. Totul e limpede. Dureros de limpede. Casandra 
nu va fi în această carte! Deși... Ceilalţi toţi, însă, îşi vor 
avea locul. Chiar şi Antioh cel greoi şi nătîng. Numai el 
putea să creadă în făgăduielile Brîncoveanului în timp 
ce acesta, la Arnăutchioi, adunase pe boierii munteni și 
moldoveni, ca să-l aleagă pe Mihai Racoviţă domn în Mol- 
dova. Strașnic înlocuitor i-am găsit acestuia în roman. Nici 
struţ, nici cămilă. Amîndouă la un loc. Maria a rîs cu poftă. 
Iordachi Ruset a trecut de partea Brîncoveanului, după ce 
mîncase ani de zile pînea Cantemireștilor. Avusese dreptate 
Constantin-vodă ! Ruset e mai puternic decît o miţă, dar la 
fel de viclean și îndeminatec. Oricînd, gata să sară. Să 
sfişie. Un fel de pardos, leopard. Şi ursul de Vasile Costache, 
și vulpoiul de Ilie Țifescu și... Toţi. În viață, nu-i pot 
răpune. Măcar în carte.“ 


* - 


Deci, mai rămiînea numai noaptea aceasta. Turcii nu 
aveau obiceiul să ridice oamenii decît în timpul zilei Cît 
de alb e obrazul Victoriţei! Parcă a îmbătrînit puţin. Cîţi 
ani au trecut de la nuntă ? 

— Victoriţo, cine te-a trimis? Lascăr Ruset sau 
Toma Cantacuzino ? 

„Nu-mi răspunde. Doar mă privește. N-a uitat nici 
ea. Nici eu n-am uitat nimic. Oare știe că s-a întîlnit cu 
Toma la contele Tolstoi ? Nu. Toma ştie să tacă. Contele 
Tolstoi, de asemenea.“ 


— Victoriţo, Brîncoveanul nu va reuși nimic împo- 
triva mea. 

— Chiar în seara asta pungile Brincoveanului l-au 
hotărît pe marele vizir: miine vei fi surghiunit în insula 
Chios. 

Simţea că femeia de lîngă el nu minte. Se putea ca 
Brîncoveanul să fi reușit. În insula Chios ! De acolo nimeni 
nu mai ieșea. Nici măcar mort. Într-un sac, un pietroi şi, 
în mare ! Cit de ciudat! Un fel de bucurie, ca un val cald, 
îi urca în toate mădularele. Brincoveanului îi era cu ade- 
vărat frică de el! „Prinţul de aur“, cum începuse să i se 
spună prin aceste părți ale Europei, cheltuia pungi grele 
pentru a-l îndepărta din drumul său. Nu era prost Brînco- 
veanul ! Îl avea pe stolnicul Cantacuzino lingă el. Şi pe 
Antim Ivireanul ! Dar, degeaba ! Nici unul nu ajunsese la 
gîndul că Moldova e tot una cu Țara Românească! Ale- 
gerea lui Duca, gineri-său, în scaunul Moldovei, însemnase 
doar înlăturarea unei primejdii. Dar nimic mai mult. Brîn- 
coveanul îi ducea de nas pe Ludovic al XIV-lea, pe împă- 
ratul Austriei, pe Tökölyi, pe sultan, dar se temea de el, 
de Dimitrie Cantemir. 

— Trebuie, Dumitraşcule, să părăsești Constanti- 
nopolul. 

— Unde ? 

— La leşi. 

Tocmai în Polonia ! Să fie acolo la cheremul Ruse- 
teștilor ! Nu cumva Victoriţa... Nu! ar putea pune mîna 
în foc pentru credinţa ei. Însă e cam smintită. Din dragoste 
nu-și dădea seama că lucrurile s-au schimbat ? Că are doi 
copii ? Poate că tocmai asta voia: să-l ştie aproape de ea. 
Mai încercase o dată s-o înlăture pe Casandra. 

— Fie. 

— Cînd pleci ? 

— Chiar acum. 

— "Ţine caseta aceasta ! În ea vei găsi numele pa- 
nului la care vei locui. Îţi va da tot ce vei avea nevoie. Cu 

bine. Poate voi veni și eu la Lvov, Dumitrașcule. Nu te 
îngrijora ! Nu-mi vei vedea faţa. 


* 


A ieşit şi nici măcar nu i-a întins mîna. În Polo- 
nia ? Nici gînd! Aici. În această inimă a Imperiului, unde 
se hotărăsc toate. Cum o să lase copiii ? Mai bine ura nea- 
gră a Casandrei şi capcanele Brîncoveanului, decît lanţu- 
rile nevăzute ale Ruseteștilor. 

Nu mai e timp de pierdut! Ce să ia cu el? Nimic. 
Un singur om va trebui să știe că a rămas în Constantino- 
pol. În orice caz, acel om nu va fi Casandra. Dar unde? 
Unde să se ascundă ? Cel mai sigur... Da! Chiar lingă lup. 
La marele vistiernic al sultanului, la Daul Ismail-effendi. Ce 
bine că l-a ascultat și a închinat tratatul de muzică turcească 
sultanului. Îi va spune pe faţă că e urmărit chiar de oa- 
menii marelui vizir, din cauza unei pîri dușmănoase. Să 
mai văd o dată copiii ? Nu. 

În curte îi răsări înainte căpitanul Ignat. Pe vremea 
lui Constantin-vodă fusese un tinerel luat de domn -din 
părțile Fălciului. I-l lăsase cu limbă de moarte bătrînul. 
El păzea Bogdan-seraiul. 

— Unde plecăm, măria-ta ? 

— Tu, nicăieri, Miine dimineaţă vor veni oameni: 
sultanului să mă ridice. Nu mă vor mai găsi. 

— Măria-ta !... 

— Să ai grijă de toţi ai mei. Răspunzi cu capul! 

— Dar unde ?... 

— La leşi. 


* 


Cînd a doua zi de dimineaţă au venit bostangiii să-l 
ridice pe Dimitrie Cantemir, Casandra a rămas uluită. Şi-a 

strîns copiii lîngă poalele ei și a înfruntat pe păgîni. N-a 
scos nici un cuvînt în limba lor, deși o cunoștea. Îi ura. îi 
ura prea mult. O Cantacuzino nu avea voie să se umilească. 

Păgîni:, după un timp, au plecat. Nici Ignat nu știa 
nimic despre plecarea lui Dumitrașcu. Sau poate ştia. Să-i 
fie de bine! Nu va întreba o slugă despre locul unde se 
găsește soțul ei ! 

Pe de o parte, simțea unfel de mîndrie că Dumi- 
traşcu aflase dinainte ceea ce urma să se întîmple. Nu se 
înșelase asupra însuşirilor acestui bărbat, care, chiar dacă 
n-avea sînge nobil ca al neamului ei, avea minte sprintenă 
şi luminată. Pe de altă parte, o ustura îndoiala pe care Du- 
mitraşcu i-o arătase neîncredințîndu-i nimic din tainele 
sale. "Totuși simţea cum ura cea veche și grea începe să se 
subțieze. Dumitrașcu era altul decît cel care i se arătase ei! 


A trimis după Antioh. Acesta a tunat și a fulgerat 
că frate-său face totul după capul lui, că se crede prea deș- 
tept. De ce nu i-a spus și lui de primejdii ? Dacă păgânii îşi 
puseseră în gînd să-l ridice și pe el? Asta e dragoste şi 
grijă de frate ? 

Casandra îi asculta jelania şi, dintr-o dată, văzin- 
du-l aşa de gros şi plingăreţ, îşi dete seama că se înșe- 
lase cumplit Omul din faţa ei nu era decît un lacom fără 
pereche. Nici urmă de bărbăţie și de demnitate ! N-a între- 
bat-o nici un cuvînt dacă avea nevoie de vreun ajutor. 
Aproape o lună de zile a venit zi de zi pentru a afla veşti, 
dar n-a avut nici un cuvînt pentru copiii ei, care erau ur- 
mașii Cantacuzinilor. Noroc că slugile purtau grijă de toate, 
încît casa nu suferea de nimic. 

Şi Policala parcă intrase în pămînt... Nici de la el, 
măcar un semn. 

La inceput, s-a gîndit să-i trimită știre mamei sale, 
la Sibii. Pe urmă, s-a înfrînat. Era sigură că orice sol al 

ei ar fi fost urmărit de oamenii Porții. Ignat, fără să spună 
de unde aflase, a adus ştirea că stăpînul său ar fi luat 
drumul spre leşi. Cînd a auzit, Antioh a tras o înjurătură. 
Casandra i-a întors spatele. Omul acesta era fără nici un 
fel de bunăcuviință ! După o lună de zile, a venit s-o vadă 
Victoriţa Ruset. Tocmai se întorsese din Polonia. A între- 
bat-o de Dimitrie Cantemir. Nu l-a întîlnit la leşi. De ce 
se înroşise dintr-o dată Victoriţa și a început să-i vorbească 
de sus, de parcă ea ar fi fosto Cantacuzino? Şi, mai ales, 
cu ce drept îi cerea socoteală tocmai ei despre Dumitrașcu ? 
A fulgerat-o cu privirile. Cegialtă s-a rugat de iertare, umi- 
lindu-se. O fi oare adevărat ce auzise cu mult timp în urmă, 
că Victoriţei îi ardeau călcîile după Dumitraşcu ? N-a dat-o 
afară. Era nevasta lui Lascăr Ruset, omul de încredere al 
Brîncoveanului. Prin ea ar mai fi putut afla cîte ceva de la 
curtea Ţării Româneşti. Dar dacă femeia aceasta îl iubea cu 
adevărat pe Dumitraşcu ? Rise în sinea sa. Era sigură de un 
lucru : Dumitraşcu nu era omul ca să schimbe o Cantacuzino 
cu o femeie de rînd. Căci ce altceva era oare această Vic- 
toriţă Ruset ? l ~ 

Într-o zi, însă, lucrurile s-au încurcat. Dimitrie Can- 
temir nu se arătase de loc. O lăsase pe Victorița să creadă că 
ea, Casandra, ştie unde stă acum Dumitraşcu. Victoriţa ve- 
nise din partea lui Toma Cantacuzino, trimisul Brîncovea- 
nului la Poartă, aducînd vestea că acesta ar vrea s-o vadă. 
Totul trebuia însă să se petreacă fără știrea lui Lascăr 
Ruset, soțul Victoriţei. 

— De ce fără știrea lui ? 

— Toma Cantacuzino n-are încredere în Lascăr. 

— Bine, dar amîndoi sînt oamenii Brîncoveanului. 

Victoriţa i-a răspuns că la curtea Ţării Românești 
se petrec lucruri care sînt greu de înţeles. 

Ea, Casandra, a înţeles : Victoriţa îl iubea pe Dumi- 
trașcu. Îl iubea într-atîta, încît era gata să încheie o în- 
ţelegere între Toma Cantacuzino și Dumitrașcu, fără să afle 
Lascăr. 

Era oare bine să-l vadă pe Toma Cantacuzino, care 
de fapt îi era rudă ? Nu se găsea şi Toma în tagma dușma- 
nilor de moarte ai urmaşilor lui Șerban Cantacuzino ! Să-l 
vadă, sau nu ? Nu avea nimic de pierdut. Toma Cantacu- 
zino cerea să se întîlnească într-un loc ferit. Ea n-avea ni- 
mic de ascuns. Din Bogdan-serai nu va ieși niciodată ! Nici 
un pas! A trebuit însă să-i facă hatirul şi să-l primească 
pe întuneric. Totul trebuia păstrat în taină. O clipă a ful- 
gerat-o gîndul că Toma Cantacuzino se găsește într-un com- 
plot cu alți boieri ai Țării Românești, care vor să-l dea jos 
pe Brîncoveanul. Nu cumva îi cere s-o vadă, pentru ca 
Dumitraşcu să urce în scaunul "Țării Româneşti ? 


L-a primit pe Toma Cantacuzino. De cînd îl văzuse 
cea din urmă oară, se schimbase. Simţea un fel de mîndrie 
privindu-l. Stirpea Cantacuzinilor era o stirpe de bărbaţi 
bine clădiți. N-a uitat însă nici o clipă că avea în faţa ei un 
dușman. Se înșelase în nădejdi. Toma nu era vîrît în com- 
plot. Niciodată boierii Ţării Româneşti nu fuseseră mai 
mulțumiți de Brîncoveanul... Nici el nu avea de ce să se 
plîngă... 

— N-a fost mai bun Şerban Cantacuzino ? 

El nu vorbea de Șerban — Dumnezeu să-l ierte! — 
vorbea de Brincoveanul. 

În acele clipe, dacă ar fi putut, Casandra l-ar fi 
pălmuit. Obrazul ei n-a arătat însă decit zîmbet. De ce 
vrea să-l vadă pe Dimitrie Cantemir ? Ca sa-i dea pe mîna 
păgînului, pentru a-l surghiuni ? 

Nu, nu vrea să-l vadă pentru asta. El știe că Brîn- 
coveanul a reușit să-l hotărască pe marele vizir să-l trimită 

pe Dimitrie în Chios... Dar marele vizir, între timp, fusese 
schimbat. Nu mai era nici o primejdie. Voia să-l vadă 
pentru ceva care nu era legat de domnie. Domniile sînt 
trecătoare... | 

Casandra îl privi. Nu reușea să deslușească adevă- 
ratele gînduri ale bărbatului din faţa ei. Toma Cantacuzino 
stăruia asupra dorinței de a-l întîlni pe Dimitrie. De ce nu 
vrea să-l vadă pe Antioh ? E doar fratele lui Dimitrie... Nu 
se poate ca doi fraţi să nu aibă aceleaşi gînduri, aceleaşi 
simțăminte... ~ 

Nu. El avea nevoie de Dimitrie. Avea nevoie de 
învăţătura lui. Toată lumea știa că e un desăvîrşit cărturar. 
Şi dușmanii trebuiau să se plece în faţa acestui adevar. Vrea, 
sau nu vrea să-l vestească pe Dimitrie de această dorinţă ? 

Ea, Casandra Cantacuzino, nu poate şti dacă soțul ci 
vrea să-l vadă. Îi va spune. Dacă se va învoi, Toma Canta- 
cuzino o va afla. 

Trimisul Brîncoveanului la Poartă, ca și Victoriţa, a 
plecat din Bogdan-serai încredinţat că doamna Casandra 
ştia unde e ascuns Dimitrie Cantemir. Era bine așa. Nimeni 
nu trebuia să afle că între ei doi nu erau legături ca între 
un soţ şi o sotie. 

La cîteva zile, ca şi cum n-ar fi lipsit de atîta amar 
de vreme, Dimitrie s-a arătat într-o dimineaţă. Amîndoi co- 
piii aproape că s-au năpustit asupra tatălui lor. Maria, 
subţiratecă şi înăltuţă, a ajuns mai repede. Antioh s-a îm- 
piedicat. A căzut. L-a ridicat Dumitrașcu înălțîndu-l către 
cer. Cum mai rîdea !... 

Casandra aștepta undeva mai în urmă. 

— Bine ai venit, Dimitrie ! 

— Bine te-am găsit, Casandro ! Nădăjduiesc că nu 
v-a lipsit nimic. 

Casandra își mușcă buzele. Încă n-avea umilinţa să-i 
spună că cel mai mult îi lipsise el. 


x 


Lascăr bănuia că Victoriţa îl vestise pe Cantemir. O 
urmărea pas cu pas. Multă vreme nu crezuse în cuvintele lui 
Iordachi, ale lui Bogdan. Nevestele lor, urîte, grase. Vor- 
beau din ciudă. Şi acum... acum, 'se adevereau vorbele. O 
iubise mult. Și acum o mai iubea. Afurisita ! De fapt, o ur- 
mărea pentru a spulbera îndoiala. Totul a fost ticluit în 
amănunt. Toma Cantacuzino l-a văzut în taină pe Dumi- 
traşcu. Victoriţa lui n-a fost străină de această întîlnire. 
Tocmai Toma, omul de încredere, fecioara neprihănită ! I-a 
dat ştire de îndată Brîncoveanului asupra trădării lui Toma. 
Mai ales că aflase că acesta se întîlnise în taină şi cu contele 
Tolstoi, trimisul ţarului. Brîncoveanul i-a poruncit lui Toma 
să se întoarcă în ţară. În cîteva zile, acesta urma să ia 
drumul Bucureștiului. Întîrzia. Pe semne că mai avea ceva 
de pus la cale cu Dimitrie Cantemir. De aceea îl urmărea. 
Pe el și pe Victoriţa. Văzuse niște semne de neliniște la ne- 
vastă-sa și se ruga cerului să nu fie în legătură cu Dumi- 
trașcu. A chemat în taină un om. L-a trimis la ceaușul bos- 
tangiilor : să fie pregătit să-l înhaţe pe ghiaurul Dimitrie 
Cantemir, care s-a hainit. 

..De se s-a culcat în seara asta Victoniţa mai de- 
vreme ? Nu-i lucru curat! Din grădină, poate pîndi mai 
bine. De n-ar răsări luna... Apele Bosforului susură. Victo- 
rița ? Femeia asta, care se lipeşte de ziduri și se îndreaptă 
spre poartă, e ea? Numai ea poate fi. Şi-a pus o feregea, 
blestemata ! Ca turcoaicele. Să pășesc mai cu grijă. Să nu 
simtă. Istanbulul doarme. Să-l ia dracu de Istanbul! Ce-mi 
pasă mie dacă doarme? Lui îi pasă de mine, de Lascăr 
Ruset ? Dar dacă nu se duce să se întîlnească cu Dumi- 

traşcu ? S-a lipit de un zid. N-o mai vede. Aha, au apărut 
nişte cheflii !... Cum nu te astîmperi tu, Victoriţo! Cum 
nu te astîmperi ! lar a pornit. Ea e. l-ar recunoaște mersul 
dintr-o mie de femei. Numai ea pășește așa de... Nu merită 
muierea asta atîta zbucium! Nu fac mai bine osmanliii ? 
S-a oprit. Dumitrașcu ! Bine că nu i-a dat drumul răcne- 
tului. Îl arde rărunchiul. Se îndreaptă spre țărm. „De unde 
dracu a mai ieșit barca asta? S-au urcat. Ce țipăt gingaș 
ştii tu să scoţi, Victoriţo! Ţi-a fost teamă c-ai să te räs- 
torni, hai ? La Toma Cantacuzino vă duceţi ! Numai la el se 
poate ajunge cu barca. Cum de nu se stîrneşte furtuna, să 
vă Înghită ? !“ 

Cînd au sosit bostangiii, luna se înălțase luminînd 
vîrfurile minaretelor. Istanbulul se scaldă într-o lumină 
arămie. Nu se mai auzea decît frămîntarea valurilor şi lă- 
tratul din ce în ce mai rar al dulăilor. Pe Lascăr îl luase 
frigul aşteptînd. În această noapte, se va hotărî totul. Va 
scăpa de Dumitraşcu pentru totdeauna. Îşi frecă mîinile 
osoase, galbene. Brîncoveanul va crede c-a făcut-o pentru 
el. Victoriţa va rămîne numai a lui. Femeia e proastă, Ce 
ştie ea |... 


Lovituri de lopeţi. Barca ! Unul din bostangii scapă 
un răcnet. Ceilalți se năpustesc. Trag barca la mal. Au 
înhăţat beizadeaua. La beci ! 

Victoriţa, încremenită. Nici măcar un strigăt. Lascăr 
iese din umbră. Se apropie. Femeia îl priveşte scurt: 

— 'Ticălosule ! 

— Victoriţo, suflete al meu ! 

Victoriţa nu-l mai ascultă. Ce glas dulceag și lipicios ! 
O ia la fugă spre Bogdan-serai. Geme ca o lupoaică mușcată. 
„Eu port toată vina ! Dumitrașcu, prins. Trebuie făcut ceva 
de îndată. Chiar acum. Bani! Numai cu bani ar putea fi 
scos Dumitraşcu din închisoare !“ 

A vestit-o pe Casandra înainte de miezul nopţii. 
Doamne, ce spaimă în ochii ei! Nu-i chiar marmoră. 

De unde știa că Dumitraşcu a fost ridicat de bos- 
tangii ? 

Casandra n-avea bani. 

— Nimic, nimic ? 

— Nimic. 

Îşi dădea seama că soția lui Dumitraşcu nu minte. 
A plecat de la Casandra după ce a liniștit-o. 

Nu se putea ca Antioh să nu dea citeva pungi pentru 
a-și scoate fratele de la ananghie. 

Antioh n-a scos nici un ban. Cînd l-a trezit din 
somn, a înjurat de mama focului. 

N-are ! Şi, mai ales n-are bani pentru fratele acesta 
al lui, care îi face numai necazuri ! Ce nevoie avusese să se 
intilnească cu Toma Cantacuzino ? Nu știa că-i omul Brîn- 
coveanului care îl săpa pe el, Antioh Cantemir, de nu mai 
putea să-și ia scaunul Moldovei înapoi ? N-are nici un ban ! 
Chiar de ar sta o mie de ani la închisoare ! 

Victoriţei îi venea să-l zgirie cu unghiile, să-i arunce 
în faţă adevărul asupra domniei lui în Moldova. Ajunsese 
domn, fiindcă nu vrusese Dimitrie să ia scaunul. S-a stăpînit. 
A tăcut. Îi mai rămînea un singur om : Policala. S-a dus la 
el. Într-o doară. Nu prea avea nădejde în acest grec, despre 
care niciodată nu ştiai în ce ape se scaldă. 

Policala, care cu o seară înainte se întorsese la 
Constantinopole de undeva din Africa, i-a spus că el nu 
are, dar va face rost. Au plecat împreună. Noaptea se făcuse 
mai groasă. Luna dispăruse. L-a așteptat pe Policala, lingă 
o casă din Fanar. A ieșit cu pungile. Ea să se ducă acasă, să 
fie liniștită ! Chiar în noaptea asta îl va scoate pe Dumi- 
traşcu din închisoare ! 

Acum ştia că poate avea încredere in Policala. Sim- 
tea că grecul e de partea lui Dumitrașcu al ei. Se va întoarce 

acasă și-i va arăta ea lui Lascăr ce-i poate pielea! Nu va 
mai îndrăzni în viaţa lu: să facă vreun pas fără ştirea ei! 
S-a despărţit de Policala. 

Dar, la urma urmei, nu l-a socotit ea pe Lascăr mai 
nătîng decît era cu adevărat? A luat-o de nevastă pentru 
averea ei. Cînd Ruseteştii s-au întors în Moldova, Scarlat 
a început să urce treptat pe scara boieriei. S-a lingușit pe 
lîngă Antioh cît acesta a stat în scaunul țării. Mai tîrziu, 
s-a dat de partea Ducăi-vodă. A trecut apoi în Ţara Româ- 
nească, punîndu-se bine cu Brincoveanul. Și-a schimbat cu- 
loarea pielii, după cum au cerut-o vremurile. Cameleonul ! 
Şi ea, care credea că Lascăr e în puterea ei... Îi scăpase ! De 
mult îi scăpase. L-a disprețuit atîta, încît n-a mai băgat de 
seamă că nătîngul de lîngă dînsa nu era de fapt atît de 
nătîng. Rareori îl mai lăsa în patul ei de femeie. Noaptea, 
măcar să nu vadă chipul pociturii! Totdeauna l-a simţit 
c-o poftește. Scîrba ! Îl va face să se tîriie în genunchi. A 
îndrăznit s-o tragă pe sfoară! Să-i ia cei mai buni ani ai 
vieții! Această lepădătură ! Nu-l va mai repezi ca pină 
acum. Va fi şi mai mieroasă decât el. Cu armele lui Îl va 
dobori. Nu s-a dus acasă. S-a strecurat în grădina lui Dumi- 
traşcu. S-a întins pe pămîntul cald și așteaptă. 


* 


Domnul de Ferriol l-a primit. L-a lăsat totuşi un 
timp să aștepte pînă și-a făcut toaleta. După ce a aranjat 
cîteva bucle ale perucii, şi-a pus-o. Nu putea neglija nimic. 
Un ambasador al regelui-soare trebuie să acorde atenţie 
primirii unui prinţ! L-a văzut tras la faţă şi sfîrşit. Cît 
de caraghios „oh“-ul lui, rostit cu buzele ţuguiate, pe care 
rămăsese o umbră de pudră ! 


— Iertaţi-mă pentru ora nepotrivită... 

— Prinţul Dimitrie Cantemir e oricînd binevenit 
în casa regelui Ludovic al XIV-lea. Chiar și la ora patru 
dimineața. 

— Şi chiar dacă v-aș cere să fiu găzduit în ea mai 
mult timp ? 

— Ştiu că Bogdan-seraiul e infinit mai strălucitor 
decît această umilă casă. 

Domnul de Ferriol evită să dea un răspuns exact. 

Nu l-a văzut nimeni cînd a intrat. Cei doi slujitori ai 
lui Ferriol sînt oamenii lui de încredere. Nu mai e timp de 
pierdut. În mai puţin de un ceas se va lumina de ziuă și 
atunci nu va mai putea găsi un alt adăpost. 

— Am ieşit din închisoare. Și, totuşi, sînt urmărit. 

De ce domnul de Ferriol i-a dat în folosinţă această 
încăpere, unde l-a dus în cele din urmă ? Domnul de Fer- 
riol e un om care știe ce vrea. A greșit oare că a cerut aju- 
torul ambasadorului Franţei ? Ludovic al XIV-lea e furios 
că nu poate aduce în scaunul Țării Româneşti pe fugarul 
Tökölyi. Nici Ludovic al XIV-lea, nici măcar domnul de 
Ferriol, care, oricît, se găsea mai în inima lucrurilor, nu 
putea înțelege Țara Românească şi Moldova. În schimb, 
însă, se amestecau din plin trăgînd sfori nevăzute. 

Un lucru era limpede pentru el: mai bine Brînco- 
veanul domn al Ţării Românești decât Tökölyi. 

Întîlnirea cu Toma Cantacuzino i-a mai limpezit 
ceva : nu era singurul care își dădea seama că Imperiul tur- 
cesc era pe ducă. Toma Cantacuzino socotea că a sosit clipa 
ca "Ţările Româneşti să se pregătească să scuture jugul ne- 
suferit. Luase legătura cu contele Tolstoi şi aflase că ţarul 
Petru făcea pregătiri pentru eliberarea tuturor creștinilor. 

Se simţea frînt. Închise ochii. Nu putea dormi. Toma 
Cantacuzino nu era în întregime limpede. Nădăjduia că şi 
Brîncoveamul se va ridica împotriva turcului. Pe de altă 
parte, era nemulţumit că totul întîrzia. Măcar de-ar putea 

dormi un ceas de vreme ! Cine îi adusese pe bostangii tocmai 
în acel loc de unde plecaseră cu barca el și Victoriţa ? Să fi 
fost urmăriţi chiar de Lascăr Ruset, sau chiar Victoriţa să fi 
fost aceea care, după ce i-a adormit orice bănuială, l-a dat 
prins ? Nu se putea să fie așa! Policala i-a spus că fusese 
vestit tocmai de Victoriţa. 

Dar dacă Toma Cantacuzino nu era nici el străin de 
această capcană ? După cele vorbite, nu. Prea se indoia de 
oameni ! Şi de Policala s-a îndoit un timp și tocmai el l-a 
scăpat. 

Şi ochii îl ustură. Cumplit îl ustura. Afară, s-a făcut 
de mult ziuă. A aţipit, sau i s-a părut ? Dumnezeule ! Casan- 
dra ! În faţa lui stă fiica lui Şerban Cantacuzino. 

— Dimitrie ! 

Domnul de Ferriol o condusese pînă în încăpere și 
apoi dispăruse. 

— Casandro ! 

Se îmbrăţișară. Poate era întîia oară cînd se gä- 
seau cu adevărat. 


VII 


Asupra palatului Mogoşoaiei de la marginea Bucu- 
reștiului, bătea un vînt ciudat : cînd dintr-o parte, cînd din 
alta. Brîncoveanul reuşise să rămînă în scaunul Țării Ro- 
mâînești aproape şaisprezece ani. Toţi se minunau. Nu era 
puţin lucru, într-o vreme cînd domniile începuseră să se so- 
cotească nu cu anii, ci cu lunile. 

Bogăţiile lui Brîncoveanul crescuseră nemaăsurat și 
domnitorul avea bani în mai multe bănci ale Europei, iar 
pămînturile sale se întindeau pînă departe, în Transilvania. 

Ridicase palate şi locașuri sfinte, tocmind meșteri 
iscusiţi, care lucrau aproape în același chip, ducînd faima 
domnului lor. Treceau străini pe la palatul Mogoșoaia și se 
minunau. 

„Ban la ban trage.“ Așa îi spusese Brîncoveanul ne- 
vesti-si, Maria. Dăduse pe mîna acestei femei frîiele bogă- 
tiilor sale, iar el se dăruise cu totul treburilor din afara 
ţării, care erau încâlcite și primejdioase. Ea ţinea socotelile 
negoțului domnesc, care se întindea hăt departe, pînă pe 
coastele Adriei și în inima Europei. Ca să scape de pirile 
boierilor, Brîncoveanu plătise la Poartă domniile Ducăi-vodă 

in Moldova. A plătit, dar a avut apoi grijă să-și scoată banii. 
În a doua domnie, Duca n-a mai putut face faţă lăcomiei 
boierilor Ruseteşti. L-a schimbat pe Duca cu Mihai Racoviţă. 
A plătit şi această domnie. Gurile flămînde de la Poartă 
trebuiau astîmpărate. Dar nici de data asta n-a rămas în 
pagubă. 

Un singur lucru nu-i reuşise : să-i doboare pe Can- 
temireşti. Nu-i era atît teamă de Antioh, cît de Dimitrie. 
Acesta se înfipsese adînc în treburile turcilor. Astfel afla 
înainte de vreme ceea ce nu s-ar fi cuvenit să afle. De- 
geaba adunase pe boierii moldoveni și munteni la Arnăut- 
chioi. L-au ales pe Mihai Racoviţă, dar Cantemireșiii au 
scăpat. Degeaba i-a cumpărat pe Rusetești în cap cu Ior- 
dachi Ruset, omul de nădejde al lor ! De data asta, tot ce 
cumpăra se părea a fi pierdut. Banii se duceau pe apa 
sîmbetei. Acum cumpăra ca să aibă liniște. Atît ! 

De pomană și-a măritat una dintre fete cu Nicolae 
Ruset, fiul lui Iordachi. Zadarnic l-a trimis la Poartă pe 
Toma Cantacuzino, pentru a-l dobori pe Dimitrie. S-ar mai 
fi liniştit, dacă l-ar fi știut pe Dimitrie Cantemir, soţul wies- 
pii acelea de Casandra Cantacuzino, undeva în Chios, cu 
botul pe labe. Nu i-a reuşit ! 

Nu numai atît! Dar începuse să i se clatine încre- 
derea și în cel pe care-l avusese cel mai aproape de inima 
sa: Toma Cantacuzino. S-a întors de la Poartă cu gînduri 
primejdioase. Stătuse de vorbă acolo de mai multe ori cu 
contele Tolstoi, omul Țarului Petru. Dacă turcii au şi 
aflat de această iță, putea să iasă bucluc. Va trebui să 
scoată alţi bani ! l 

Nici el nu-i iubea pe turci. Dar sosise oare clipa? 
Se săturase de făgăduielile tuturor de a se ridica îm- 
potriva jugului nesuferit. Nu iubea pe nimeni din afara 
hotarelor sale, dar nici 'nu ura. Strecura corabia din ce în 
ce mai greu ! Craiul neamţ îl pîndea și o ținea pe văduvă la 

Sibiu, ca un fel de ameninţare. Ludovic al XIV-lea uneltea 
fără răgaz pentru a-l căpătui pe Tökölyi. Pentru a nu-l 
zădări prea mult pe acest vîntură-lume, i-a dat şi lui pungi. 
Flămîndul ţipă, sătulul tace ! 

Cu vremea! Toate și toţi s-au dezlegat cu vremea. 

Cînd generalul Heissler se îndrepta spre Țara Ro- 
mînească în capul oştii imperiale, acum cincisprezece ani, nu 
s-a grăbit. A făcut ce-a făcut şi l-a lăsat pe turc, vestin- 
du-l în grabă mare, să-l înfrunte pe neamţ. Și, unde mai 
pui, totul s-a petrecut în afara pămîntului ţării. Acest pă- 
mînt atît de călcat și jefuit de toţi pribegii. Neamţul şi tur- 
cul s-au încăierat, el a așteptat deoparte, nevărsînd nici o 
picătură de sînge românesc. Şi toate s-au dezlegat. Cu 
răbdare... şi cu vremea... 

A scăpat Dimitrie Cantemir din cleşte o dată cu 
schimbarea marelui vizir. Acum se lăfăie iar în casele oto- 
manilor, fără teamă. A vrut Dumnezeu să vină ca mare 
vizir Ahmed Calaili, un dușman vechi al său. Nu era pri- 
mejdios, fiindcă Ahmed Calaili încă nu era prieten al lui 
Dimitrie. 

Primejdia s-a arătat abia acum cînd solul i-a adus 
veste de la Ştefan Cantacuzino, capuchehaia sa, care-l în- 
locuise pe Toma, la Poartă. Ahmed Calaili a căzut! În 
locul lui s-a cocoţat ca mare vizir Lebendar Mehmed-pașa. 
Acesta era prietenul ştiut al lui Dimitrie Cantemir. Pri- 
mejdia se îngroaşă. O simte viscoasă și întunecată. De a- 
ceea îi chemase la el pe stolnicul Constantin Cantacuzino și 
pe Toma. 

— Unchiule, e primejdie ! 

— Nu-i nici o primejdie, cât timp măritul sultan 
rămîne în scaunul său. 

O fi îmbătrinit aşa de rău stolnicul ? Îl ştia dedat 
scrisului istoriei acestei necăjite ţări și se bucura. Dar ia- 
răși îl mai știa trufaş şi pe ascuns dornic de glorie. I-a 

fost drag şi l-a ţinut aproape ca pe un tată. În timpul din 
urmă, îl simțea însă departe, cufundat în nişte gînduri ce- 
țoase. Bătrînul, în adîncul lui, îl ura pe turc, dar, pare-se, 
îşi pierduse curajul. 

— Nepoate, mai bine cu un stăpîn cu care te-ai 
învăţat, decît cu unul nou, flămînd. 

— Şi dumneata ce zici, vere Toma ? 

— Eu, măria-ta aş zice că sîntem creştini. Sultanul 
e lacom ca un ţigan, fricos şi prost. Şi toți din jurul lui 
nu plătesc nimic, începînd cu vizirul și cu toţi ceilalţi, 
care nu gîndesc decît să fure şi să jefuiască. 

—Şi ? 

— Din soare-răsare se ridică nădejdea. 

— Să nu ne pripim, nepoate Toma ! 

— "Țarul Petru se ridică... 

— Nu cumva de dragul ochilor noștri ? 


„E limpede, unchiule Constantin şi vere Toma, că 
nu vă aflaţi în aceeaşi tabără. Un Cantacuzino zice da, al- 
tul zice ba. E iarăși limpede, vere, că nu te-ai mulţumit 
numai să arunci vorbe în vînt contelui 'Tolstoi.“ 7 

— Ce hotărăşti, măria-ta ? 

— Stolnice, totul, cu vremea... 

— Ţarul Petru nu se va mulţumi... 

— Toţi, vere Toma, toţi vor fi mulţumiţi: 

— Dar nu pentru asta vă chemai aci. Trebuie să a- 
veţi la ştiinţă că nu-l mai putem ţine pe Mihai Racoviţă ca 
domn al Moldovei. 

„Vă priviţi lung şi așteptați. Fiecare vreţi să aflaţi 
ce hotărîre voi lua. Nici nu mai încape îndoială că aţi aflat 
că la Poartă a venit ca mare vizir 'Tebendar Mehmed-pașa, 
prietenul lui Dimitrie Cantemir.“ 

— Eu zic, boierilor, că turcul trage foloase că Țara 
Românească și Moldova se mănîncă între ele. 

— Asta o ştim. De aceea fu bun ca domn Mihai Ra- 
coviţă, care-i puse cu botul pe labe şi pe unii, și pe alţii. 
Cine va veni după el? 

— Am cântărit în sinea noastră, stolnice, că, pentru 


binele celor două ţări, i s-ar cuveni scaunul Moldovei lui 
Dimitrie Cantemir. 


— Cum? 

„Ştiui, stolnice, că ai să sai otrăvit. Tu, vere, nu 
ziseși nimic. Deci e-adevărat ce-mi spuse Lascăr Ruset, 
că ai schimbat vorbe cu Dimitrie Cantemir. O, vere, vere ! 
De n-ai fi spus mai multe decit trebuia bărbatului Casan- 
drei, puica aceea de viperă, care atîta așteaptă !“ 

— Şi dumneata ce zici, vere Toma ? 

— Dumitrașcu e o minte luminată. 

— Nu ajunge! Şi noi am trudit să ne luminăm 
mintea la Padova și în alte părţi şi Dumnezeu știe cu câtă 
trudă, şi după aceea, chiar și în ziua de azi. Dar nicio- 
dată n-am umblat cu limba scoasă după domnie, ca un 
dulău hămesit după ciolan. 


..:»0, unchiule Constantine, nu alergaşi după dom- 
nie, dar totdeauna stătuși lingă ea! Cea mai grea trudă 
a fost aceea ca să fac să ţi se pară că tu domnești în Țara 
Românească, măcar că nu te aflai în scaunul ei 1...“ 

— Si eu socotesc că Dimitrie jinduieşte domnia şi că 
e prea de partea turcului... 

— Nu, măria-ta! Îl iubeşte pe turc cît și noi. 

¿Cît de mult îţi suci minţile Dumitrașcu, vere Toma ! 
Ştiu că eşti cinstit şi dornic să scapi de jugul păgînului. Dar 
încă eşti necopt. Şi, totuși, dacă ar fi vreodată la o adică, 
mai degrabă mi-aş încredința viaţa ţie, decît stolnicului. Nu, 
vere Toma, în scaunul Moldovei nu va urca niciodată Can- 
temir. Îţi aruncai nada. Şi te prinseşi.“ 

— Atunci, pe cine altul să sprijinim în scaunul Mol- 
dovei ? 

— Cantemireştii sînt tari, acum, la Poartă. Trebuie 
să le astupăm gura. Cel mai nimerit ar fi Antioh. 

— Şi eu gîndii aşișderea, stolnice. Dar atunci se 
va ridica Dimitrie cu gînd asupra scaunului "Țării Româ- 
nești. 

— Cu ce drept? 

— E ginerele răposatului Şerban Cantacuzino. 

— Niciodată lui Dumitrașcu nu i-ar trece prin 


gînd să... 
„Vere Toma, vere Toma, curat ești la suflet, dar 


rău cunoscător de oameni. Numai izbindu-te mai crunt de 
viaţă, vei învăţa să-i cunoşti.“ 

— Ne-am mai gîndit să punem mînă de la mînă și, 
pentru moşiile lui Șerban Cantacuzino luate de noi, să-i 
dăm în schimb pungi. 

— Eu nu dau nimic. Să dea cei care au !... 

— Mă gîndii şi la fratele domniei-tale, stolnice, la 
marele hatman Mihai Cantacuzino și la... 

— Îi priveşte. Dacă au, să dea ! 

„Dar, unchiule Constantine. Chiar dumneata te, ale- 
seși cu cea mai mare parte din moșiile răposatului Șerban 
Cantacuzino, despre care nici acum nu se știe dacă a murit 
de moarte bună... O, stolnice, omul la bătrîneţe ar strînge 
şi mai mult, măcar că ştie că nimic nu poate duce pe cealaltă 
lume. Bănuiam că nu veţi da nici unul din voi. Ce-aţi luat 
cu hapca rămîne bun luat. De cînd lumea și pămîntul, așa a 
fost şi aşa a rămas în biata ţară. Însă tot v-aţi prins. în 
nadă. Cerui mai mult, ca să vă daţi încuviințarea pentru 
mai puţin“. 

— Dacă domniile voastre nu aveţi, va da ţara 
câte zece pungi în fiecare an. 


VIII 


— Zece pungi de bani? Atîta fac moşiile tatălui 
meu ? 

— Zece pungi de bani, în fiecare an. 

— Ştefane, dumneata nu ştii ce vorbeşti! Şi dacă, 
după un an, stăpinul dumitale nu va mai îi domn ? 

Dimitrie stătea deoparte urmărind cu luare aminte 
tocmeala dintre Casandra și trimisul lui Brîncoveanu. Fu- 
sese vestit prin oamenii săi că domnitorul "Ţării Românești 
căuta împăcarea. Era mare primejdie pentru el, știindu-l 
mare vizir pe 'lebendar Mehmed. Brîncoveanul a făcut 
primul pas. L-a sprijinit ca domn al Moldovei pe Antioh. 
Ştia că Antioh putea fi dus de nas mai ușor de către Ruse- 
teşti, or Ruseteştii erau oamenii Brîncoveanului acum. Deci, 
de fapt, tot el ar fi stăpînit și Moldova. Ce-i drept, mai 
puţin decât cu struţo-cămila ca domnitor. 

Ar fi putut să dea peste cap alegerea lui Antioh. 
Dacă întîia oară, cînd n-a făcut-o, a sărit ca arsă Victo- 
riţa, acum se așteptase la Casandra. Dar soţia sa nu mai 
era cea de altă dată. L-a ascultat liniștită privindu-l lung. 
Dacă el hotărăște aşa, aşa să fie. Ştie el mai bine de ce-o 

face. Abia atunci și-a deschis sufletul cu totul Casandrei. Lu- 
înd domnia în Moldova, toate drepturile lor asupra Ţării Ro- 
mânești cădeau. Şi, mai mult decît atîta, ca domn putea 
fi mai ușor răpus la Poartă. Pîrile Brîncoveanului, înso- 
tite de nenumăratele sale pungi, ar fi putut lovi mai lesne 
şi mai din plin. 

Casandra, deși urmașă a împăraţilor Paleologi, sau 
tocmai de aceea, se tocmea. Ultima lovitură l-a nimerit 
din plin pe Ştefan Cantacuzino : nimeni nu putea şti cât îi 
mai era hărăzit lui Brîncoveanu să domnească !... 

— Domnitorul "Țării Românești a hotărît: zece 
pungi. 

— Noi nu cunoaștem întinderea acestor moşii și nici 
rodnicia lor, iată cauza pentru care am lăsat-o pe soția 
noastră să limpezească lucrurile. 

—După câte știm, aceste moşii n-au fost niciodată 
ale neamului Cantemireștilor. 

— Atît cît sînt ale mele, sînt și ale soțului meu. 
Dacă n-ai ştiut, află acum ! 

— Mi s-a spus că trebuie să mă tocmesc numai cu 
Casandra Cantacuzino. 

— leşi! 

Buzele Casandrei rostiră cuvintul șuierat, ca un 
plesnet de bici. I-a venit greu lui Dumitraștu, după ple- 
carea lui Ştefan — care semăna mai mult cu o fugă — 
s-o potolească pe Casandra. Politica însemna, înainte de 
toate, arta de a nu da voie dușmanului să-ţi citească gîn- 
durile. 


Dar ea nu putea îngădui ca soțului ei să i se vor- 
bească astfel. Nu i se pare lui Dumitraşcu că asta însemna 
prea mult ? 

Ba da, else învățase cu umilinţa de aproape cinci- 
sprezece ani, însă nici o umilinţă nu însemna prea mult, a- 

tunci cînd lupta se dădea pentru ceva mai înalt şi mai 
sfînt. 

Ea nu se pricepe la politică ! 

Nu că nu se pricepe, dar n-a avut de la cine s-o 
înveţe... Şi trebuie să nu uite că, dacă Antioh a fost urcat 
în scaunul Moldovei, asta nu însemna încă nimic. 

Cînd ai un frate domnitor asta nu înseamnă nimic ? 

Pentru el, da. Să nu uite că Antioh nu dăduse nici 
un ban pentru a-l scote din închisoare, „Chiar dacă ar sta 
o mie de ani.“ Pe Antioh nu se mai putea bizui. În timpul 
primei domnii, tocmai el pusese mîna pe moșiile părinţilor 
din Fălciu. Acum, nu mai era nici măcar capuchehaia lui 
Antioh la Poartă. Din partea lui, nici o nădejdie... Şi ei, și 
copiii, și slugile pe care le mai aveau trebuiau să aibă din 
ce să trăiască ! 

Își va vinde ea podoabele ! 

Nu! Podoabele neamului ei niciodată nu vor fi 
schimbate în bani. N-au ajuns pînă acolo! Vor trebui 
însă, cu orice preţ, să pună mîna pe banii Brîncoveanului... 

Da, el avea iarăși dreptate. Ea, Casandra, nu va 
mai ieși din cuvîntul lui. Dar ce să facă ! Îi e atît de greu 
să se dezveţe de urîcioasa ei trufie ! l 

Dumitraşcu i-a zărit lacrimile şi a cuprins-o de mij- 
loc. Şi, deși acum îi era aproape de suflet, nu-i dezvălui încă 
adevărul din Istoria ieroglifică. 

Îşi reluă obiceiul de a urca des în încăperea lui, 
după ce lipsea zile și nopţi. Acum trece însă totdeauna şi 
prin iatacul Casandrei. Îi povestea tot ce se întîmpla în 
răstimp şi apoi își căuta singurătatea, fără de care nu 
putea să scrie. 

Maria se înălţase. Subţirică și abia simțită, se stre- 
cura în încăpere cuibărindu-se pe divan. Era singura fiinţă 

pe care o suferea în apropierea lui cînd lucra. Fata își 
punea mîinile sub cap și putea să-l privească ceasuri în 
şir, fără să obosească, Ştia — privindu-i fața — tot ce se 
întîmpla în acele clipe cu Lupta dintre inorog şi corb. Rî- 
dea la fel de zglobiu cînd taică-său îi citea cele scnise. 

Avusese grijă s-o înveţe limbi străine și, în Con- 
stantinopole, se spuneau multe despre mintea acestei co- 
pile. Păcat că era urîţică ! Ea începuse să-și dea seama de 
asta şi Dumitrașcu suferea înmiit, dibuind în sufletul Ma- 
riei o durere ascunsă cu grijă. 

Tatăl se înșela numai asupra unui singur lucru: în- 
țelegerea fetei. Încă o credea un copil. Măcar că în cele ce 
citea amintea de dobitoace şi păsări, fata ghicea cine se 
ascundea înapoia lor, dar tăcea. Uliul cu clonţ și cu gheare 
nu putea fi decît Ştefan Cantacuzino, cel pe care-l văzuse 
nu demult intrînd în casa lor. Pentru Alexandru Mavro- 
cordat — cel care lega și dezlega iţele la Poartă — i-a tre- 
buit mai mult timp. Taică-său îl întrupase în „camilopar- 
dul“. N-a putut ghici cine se ascundea înapoia „bivolului 
de China“. 

— ȘI cine-i hivolul de China ? 

Dumitraşcu lăsă hîrtiile din mînă și își privi lung 
copila. Aceasta era gata să izbucnească în rîs. Nu s-a mai 
putut abţine nici el. Rideau amindoi cu poftă. În hohote. 
Aşa a aflat Maria că tatăl ei se întîlnise cu patriarhul Do- 
sitei al Ierusalimului, cu Ştefan Cantacuzino și Alexandru 
Mavrocordat. Se lumină la vestea că Brîncoveanul va tri- 
mite de acum cîte zece pungi pe an pentru moşiile bunicului 
ei, Şerban Cantacuzino. 

În schimb Maria n-a aflat, după cum n-a aflat nici 
Casandra, că, în adâncul inimii lui, Dumitrașcu ascundea o 

rană. Toţi credeau că el învinsese. Adevărul era însă altul. 
Brîncoveanul birui:se şi de data asta. 


* 


Ciorlul-pașa dă poruncă să fie mazilit Antioh-vodă ! 

Năframa neagră este atîrnată pe umărul fratelui lui 
Dumitrașcu. A doua domnie s-a isprăvit. Pe fața grasă a lui 
Antioh, un zîmbet. Ei, şi ? Avusese dreptate vistiernicul Ilie 
Cantacuzino : cît mai mulţi galben: ! Vindea omul boulenii, 
plătea cornăritul. Pentru fiece casă ridicată, un zlot — fu- 
măritul. Ei și ? L-au mazilit? Să le fie de bine. N-a mai 
fost el prostul de după cea dintîi domnie. Bani albi, pentru 
zile negre !... 

Constantinopolul fierbe. Riga svezilor, Carol, înfrînt 
de țarul Petru la Poltava. Acum, turcul are în coastă Rusia. 
Ticălosul de Mihai Racoviţă, domnul Moldovei, s-a hainit ! 
A trimis sol la moscal... 

Să fie mazilit Miha: Racoviţă ! 

În cine mai poţi avea încredere? Alah să-i pedep- 
sească pe toţi vînzătorii ! 

În marele dragoman Mavrocordat ne e nădejdea. Are 
un fecior, Nicolae. Trăiască Nicolae Mavrocordat, domnul 


Moldovei ! 

Crapă boierii ţării sub şaua lu Nicolae-vodă ! Iorda- 
chi Ruset, la beci! S-a adunat prostimea: Să ni-l dea pe 
Iordachi, c-a jupuit ţara ! 

Ruseteştii se risipesc ca șobolanii, care, încotro. Cei 
mai mulți, la leşi. Unde o mai fi acum Victoriţa ? L-a ur- 
mat pe Lascăr, sau nu ? 

Să-l ţină Dumnezeu pe Nicolae-vodă ! Și ce dacă-i 
nepămîntean ? A şters dările scornite de Antioh și Mihai 
Racoviţă. Oamenii îl binecuvîntează. Tîrgoveţii răsuflă. 

De ce zimbeşti, Dumitrașcule ? De ce tocmai tu unelteşti 
împotriva lui Nicolae-vodă ? Pungile Brîncoveanului te fac 
să aţiţi boierimea împotriva nepămînteanului ? 

Iţele politiceşti sînt încurcate. Nicolae-vodă vrea o 
Moldovă mulţumită, nu de dragul ţării, ci pentru liniștea 
otomană. O Moldovă nemulțumită ar jindui spre Petru. O- 
chii creștinilor se întorc spre Rusia. 


x 


Ilie Cantacuzino a fost băgat la beci ! 


Brîncoveanul priveşte: solul și tace. S-a învăţat să 
tacă. Orice cuvînt scos, peste puţin timp, îl aud urechile 
Istanbulului sau Vienei. 

„Că a fost băgat la beci Ilie nu e rău. Fusese omul 
lui Antioh. Dar Nicolae se întinde mai mult decît i-e pla- 
poma. Toate hăţurile sînt în mîna lui. Nu vor zurbă în Mol- 
dova din cauza lui Petru ? Să fie zurbă în Moldova!“ Brîn- 
coveanul poruncește în şoaptă. 


- 


— Să vie postelnicul Toma ! 


„De el am nevoie. Deşi e un Cantacuzino, de el am 
nevoie.“ 


— Vere Toma, am a-ţi cere un lucru. 

— Sînt gata, doamne, pentru orice. 

— Nu pentru mine, vere. Pentru ţară. Am nevoie de 
un om, care să meargă în cea mai mare taină la ţarul Petru. 

— Măria-ta, oricînd îți pot da un astfel de om. 

— Nu mă întrebi pentru ce îl trimit ? 

— Orice face domnul ţării e bine făcut. Dacă îmi po- 
runcești să mă duc chiar eu... 

— Nu e potrivit. Ar bate la ochi. 

„Știu, vere, că eşti înţeles cu ţarul pe deasupra capu- 
lui meu. Și, totuși, eşti un om cinstit.“ 

— Maăria-ta, trecem de partea creştinilor ? 
— Cu vremea... 


x 


.+-»„Policala nu mai poartă anteriul soios. De ce mi-a 
spus să nu ne mai ascundem după deget ? Ce-a aflat despre 
mine omul lui Mavrocordat ?“ 

— Nicolae-vodă va fi mazilit. 

— Ce zici, Policala, de amfora pe care am găsit-o la 
Eiub ? 

— Vei urca în scaunul Moldovei. 

— M-a costat mult. Amfora. 

— Dumitrașcule ! 

..“„xPolicala nu mai suferea bătaia de joc. Trebuie să-i 
răspund pe faţă.“ 

— Aş face orice mi-ar cere sultanul. În afară de 
domnie. 

— Acesta ţi-e cel din urmă cuvînt ? 

— Acesta. 

«Niciodată nu l-am văzut plecînd atît de înverșu- 
nat. Când voi fi domn, îl voi aduce medic al curţii. Un om 
ca el nu e bine să fie ţinut departe. Să ai totdeauna aproape 
primejdia. Pentru a o supraveghea.“ 

— Căpitane Ignat ! 

— Măria-ta ! | 

— Vei pleca de îndată în Moldova. 

„Cum îi mai lucesc ochii acestui răzeş !“ 

— Ai să-l cauţi pe spătarul Neculce. 

— Da, doamne. 

— Atât să-i spui : să fie gata. 


x 


„.Mărite, s-a hainit Brâncoveanul ! Nu de la altcineva. 
Chiar eu, marele vizir, am aflat asta. A trimis om la Petru, 

țarul rușilor. Mărite, să-l chemăm să deie socoteală la Poartă 
şi să-i luăm capul. Nu mai încape îndurare. Prea a știut să se 
fofilească și a scăpat întreg. Acum i s-a înfundat, mărite. 
De ce, mărite, nu acum ? Porunceşte măria-voastră să fie 
mazilit Nicolae-vodă ? ! Dar e omul nostru. Un altul, mai 
de încredere, nu-i. Nu asculta, mărite, la hanul tătărăsc că 
Nicolae nu-i harnic de domnie, fiind grec. E-adevărat, e 
vreme de oaste pentru Moldova, ţarul zăngăne armele, dar... 
Un om de încredere ? Unul singur, în tot Stambulul : Dimi- 
trie Cantemir. Aşa-i, mărite : se pricepe și la oaste. A învăţat 
la Petrovaradin. Dușmanul lui ? Brîncoveanul ! Alah să te 
binecuvînteze, mărite ! Bine-ai ticluit. Să-l prindă pe Brîn- 
coveanul-vodă munteanul şi să-l aducă viu la Poartă. Sa-i 
făgăduim şi altceva? De ce? Să-i ajungă că-și răpune 
dușmanul de moarte. Aşa îi voi spune, mărite : De la împă- 
răţie va avea mare dar și cinste și va rămîne în scaunul 
Brîncoveanului neschimbat. Aferim ! 


* 


~ 

— Tocmai dumneavoastră, domnule ambasador ? 

— De multă vreme îmi propusesem, mon prince, să 
vă fac o vizită. l 

— Mä bucur. 

— Bucuria e de partea mea. Se pare că veți duce 
dorul capitalei Intperiului Otoman... 

— Nu am de gînd să plec, domnule ambasador. Sînt 
prea prins de studii. Doar dacă iar aş fi în primejdie să fiu 
trimis în surghiun în cine știe ce insulă... 

— Nici vorbă, mon prince ! Nici vorbă ! Nu cred să 
se găsească un al doilea creștin care să se bucure de o mai 
mare consideraţie la Poartă, decât domnia-voastră. 


— Vă mulţumesc, s-ar putea însă să vă înșelaţi. 

— De loc. Îmi pare rău pentru studiile dumnea- 
voastră că vor fi întrerupte pentru multă vreme. 

— Nu înţeleg. 

— 'Turcilor le trebuie un om de încredere, dar şi de 
nădejde, la hotarul cu ţarul Petru. 

— Sînt convins că Nicolae Mavrocordat e omul cel 
mai nimerit... 

— Se pare că nu. S-au oprit asupra altcuiva. 

— Rămîn la convingerea că fiul marelui dragoman 
nu va fi cu necredinţă sultanului. 

— Am informaţii precise. 

— Şi cine e cel hărăzit să ajungă domn al Mol- 
dovei ? 

— De aceea mă găsesc la  domnia-voastră, mon 
prince. Ca să fiu cel dintii care vă felicită. 


* 


— Stolnice Cantacuzino, te-am chemat să-ţi vestesc 
numele celui care a fost urcat în scaunul Moldovei. 

— Încă n-ai trimis pungile la Poartă ? 

— Dimitrie Cantemir a fost mai iute. Și încă fără 
pungi. 

— Nu va rămîne mult. 

— Şi eu nădăjduiesc. Cu vremea... 


IX 


Sfârşitul lui noiembrie 1710. Un convoi de carîte, că- 
ruțe şi călăreţi se apropie de apa Dunării. Ploaia contenește. 
Soarele sparge un pîlc de nori. 

În cea dintii carită, doamna Casandra cu copiii. Ca- 
rîta a doua, goală. Domnitorul Moldovei făcuse călare dru- 
mul de la Constantinopole. Prin toate pașalicurile, oamenii 
sultanului îl întîmpină cu respect. Dimitrie Cantemir fusese 
hărăzit domn al Moldovei fără peșcheş : Omul de încredere 
al Porții — nădejdea cea mare în fața primejdiei care se 
ridica : ţarul Petru. l 

În depărtare, se aude foşnind apa Dunării. Un fel de 
neastîmpär începe să cuprindă oameni și animale. 

Dimitrie se apropie de carita din faţă. O vede pe 
Casandra privind ţintă în depărtări. De-o parte și de alta, 
Maria şi Antioh, cu capetele în poala ei, dorm. În vremea 
din urmă, nu prea schimbase multe vorbe cu Casandra. 
N-avusese răgaz. Femeia sa își găsise liniștea petrecîndu-și 
zilele cu copiii. În clipa în care i-a spus că va lua domnia 
Moldovei, Casandra l-a întrebat doar atît : 

— Şi Țara Românească ? 

Nu i-a dat nici un răspuns. Nici nu i-ar fi putut da. 
Nici o clipă însă nu l-a părăsit gîndul că amîndouă Ţările 
Româneşti trebuiau să-și scuture jugul. Şi poate, cine ştie... 

Desluşește în spatele său un tropot. Se apropie că- 
lare Policala. După ce a primit firmanul de la marele vizir, 
grecul a fost cel dintii care i s-a alăturat. 


Avea acum treizeci și șapte de ani. Aproape încărua- 
țise. Şi el şi Policala. Îl luase în Moldova ca medic al curţii 
domneşti. 

Turcii nu s-au împotrivit. Era bine ca omul marelui 
dragoman să fie în preajma noului domn, care, oricît ar fi 
fost el de credincios, trebuia păzit. 

— Ce simţi, măria-ta, ca domn ? 

— Niciodată n-am simţit că aș fi altceva decît domn. 

— Va trebui să-ţi ridici boieri noi. 

— Nu la boieri mă gîndesc, Lichini... 


x 


..*--Polobocul e prea larg. Pezevenghiul de băieș uită 
că o vorbă de-a lui Iordachi Ruset ar ajunge ca să-l descă- 
pățineze. Mă învirt în poloboc ca un titirez. Altfel. apa 
e potrivită. Nici prea fierbinte, nici... Singurul lucru bun, pe 
care l-au făcu osmanliii în laşi, e feredeul. Ce caraghioasă 
e căpăţina lui Costachi ! Roșie şi cu ochii bulbucaţi. E atât 
de gras, încît dă apa afară din poloboc. I-a dat Dumitraşcu 
caftan de mare comis. Marele comis Constantin Costache ! 
Şi e mulțumit. Mulţumit și gras. Crede c-o că rămînă mare 
comis cît e lumea. Aș putea pune rămășag că, după jumă- 
tate de an, Dumitrașcu o să-i facă vînt. Şi n-aş pierde rā- 
mășagul.“ 

— Frate Iordachi, ce zici că tocmai dumnealui, Ne- 
culai Costin, a primit caftanul de vel-logofăt ? 

— Tot ce face domnul ţării e cu voia lui Dumnezeu 
făcut. 

„Lascăr a îmbătrînit și tot aşa a rămas. Minte în- 
ceată. Auzi ce gogomănie ! Să întrebe de faţă cu Ilie Catar- 
giu ce crede el, Iordachi Ruset, despre viclenia domnito- 
rului. Toată ţara ştie că lui Miron Costin i s-a tăiat capul 
din porunca tatălui lui Dumitrașcu. Caftanul de vel-logofăt 
n-o să-l facă pe Neculai să uite. Totul e legat cu aţă albă! 
În cei douăzeci de ani de stat.la Poartă, Dumitrașcu a de- 
prins toate vicleniile. E mai primejdios decît taică-său. A în- 
depărtat, afurisitul, pe toţi boierii de ispravă şi a scos la i- 
veală neamul Sturdzeștilor. Şi, colac peste pupăză, l-a mai 
făcut şi pe Neculce vel-spătar.“ l 

— Bre, toate bune, dar a scăzut birul steagului şi 
visteria mea e goală. 

„Nu-i rău că și Iie Catargiu cîrtește. Ce brațe 
păroase are și cum atîrnă blegi pe marginile polobocului ! 
Se plinge acum, dar cum se mai umfla cînd i s-a dat caf- 
tanul de mare vistiernic. Nici cu prăjina nu i-ai fi ajuns la 
nas. Nu-i vorbă, că nici nu era uşor să fii mare vistier sub 
domnia lui Dumitrașcu. Feciorul lui Constantin voia să 
cîştige oamenii și a micşorat dăjdiile boierilor mazili. S-a 
împînzit ţara cu ei, întorși de pe unde fuseseră plecaţi. Și 
Pavel Rugină, și Ilie Abăza, și Mirescu polcovnicul, și lon 
Zărul, şi Mogîldea serdarul. Toţi. S-au repezit ca lăcus- 
tele...“ 

— Frige! 

— Ce frige, boier Catargiu ? 

— Apa, boier Iordachi ! 

“Apa ca apa, Catargiule, dar ne frige porunca lui 
Dumitraşcu pentru căutarea ţiganilor. Auzi ce blestemăţie 
Să dăm înapoi țiganii care au fost odată ai domniei !“ 

— Ce l-o fi pălit pe Dumitrașcu-vodă cu atîta milă? 
Auzi, dumneata, s-a miluit și de breasla mişeilor calici din 

Roman. A dat pungi breslei cioclilor din Iași! A dat. Și de 
cele două vădane Alexandra și Maria ce aveţi de spus ? Se 
înfruptă și ele din mila domnească ? Se înfruptă. Şi măcar 
de-ar fi ceva de capul lor! Dar sînt sfrijite şi nici măcar 
ţîţe nu au. 

„Auzi-l și pe Costachi! Nu l-a orbit cu totul caf- 
tanul de mare comis. Şuguiește el despre cele două vădane, 
dar îl arde că mila lui Dumitrașcu nu se îndreaptă spre fe- 
tele boiereşti, ci spre ale altora. Şi are dreptate. Vorbeşte, 
iar faţa cu falduri de grăsime i s-a făcut roșie ca un rac 
fiert. De n-ar crăpa în poloboc! Ar rămîne Moldova fără 
mare comis. N-ar fi supărare pentru Dumitrașcu. Ar pune 
om de-al lui în loc. Dar vel-logofătul Nicolae de ce tace? 
Nu l-a usturat cînd taică-său a fost descăpăţinat de Cons- 
tantin-vodă ! A uitat el oare ?“ 

— Vel-logofete, pari bolnav, sau apa te suge prea 
tare ? Bun și feredeul. Tot ce-aduce turcul e bun. 

— Nu chiar tot, boier Iordachi. Gîndeam. Gîndeam 
la ce spusese Dumitraşcu-vodă, la Sfintul Neculai, cînd l-a 
uns preasfințitul Ghedeon: „Poftesc pre cei mai bătrîni 
— ca niște părinţi, pre cei de vîrsta mea — ca pre nişte 
fraţi, pre cei mai tineri — ca pre niște fii...“ 

„Şi n-ai vrea să zici, vel-logofete Nicolae, că l-ai 
crezut ? La început, fiecare domn te unge cu cuvintele. Mai 
tîrziu... Dar nu mai ai încredere în nimeni, vel-logofete, 
pentru a-ţi spune gîndurile. Şi ai dreptate. Şi eu tac chi- 
tic. Ce-i cu Catargiu de s-a aburcat pe buza polobocului ? 
Pe perii negului de pe vîrful nasului i se preling picăturile 
de apă. Și are ochii roșii ca de iepure.“ 

— Bre, nu se află alt cap mai luminat ca al lui Du- 
mitrașcu-vodă în această parte a lumii. Auziţi ? I s-a dus 
vestea şi la Stambul. 

...„Abia a rostit prostia Catargiu, și braţele păroase 
i s-au și desprins de poloboc. L-a înghiţit din nou apa. I se 

mai văd doar ochii de iepure. Mare dobitoc. L-a auzit pe 
Nicolae ce-a spus și de îndată a întors-o și el, nu cumva să 
ajungă la urechile lui Dumitrașcu că s-a plîns de scăderea 
birului steagului şi că visteria e goală. Şi-şi zice boier! 
Scirnăvia ! Dar n-o să scape. Chiar eu am să-i spun lui Du- 
mitrașcu. Atîta putere mai am pe lîngă feciorul răposatului 
Constantin. Şi pe taică-su, și pe el eu i-am făcut domni.“ 

Un val de aburi năvăli. La început, nu se putu des- 
luşi cine a intrat. Abia cînd glasul gros, hodorogit al celui 
venit se auzi, își dădură seama că era marele hatman Jora. 

— Boieri, vă arde de baie, hai? Și în lași s-a pe- 
trecut o nouă blestemăţie. 

— Cum? 

— Ce? 

— Baţi cîmpii ! 

— Fostul mare-logofăt Buhuș e scos din tirg numai 
pe un cal călare, fără slugi,fără nimic, fiindcă, n-a împlinit 
porunca lui Dumitraşcu. 

Nicolaie Costin ieși cel dintii din poloboc. Se auzi 
glasul său liniștit, rar : 

— Ocarnică faptă. Pentru pricină mică a batjocorit 
pe un boier mare. 

Iordachi Ruset zîmbi. Nu se înșelase. Ştia de acum 
că-l va avea alături pe Neculai. 


x 


Stătea în faţa oglinzii de Veneţia. Numai o minune 
scăpase această amintire a tinereţii și familiei sale. Își întinse 
mîinile lungi, osoase, spre apa oglinzii. Degetele se strîn- 
seră cu un fel de disperare : deslușise cîteva pete mici, cafe- 
nii. În vremea din urmă se simțea rău. Îl durea în coşul 

. . bad v bad . A 
pieptului. Bea apă peste măsură de mult. Uneori, îl apuca 
ameţeala. Şi ochii... ochii îl lăsau. Mai ales, nu mai putea 

scrie la lumina lumînării. Slovele se închirceau, apoi se lä- 
teau, intrînd unele în altele. 

În spatele său, uşa se deschide ușor. Desluşi chi- 
pul căpitanului Pricopie. Îl vedea prin oglinda de Veneţia. 
Rămase împietrit în uşă. Pe faţa cenușie, ca de criță, a că- 
pitanului, nu se putea citi nici un gînd. Pe Pricopie i l-a 
adus omul său de încredere, căpitanul Ignat, care acum îi 
era un fel de umbră credincioasă. 

— Eşti gata, Pricopie ? 

— Gata, măria-ta. 

E gata. Dar nu știe pentru ce. De fapt, în mîinile a- 
cestui om poate stă soarta lui și a Moldovei. Nu ştie şi va 
trebui să nu ştie niciodată. 

— Te așteaptă drum lung, Pricopie. 

— Sînt învăţat, doamne. 

— Pînă la Luţk în Volinia. 

Şi de data asta faţa i-a rămas împietrită. A ales bine 
Ignat. Omul acesta să-l tai și n-ar scoate pe gură taina care 
i se va încredința. Îi va spune doar că-l va însoţi Sava Vla- 
dislavovici Raguzanul, omul de taină al ţarului Petru. Va 
duce cartea şi atît. Cînd se va înapoia, va purta o alta. Con- 
tele Tolstoi i-a spus limpede la Stambul : Vlădica Muntene- 
grului se va ridica. Şi harambaşii din Serbia, Macedonia și 
Herţegovina. 

Poate Tolstoi umfla înadins lucrurile. Dar el bătuse 
cu piciorul pămînturile astea cînd cu Petrovaradinul și vā- 
zuse cu Ochii lui nemulţumirile creştinilor. Ştia chiar de la 
Poartă că adăpostul dat de otomani la Bender regelui sve- 
zilor, Carol al' XII-lea, stătea ca un ghimpe în inima lui Pe- 
tru. Pe de altă parte, moscalii țarului, ţinuţi în Polonia pentru 
alungarea svezilor, erau o amenințare fluturată Porții, În- 
tr-un fel sau altul, războiul trebuia să vină. A sosit și ceasul 
ca Moldova să-şi scuture jugul. Trecuse vremea otomanilor. 
Rușii erau cei care se ridicau. Oare boierii de partea cui 

sînt ? De Neculce știe că negreşit e împotriva turcului. Dar 
vulpoiul de Iordachi Ruset și ceilalți ? Va trebui să-i în- 
cerce. 

— Asta-i cartea, Pricopie. Te va însoţi neguţătorul 
Sava. Îl ştii ? 

— Da, măria-ta. 

— Cartea va fi dată numai Ţarului Petru. 

— Aşa va fi, doamne. 

— Drum bun şi noroc, Pricopie. 

— Sa dea Dumnezeu, măria ta ! 

A ieșit Pricopie. Mai avea să-i spună ceva ? Nu. Ma: 
bine nimic. Ajungea cartea. Dumnezeule, iarăși durerea din 
coşul pieptului ! Și ameţeala... 

Se lăsă ușor pe scaunul de lîngă oglindă. Își sprijini 
capul de policioară închizînd ochii. „E mai grea domnia 
decît am crezut eu ? Eşti nebun, Dimitrie ? Douăzeci de ani 
ai aşteptat-o şi acum ? Da, dar Țara Românească ? Brîn- 
coveanul ! Dacă Brîncoveanul se va încăpăţina să rămînă 
de partea turcului, atunci Moldova și Țara Românească... 
Ce durere afurisită ! Surdă și fără leac. L-am urit pe Brîn- 
coveanul și încă îl mai urăsc. I-am dat însă veste prin Teo- 
dor Corbea să se ferească de capcanele otomane. Oricît de 
ticălos ar fi, datoria de creştin mi-am făcut-o. facă puţin 
şi-mi voi da pe față gîndurile. Țara va afla încotro își va 
avea drumul.“ 

Un val de aer adie dinspre ușă. Își ridică fruntea. 

nA venit Neculce, vel-spătarul. Singurul boier de 
încredere. Poate şi Luca, cumnatu-său. Ce .sprincene stu- 
foase are ! Buza de jos e mai groasă decît cea de sus. Și a- 
târnă. Ce mi-o fi spunînd de-i scapără ochii de supărare ? A, 
mitropolitul Ghedeon şi hatmanul Jora au trimis solie la ţar 
ca să mă pîrască ! Ce-au zis ? Că Dumitraşcu-vodă e ca și un 
turc și se ţine cu turcii? Mulţumesc Celui de Sus că s-a 

întîmplat așa ! Înseamnă că boierii Moldovei vor fi una cu 
mine. Şi, totuşi, Jora, uiţi că eşti mare hatman. Solia ta va 
ajunge la urechea turcului. Deşi te preţuiesc, va trebui să 
lași marea hătmănie. Te voi înlocui, Jora. Şi te voi schimba 
tocmai cu-acest boier din fața mea, cu vel-spătarul Ion 
Neculce. Cum ? Şi Iordachi Ruset m-a pirît? Cui? Tur- 
cului ? Păcat! Păcat pentru ţară și pentru el. Nu-și dă 
seama, ticălosul, că alt vînt bate acum în lume? Trebuie 
să-i spun lui Neculce că am trimis solie la ţar. Cu mîna 
mea am scris tratatul care mă va lega de moscali. Ție, boie- 
rule, n-am să-ţi arăt decît copia schimbată. Schimbată îna- 
dins, pentru a potoli grijile boierimii moldovene.“ 

— Citește, vel-spătare, cartea asta ! 

„De ce te încrunţi, Neculce ? Nu te așteptai să fiu 
alături de ţar. Oare tu nu urăşti la fel pe cei care au muls 
ţara atîta amar de vreme ? Ai început să te luminezi ? Aha, 
ai ajuns tocmai acolo unde scrie că domnul pe boieri să nu 
fie volnic a-i pierde, orice greșeală ar face, fără sfatul tu- 
turor şi fără iscălitura mitropolitului ! Dar nu știi,vel-spă- 
tare, că în tratatul adevărat stă scris că după vechiul obicei 
moldovenesc, toată puterea să fie la domn. Da, vel-spătare, 
să înceteze odată lupta asta între boieri ca între cîini. Şte- 
fan cel Mare n-a fost niciodată la voia boierimii ! De ce-mi 
săruţi mîna, vel-spătare ?“ 

— Doamne, şi trebuie să tac ? 

— Da, mare hatman Neculce, încă trebuie să taci. 

— Cum ai zis, măria-ta ? Mare hatman ? 

— Jora a vorbit fără să știe nimic și prea repede. A- 
semenea păcat nu se iartă. Du-te, hatmane, şi vezi-ţi de tre- 
buri. ` 

„În viața mea n-am văzut un om mai uluit. Și dure- 
rea asta afurisită ! N-a zis nici pîs când a citit că domnia 
Moldovei se va trece din tată în fiu. Oare ce-a gîndit a- 
tunci ? Iarăşi ameţeala !“ 

Îşi sprijini din nou fruntea pe colţul mesuţei. Părea 
că totul se învîrte în jurul său. Închise ochii. După cîtva 
timp, simţi pe umăr atingerea unei mîini și, apoi, glasul Ca- 
sandrei, venind de departe, ca dintr-o altă lume. 

Nu, nu-l doare nimic. E numai obosit. E adevărat: 
n-a mai văzut copiii de mult. Domnia e grea. Să nu-și facă 
griji. Va veni şi rîndul Ţării Românești. De ce n-o scoate 
pe Maria din casă și o lasă să stea mereu cu nasul în cărţi? 
Da, se bucură că și Antioh are tragere de inimă spre învă- 
țătură. Dintre copiii lui, aceștia doi par mai răsăriți. Îl va 
lăsa pe Antioh urmaş în scaunul Moldovei. Dar mai e vreme 
pînă atunci. Va vedea el ce e de făcut. Parcă iarăși s-a 
schimbat ceva în Casandra. Marmora Cantacuzinilor a rea- 
părut. Ca doamnă a ţării nu vrea să i se uite stirpea. O- 
glinda de Veneţia ! Simte că, dacă oglinda asta s-ar sparge, 
sau ar pierde-o, ar muri și el. De ce nu se duce Casandra ? 
Parcă are să-i spună ceva. Bine că i-a trecut durerea din 
coșul pieptului. 

Se ridică. O prinde pe Casandra de umeri. 

— Cu tine e ceva. 

— Dumitraşcule... Victoriţa Ruset... s-a călugărit... 

Abia termină cuvintele și izbucni în plins. Domni- 
torul Moldovei îi sprijini capul uşor pe umărul său și-i as- 
culta tăcut plînsul. 


x 


Zăpușeală ! Mare zăpuşeală în lași! Dar cine mai 
băga în seamă asemenea nimic ? De ce Dumnezeu l-a pus 
ţarul în capul mesei, pe domnul nostru, pe Dumitraşcu ? 
Mare cinste. Şi-a tras și el un scaun în dreapta domnului. 
Degeaba, că tot împăratul e mai înalt decit toţi oamenii, iar 
nu gros, rotund la față şi cam smead. Nu ştiu ce-o vorbi 
acum cu Dumitraşcu, dar cam aruncă din cap fluturînd. La 

fel a făcut și ieri, în faţa monastirii Golia, despre care a 
spus că are trei feluri de meşteşuguri : leșesc, grecesc și mos- 
chicesc. Numai Dumnezeu ştie dac-o fi adevărat. Altfel, 
nu-i om cu mărire și fală, ca alţi monarhi. A umblat pre 
jos, fără alai, ca un om prost. De minune cite mai poţi 
vedea şi învăţa! Laudă vinul de Cotnari foarte. Fireşte 
că-l laudă, că o asemenea licoare nu se mai află. Şi soarbe 
vinul cel cu pelin, mirîndu-se că spre partea lor nu se face. 
Halal om ! , 

— Îţi place, hatmane Neculce, ospățul ? 

Iordachi Ruset e tot cu venin împotriva lui și a lui 
Dumitrașcu. Parcă pentru ce altceva a căzut din senin cu 
întrebarea ? Îi uscat ca un ir și rău ca un lup. 

— Îmi place cât și dumitale, boier Iordachi. 

Cînd alaltăieri a adunat Dumitraşcu pe cîți boieri 
mai rămăseseră lîngă dînsul şi le-a spus că a chemat pe 
muscali, numai otrăvitul de Iordachi a zis : „Te-ai cam gră- 
bit, măria-ta, cu chematul muscalilor.“ l 


— Ştii, hatmane, că de acum înainte, în Moldova, 
domnul va fi veşnic, pe neam ? 

— O fi, dacă zici dumneata, boier Iordachi. 

„Vei fi crezînd că nu știu, hai ? Asta te roade. Prost 
eşti, boier Iordachi. Ai imbătrinit și te-ai prostit. Dumitraşcu 
a și aflat, bre, că te-ai dus cu pîră la ţar, luîndu-i pe lîngă 
tine pe Racoviţă și pe banul Zmucilă. Zadarnică osteneală. 
Trebuie să se curme o dată zavistiile! Și tare mi-i teamă! 
pentru căpăţina ta, dacă-i ţine-o tot așa înainte. Şi răb- 
darea, şi bunătatea au o margine. 

S-a ridicat împăratul și l-a prins în braţe sărutîn- 
du-]. Doamne, orice-ar fi, ai grijă să fie bine Moldovei ! De 
ce s-au ridicat toţi ? Să mă ridic și eu. Dumnezeule, a venit 
Toma Cantacuzino ! Lîngă el e și Toader Corbea din Bra- 
şov. O linişte ca de prohod. Nu-mi aud bine urechile? 

Brîncoveanul umblă cu vicleşug şi e de partea turcului ? 
N-a îngăduit celor optspreceze mii de sîrbi să treacă prin 
Ţara Muntenească ?“ 

— Te-ai făcut alb ca varul, hatmane Neculce ! 

— Mai bine așa, decît neagru ca pămîntul, boier Ior- 
dachi. 

Dar dacă Brîncoveanul, mai înţelept decît moldo- 
venii, aşteaptă de partea cui va înclina cumpăna, pentru ca 
apoi să intre în luptă ? 


X 


De douà ceasuri era hurducat în fundul butcii cu 
două roți, a Katerinei, țiitoarea lui Petru. Își ține pumnii 
strînşi lîngă dinţi, privind fix, de fapt fără să privească. 
Umilinţă, disperare, spaimă. Tot ce clădise în douăzeci şi 
patru de ani se prăbușise în două zile. Dece? Dece?! Vă- 
zuse cu ochii lui că Turcia e un putregai. Și totuşi... A avut 
Brîncoveanul dreptate. Nu s-a repezit. A așteptat. Şi el... 
Da, ţarul nu l-a predat marelui vizir Mehmed Baltagi-pașa. 
„Aş putea da turcilor toată ţara pînă la Kursk, pentru că îmi 
rămîne nădejdea de a o recuceri, dar nu pot nicidecum să-mi 
calc credința și să predau pe un principe care și-a pierdut 
domnia pentru mine.“ Frumoase vorbe. Peste cîteva sute de 
ani istoria le va repeta. Dar, acum, ce i-a mai rămas de fă- 
cut ? Copiii ? Casandra ? I-a lăsat lîngă laşi, la Cetăţuia. Au 
intrat osmanliii și acolo ? În Moldova nu mai poate rămîne. 
I-a rămas numai Rusia. Va aştepta.. Roata norocului se va 
întoarce. Atunci va lua şi domnia "Țării Româneşti. Mare 
lucru să nu fi fost ridicat Antioh, frate-său, la Istanbul şi 
înfundat în beciurile de la Edikiile, pentru hainirea sa. De 
fapt e un nevinovat. De ce a pierdut lupta ? De ce? Dum- 

nezeule ! Şi copitele cailor de la butcă sună înfundat, ca lo- 
viturile de iun. „Ce faci cu tunurile, generale Ianus ? De 
ce nu tragi?! Țarul te-a trimis cu patru mii de oameni în 
avangardă. Te-au speriat de pe malul celălalt al Prutului 
hoardele tătărăști ? Nu, n-ai făcut rău c-ai trecut apa la 
Gura Sărăţii. De ce stai la îndoială ? Dă-o încolo de basma 
roșie și nu-ţi mai șterge atîta fruntea asudată! Ah, tică- 
losule, trimiți solie la ţar întrebîndu-l ce să faci, fiindcă 
el a rămas prea mult în urmă ? Luptă ! Nu vezi focurile pe 
cîmp, ca stelele ? Turcul nu știe că sînteţi numai patru mii. 
Şi e noapte, și turcului nu-i place să lupte pe întuneric. 
Știu eu de la Petrovaradin.“ l 

„Ce s-a întîmplat cu copiii ? Maria?! Antioh?! 
Ei doi sînt ai sufletului meu, Și Iordachi Ruset a trădat. 
L-am băgat la beci. N-o să-l las la laşi. Am să-l iau cu mine 
în Rusia, să moară acolo !“ 

„Aşa, Pricopie ! Loveşte cu paloșul ! Ignate, vezi 
că se avîntă unul din coastă! Dumnezeule, te-a lovit! Pri- 
mește și tu, liftă, moartea de la domnul Moldovei. Nu te 
lăsa, Pricopie ! Neculce ! Așa, hatmane ! Taie în lupi ! Mă- 
rite Petru, domnul Moldovei și-a făcut datoria. Avangarda 
lui lanus a scăpat aproape teafără !“ 

aaa Casandro. încă nu e totul pierdut !“ 

„Şi, acum, în butca asta afurisită a ţiitoare. Cită 
umilinţă ! Şi totul, pe pămîntul prea răbdător al Moldovei. 
Dar dacă a intrat turcul în laşi ? Mario, copila mea!“ 

-„Să gonim, măria-ta ! Să gonim spre pedestrimea 
generalului Repin. Dumnezeule, au rămas două care cu gal- 
beni în urmă ! S-au repezit tătarii ca lăcustele... M-aţi vrea 
şi pe mine, domnul Moldovei, hai ?“ 

..:„„De ce te-a chemat, hatmane Neculce, ţarul ? Cum ? 
Vrea să scape din strînsoare și să ia drumul Transilva- 
niei ? Și Moldova cum rămîne ? Brîncovene, bine ai făcut 
Brîncovene !“ 

De jur-împrejurul nostru, osmanlfii ! 

„.»Voinici, care dintre voi se va furișa prin strân- 
soare şi va ajunge la doamna Casandra la lași, va avea de 
la mine două sute de galbeni! Două sute! Și mai mult! 
Şi viaţa mea. Nimeni nu vrea. Fiecare așteaptă moartea ca 
vita la tăiere. O, unde sînteţi oșteni ai lui Ştefan cel Mare ? 
Pricopie, nici tu ? Cum ? A căzut şi Pricopie ?* 

„Și cum mai hurducă! Cum mai hurducă butca 
asta afurisită a Katerinei. Copitele ! Copitele ! Tulbuhanele ! 
Policala, ce cauţi aici, Policala ? Ai fost tot timpul? Ţi-a 
fost teamă c-am să cad înjunghiat? Ce veste mi-aduci ? 
Cum ? De ce?! A cerut ţarul pace î ? Totul e pierdut. E 
pierdut...“ 


Și, acum, această butcă! El, Dumitraşcu Cantemir, 
să scape ascuns lîngă Katerina, ţiitoarea lui Petru... Muie- 
rea lui Johann Rabe, cuirasier al lui Carol al XII-lea! A 
ridicat-o din glod Alexandru Menșikov. De-acolo, a trecut în 
patul ţarului. Şi acum e ca o țarină! | 

În butca cu două roți a Katerinei, domnitorul Mol- 
dovei se ghemuise cu ochii uscați. Plingea ascuns, pe dină- 


untru. 
+ 


Nu adia nici o boare. Mesteacănul sub care descăle- 
case părea împietrit. Frunzele, încărcate de colb. La cîţiva 
pași, Neculce. Cantemir abia reușise să-i scoată pe ai lui din 
Iaşi. Rădvanul cu Casandra și copiii rămăsese mai în urmă, 
păzit de un pîlc de moldoveni. Îl urmaseră în Rusia peste 
trei mii de suflete. Care au vrut. Trimisese în faţă și pe 
de lături călărime, ca nu cumva să muște tătarii. Ţarul se 
îndreptase spre Moscova, după încheierea păcii cu turcul. 
Trebuia să-i trimită veste de îndată. Acum, i se aduse cele 
trebuitoare scrisului. „Soarta noastră e în mîna domnului.“ 
Ar fi trebuit să scrie : „în mîna măriei-tale“, căci așa ştă- 


120 


teau cu adevărat lucrurile. Totuşi, era mai bine să pună şi 
deasupra lui, și deasupra lui Petru pe Dumnezeu. „Îţi cer, 
mărite ţar, ca în starea mea de rătăcitor să ştiu ce nădejde 
mai pot avea.“ Semnă. Puse pecetea. Chemă solul. 

` În aceeași clipă, se auziră strigăte. Dumitraşcu în- 
călecă. Alături, marele hatman Neculce. Se liniștira. Se 
apropia un sol din partea ţarului, cu carte către domnul 
Moldovei. 

Degetele lungi mîngîiară hiîrtia. Era numit principe 
serenisim -al Rusiei. Principe serenisim ! O boare iscată ca 
din nimic clătină frunzele mesteacănului. I se dădeau şi case 
de piatră la Harkov. Curțile și satele fostului general Sid- 
lovski erau acum ale lui, ale domnului Moldovei. De ce toc- 
mai ale lui Sidlovski ? Își va face de la început, pe pămînt 
străin, un dușman de moarte. 

— Neculce, cu ce a păcătuit generalul Sidlovski ? 

— După cîte ştiu, maria-ta, a trecut cu hatmanul 
Mazeppa de partea rigăi Carol. 

Atunci, nu e nici o primejdie. A trădat. Petru nu 
iartă. A aflat-o întreaga Europă. Îi dă dreptul de judecată 
asupra tuturor celor care-l însoțesc. Se va naște lîngă Har- 
kov o, mică Moldovă. Senatul a hotărît: va primi o pensie 
anuală de 6000 de ruble ! Pentru început, nu era rău. 

Din urmă, ajunse rădvanul cu Casandra. Îi spuse 
vestea. Urmașa Cantacuzinilor își opri însă ochii pe un dar 
trimis de ţar : un portret al acestuia încadrat în pietre pre- 
țioase. - 

— Şi noi ce dar îi vom trimite ? 

— Nu ştiu. 

— Am adus cu mine, de la lași, oglinda de Vene- 
ţia. 

— De la mama ? Niciodată ! 


XI 


Ningea de trei zile. La început, viscolul spulberase 
tot. Porţile zdravene ale conacului lui Sidlovski fusescră si 
ele zgîlțiite, dar rămăseseră întregi. Citeva șipci din turla 
bulbucată a foișorului se desprinseseră. Cum s-a potolit vis- 
colul, Dumitrașcu a și dat poruncă să se repare stricăciu- 
nile. Prin ţipla unei ferestre urmărea cum munceau țărani . 
Cu cușmele trase peste sprîncene şi în. zăbune de aba încinse 
cu rafie, oamenii se mişcau sprinteni, încercînd să alunge 
frigul. Nu era de glumă cu boierul 'cel nou ! Parcă cra mai 
aprig chiar decît blestematul de Sidlovski. În afară de cazaci, 
se plingeau chiar moldovenii lui că se purta ca un zbir. 
Trecea călare prin satele unde se aşezaseră oștenii lui și, 
dacă-i găsea bînd sau lenevind, se făcea foc şi pară. Pe 
doi. căpitani i-a. dat ca oșteni de rînd și a pus să-i bată cu 
vergile, fiindcă îngăduiseră ca în polcurile lor să se fure. 
E p:rpiriu şi nu prea înalt de ştat, dar are o mie de draci în 
el. Şi cazacii, și moldovenii au trimis jalbă la prealuminatul 
Petru Matveevici Apraxin, că nu mai puteau indura ase- 
menea bici pe vieţile și spinările lor. Degeaba! E omul ța- 
rului și gata ! De cînd s-au plins lui Apraxin, ţarul a trimis 


122 


pe comisarul împărătesc Baturin pe lîngă domnul Moldo- 
vei. Să-l păzească de răutăţi. Se zice că din primăvară, din 
porunca lui, se vor porni alte munci. Mare pedeapsă a lui 
Dumnezeau ! Vrea dumnealui să se dărîme casele din lemn 
din Harkov şi, în locul lor, să se clădească numai din pia- 
tră. Parcă cele din lemn nu sînt bune ? Şi, ce dacă mai ard 
din cînd în cînd ? Lemn se poate aduce berechet. Acum i-a 
trăznit că morile de pe apa Donețului nu sînt folosite cum 
trebuie ! Era nevoie de veneticul ăsta să se smintească lu- 
crurile din locul lor, așa cum rămăseseră de la părinți ?... 
Şi-a pus în cap să nu-i lase în liniște nici pe cei cu velniţe, 
nici pe cei cu cazane. Să se ducă dracului de unde-a venit! 
Şi ţarul, prea îi caută în coarne... 


Lucrau molcom ca și fulgii care acum cădeau | niş- 
tiți acoperind bogat totul. Dumitrașcu îi urmărea prin țipla 
ferestrei. La început, s-a bucurat că ţarul i-a hotărît Har- 
kovul, unde să rămînă cu moldovenii lui. Era mai aproape 
de ţară. Putea trimite și primi, pe ascuns, solii. Orice mişca 
în Moldova ştia şi el. Brîncoveanul reuşise din nou să iasă 
basma curată. Brîncoveanul are cap. Totdeauna a avut -cap. 
Ţara Românească a scăpat necălcată : nici turcul, nici tă- 
tarul, nici polonul n-au pus piciorul acolo. În schimb, săr- 
mana Moldovă... O mai fi trăind Antioh în Fdikiile. unde 
l-a aruncat mînia sultanului ? Va. trebui să facă și pentru 
el ceva. Şi cîtă deoscbire între Istanbul și acest capăt al 
lumii ! Acolo, ninge o dată în ianuarie, o zi, două, și gata! 
Aici, totul e încremenit, îngheţat, pustiu. Nici o minte lu- 
minată, cu care să schimbe o vorbă. Doar Maria... Maria e 
nădejdea lui. Şi, poate, Antioh. Policala nu vrea să mai știe 
nimic. “Toată ziua îl vezi bosumflat și nemulțumit. Poate are 
dreptate : nu aici, la Moscova ar trebui să stea. Acolo se ho- 
tărăsc toate. Şi Casandra s-a întors la felul ei de altă dată: 
posomorită și ascunsă. Pare că sufere de o boală. Pielea o- 
brazului din albă s-a făcut cenușie. Ochii i s-au dus în fun- 

dul capului. Se usucă de vie. Nu se plînge de nimic. Mîn- 
gîie copiii şi priveşte undeva în gol. Nu scoate însă nici un 
-cuvânt de suferința ei ascunsă. Tot timpul a ferit-o de neca- 
zuri. Şi pe ea, și pe copii. Ce rost ar fi avut să-i mai spună 
că, nici după jumătate de an, porunca ţarului nu fusese îm- 
plinită ? Procesul cu generalul Sidlovski părea fără de sfârşit. 
Cazacii mâîrfiau. Moldovenii își făceau de cap. De ce s-au 
deschis porţile ? A intrat un călăreț. E atît de alb, încît era 
să nu-l recunoască. Neculce! E singurul cu care se mai 
poate înțelege. Vrea să se apuce și el să însemne o cronică 
a Moldovei. S-o ducă mai departe, de unde a lăsat-o Miron 
Costin ! 

— Ce-i, hatmane ? 

— Măria-ta... 

De ce priveşte în jos? Zăpada nu i s-a topit de pe 
sprîncene. O fi sosit vreo solie din Moldova ? 

— Măria-ta, nu mai pot... 

lar s-a oprit. N-am să-l ajut cu nici o vorbă! Să 
scoată o dată din el tot ce are să spună! 

— Măria-ta, să ierţi... mă arde dorul... Plec în Mol- 
dova... 

— Cum ? În vreo solie poate. 

— Nu, doamne. De tot. 


pd 


Whithworth, omul Engliterei la Petersburg, avea 
mult de lucru în primele zile ale lunii aprilie din 1712. 
Aduna ştiri de pe unde putea, pentru a le trimite peste ape. 

Deși slab ca un tîr, Whithworth nu obosea niciodată. 
Anikita Ivanovici Repin își bătuse joc odată de mustaţa lui, 
spunîndu-i muscă. Măcar de şi-ar lăsa mustăţi şi barbă ca 
ale boierilor de altădată din Rusia ! Dar aşa... Lui Whit- 

hworth nu ia păsat de batjocura lui Repin. El era bucuros 
că-și poate face treaba mai cu folos decît alţi ambasadori. 
La cneazul Cerkaski, în seara aceasta, va veni țarul. Nu vor 
lipsi feldmareșalul Şeremetiev, Petru Matveevici Apraxin, 
înfumuratul de Repin... Tot tacîmul va fi întreg. Dar ce 
caută și prinţul Cantemir ? Din ce cauză l-a chemat și pe 
el ţarul ? Prinţul ăsta a pierdut tot. Şi, pe faţa lui, nici o 
urmă, a nenorocirilor. Fiindcă învățase la Istanbul să-și 
ascundă atît de bine gîndurile ? Sau uitase totul datorită 
moșiilor cu care-l înzestrase ţarul 2... 

Whitworth n-a reuşit să afle nimic în casa cneazului 
Cerkaski. Cantemir a venit însoţit de medicul său, Policala. 
După ce ţarul a schimbat cîteva vorbe cu ceilalţi, l-a luat pe 

Cantemir într-o altă încăpere, unde au rămas numai ei sin- 
guri. Pe urmă, s-a băut pînă în zori. Nu s-a aflat nimic, mai 
multe zile. Whitworth a alergat la rezidentul saxon Weber. 
Acesta s-a foit în scaunul adus tocmai din Olanda, facut 
pe măsura greutăţii sale, fiind omul cel mai gras din Peters- 
burg. Nu, nici el nu știa ce se vorbise. Ochii mici și vii ai 
iscusitului Weber s-au închis pentru o clipă. ` 

— Cantemir, zici ? Cel care a stat peste 20 de ani 
la Stambul ? 

Lucrurile erau limpezi. Țarul avea nevoie de oa- 
meni care cunosc pe otomani. Dar. de ce avea, nevoie țarul 
de astfel de oameni ? Iarăşi era limpede... 

— Crezi că se va porni războiul împotriva păgînu- 
lui ? întrebă Whithworth. 

— Am zis eu asta? Să creadă domnia-ta ce vrea! 

A plecat Wbhithworth de la Weber cu un fel de 
ghimpe în: inimă. Englitera nu iubea pe turc, dar știa că 
țarul, cu mîna lui, muncise și făurise o flotă care-și căuta 
ieșire spre marea cea caldă. S-a mai întîmplat asta și la în- 
ceputul veacului. Noroc că nu reuşise. 

După cîteva săptămîni, s-a auzit că Senatul a ho- 
tărît ca în vară să se înceapă războiul cu păgînul. 

Nu mai era vreme de pierdut! Whithworth n-a mai 
trimis nici o solie. A plecat singur spre Englitera. Cu orice 
preţ trebuia trezit din somn Carol al XII-lea. 


x 


În casa cneazului Cerkaski, Dumitraşcu l-a luat şi pe 
Policala. De cînd cu plecarea lui Neculce, nu-i rămăsese 
nimeni mai apropiat. I-a hotărît lui Policala ca, tot timpul 
serii, să rămînă numai în preajma Katerinei. Aceasta îl în- 
soţea pe ţar pretutindeni. Chiar şi în cele mai tăinuitoare 
întîlniri cu oamenii săi. Cînd ţarul l-a chemat în încăperea 
alăturată numai pe Cantemir, Katerina a dat să intre şi ea. 
Petru i-a făcut semn să rămînă afară. Katerina a zimbit şi 
l-a prins de braţ pe Policala, depărtîndu-se. 

Țarul l-a poftit pe Cantemir să șadă. S-a aşezat şi 
el. Obrazul lui Petru se boţise. Doar ochii aveau ceva de fier 
în ei. Au băut. I-a povestit ce scîrbit e el de politica euro- 
peană. Toţi, cu vorba, erau împotriva turcului. Dar fiecare 
trăgea sforile în felul său. Cîinele de Carol s-a năpustit ca 
un turbat. Încet-încet, l-a pus cu botul pe labe. Carol a tre- 
cut marea, însetat de trofee. El iupta ca Rusia să poală băi. 
Aşa nu mai merge. A văzut în alte părţi ale Europei cum 
trăiesc oamenii. Mărfurile Rusiei se vind pe un preţ de ni- 
mic. I-a trezit din somn pe neguţători. Au început să se 
miște. Lucrurile s-au urnit. Şi pe boieri i-a zgilţiit. Unii 
s-au răzvrătit. Le-au căzut căpăţinle. Chiar în neamul lui 
au fost unii care... A tăiat. Fără milă ! Altcum nu se putea. 
Lenea, prostia, desfriul trebuiau stîrpite. Dacă ar fi cu ochii 
numai pe țară, ar mai merge. Dar svedul s-a înţeles cu 
turcul. El l-a lăsat pe turc în pace, să-l poată pune cu botul 
pe labe pe Carol. Dar cîinele nu-i prost! Cfinele vrea ca 

el, Petru, să fie mușcat din două părţi. Nu peste mult tur- 
cul se va repezi. Hoardele tătărăști sînt gata lingă Crîm. 
Muşcă şi ele cînd nu te aștepți. Crîmul trebuie să cadă! 
Înainte de a veni turcul prin acele părţi, trebuie să fie li- 
nişte. Să a'bă mîinile libere !... 

Îl privea pe Petru frămîntîndu-se. Se ridicase. Lung 
și slab măsura cu picioarele cît niște picioroange, încăperea. 
Cantemir și-a împreunat degetele lungi. S-a stăpinit. Voia 
să vadă pînă unde merg gîndurile lui Petru. Despre Mol- 
dova nu scosese nici un cuvînt. Uitase oare cu totul făgădu- 
ielile ? Sau și acelea fuseseră numa: vorbe? Ah, Brînco- 
vene, Brîncovene, cum ai ştiut tu... Păcat că trebuia să 
tacă. Dar i-ar fi spus ţarului cît de greu e pentru o ţară 
mică, ca Moldova, dacă aşa de greu e pentru Rusia. 

În Moldova era pe deasupra şi jugul păginilor. Dom- 
nul era la cheremul boierilor şi, chiar dacă ar fi fost de 
bună credinţă, n-ar fı putut face nimic. Lenea și prostia 
trebuiau şi acolo stîrpite. 

Petru s-a așezat din nou. Își privea mîinile lungi, 
ciolănoase, pe care se deosebeau arsuri de fier roșu. Miin:le 
astea încărcaseră tunuri împotriva Narvei. l i 

Da, va porni spre Crîm. El, prințul Cantemir, ce 
crede ? 

= Socoteala c bună, măria-ta, dar cu cazacii zapo- 
rojeni și cu cei de la Don ce faci ? 

Cantemir pîndea cu genele lăsate. Fără să-l vadă pe 
omul dinaintea lui, îi aştepta numai glasul. El pusese între- 
barea în aşa fel, nu numai fiindcă zaporojenii erau ne- 
mulţumiţi, ci pentru a-l aduce pe ţar mai aproape de Mol- 
dova. 

— Oștile de calmuci și cazaci, sub comanda prin- 
tului Cantemir, vor ataca Crimul și-l vor cuceri. Pentru 
asta, va trebui să te muţi de la Harkov la Moscova. 

— Mulţumesc, măria-ta ! Așa va fi. 

~ Au ciocnit. Vestea l-a uimit pe Cantemir. L-a pä- 

truns ca un fel de bucurie caldă. Oricum, războiul cu oto- 
manii va porni. Şi astfel, Moldova... 

Cînd a ieșit din casa cneazului Cerkaski, Policala i 
s-a alăturat tăcut. 

— Afurisită femeie și Katerina! A încercat să mă 
tragă de limbă despre tine și familia ta. 

— Nu mă miră. 

— Spunea că ar avea şi ea nevoie de un medic bun. 

Straşnică idee ! Şi chiar Katerina a dat-o. Policala, 
în preajma Katerinei, ar însemna cel mai credincios izvor 
de ştiri pe care l-ar putea avea din preajma ţarului. Va 
trebui să se mai gîndească la asta. N-ar fi rău să-l cedeze 
Katerinei pe Policala, deși îi va, simţi lipsa. 

— Dumitrașcule, ce-a vrut ţarul ? 

— Nimic deosebit. 


Totuși, trebuia să-i dea o explicaţie. Policala e prea 
isteţ ca să nu-și dea seama prin acest răspuns nepotrivit că 
îi ascunde ceva. , 

— M-a sfătuit să mă gîndesc asupra unei istorii a 
turcilor. 

L-a lăsat pe Policala la Moscova 

Abia sosit la Harkov, a chemat-o pe Casandra, îna- 
inte de a vedea copiii. 

— Am o veste mare. Casandro! S-ar putea să se 
schimbe ceva în viaţa noastră. Deocamdată .ne vom muta la 
Moscova. l 

— Ştiu. 

Casandra, pămîntie şi cu ochii arşi, îi întinse o hîrtie 
împăturită. | 

'— Unom al Cantacuzinilor a trimis-o cu sol tăinuit 
de la Istanbul. E o copie după scrisoarea trimisă de Șafirov, 
care acum e la Poartă, ţarului Petru. 

Şafirov, ministrul trebilor din afară, la Istanbul! 

Din cauza asta n-a fost la cneazul Cerkaski !... 

Despături hiîrtia. Nu-i venea să-și creadă ochilor: 
„Pe Cantemir să-l duceţi de la Harkov la Moscova, pentru 
ca dușmanii să nu știe nimic de dînsul şi să nu se aţîţe 
Poarta Otomană. lar pe Domnul Moldovei, după purtarea 
sa veche de la Constantinopol, să nu-l credeţi întru nimic.“ 

Se așeză împietrit. Alături, Casandra în picioare, 
roasă de boală, mai avu puterea să-și pună degetele galbene 
pe umărul lui. 


* 


Luminările de la capul catafalcului sfirfiau. În bi- 
serica grecească de la Moscova se adunaseră puţini oameni. 
Numai dintre cei care cunoscuseră într-un fel stirpea can- 
tacuzinească a răposatei. Într-o dimineaţă de octombrie au 
găsit-o pe Casandra în patul ei, moartă. Își presimţise sfîr- 
şitul, deoarece dintre degete abia i-au putut zmulge o ico- 
nità de argint, care înfățișa pe Sfîntu Gheorghe străpungînd 
balaurul. Casandra o moştenise de la taică-său, Şerban- Can- 
tacuzino. Ultimele două săptămîni nu mai suferise pe nimeni 
în apropierea ei. Nici măcar pe copii. Acum se odihnea cu o- 
brazul alb. Oacele feței, subtiri, îi ieșiseră mult în afară Dacă 
n-ar fi fost lumînările din jur, ai fi putut crede că-i o sculp- 
tură bizantină, din marmoră, dinainte de iconoclaşti. Murise 
cu. buzele strînse și încruntată. Ca o urmașă a împăraţilor Pa- 
leologi. Lîngă ea, în picioare și, în bătaia lumînărilor, gal- 
ben, Cantemir. Se mai trăsese la faţă. De trei luni se mu- 
taseră în Moscova. S-a dus singur să-și vadă satele date de 
țar : Glodnevo, Solomino, cu o mie de curţi ţărăneşti, Ko- 
nerițki, cu o altă mie de curţi de șerbi. Casandra n-a venit. 
Cînd a chemat-o, l-a privit lung, și-a strîns buzele şi a in- 
trat ţeapănă în încăperea ei. Bolotnikovo și Utkovo, sate din 
preajma Kurskului, nici Cantemir nu le călcase. N-a mai 

avut răgaz. Toată Moscova fierbea de știrea că ţarul va 
porni războiul cu turcul. Și, după cum făgăduise Petru, cl 
urma să ia comanda oștilor de cazaci și calmuci pentru a cu- 
ceri Crîmul. N-a mai venit nici un semn de la ţar. În 
schimb, Policala, care acum era deseori chemat de țarină, 
pentru bolile ei mai mult născocite, i-a povestit tot ce s-a 
întîmplat, cînd a sosit de la Petersburg. Nimeni nu știa 
unde dispăruse țarul. Nici chiar Katerina. În schimb, se 
aflase că feldmareșalul Şeremetiev — cel pe care-l cunos- 
cuse la Stănilești în 1711 şi care se fudulea cu victoriile lui 
asupra svezilor ! și vicleanul de Apraxin s-au împotrivit. 
Da, s-au împotrivit planului de război cu otomanii. Or fi 
fost geloși pe el, că i s-a dat comanda oștilor de cavalerie. 
N-au arătat asta pe faţă. N-au îndrăznit. l-au impuiat 
capul lui Petru că, mai întîi, trebuie terminat războiul cu 
şvezii. 

„„Policala nu-i aici. Policala e la Moscova și nu-i 
aici. Şi Casandra a murit. Femeia aceasta moartă, de lîngă 
el, e Casandra. Ce buze strînse are! Care o fi fost cel din 
urmă cuvînt pe care l-a rostit în șoaptă ? Neauzită de nime- 
ni. Unde a mai văzut el un mozaic asemănător cu acesta 
din biserica grecească a Moscovei ? La Hagia Sofia din Is- 
tanhul feţele sfintilor au fost stîlcite. Nici la Adrianopole 
n-a văzut. A, da! La sfîntul Demetrios din Thesaloniki. 
Zidurile au fost arse de turci. Mozaicul a rămas. Policala 
trebuie dăruit cu totul Katerinei. Nădejdea lui pentru Mol- 
dova nu s-a spulberat. Dar dacă și Policala îl va vinde? 
Deșertăciunea deșertăciunilor! Ar trebui să se tragă la 
moşiile lui să-şi vadă de ale scrisului. Dar nu poate lăsa 
Moldova. Casandra a murit. Mai are el vreun drept asupra 
Ţării Românești ? Da! Moldova și Țara Românească sînt 
una... 

Vedea ca prin pîclă lumea foindu-se în biserică. Gla- 
sul tărăgănat al popii contenise. Şi Maria, și băieţii îşi în- 

toarseră faţa spre ușă. Intrase ţarul Petru. După un timp, 
simţi mîna ţarului pe braţul său. Nu-i spuse nici un cu- 
vînt despre moartă. Doar atît : 

— Nu s-a putut face altfel. Cu turcul trebuie să mai 
aşteptăm. 

Cît să mai aştepte ? Cît?! Dumnezeule, ţarul se uită 
lung, prea lung, la Maria. Fata asta, în negru arată dumne- 
zeiește... 

Deodată izbucniră glasurile popilor și ale călugări- 
lor. Cuvintele, ca nişte hulubi orbi, se înălţau izbindu-se de 
pereţii înalți. 

„„„Veşnica ei pomenire... 

Cu faţa măslinie și sprîncenele stufoase, Anastasie 
Condoidi aștepta în fața lui Cantemir. Îl luase pe Condoidi 
pe lîngă el, pentru a da lecţii copiilor. Fusese cinci ani la 
Firenze şi Padova, cunoscînd greaca, latina și italiana. Da- 
torită lui reuşise să adune mai multe letopiseţe rusești, din- 
tre care cel pe care-l preţuia cel mai mult era letopiseţul 
de la Rostov. Sprîncenele lui Condoidi se ridicaseră în sus 
a mirare. Oare nu i-o fi plăcînd Odă în cinstea cîinehri Iui 
Dimitrie Cantemir ? Pusese în stihurile astea tot ce știuse 
el mai bun, tot ce învățase pe la înaltele şcoli pe la care tre- 
cuse, oricare alt prinţ al Europei s-ar simţi măgulit. Dacă 
şi-ar fi închinat știința, talentul şi osteneala la curtea craiu- 
lui Poloniei, i s-ar fi pus cununi cu lauri şi-ar fi fost răs- 
plătit cu averi... 

— Sînt mîndru de cinstea pe care o faci  cîinelui 
meu, Condoidi ! Aș dori însă să aflu cum merg copiii cu în- 
văţatura. 

Sprîncenele lui Condoidi vorbeau mai mult decît gu- 
ra sa. Pentru a-i şti adevăratele gînduri, Cantemir se obiș- 

nuise să-i urmărească sprîncenele. Cînd veni vorba despre 
Maria, perii se lungiră întinzîndu-se blînd. Maria se dove- 
dea cea mai harnică şi mai iscusită în învăţătura limbilor. 

— Pînă şi Dibov... — se bătu cu mîna peste gură — 
ştie măria-ta... Katerina ţarului Petru... și ea a aflat de lu- 
minata minte a Mariei. A și început să se vorbească la 
Moscova că o alta ca ea nu se mai găsește în cuprinsul Ru- 
siei. 

Sprîncenele își zburliră ţepii cînd veni vorba de 
feciorul mai mare, pentru ca iarăși să se destindă, cînd se 
rosti numele lui Antioh. 

Faţa măslinie a lui Condoidi s-a înnegrit şi mai mult 
fiindcă, pînă la sfîrșit, n-a auzit nici un cuvînt de laudă din 
partea prinţului Cantemir pentru oda pe care o scrisese. A 
plecat cătrănit. Peste cîteva zile s-a îmbolnăvit. Sclifositul 
de Anastasie Schiada din Chefalonia, care se bucura pe ne- 
drept de faimă de om învăţat — tocmai el! — i-a fost tri- 
mis prinţului Cantemir de ţarul Petru. Nu-i ajungea că ţa- 
rul îl numise dascăl mare la Academia din Moscova! S-a 
lingușit acest păduche chefalonez pînă a intrat și aici la 
Cernaia Greazi, pe lîngă prinţul său iubit, dar nedrept. A 
umblat cu vorbe, asta-i! Că altfel nu i-ar fi poruncit toc- 
mai lui prinţul Cantemir să termine lista cu manuscrisele 
grecești din bibliotecile Moscovei. El, Condoidi, și-a mîncat 
nopţi şi zile pînă a început alcătuirea acestei liste şi acum 
i-a fost luată de chefalonezul ăsta, care se împăunează că a 
mai învăţat şi în ţara nemţească în afară de cea talienească. 
Ei și? Cu ce-i mai deștept? Tot prost a rămas de dă în 
gropi. 

Maria știa adevărul. Taică-său poruncise lui Schiada 
să termine lista, din clipa în care Condoidi îi dăduse să ci- 
tească oda închinată cîinelui său. Maria se înălţase mai mult 
decît tatăl ei. Semăna cu Casandra la statură. Dar numai 
la statură. Nu moștenise frumuseţea maică-si. Știa limpede 

acest lucru și nu-și făcea visuri. Își privea deseori bărbia 
ascuţită. Și-o prindea cu ciudă în căuşul palmelor. Prea ie- 
şea în afară! Se învățase să ascundă tot ce-i clocotea în 
piept. Pentru aceasta o ajutau ochii catifelaţi. Ştia să-și pîl- 
piie genele neobișnuit de lungi, să le lase în jos cu smerenie, 
încît toți o credeau sfioasă. Pînă şi taică-său. Băgase de 
seamă că prințul Cantemir — nu-i zicea niciodată „tată“, 
ci numai „măria-ta“ — se cufundase în scrierile sale. Numai, 
țarului şi ei le arăta rodul ceasurilor sale de muncă. Petru 
îi ceruse prințului să-i alcătuiască o istorie a Turciei. În 
taină, fără știrea ţarului, Cantemir se apucase -de o altă 
lucrare. O scria în latinește şi era despre Moldova. Pierdea 
nopţile, bea cafea multă şi fuma. Cînd îl vedea, către a- 
miază, ochii lui o priveau obosiţi, adînciţi în orbite. 

Maria nu-și iubise mama. De mică simţise cum se 
schimba Casandra cînd îi scruta chipul. Un fel de milă a- 
mestecată cu tristețe izvora din ochii mamei. Pe Maria a- 
ceastă milă n-o apropia. Dimpotrivă. Odată, cînd Casan- 
dra a rostit în șoaptă: „Sărăcuţa !“ copila a început să ţipe 
şi a spart un vas. Treptat, s-a apropiat mai mult de tatăl 
ei. „Frumuseţea sipiritului e adevărata frumuseţe“ — îi 
spusese Cantemir, cînd Maria împlinise paisprezece ani. 
Cuvintele i-au rămas întipărite. Numai cu Antioh se îm- 
păca. Cu celălalt frate şi cu Smaranda -era dispreţuitoare. Îi 
plăcea la Antioh mintea ageră, ca şi a ei. Nu se împăca de 
loc însă cu numele acestuia, care-i amintea de unchiul său 
cel molîu și lacom. 

Mai bine i-ar fi spus Petru. Țarul îi plăcea, dar nu 
cu totul. Era lung şi uscat, ca un par. Și, pe deasupra, îl vä- 
zuse rozîndu-și unghiile. Prima oară la înmormîntarea Ca- 
sandrei. Apoi, de cîteva ori, aici, la Cernaia Greazi. Îi 
plăcea că Petru nu ţinea seama de nimic. Nici de Senat, 
nici de boieri. După ce s-a întîmplat ceea ce se știe cu 
ţarevicii Alexei și Petru, ţarul a făcut din Katerina țarina 

Rusiei mari, mici și albe. Așa om, da. N-a ţinut seama de 
nimic! Numai, dacă stai să te gîndești bine, putea să-și 
găsească o alta mai acătării. Au dreptate şi boierii ruși, 
roaba din Livonia, împinsă în braţele țarului de către 
Menșikov, îi făcea mai mult celui din urmă treburile. 

L-a văzut intrînd pe Policala la prinţul Cantemir. 
Îl ura de cînd acesta l-a trădat pe taică-său, intrînd în solda 
țarinei Katerina. Ea n-o să-i spună niciodată Ecaterina ! 
Așa, ca să se ştie din ce parte a lumii vine! 

După cîteva clipe, auzi glasul tatălui ei : 

— Maria! 

Intră. Flutură genele, apoi le lăsă în jos. 

— Citeşte ! 

Maria luă hîrtia pe care i-o întinsese Cantemir. Poli- 
cala o privea cu atenţie. Era singurul care bănuia adevărata 
față a Mariei. Tot sîngele îi zvicni în obraji. Pentru o clipă, 
pe chipul ei scăpără mîndria Cantacuzinilor. Hirtia, trimisă 
de Academia din Berlin, era diploma prin care se întărea 
că „preaseninul și înălţatul Dimitrie Cantemir, principe al 
Imperiului Rusesc şi domn ereditar al Moldovei“, fusese 
ales membru al acesteia. Literele în jucau în faţa ochilor :,.... 
printr-o pildă pre cît de demnă de laudă, pre atît de rară, 
şi-a închinat numele ilustru cercetărilor ştiinţifice şi prin 
adeziunea sa societatea noastră a dobîndit o strălucire și 
o podoabă unică. Recunoaștem cu venerație bunăvoința 
principelui faţă de noi și faţă de studiile noastre.“ 

Maria își lăsă din nou genele. Era însă prea tîrziu. 
Nu numai Policala, ci și Cantemir băgase de seamă. În 
ochi i se văzuseră scântei. 

Ecaterina avea păr frumos. Și ea știa acest lucru. La 
început, nu-și dăduse seama că puţine femei aveau un păr 
ca al ei. Un timp, cît i-a fost ibovnică, pentru a-i face pe 
plac lui Petru, și-a tăiat părul scurt şi și-a pus perucă. Pe- 
ruca era mai uriîtă. Dar aşa era moda la curtea lui Ludovic 
al XIV-lea ! Peruca o strîngea. Și mirosea îngrozitor. Poate 
tocmai din cauza parfumului n-o putea suferi. După ce-a 
ajuns țarină, a aruncat-o cît colo. Țarul a văzut-o și n-a 
zis nimic. Cu adevărat, păr ca al ei nu mai văzuse la nimeni. 
Cind îi trecea degetele lu ciolănoase de oștean prin păr, 
acesta susura ca un izvor. 

Petru venea rar în iatacul ei, fiind plecat mai tot 
timpul. Când se întoarcea, era ca un lup. De cînd trecuse în 
patul ţarului, Ecaterina n-a mai cunoscut dragostea altui 
bărbat. Nu din teamă. Îl iubea pe Petru. Şi chiar dacă nu 
l-ar fi iubit. Ce, ea era proastă să lepede de la sine aseme- 
nea noroc ? E drept că Menşikov nu-i putea ieși din minte. 
Şi ştia că și Menșikov n-o uitase ca femeie. O citea in ochii 
lui. Dar Menșikov — slavă Domnului! — putea să se 
frâneze. 

Îi era teamă de ţar. Şi avea de ce să-i fie teamă de 
Petru, care totuși nu uitase... 


În vremea din urmă însă îl simțea pe ţar foindu-se 
după ce o iubea. Altă dată, cădea ca un butuc. Asta era 
un semn rău. Şi ştia ea care-i pricina. Țarul sufcrea că nu 
are urmași. Nu suferea pentru el, ci pentru Rusia. Ah, Rusia 
asta avea să-i mănînce zilele ei ! Pe Petru nu-reușise să i-l 
smulgă nici o femeie, dar Rusia era gata să i-l ia. Și cîte 
n-a făcut, și câte n-a încercat. Credea că e o femeie fără rod. 
A liniştit-o Policala. Putea să aibă copii, dar... De cîte ori 
țarul o îmbrăţișa setos, se daruia şi ea fără nici un fel de 
stăpînire, ca în primele dăţi. Copilul însă nu venea. L-a 
adus degeaba pe Policala. De fapt nu l-a adus numai pentru 
ea. l-o ceruse Menșikov, ca să afle tot ce se petrece la curtea 
domnului Moldovei. Nici ea nu ştia de ce nu-l poate suferi 
pe acest prinţ serenisim. Nu l-a suferit niciodată. Poate de 
atunci, cînd l-a scăpat de la Stănilești în butca ei cu două 
roți. L-a încercat pe Policala dacă-i spune adevărul asupra 
lui Cantemir. Menșikov știa că de la curtea domnului Mol- 
dovei mereu vin și pleacă soli dispre Ţara Românească și 
Transilvania. Şi Policala i-a spus acelaşi lucru. Deci Policala 
le era cu credință. Avea să-l încerce acum din nou. Lui Men- 
şikov nu-i era de .ajuns că-l avea pe Policala om sigur. 
Voia să aibă încă pe cineva, chiar lîngă Cantemir. După 
Menșikov, era rău că acest prinţ locuia la Moscova. Trebuia 
ținut la Petersburg, sub ochii ţarului, ca să nu facă vreo pros- 
ție. Dar ţarul nici nu voia să audă. Şi acum credea că, dacă 
pe Prut, ar fi urmat sfaturile lui Cantemir, crescut la Poarta 
Otomană și cunoscător al politicii turcești, n-ar fi dat greș. 
Lui Menşikov îi venea să turbeze, dar n-avea ce să facă. Îi 
era mai scump capul. De aceea se hotărîse să aibă pe cineva 
pe lîngă Cantemir, care să ştie tot ce se învârte pe acolo. Își 
cîntărise bine planul. Îi trebuia un cărturar tînăr. Pe alt- 
cineva n-ar fi suferit Cantemir. Menşikov a cercetat la Aca- 

demia slavo-latină din Moscova. Se găsea acolo un învăţă- 
cel pe numele său Ilinski. Ştia latinește şi grecește. În vre- 
mea din urmă, o rupea binişor și pe românește. Menşikov 
poruncise ca acest flăcău din Iaroslav să înveţe pe ascuns și 
limba lui Cantemir. * 

Ieri i l-a adus ei, țarinei. Era un flăcău zdravăn, cu 
cîrlionţi aurii şi ochi albaştri. De cîte ori deschidea gura, 
cîrlionţii i se scuturau. Nici nu arăta ca un om care îşi pe- 
trecuse zilele cu nasul în hîrțoage și cu ochii cîrpiţi de lu- 
mina lumînării. „l-ar fi stat mai bine în oastea cea nouă 
a lui Petru.“ Cînd a auzit-o, Menşikov s-a făcut verde şi, 
după ce a ieșit Ilinski, a fulgerat-o cu ochii. Ei nu-i mai 
păsa de ochii lui Menșikov. Era țarină. Dar n-avea urmași. 
Încă mai trebuia să-l sufere în preajma ei pe acest afurisit. 


Menșikov a plecat. După cîteva clipe, Ecaterina l-a 
chemat pe Policala. Grecul aştepta lîngă ea. Şi el îl văzuse 
plecînd pe Menşikov. „Deci tot ce-i va spune acum țarina 
înseamnă că pornește de la fostul ei iubovnic.“ Policala aş- 
tepta smerit cuvintele țarinei, care îşi prefira pe degete nişte 
mărgele. 

Într-un tîrziu, Ecaterina porni atacul cu glas suav, în- 
văluitor. Policala simţi primejdia. 

— M-a rugat cineva pentru un flăcău din Iaroslav. 
Am crezut câ ma roaga sa-l bag in garda ţarului, aşa de 
înalt şi zdravăn e. Prinţul Cantefhir s-ar bucura să-l aibă 
printre oamehii lui. Nu cred că m-a iertat că i te-am furat. 
Trebuie să-i dăm ceva în loc. A, uitasem să-ţi spun: flă- 
căul ăsta — Ilinski parcă îi spune! — a învăţat la Acade- 
mia slavo-latină din Moscova. Cred că i-ar fi de mare 
folos prinţului în truda sa științifică. 

— Nu zic că-i rău cum s-a gîndit măria-voastră. Aș 
îndrăzni totuşi să spun că poate ar fi şi mai bine dacă 
chiar ţarul i l-ar duce în dar prințului Cantemir pe acest 
Ilinski. l 

Ecaterina roși. Avea dreptate grecul din faţa ei. Can- 
temir n-ar fi avut astfel nici un fel de bănuială. Dar cine îi 
putea ei garanta că însuși Policala nu va fi acela care să-i 
spună adevărul prințului asupra primirii lui Ilinski la Cer- 
naia Greazi ? ` 

— Ca apoi prințul să afle că totul a pornit din dorința 
țarinei ? 

— Măria-ta, țin prea mult la capul meu. 


x 


„Tata are încredere în Policala. Dar dacă Policala 
îl va vinde ?“ 

Simţul ei de femeie îi spunea că grecul s-ar fi făcut 
frate și cu dracul, numai să treacă puntea. Dar care era 
„puntea“ lui Policala ? Viaţa lui. Atît. Policala n-avea alt- 
ceva mai scump. De ce-l preţuise atît maică-sa, Casandra ? 
Fiindcă ţinea la neamul lor, al Cantacuzinilor, coboritori din 
Paleologi ? Se poate că ţinea, nimeni nu zice nu. Dar nu 
pînă într-atîta, încît să-și pună propria viaţă în primejdie. 
Ce Dumnezeu se tot ițește la ea Ilinski ăsta ? L-a adus ţarul 
acum trei zile lui taică-său. Ăsta numai mutră de învăţat nu 
are. Îşi tot scutură zulufii de oaie şi-şi dă ochii peste cap. 
Dacă-l mai prinde mult în preajma ei, îl loveşte cu ceva. 
Și atît ar mai lipsi: să se audă la curtea ţarului că Maria 
Cantemir ʻa lovit un bărbat. Un om al ţarului. N-are voie. 
Trebuie să se stăpînească. Chiar să-i zimbească. Trebuie, dar 
nu poate. Parcă ea nu ştie că, atunci cînd îl vede pe Ilinski, 
îi împietresc buzele, iar nătăfleață ăsta dă din colţ în colţ? 
De ce-a venit iar Policala la taică-său ? Ei nu-i place fă- 
ţărnicia grecului. Îi va spune domnului Moldovei. E doar 
fata lui. Va intra chiar acum în încăperea lui. Şi ce dacă-i 
Policala acolo ? Ea, Maria, avea voie oricind să intre. Şi 
ieri s-a strecurat în timp ce taică-său scria. Nu s-a supărat. 

A lăsat pana și şi-a înălțat fruntea spre ea. I-a vorbit despre 
valul lui Traian, de cetatea romană de la Barboși. Moldo- 
venii, ca și muntenii, ca şi românii de peste munţi, se trag 
din rîmleni. O citise şi ea asta în letopiseţul lui Grigore 
Ureche şi al lui Miron Costin. A înţeles că taică-său face 
altceva decît înaintașii săi. Poate altceva și decît Meletie, 
mitropolitului de Arta, celui căruia i se dusese vestea pen- 
tru Geografia sa. Pentru Moldova, el, Cantemir, nu va scrie 
numai o geografie. Ceva mai mult decît atît. La Petersburg, 
secretarul ambasadei Prusiei, Vockerodt, scria şi el în nem- 
ţeşte o Geografie a Rusiei. Maria, cînd l-a văzut pe Vocke- 
rodi, şi-a dat seama că trebuie să-l uimească. Şi l-a uimit 
cu cunoștințele sale în cîteva limbi. Vockerodt, greoi, dar 
galant, a spus că-l pizmuieşte pe prințul Cantemir că are în 
preajma sa o minte atît de luminată. Nu se îndoia că lu- 
crarea asupra Moldovei va ieşi mai bună decit a sa. Maria 
îi zîmbea lui Vockerodt, dar îl dispreţuia pe ascuns. Can- 
temir a simţit acest lucru. A întrebat-o. Maria i-a spus. Prea 
vorbea de rău pe geograful francez Cluvier. Cantemir a rîs. 
Tare-i mai plăcea cînd taică-său își trecea degetele prin 
părul ei. ~ 

— Ar trebui să te piepteni mai des, Marie ! 

— La cebun, măria-ta ? Şi așa n-am să mă märt 
niciodată. 

„N-am să mă mărit, fiindcă nu pot suferi proşti 
lîngă mine. Lîngă un bărbat, n-aş fi decît o roabă.” Și 
apoi, unde să găsească în Rusia un soţ, care să ştie măcar 
jumătate din cîte limbi știa ea ? 

Maria se foia în faţa încăperii în care Cantemir 
vorbea cu Policala. Se uită într-o oglindă şi-şi pieptănă 
părul negru. Țarul Petru îi văzuse părul lung pină la mijloc 
şi îi spusese că numai țarina mai avea un păr așa de fru- 
mos. Da, dar al țarinei era bălai. Și... țarina era bătrînă. 
Asta a gîndii-o, dar nu i-a spus-o ţarului. 

Apăsă clanţa și intră în încăpere. Policala se întoarse 
scurt spre ea și se înclină. Cantemir nu se clinti. Se vedea 
cît colo că îl rodeau gîndurile. Degetele mîinii drepte se 
strinseseră. Pana se frînse. 

— Du-te, Policala ! 

Grecul ieși tăcut. 

— Maria! 

— Da, tată. 

— Maria... Îmi vine greu să-ţi spun. Maria, Ilinski, 
pe care ni l-a adus ţarul Petru, e trimis, de fapt, de țarină. 

— Ea?! 

Maria uită să-şi mai fluture genele. 

— Şi dacă ar fi numai ea, nu m-ar îngrijora. Însă 
totul pornește de la Menșikov. 

lar aude vorbindu-se de numele acestui blestemat. Şi 
acum, Menşikov avea ce avea cu tatăl ei. De ce? 

— Încrederea ţarului în mine îi supără pe cei mai 
mulţi. Și pe Menşikov. M-am retras aici. Nu fac altceva de- 
cît scriu. Nici truda asta nu mă scutește de bănuieli. Acum 
cîteva zile, un om al lui Şafirov mi-a spus că stăpînul său nu 
crede că e bine că am publicat la Leipzig un articol Neuer 
Bücher Saal der gellherter (Delt. Rostirea numelui printul 
Cantemir, oriunde în Europa, nu poate fi pe placul sultanu- 
lui. Or sultanul nu trebuie supărat... Noroc că ţarul m-a feli- 
citat pentru acest articol, de faţă cu Şafirov. Acum însă 
lucrurile se încurcă. Ni s-a adus în casă omul lui Menșikov. 
Nu-l pot alunga. Ar bate la ochi. Şi, mai ales, i-aș face rău 
lui Policala, fiindcă numai el ar putea fi bănuit. Policala 
„mi-e prieten. Îţi spun drept.: nu ştiu ce e de făcut. 

„Dacă nu știi tu, tată, știu eu. Dar n-o s-o afli ni- 
ciodată. Ilinski va fi robul meu. Nu-mi va ieşi din cuvânt. 
De data asta, țarina Katerina s-a înșelat.“ 

Cantemir nu ghici gîndurile fetei lui : își lăsase din 
nou genele. Mai avea o durere, pe care trebuia să i-o spună 
şi ei: 

— Briîncoveanul a fost tăiat de turc. 

— Tăiat ?! Dușmanul nostru ? 

— A fost dușmanul meu. Dar, acum, știu sigur un 
lucru : Brîncoveanul și-a iubit ţara. Odată cu moartea lui, 
nu am pierdut numai un dușman, ci şi un prieten. 


+ 


Vreme de o săptămînă, Dumitrașcu contenise lucrul la 
Historia incrementorum atque decrementorum aulae otho- 
manicae. Nu făcea altceva decit aduna știri venite de prin 
toate colţurile Europei despre uciderea  Brincoveanului. 
Aflase pînă şi de scrisoarea Mariei Cantacuzino către Carol 
al VI-lea, împăratul Austriei. 

| „Şi cînd l-au tăiat, au adus pre toţi solii de-l pri- 
veau : solii moschicești, solul neamţului și franţuzului, solul 
Engliterei, al namţanului, flamengului, leahului şi svetului.“ 
Deci tot ce avea Evropa mai de preţ era de faţă la 
sîngeroasa privelişte. Nici o împotrivire ! Evropa scăpa de 
Prinţul de aur. Ludovic al XIV-lea îl avea pe Tökölyi pen: 
tru scaunul Ţării Românești. Carol al VI-lea îl oferea pe 
tavă pe ţîncul lui Şerban Cantacuzino, pe care-l păzea, ca şi 
pe maică-sa, la Sibii. Acum, toţi se bucură. Au scăpat! Domnul 
de Desailleurs, solul majestăţii regelui Soare, îi scria aces- 
tuia : „Sire, după audiența acordată domnului  Grothusen, 
trimisul Svediei, sultanul intră în caic şi merse la unul din 
seraiurile ce are pe canalul Mării Negre. Acolo, pe țărmul 
mării, nefericitul principe Brîncoveanul... 

Nefericit principe! Milă, sau ctinoșie, domnule de 
Desailleurs ? Te-a stropit, din locul de unde priveai crima, 
vreun strop de sînge ? 

Ce te-a făcut să mai scrii, în continuare, domnule ? 
Ce te mai interesa pe dumneata că li s-a făgăduit la toți 
iertarea, dacă ar fi voit să îmbrățişeze religia mahomedană ? 
A, eşti mîndru că au primit mai bine moartea ! Şi eu, Can- 
temir, sînt mîndru. Pînă acum nu ţi-ai dat seama că e vorba 
de o biată și neștiulă țară, care încearcă să-și ducă viaţa. 
Abia acum ţi s-a ridicat ceața de pe ochi ? Noroc că dum- 
neata, domnule de Desailleurs, nu însemni Francia, cea pe 
care neamul românesc o respectă fiind din aceeași stirpe cu 
poporul ei ! 

Ce-a fost cu tine, Vodă Constantine, în acele zile de 
groază ? Andrea Memmo scria dogelui venețian : „Cu cîteva 
zile mai înainte, Bostangi-pașa îi spune că poate era să fie 
iertat și reașezat în scaunul principatului...“ 

Cîtă cruzime ! După aproape patru luni de beci şi 
schingiuiri singeroase, i se strecoară raza nădejdii. Tot tu, 
Andrea Memmo scrii: „Un copilaș de patru ani al fiului 
celui mare și o fetiţă a celui de al doilea au fost — ca năs- 
cuţi din tată hainit — luaţi ca sclavi...“ 

Cantemir îşi îngroapă mîinile în mormanul de hirtii 
din faţa lui. Scrisoarea marchizului d'Usson de Bonnac, a 
domnului de Motraye, a contelui Tolstoi... Aceleași știri în 
La gazette de France din 5 mai 1714, din 4 august şi 13 oc- 
tombrie ale aceluiași an. Toţi prietenii și dușmanii, cutre- 
muraţi... 

Domnul Moldovei Dimitrie Cantemir şi prinț sere- 
nisim al Rusiei mari, mici şi albe îşi sprijini fruntea în 
palme. Plingea. 


+ 


De data aceasta era o toamnă ca o moarte frumoasă. 
Copacii mureau încet şi senin. Țarina cobora des în grădină 
și asculta susurul frunzelor care se desprindeau legănîn- 

du-se și apoi se așterneau ca nişte fulgi uriași, de aur. Era 
mulțumită. Petru venea foarte des pe acasă. Menșikov nu-i 
mai cerea nimic. De război nu mai vorbea nimeni. Și, apoi, 
toamna aceasta !... Chiar rapoartele lui Ilinski nu reușeau 
să-i strice tihna. Tot ce făcea acest prinț Cantemir era o 
furtună într-un pahar cu apă. Niciodată nu s-a putut dumiri 
cum un om atît de luminat şi de deştept, despre care vorbeau 
cu sfială și cărturarii străini, nu se astîmpără. Deși cu cîrli- 
onţi de aur, Ilinski era un om de nădejde ! Toate rapoartele 
lui sunau la fel cu rapoartele pe care le primea Menșikov 
de la oamenii de încredere. I-a spus-o chiar Menşikov, care, 
în legătură cu prințul ăsta însetat de domnie, avea aceleaşi 
păreri. Numai în legătură cu el, că altfel erau ca şoarecele 
cu pisica. l 

De ce nu-i ajung lui Cantemir articolele pe care le 
publică în Germania ? N-a zis nimeni nimic că l-au făcut 
mebru al Academiei din Berlin. Toată lumea l-a lăsat în si- 
hăstria lui pentru. a-și scrie cărțile. Acum ce mai vrea ? Ce 
caută la Kiev ? Crede că i-a întors minţile cneazului Gali- 
țin ? Dar Galiţin face totul cu ştirea țarului şi a lui Şafirov. 
Chiar dacă nu e război cu turcul, ţarului îi convine ca în 
Moldova, Muntenia şi Transilvania să fie oameni care să 
miârîie. De asta sînt lăsaţi slobozi solii lui Cantemir. E o 
foială de soli la Kiev cum nu s-a văzut niciodată. Unii vin, 
alții pleacă. Scrie şi scrie Cantemir şi nu se ma: satură de 
atîta scris. Aleargă după cai verzi pe pereţi! Isteţ, Ilinski 
ăsta ! A cîştigat încrederea zănatecului prinţ, care l-a luat 
cu el la Kiev. Pe Policala nu-l mai putea trimite şi acolo. 
Ar fi bătut la ochi... 

Şi ce toamnă, Dumgezeule L.. 

Ecaterina uitase cu totul că nu reuşise să-i dea ţaru- 
lui un urmaş. | 

Cantemir suferea. Începuseră iar durerile de cap. Ia- 
răși ameţelile acelea făceau să-i joace înaintea ochilor lite- 
rele. 'Terminase de curînd Incrementa atque decrementa 
aulae othomanicae. Munca aceasta l-a ajutat să-şi mai uite 
de necazuri. Mereu cu Moldova în gînd. Nefericită ţară! 
Chiar în toamna aceasta a anului 1716, austriecii l-au res- 
pins pe rezidentul ţarului la Viena. Acesta venise cu propu- 
nerea ca Austria și Rusia să încheie o alianță de apărare 
împotriva turcului. El, Cantemir, îi văzuse pe anstrieci lup- 
tînd la Petrovaradin. În pofida victoriei de atunci, ştia că le 
era frică de otomani. Şi totuși... mai mare le era frica de 
influenţa pe care ar fi putut-o avea Rusia în această parte 
a lumii. Şi cum îl mai dureau ochii! De nu și-ar pierde 
vederea cu totul. Necazurile se adună. A primit de la Poli- 
cala vestea că ţarul va plecat în Olanda și Franţa. Sărmanii 
moldoveni credeau că s-a dus să încheie o alianţă cu frîncul 
împotriva turcului. El ştia că nu acesta era adevărul. I-a 
scris ţarului. L-a rugat să-l ia și pe el în Apus, „pentru bi- 
nele general al creştinătăţii.“ Dar ţarul s-a ferit. Era lim- 
pede din ce cauză. Un dușman al turcului, luat în ţările 

Evropei, ar fi nemulțumit pe sultan. Pentru Dumitrașcu, 
refuzul ţarului a fost o nouă lovitură. l-ar fi povestit toate 
aceste necazuri Mariei. Dar era prea tînără şi ce rost mai 
avea s-o înnegureze şi pe ea. Se învățase să fie singur, să-şi 
asculte gîndurile și singur să-și răspundă. De altfel avea 
ceva şi împotriva fetei. În ultima vreme, prea stătea de vorbă 
cu Ilinski. Începuse și ea să uite că e urmașa domnului Mol- 
dovei. La urma urmei, Ilinski rămînea un necioplit. 

Prinse între degete foile pe care le scrisese în nopţile 
din urmă. Nu-i plăcea că a pornit lucrarea fără să-i fi ho- 
tărât titlul de la început. Îi treceau prin cap mai multe. 
Poate, pînă la sfîrșit, se va opri asupra acestuia : Vita Cons- 
tantini Cantemiri. E o datorie de fiu pe care o plătește abia 
acum. Şi cu ce preţ ! Parcă o mie de ciocănele îi bat în ceafă. 
Creierul i-a obosit. Ochii la fel. Şi abia are 45 de ani. Patru- 
zeci și cinci de ani! Şi cîte mai are de făcut... 

Dinspre droșcării se auzi nechezat de cal şi clinchet 
de zurgălăi. leși. Pătrunseseră în casă episcopul de Roman și 
doi fii ai boierului Sturza. Ce mai vor ? Ştie tot. L-au îne- 
bunit cu cererile lor ! Ce poate să mai facă el pentru Mol- 
dova ? Nimic. Da, a scris țarului. L-a rugat să nu lase acest 
popor moldovean, care i-a jurat credinţă și o ţine și azi, să 
fie nimicit de tătari, turci și austrieci. Țarul ştie. Ştie și că 
iezuiţii ispitesc oamenii să treacă ia catolicism. Şi ce-a răs- 
puns ţarul la toate aceste rugăminţi ? Nimic. 


x 


Pe ]linski îl învățase maică-sa, ţărancă din Iaroslav, 
că e de ajuns ca omul să vrea, și atunci toate se fac. Atita a 


repetat Ilinski cuvintele astea, pînă i-au intrat — cum spu- 
nea el — ca nişte cuie în căpățină. După-ce s-a văzut în 
Academia slavo-latină din Moscova — ceea ce n-a fost un 
lucru tocmai uşor pentru un fecior de ţăran — a lepădat 

bunda și a primit în schimb veşmînt dăscălesc. A avut tot- 
deauna bătaie de cap cu cîrlionții lui, deși îi îndesa sub 
căciula miţoasă. Cînd era nevoit să-și scoată căciula, iar 
răsăreau. Îi tăia cu o foarfecă neagră, la două săptămîni, ca 
nu cumva să se lege de ei cărturarii Academiei, dintre care 
cei mai mulți purtau anterie. Făcuse multe în viața lui, însă 
niciodată nu uitase ce-i spusese maică-sa. Chiar atunci cînd 
cîştigase o bucată de pîine ca măscărici la un bilci. Acolo 
văzuse el întîia dată haine de șahmarand, horbotă de fir, 
învelitori de urşinic și gugiumane de samuri. A crezut că 
sînt adevărate. I s-a spus că nu-s. Cele adevărate, pe care 
le poartă ţarul şi boierii, se deosebesc de acestea ca de la 
cer la pămînt. Ilinski și-a spus că vrea și el asemenea minu- 
năţii şi şi-a adus aminte ce-i zisese maică-sa. A plecat de la 
bîlci şi s-a lipit pe lingă un popă. Acolo a deprins să slove- 
nească. Doi ani a cîntat pe nas în strană ca dascăl dînd răs- 
punsul popii. Pe ascuns, începuse să citească altfel de cărți 
decît cele bisericeşti. Lumea i se deschisese dintr-o dată și o 
privea cu alţi ochi. întîi, a mulţumit cerului că s-a născut 
sub domnia țarului Petru. Faţa Rusie: se schimba văzînd cu 
ochii. Numai prost trebuia să fii să te pui de-a curmezișul. 
Ce, n-a văzut chiar el cu ochii lui atîtea capete rostogolin- 
du-se ? A stat şi a socotit. Cel mai uşor i-ar fi fost să se 
facă oștean. Repede s-ar fi cocoţat acolo unde voia el sa 
ajungă. Dar, ca oștean, s-ar fi putut întîmpla să şi mori. 
Turcul, tătarul, sau şvedul nu alegeau. Ucideau. Şi el, Ilinski, 
n-avea poftă să moară. Alt drum trebuia ales. Unul mai 
puţin primejdios. Şi l-a găsit. A intrat pe sub pielea popii 
şi așa a ajuns la Academia slavo-latină. Avea ușurință în 
deprinderea limbilor. Asta a fost norocul lui. Pe urmă, s-a 
pomenit trimis pe lîngă curtea prinţului Cantemir. Nu ştia 
dacă a fost un pas bun sau nu. Nici acum nu știe. În fiecare 
lună trimitea raportul său țarinei despre tot ce se petrecea 
aici. De multe ori s-a întrebat ce s-ar fi putut întîmpla dacă 

prinţul ar fi aflat adevărul despre el. La început, lucrul a 
mers cît se poate de ușor. Acum, părea că se încurcă treaba. 
Prinţul îl ţinea tot mai mult pe lîngă el, dîndu-i să adune 
material, să traducă şi, mai ales, să copieze. Ilinski a pri- 
ceput că omul pe lîngă care iși cîştiga pîinea era deasupra 
celor mai mulţi dascăli ai Academiei. Și-a dat seama că 
țarul, deşi nu-i face pe plac cu Moldova, îl ţine la mare 
cinste. De altfel, nici nu prea avea ţarul un altul, care sa 
cunoască atît de bine pe turc. S-a întrebat de multe ori de 
ce prinţul nu lasă baltă Moldova și nu se lipește pe lîngă ţar 
plecînd la Petersburg. A și îndrăznit să-l întrebe odată pe 
Cantemir despre aceasta. Prinţul l-a privit lung şi a ridicat 
din umeri. Cînd prinții sînt și cărturari, pătrunzi și mai 
greu în ciudăţeniile lor. Asta ar fi cum ar mai fi, dar el, 
Ilinski, se cam găsea acum între ciocan şi nicovală. Ştia de 
copil că, atunci cînd se bat cei mari, celor mici le merge 
prost. Cu țarina nu se putea pune rău tăcînd. Pe de altă 
parte, ţarul era stăpînul Rusiei și o singură vorbă a prinţu- 
lui la ţar l-ar fi azvârlit în negura de unde ieșise. Şi asta nu 
se va întîmpla niciodată ! Maică-sa l-a învăţat că, atunci 
cînd vrei ceva, toate se fac. Dar să vrei cu tărie. Nici ziua, 
nici noaptea să nu-ţi iasă din cap că vrei un anumit lucru. 
Între ţar şi țarină, parcă mai degrabă nu s-ar pune rău cu 
cea din urmă. Ştie el că în primul rînd pe femei nu trebuie 
să le ai împotrivă. Ele sînt cu venin și cu hachiţe. lată, de 
pildă, Maria ! La început nu-i ajungea nici cu prăjina la 
nas. De, fată de domnitor! Pe urmă şi-a dat seama — că 
proastă nu e, ferească sfîntul ! — că el, Ilinski, e flăcău isteţ 
şi că are înaintea sa norocul. Dar niciodată nu poate ști 
ce vrea fata asta. Cînd îl ia pe lîngă ea și vorbesc împreună 
despre cărţile citite, cînd trece pe lîngă el făcîndu-se că nici 
nu-l vede. Îl cuprinde cîteodată furia, încît ar lua-o în braţe 
şi ar strînge-o nu din dragoste, ci din ură. Să audă troznin- 
du-i fiecare oscior. Dacă s-ar întîmpla asta, ţarul i-ar reteza 

capul. Şi de, unde la început i se păruse urîţică, acum îi des- 
coperea mereu gingăşii pe care le ascunsese cu grijă. Lăsăm 
la o parte că celelalte femei nu-i ajungeau nici pînă la de- 
getul cel mic cu învăţătura. Maria, cînd rîdea arătîndu-și 
dinţii albi ca laptele, putea să te înnebunesacă. Îi plăcea 
strașnic Maria. Şi ce dacă era fata unui prinţ? Dar Ecate- 
rina ce-a fost şi ce-a ajuns ?! Şi lui nici nu-i vine greu să 
.deprindă purtarea boierească. A dovedit-o. Şi nu o dată. 

Cantemir l-a găsit îngîndurat în grădină. 

— Dă poruncă să înhame caii ! Plecăm. 

— Unde, măria-ta ? 

— Spre hotarul Moldovei. 


Maria va rămîne, şi el va pleca. Şi nu va avea nici 
cînd trimite ştire țarinei. Parcă ce, ea trebuie să ştie chiar 
totul ? La urma urmei, ce avea el de cîştigat de la țarină ? 
Pe cînd Maria îi lăsa cel puţin nădejdea. 


* 


Țarina avea necazuri. Țarul nu mai venea cu săptă- 
mînile în iatacul ei. Nici măcar nu-l vedea la faţă. Şi, atunci 
cînd îl vedea, parcă era turbat. Iar i se năzărise că nu avea 
urmași. |ipase la ea şi o:ameninţase că o va lăsa pe dru- 
muri. Pentru Rusia, lui îi trebuie un urmaș de parte bărbă- 
tească. N-are ce face cu o femeie stearpă. Trebuia sa tacă. 
Țarul dovedise că poate avea copii. Ecaterina l-a chemat 
pe Policala. L-a făcut de două parale. Se laudă că a fost cel 
mai bun învățăcel al lui Mavrocordat. Ce fel de carte a 
învăţat, cînd nu e în stare s-o facă să aibă copii? Să mai 
caute în hîrțoage, să întrebe unde-o vrea și să afle. Dacă 
nu-și va dovedi iscusinţa, va fi vai şi amar de el. Nici să. nu 
se gîndească că va mai. ajunge înapoi la prinţul Cantemir. 
Nu ! Îl va înfunda undeva în Siberia, pînă la sfîrșitul vieții ! 

L-a dat afară pe Policala și acum plingea de furie 
şi neputinţă. Își înfundase capul în pernă, ca să n-o audă 
ceilalţi. Muşcă. Simţi în gură pînza fină. I-o adusese Petru 
din Olanda. Pe Petru îl va pierde... Dar asta încă n-ar fi ni- 
mic. Ea nu va mai fi țarină. O alta îi va lua locul, aşa cum 
ea a înlocuit-o pe Ana Mons şi apoi pe cea care răposase. 
Şi cât de cuminte fusese ea! Nu se mai culcase cu nici un 
alt bărbat de cînd... Parcă ce, Menșikov era de lepădat ? Şi 
Menșikov știa cum să iubească. Lui i-ar putea naște un copil. 

N-a auzit cînd s-a deschis ușa iatacului. A simţit 
doar că cineva îi zmulge perna în care își îngropase capul. 
Cum a deslușit chipul lui Menșikov, a început să urle la el 
înspăimiîntată. Crezuse că venise la ea pentru... 

— Măria-ta, încetează ! a sfredelit-o cu ochii lui 
negri. 

Cunoştea aceşti ochi. Aveau un fel de tărie, căreia 
la început nu-i putuse rezista. După atîţia ani însă, lucrurile 
se schimbară. 

— Mie îmi porunceşti ? 

Menşikov se stăpîni. El făurise această țarină pentru 
a-l avea mai bine în mînă pe Petru. Atunci, cînd a fost 
nevoie, i-a spus-o în faţa Katerinei. Acum a început să-i fie 
teamă. Nu mai îndrăznea. Trebuia să fie cu bägare de 
seamă. Dar nici n-o putea lăsa să scape de sub voința lui. 
Aflase că ţarul era iarăși furios. Dar asta, deocamdată, ră- 
mâînea un lucru fără însemnătate. Se făcu că nu aude cuvin- 
tele Katerinei. Se așeză pe un scăunel scoţindu-și tabachera. 
Începu să răsucească o ţigară. În timp ce potrivea cu atenţie 
firele de tutun, fără s-o privească, lăsă să cadă cuvintele 
ca' nişte picături de venin.. 

„— Tocmai eu să-ţi porunces? Nici atunci cînd... 
nu ţi-am poruncit. 

Era: adevărat. Katerina își aducea aminte că ea l-a 
urmat tăcută, în cortul lui, pe cîmpul de luptă. Atunci el 

i-a luat numai apărarea, plesnind cu dosul miîinii pe un 
tunar ce-i înșfăcase fusta. De fapt, Menșikov i-a vrut tot- 
deauna binele. Se apropie de el. Îi puse mina pe umăr. Ar 
fi fost o prostie să se strice cu singurul om care, la o adică, 
ar fi ajutat-o. Nu de altceva, dar din nevoie. 

Menşikov tocmai termină de lipit ţigara. 

— Nu trebuie să-ţi faci griji. Țarul se va potoli. Nu 
din cauza ta e furios. Cantemir s-a dus spre hotarul Mol- 
dovei. 

— Cum ? Şi Inski nu mi-a trimis nici o veste. 

— Tocmai. Pentru Ilinski am venit. Va trebui să-i 
ceri ţarului să-l ia de lîngă Cantemir. Nu știu ce Dumnezeu 
i-o fi făcut, dar nu mai e bun de nimic. 

— Ilinski trebuie pedepsit. 

— Da. Să fie trimis la studii mai departe, la Praga. 

— Asta nu mai e pedeapsă. E o înălţare. 

— Sînt unele înălţări grele cît o pedeapsă. 


* 


Maria poruncise să i se ridice un leagăn în grădină. 
Chipurile dăduse- porunca pentru a face plăcere fraţilor ei 
mai mici. Mai ales pentru Smaranda, care bolise cîteva zile 
şi acum arăta ca o umbră. Cei doi băieţi se zbenguiau în 
pădure. N-aveau timp de leagăn. Leagănul era pentru fete ! 
Ei îşi făcuseră arcuni şi săgeți, așa cum îi învățase Ignat la 
Constantinopol.  Trăgeau la ţintă în trunchiul unui arțar. 
Smarandei i-a venit rău şi a fugit în casă. 

Maria se încăpăţina să se dea în leagăn de mai bine 
de un ceas. E adevărat că-i și plăcea. Se dădea pînă ameţea. 
Pămîntul se amesteca cu cerul, copacii cu casa. Acum însă se 
dădea cu un fel de furie rău ascunsă. Încleştase mîinile pe 
frînghia leagănului simțind o durere ascuţită. Prostul ăsta de 
Ilinski nu mai ieșea din casă ! Se săturase și de leagăn, şi de 

tot. Un mocofan, care nici el nu se dumireşte cum de i-a 
pus Dumnezeu mîna în cap ! Dintr-un ţăran prost, secretarul 
domnitorului Moldovei, Dimitrie Cantemir! A trecut o 
noapte de cînd s-a întors cu taică-său de la hotarul Moldo- 
vei și nu se mai arată la faţă. Nu era un semn bun. O uitase 
în cele trei săptămîni. De aproape un an a început jocul acesta 
cu Ilinski. E isteţ și ambițios. Vrea să ajungă cu orice preţ. 
Nu știa mai nimic despre trecutul lui. Aflase de la alţii 
doar atît : fecior de țăran. N-avea nimic împotriva ţăranilor. 
Nu-i cunoştea. Pe acesta l-a urît însă de la început, de cînd 
aflase că e omul țarinei, pentru a-l pîndi pe tatăl ei. Bănuia 
în sufletul lui un fel de lăcomie. Degeaba și-o ascundea. Îi 
plăcea să-l zădărască. Şi-i reușea. La început, și-a bătut joc 
de cîrlionţii lui, pe care și-i lăsa pînă către sprîncene. A roșit 
şi și-a dus mîna la frunte încercînd să-i potolească. Într-o zi, 
a băgat de seamă că-i tăiase. I-a spus că mai bine să și-i 
lase, decît să arate ca o oaie tunsă. Nu i-a mișcat nici un 
muşchi pe faţă. Dar știa că fierbe. Îl simţea umilit și ne- 
putincios. Şi îi făcea plăcere. Ştia în acea clipă că ţăranul, 
dacă ar fi putut, ar fi pălmuit-o. L-a lăsat să fiarbă pînă a 
doua zi, cînd l-a chemat ca să-l laude pentru traducerea 
din limba greacă. S-a luminat la chip. Avea ochi albaștri. 
Şi cît de ticălos putea fi! Cità lăcomie colcăie în sufletul 
lui, ca să se lase la cheremul Katerinei. O iscoadă şi nimic 
altceva ! Și acum nu voia să se mai arate. Încerca să-i 
scape ei, Maria Cantemir, coborîtoare din Cantacuzini ! 

Opri leagănul. Sări jos. Din casă ieșise Cantemir. 
Pe ea o căuta. Ca întotdeauna, tatăl ei o sărută pe frunte. 
S-a întîmplat ceva? De multă vreme nu mai arătase atît 
de luminos. 

— Da, Maria. Se apropie clipa. 

Nici nu mai era nevoie să-i spună restul. Maria ştia 
că singura dorinţă a tatălui ei era să se întoarcă în Mol- 
dova. Îi vorbea liniştit, încredinţîndu-i, ca unui sfetnic bun 

şi credincios, tot ce se întîmplase. Ţarul a hotărît să por- 
nească împotriva turcului. E] l-a trimis la hotarul Moldovei, 
pentru a-i trezi pe oameni. Moldova e acum împînzită de 
soli și fierbe. Va trebui să plece în Transilvania. Așteaptă 
doar atît : hîrtia de la ţar. Maria îl asculta... Era atît de sigur 
că Moldova va scăpa de jugul otoman ! Şi războiul nici mä- 
car nu începuse. Ea avea îndoielile ei. Nu-i ştirbi însă bu- 
curia. Ce rost ar fi avut să-i spună că de mai multe ori 
țarul fusese gata să pornească împotriva turcului ? De fie- 
care dată s-a întîmplat altfel. Şi de fiecare dată, săptămâni 
de zile, taică-său păruse doborit. Nu mai suferea pe nimeni în 
preajma lui, nu mai citea, iar de scris să nu-i fi pomenit! 
Şi, totuși, de fiecare dată o lua de la capăt. Se îngrozea la 
gindul că iarăși l-ar putea vedea sfişiat de durere, că nici 
acum nu se va face nimic pentru Moldova. 
— Ce zici de Ilinski ? 


De ce-o întreba tatăl ei de Ilinski ? Şi tocmai pe ea! 
Ce-a mai făcut făţarnicul ăsta acolo, la hotarul Moldovei ? 
Nu cumva iarăși a trimis știri țarinei ? Dacă s-a întîmplat 
asta, ea, Maria, jură că-l va face să-şi blesteme ziua în care 
s-a născut. 

— De ce mă întrebi tocmai pe mine ? 

— Credeam c-ai auzit. A sosit poruncă de la Aca- 
demia slavo-latină ca Ilinski să plece pentru studii, de în- 
dată, la Praga. 

Să plece ? Ilinski să plece ? Şi tocmai acum, cînd re- 
uşise să facă din el.un fel de cîine, care, uitînd să muște, 
doar se gudura ? Nu! Ilinski va .rămîne pe lîngă domnul 
Moldovei Dimitrie Cantemir. 

— E chiar atât de isteț acest Ilinski, încît să fie tri- 
mis la Praga ? 

— Are însuşiri. I se cuvine cinstea asta. Mă întreb 
însă dacă trimiterea lui n-a fost hotărîtă de altcineva. Sînt 
sigur că, în vremea din urmă, Ilinski n-a mai trimis știri 

țarinei. Un timp l-am simţit frămîntat,. apoi s-a liniştit. 
Nu-mi iese din cuvînt. Și, chiar acum, în Moldova, s-a arä- 
tat mai presus decît ceilalţi. A deprins româneasca, de ai 
zice că nu-i din Iaroslav. 

— El? 

Ticălosul ! Ştie românește şi nu mi-a spus nimic. 
Dumnezeule ! Şi de cîte ori am rostit în românește cuvinte 
pe care niciodată n-ar fi trebuit să le audă urechile lui! 
Va plăti îndrăzneala de a o fi înșelat ! 

— Da, cred că e trimis la Praga, fiindcă s-a arătat 
a-mi fi prea cu credință mie. 

—  Ilinski, credincios ? Să nu te înșeli. 

În orice caz, Ilinski nu va pleca la Praga. „Da, 
tată, chiar tu îi vei cere ţarului asta. Îi vei spune că-ţi tre- 
buie acest om pentru lucrările tale.“ 


+ 


Sosirea țarinei în casa lui Cantemir a născut o zarvă 
cum nu se mai pomenise. Slugile urlau. Cîinii își ieşiseră din 
minţi. Caii de la carîta țarinei nechezau și-și muşcau ză- 
balele. Cînd Ilinski a zărit-o pe țarină, s-a topit ca fumul și 
n-a mai ieșit la lumină decît după plecarea ei. Maria, care 
se găsea în catul de sus, a coborit în goană lîngă tatăl său. 
Cantemir s-a închinat în faţa țarinei. Maria şi-a aplecat ge- 
nele. 

Abia a aruncat Ecaterina o privire asupra ei și bă- 
nuiala și-a făcut loc. Nu cumva din cauza acestei fetișcance, 
Ilinski ?... 

Cantemir a condus-o pe țarină în încăperea cea mai 
mare, unde se găseau multe scoarțe moldovenești. Dumi- 
trașcu a văzut ochii țarinei strălucind. 

— Măria-ta, ne-ai face mare bucurie, dacă ţi-ai a- 
lege una dintre ele. 

Ştia ca că nu e prost Cantemir. A și simţit că-și 
dorea o scoarță. De ce să n-o primească ? O va primi. Şi 
ea îi va da în schimb ceva. Dar, la sfîrșit. Cu puţin timp 
înainte de a pleca. „Cît de sprintenă e fetişcana asta ! Ține 
tablaua cu dulceţuri și nu-i tremură mîna. O fi oare atît de 
deșteaptă pe cît se spune ? Ilinski, ]linski, ţi-ai pierdut min- 
tile, nătărăule ! Și norocul.“ 

— ŞI ce veşti ai adus de la hotarele Moldovei, prinţe 
Cantemir ? 

Țarina Alfase. Numai de la Menșikov putuse să afle. 

— Ţarul Petru m-a sfătuit... 

— Ştiu, ştiu. Sigur că ţarul. Fără el nu se poate 
nimic în Rusia. Înţelegi ? Fără el şi fără țarină. 

Maria, care se trăsese mai în umbră, își înfipse un- 
ghiile în speteaza unui scaun. Nu-i vedea pe cei doi. Auzea 
numai vocea ţifnoasă a țarinei şi glasul liniştit şi trist al ta- 
tălui ei. 

— Nu te-ai aşezat rău la curtea dumitale. Totuşi, 
şi ţarul și eu credeam că ţi s-ar cuveni să-ţi alegi un loc la 
Petersburg. Nu-i drept să ne lipseşti de înţelepciunea dumi- 
tale. Se spune la Petersburg că te-ai înconjurat de oameni lu- 
minaţi. Chiar ţarul ţi-a trimis un tinăr, cum îi spune... 

— Tlinski. 

— Da, da, aşa mi se pare. Ilinski. Trebuia să plece 
la Praga parcă... 

— A fost mai de lrebuinţă aici, pentru a termina 
nişte lucrări. r 

Deci de la țarină pornise trimiterea lui Ilinski la 
Praga. Nu mai avea încredere în el. Ce bine că l-a făcut 
pe taică-său să-l roage pe țar să-l oprească. Acum Ílinski 
e pierdut. Va plăti pentru îndrăzneala de a fi primit să fie 
iscoadă pe lîngă domnitorul Moldovei. Țarina nu-l va ierta. 

Ecaterina gustă dulceaţa, o lăudă. Ceru să-i vadă și 
pe ceilalți copii. lubea copiii. Nespus. Ca și ţarul. Băieţii 

aceștia doi poate vor fi comandanţi în oastea lui Petru. Cum, 
Antioh face de pe-acum stihuri ? În limba rusă ? E de mi- 
nune cum unii oameni încă de mici dovedesc aplecare spre cîte 
ceva. Şi cealaltă copilă ? A, e bolnavă. Nu vrea să i-l dea 
pe Policala să aibă grijă ? Policala e un medic foarte bun. 
Nu ştie el chiar toate, dar nu s-ar putea spune că nu se 
pricepe. N-a mai fost pe aici ? Cum Dumnezeu ? Doar i-a 
spus să mai treacă. 

Maria se clătină. Abia acum își dădea seama cît de 
vicleană e femeia din faţa ei. Chiar Policala îi spusese 
domnului Moldovei că nu va mai putea veni, deoarece ţa- 
rina îi cere acest lucru. Toată puterea acestei femei stătea 
numai în viclenie. Aveau dreptate cei care spuneau că se 
hrănise la şcoala lui Menşikov. 

Țarina ceru lui Cantemir să-i vadă curtea. Se bagă 
pînă și în grajduri. La sfîrșit, nu mai vru să intre în casă: 
Era doar în trecere pe aici. Abia la despărţire scoase la i- 
veală veninul pe care-l ţinuse ascuns. 

— Prinţe, findcă ai fost atit de darnic dindu-mi 
scoarţa, trebuie și eu, în schimb, să-ţi dau o veste: turcul 
şi austriacul au încheiat pace la Pojarevat. Nu mai e nevoie 
să aștepți hîrtia să pleci în Transilvania, fiindcă nu vei mai 
pleca. Adio ! 

Încă se mai auzeau copitele cailor carîtei Ecaterinei, 
cînd Cantemir, singur în încăperea sa, se așezase doborit. 

Partida e pierdută. Pentru totdeauna, pierdută. Ni- 
ciodată nu va mai domni în Moldova. 

Se privea în oglinda de Veneţia și vedea un străin. 
Nu era el. Nu se putea să fie el bărbatul acesta slab și cu 
obrazul pămîntiu. Pacea lovise Moldova pentru mult timp. 
Şi cît se luptase! Şi cum pregătise toate lucrurile! Dum- 
nezeule, ce mai putea face de-acum înainte ? Ce mai putea ? 


XIV 


Prin pînza deasă de fum de tutun, Senatul Rusiei. 
Țarul Petru şi şapte bărbaţi, pe care, de un an, de cînd se 
mutase la Petersburg, reușise să-i cunoască. Fusese și el che- 
mat la ţar. Toți se miraseră. Nimeni nu ştia de ce. 

Chipul lui Menșikov ! Da, da, aduce a ţap. Avea 
dreptate Ilinski. Nici un fir de păr pe obraz şi totuși se- 
mäna a ţap. Peruca din păr negru părea și mai străină pe 
capul lui Menşikov. Omul acesta se schimbase. Măcar în 
ceea ce-l privea pe el. Venise de două ori cu tarina în casa 
de piatră de pe Neva, pe care i-a dat-o ţarul. A văzut cu 
ochii lui că prinţul Cantemir, de cînd se mutase singur la 
Petersburg, adunase cărturari din Moscova şi Kiev și nu 
făcea altceva decît lucra la hîrţoagele lui. Pentru el Hro- 
nicul vechimii a romano-moldo vlahilor nu avea altă în- 
semnătate decît că-l ţinea închis în casă pe prinţul Gan- 
temir. Cine-și mai pierdea timpul cu asemenea hîrțoage și 
cui foloseau ? Ochii lui Menșikov îl urmăresc cu atenţie pe 
dușmanul său înrăit, Petre Șafirov.. Alt chip! Niciodată 
nu puteai ști ce gîndea cu adevărat Şafirov. Ochii înguști, 
cu cozile alunecînd în sus, spre tîmple, nu lăsau să scape 

nimic în afară. Se spune că Şafirov i-ar fi strecurat ţarului 
gîndul să schimbe prikazele, care erau un fel de ministere. 
Peruca lui Şafirov îi venea acestuia ca turnată. Nici un fir 
de păr răzvrătit. Da, Şafirov era cel care ceruse ţarului ca 
prințul Cantemir să fie adus de la hotarele Moldovei. Ura 
de moarte pe generalul cneaz Trubeţkoi. În lupta de la 
Narva, în 1701, generalul căzuse prins la șvezi. Cu toată 
familia. Şi cele trei fiice. Anastasia, cea mai mică, îi po- 
vestise despre cei optsprezece ani petrecuţi acolo. Cum au 
reușit să scape de la şvezi și cum, după ce s-au întors, Şa- 
firov a făcut tot ce-a putut să-l ţină cît mai departe de ge- 
neral. Dar n-a reușit. Țarul îl preţuia pe Trubeţkoi. Și cît 
de frumoasă era Nastenka ! Lui nu-i plăcea să-i spună A- 
nastasia. Subţire, blondă şi tăcută. Așa i-a adus-o contele 
Tolstoi. Se cunoștea că stătuse atîţia ani la şvezi ! Altă stofă. 
Îi plăcea totul la Nastenka. Pînă şi aluniţa de pe pleoapa 
stîngă. Dumnezeule ! Avea doar optsprezece ani. Cît Maria... 

Chipul lu; Tolstoi se vedea mai limpede. Nu fuma. 
Obrazul îi. era brăzdat de zbîrcituri. Parcă era un cristal 
plesnit, dar încă nu spart. Oare de ce spusese despre el 
Petru că „este un om îndemînatec, dar cînd ai a face cu 
dînsul, trebuie să ţii întotdeauna un pistol în buzunar, ca 
să-i poţi sparge capul în caz de nevoie ?“ "Ţarul era nedrept. 
El, Cantemir, avea multă încredere in conte. Nu fiindcă i-a 
fost lui totdeauna binevoitor. Dar contele era singurul ca- 
re-și dădea seama cu adevărat că vremea turcului trecuse. 
În orice caz, e mai isteţ decît cancelarul Golovkin. Gance- 
larul era singurul care purta perucă albă. I-a fost rușine 
să-şi pună perucă. Părul lui alb era mai frumos. Dar. n-a avut 
încotro. Bine măcar că ţarul îi îngăduise ca peruca să fie 
tot albă. Golovkin, printre puţinii din Senat, citea cu ade- 
vărat din ceea ce scria Cantemir. Nu numai atît ! Văzîn- 
du-l într-o vreme scîrbit. de toate, a început să vină mai 
des pe la casa de piatră de pe malul Nevei a prințului. îl 

iscodea cu întrebări neașteptate. Datorită lui Golovkin a 
scris cele cîteva pagini despre conștiință. „Nu de mult mi-ai 
pus o întrebare grea și vrednică de gîndire: ce este con- 
ştiinţa ?“ A stăruit zile întregi cu gîndul asupra conștiin- 
tei. Grecii îi găsesc două înțelesuri: „Sindisis“ și „sinti- 
risis“. Numai cea de a doua înseamnă judecata. Da, da, 
conștiința este cunoștința inimii. Tot Golovkin, care-l în- 
tilnise des în casa generalului Trubeţkoi, a început să-i dea 
exemple din istorie de mari oameni, care deși în vîrstă, iu- 
biseră femei cu mult mai tinere. Se îndrăgostise Golovkin 
de vreo cneaghină încă fragedă ? Sau poate îi dădea să în- 
țeleagă că prea stăruia cu privirile asupra Nastenkăi ? Go- 
lovkin greșea. Nu se îndrăgostise de fata generalului. Stă- 
tea însă în cumpănă dacă n-ar putea-o lua de nevastă. În- 
doielile tuturor s-ar fi risipit. Poate ţarul s-ar fi hotărît 
atunci mai repede pentru Moldova. 

Ce caraghios arată cneazul Pușkin ! I s-a ridicat un 
colţ al perucii, şi părul dedesubt e de altă culoare. Şi, 
cneazul e un dușman al țarinei și al lui Menşikov. Ca şi 
Andrei Matveev Apraxin. Omul acesta a rămas cu ure- 
chea crestată dintr-o bătălie. Trebuia să-l priveşti dintr-o 
parte. Altfel te înfiorai. 

De ce l-a chemat ţarul aici ? Era prins de lucru pînă 
peste cap cu Sistema religiei mahomedane. Nu-i va fi uşor 
s-o tipărească. Şi, cine știe, după aceea, dacă nu va avea 
alte necazuri cu ea. Destui dușmani şi printre feţele bise- 
ricești ! Dacă ar fi să ţină socoteală numai de Teofan Pro- 
kopovici şi ar fi de ajuns. Omul ăsta n-o să uite niciodată 
că i-a atacat în scris Catehismul copiilor. Îl avea alături și 
pe Adam Veide, tot membru al Senatului. Vai, dar ce chel 
e Veide ! I-a îngăduit ţarul să nu poarte un timp perucă. 
Îi apăruse nişte bubiţe roşii pe tigdvă și peruca îl înnebunea. 

De ce s-au ridicat cu toţii?  Menșikov şi ceilalţi 
pleacă. Țarul vine spre el. De ce zimbește ? 

— Da, e bine ca omul să nu rămînă toată viaţa ca 
un călugăr... 

Deci ţarul a aflat că intră des în casa generalului 
Trubeţkoi. Ştie tot. Şi nu numai că ştie, dar îngăduie. 

— Veide ăsta trebuie schimbat. Nu mai e bun de 
nimic. Mă tot gîndesc cine ar fi mai nimerit să-i ia locul... 

Dumnezeule ! E limpede că la el se gîndeşte. Să in- 
tre în senatul Rusiei... Dar Moldova ? Moldova cui ramine ? 


XV 


Îl privea cum vislește. Cu mînecile suflecate tăia cu 
lopata apa Nevei. De fiecare dată izbucneau stropii. Unii 
cădeau pe volănașele rochiei ei. Ridea. De mult nu mai ri- 
sese. Rîdea și Nastenka. Un rîs gîngurit. O mişcare greşită 
din vîslă ! Barca s-apleacă. Un țipăt! Ochii Nastenkăi se 
schimbă. Verdele crud se întunecă. Își mușcă buza subţire 
de jos.. Ce neîndemînatec ! Spunea că vislise şi pe apa Bos- 
forului. Un lăudăros ! Sau, poate, e prea bătrîn și-i tremură 
mîna. Decemă priveşte atît de uimit? Parcă nu m-ar fi 
văzut în viaţa lui. Trebuie să zîmbesc. Să zîmbesc 1...“ 

Ochii Nastenkăi sînt iarăși ca foaia de trifoi. Verzi. De 
un verde tînăr. Rîde. Din nou. Din senin. Cantemir o privește 
o clipă buimac. Apoi ride și el din toată inima. Mai înainte 
se speriase. A și uitat. Nastenka e iarăși Nastenka. Lasă 
vîslele. Barca alunecă în voia apei. Prinde o mînă a Nas- 
tenkăi. O sărută. Soarbe din stropii de apă. Nastenka îi 
priveşte capul aplecat, încărunțit. 

— Dumitale, Dimitrie, nu ţi-a dat poruncă țarul 
să-ţi pui perucă ? 

Cantemir îi lasă mina. Nu se aștepta la întrebarea 
asta. Nu trecuse un ceas de cînd o ceruse în căsătorie. Nas- 
tenka se bucurase. Avea o singură îndoială : dacă nu era 
prea proastă pentru prinţul Dimitrie Cantemir. Și, acum, 
dintr-o dată, întrebarea ei. 

— Crezi că sînt prea virstnic, Nastenka ? 

— La vîrsta asta, Carol svedezul cucereşte lumea. 


Cantemir simte o arsură care nu se vede. Cuvintele 
l-au biciuit. Şi ea știe ce-a făcut, deşi pare necoaptă. Pe de 
o parte, prințul se bucură: răspunsul Nastenkăi înseamnă 
că încă îl crede tînăr. Pe de altă parte, Cantemir ştie că, 
pus alături de Carol al XII-lea, el nu însemnează nimic. 
Cam tot atît cît ar fi însemnat Moldova, faţă de ţara lui 
Carol. Toate privirile Evropei sînt aţintite asupra celei din 
urmă. S-au dus timpurile cînd oamenii ţineau în cinste ști- 
inţele și arta !... Un cîştigător de războaie este mai presus. 
El se osteneşte cu cărţile. E drept că ţarul Petru îl sprijină. 
L-a bucurat alegerea lui la Academia din Berlin. Nu e puţin 
lucru. Dar ce înseamnă oare asta pe lîngă faptul că în faţa 
lui Carol oamenii: se înclină, îl urăsec, sau se gudură ? Toate 
popoarele se întreabă în fiecare zi ce va mai face această 
rigă a nordului. Şi ţarul e urmărit de același lucru. Şi 
Nastenka. 

Prinde iarăși lopeţile. Apasă. Cu un tel de înverșu- 
nare. Nastenka a început să cînte. Cîntă şi gîndeşte. Can- 
temir nu știe ce. Fiindcă Nastenka, trăită numai în ţara lui 
Carol, s-a învăţat să-şi ascundă gîndurile. lubea Rusia nu- 
mai din spusele tatălui ei. După ce s-a: întors însă, nu s-a 
împăcat de loc cu viaţa de aici. Oamenii i-au părut sălba- 
tici. A înțeles repede încotro bate vîntul. Petru era un om și 
jumătate. Nu-l merita Ecaterina. Ce noroc- pe capul ei! Şi 
ea, fiica generalului cneaz Trubeţkoi, trebuia să se mărite 
cu un om care-şi pierduse ţara și care niciodată nu va mai 
avea pe capul lui o coroană. Totuși se va mărita. Taică-său, 


161 


generalul, nu mai e bun de nimic. Parcă ea nu vede? A 
obosit. E fericit că ţarul i-a îngăduit să rămînă la Peters- 
burg. Şi că i-a dat case de piatră. Menșikov și Apraxin, cît 
vor trăi, îl vor ţine deoparte pe generalul cneaz. Dacă se 
mărită cu Cantemir, măcar atita : se vor bucura şi ai ei de 
bunăvoința lui Petru. Şi nimeni nu știe ce se mai poate în- 
tîimpla... A auzit ea că ţarul e foc şi pară fiindcă n-are ur- 
maşi de parte bărbătească. Și toată Rusia știe că țarina e 
stearpă. Se va mărita cu omul acesta din faţa ei. Şi ea îl 
va face să trăiască în preajma ţarului. Toată lumea spune 
că prinţul Cantemir are mintea cea mai luminată. Petru îl 
preţuieşte, şi asta nu e puţin lucru. Nu știe cum se va 
descurca. Mamă vitregă ! Ei nu-i plac copiii. Şi nici nu va 
avea vreodată. Un copil ar sluţi-o. Şi ea nu are altceva 
decît frumuseţea ei. Bruma de avere a dat-o taică-său ce- 
lorlalte două fete. Cantemir n-a cerut. Atît ar mai fi tre- 
buit, să și ceară, după ce că e viîrstnic. Omul ăsta din faţa 
ei nu știe ce vrea. Dar îl va face ca să ştie. 
— La ce te gîndești, Nastenka ? 


— Lå viitorul tău, Dimitrie. 
* 


Obosise. Ca o nebună, Nastenka l-a chemat mereu 
la dans. S-a retras din încăperea unde petreceau nuntașii 
în locul acesta tăinuit, numai al lui. Își privi ochii în oglinda 
de Veneţia. Cu cearcâne. Tăinuia şi mai mult durerile din 
coşul pieptului. Pentru a doua oară, mire! Casandra... iar 
acum Nastenka. Va trebui s-o potolească. E o zvăpăiată. 
Tinereţea ei îi dă aripi, dar îl și obosește. 

Iarăşi durerea. Se aşează. Parcă de undeva vine un 
plins. Ridică fruntea. Cercetează. Nu-i nimeni. Şi totuşi i se 
pare că aude plînsul înăbușit al cuiva... 

„Sînt bolnav. Va trebui să las scrisul. Să dorm 
nopțile. Dar Hronicul trebuie terminat...“ Măcar el. Aude 
hohotele de rîs ale țarinei și rîsul gros al lui Menșikov. 

„Sînt mulţumiţi. Cred că de acum nu mă voi mai 
gîndi la Moldova. Cît de amarnic se înșeală! Dar e bine 
așa.“ Țarina se pare c-o preţuiește pe Nastenka. Și el ştie 
că Nastenka n-o poate suferi pe țarină. I-a spus-o chiar 
ea. 

Îşi priveşte chipul în oglinda de Veneţia. Îşi scoate 
peruca. Părul cărunt, scăpat din strînsoare, se revarsă. 
Simte ceva pe degete. E pudra de pe perucă. 

A făcut tot ce-a vrut Nastenka. Și hainele astea 
scurte le-a pus tot din dorința ei. Ca să fie mulţumită ea. 
Și ţarul. 

lar i se pare că aude plinsul. Cercetează colțurile 
încăperii. Nu găsește nimic. 

N-o are decît pe Nastenka. Dumnezeule ! A uitat co- 
piii. Maria ! Ce face oare Maria ? N-a mai fost la Moscova 
de multă vreme. Îi va aduce pe toţi la Petersburg, chiar 
dacă Nastenka nu vrea. Oare Maria îl mai chinuieşte pe 
Ilinski ? Ar trebui să-l lase în pace! Se vede cit de colo că 
Ilinski s-a îndrăgostit de ea. „Dar eu sînt îndrăgostit de 
Nastenka ? Nu știu. Nu mai ştiu. Un lucru însă e limpede 
ca lumina zilei : toţi cei care cîrteau că ţarul îl are la inimă 
nu vor mai avea nimic de zis.“ 


x 


— O obraznică ! Asta e! Şi era de o mie de ori mai 
bine dacă o lăsai la Moscova. 

Cantemir o privi lung pe Nastenka. Niciodată n-o 
văzuse atît de furioasă. Ochii nu-i mai erau verzi, ci ce- 
.. . ASA . ba bd A w 
nușii, de oțel. Venise să-i spună că îl chema ţarul. Se räz- 

gîndi. leşi din încăpere. 

Lui ce-i pasă! Tace şi iese. Nu ştie să-și crească co- 
piii. Generalul Trubeţkoi, deși prins la şvezi, şi-a strunit 
cele trei fete. Şi încă prea-prea... Cînd a găsit-o odată că a 
luat un cal pe care îl încăleca numai el, a prins-o de păr și 
a izbit-o de stănoagă. Maria, în schimb, îşi face de cap. A 
văzut ea cum îl înfruntă pe taică-său, chiar pentru cărţile a- 
cestea, pe care le scrie. Îi îngăduie asta Cantemir, dar nu-i 
va îngădui ea ! Ce crede că dacă are aceeaşi vîrstă cu dînsa, 
o va lăsa așa, de capul ei ? 


Se privi în oglindă. Cercelul din urechea dreaptă nu 
stătea aşa cum trebuie. Îl desprinse. Trecu din nou firul 
de argint prin lobul urechii. Dinţii îi scrâșniră. O durea. 
Izbuti. În ochi i se aprinseră din nou luminile verzi. Cobori 
de la catul de sus. Pe scări o întîlni pe Maria. Simţea cum 
se înfurie din nou. Se stăpîni. 


— Dacă întreabă cineva de mine, sînt la țarină. 


Maria nu se opri şi nu scoase nici un cuvînt. Prin- 
ţesei Anastasia Cantemir îi izbucnise sîngele în obraji. 

— Tu n-ai auzit ce ţi-am spus ? 

— Tatăl meu are slugi cărora le poți porunci. 

Dispăru într-o încăpere. Izbutise să se stăpînească. 
Era mult mai tare decît prințesa. Auzi din curte duruitul 
caritei. O ducea pe prințesa Irubeţkoi la țarină. Maria a- 
flase încă de la Moscova că domnitorul Moldovei se căsă- 
torise. I-a adus vestea chiar Ilinski. Acesta a rămas cu gura 
căscată cînd i-a tăiat vorba scurt : 

— Ştiu. 

De fapt, nu ştia nimic. Însă nu putea suferi ca Ilinski 
să fi aflat înaintea ei. O durea, o noapte întreagă a plîns. 
Neauzită de nimeni: Nu putea fi adevărat! Domnitorul 
Moldovei nu putuse să facă asta. Ba da. Şi, dacă a făcut-o, 
însemna că ştia el pentru ce. 


Se frămînta. Căuta să găsească adevărul. 

Poate totuși pentru Moldova s-a însurat. Ca să poată 
fi în preajma ţarului. Căsătorindu-se cu o rusoaică, lucru- 
rile ar fi fost mai limpezi. Pe cine o fi luat ? Încercase să-și 
amintească toate femeile pe care le cunoscuse Cantemir în 
Rusia. N-o găsea pe nici una potrivită. A doua zi a sosit 
scrisoarea lui Cantemir, prin care o vestea că se căsătorise 
cu fiica generalului cneaz 'Trubeţkoi. O ruga să-l ierte că nu 
dăduse nici un semn de viață în vremea din urmă, fiind 
prins de treburi pe lîngă ţar. O aștepta pe ea și pe băieţi la 
Petersburg. Îi cerea să nu întîrzie mai mult de o săptămînă. 

A strîns scrisoarea. Cine era Trubeţkoi ? L-a chemat 
pe Ilinski. A venit încruntat. Şi-a dat seama că nu uitase că 
îl repezise cu o zi înainte. L-a întrebat la ce lucra. I-a răs- 
puns morocănos. Abia cînd a început să-l laude pentru ul- 
tima traducere pe care i-o citise, Ilinski și-a descreţit frun- 
tea. Cine era 'Trubeţkoi ? Ochii lui llinski au scăpărat. Şi-a 
dat seama că vrea să afle totul despre acest cneaz şi des- 
pre familia lui. Nu-i nimic! Ilinski poate să zîmbească, dar 
ea va afla totul. 


Şi a aflat. Încă de pe vremea cînd fusese la Acade- 
mia slavo-latină, Ilinski se străduise să ştie cît mai multe 
despre familiile boierești. Un singur lucru n-a fost atunci 
limpede pentru Maria. Tlinski vorbea despre trei fete ale 
cneazului Trubeţkoi. Pe care din ele o alesese domnitorul 
Moldovei ? A aflat adevărul abia la Petersburg. Cea aleasă 
avea vîrsta ci, a Mariei. Cînd s-au văzut întîia oară soţia 
şi fiica prinţului serenisim Cantemir, și-au zîmbit. Prinţul 
s-a bucurat. Erau atît de tinere amîndouă !... Nu se putea 
să nu se înțeleagă. Singurul care și-a dat seama de ura celor 
două femei a fost Toma Cantacuzino. Venea des în casa lui 
Cantemir, de cînd și el fugise în Rusia. Suferea mai mult 
decît domnitorul Moldovei. Nefiind aplecat spre scris și 
studiu, se topea cu gîndurile și durerea sa. Toma a vorbit 
în patru ochi cu Cantemir și l-a sfătuit s-o mărite pe Maria. 

Numai așa ar fi putut avea liniște și ar fi avut răgaz să 
stăruie asupra țintei moldovenilor și muntenilor... Cante- 
mir a chemat-o pe Maria. I-a spus cele gîndite de Toma. 

Din acea clipă, Maria s-a închis în ea. Îşi iubea tatăl 
şi ar fi făcut totul pentru el. Chiar şi bărbatul pe care l-ar 
lua va fi tot din porunca lui. Dar nu-i poate cere să plece 
din casa părintească. Nicăieri nu ar avea în preajma ei 
oameni de carte. Și el știe că bucuria ei e învățătura. Cu ce 
i-a greşit ca el să fie atît de necruţător și să-i ia singura 
bucurie ? 


* 


— Răspunde ! A fost Menşikov la voi aseară ? N-auzi. 
De ce taci ? 

— Fiindcă nu vreau s-o mint pe țarină. 

— Dar tăcerea nu-nseamnă minciună, dascăl împu- 
tit ce ești ? 

Ecaterina își ieşise din sărite. După ce Ilinski a venit 
la Petersburg, l-a chemat la ea. Acum opt luni. Cu gura ei 
i-a spus că, dacă nu-i trimite știri despre tot ce se petrece 
în casa lui Cantemir, îl va ucide. Şi a aflat de la alţii că 
Menșikov se duce seară de scară la Cantemir. După ce 
ţarul îl băgase pe prinţ în Senat, Menşikov tot acolo era! 

— A fost sau n-a fost? 

Ilinski își strîngea buzele și tăcea. Oricum va răs- 
punde, tot el va ieşi rău. Îi dăduse știri țarinei despre alții, 
numai despre Menșikov nu. Era prea primejdios. El i-a spus 
că în casă venise foarte des Toma Cantacuzino. Ducele de 
Holstein, ginerele ei, al țarinei, nu se mai dădea dus. Ce- 
rea vinuri ungurești și bea în încăperea cu tapet roșu a 
prinţesei Cantemir. Toată casa auzea cum cei doi vorbeau 
în suedeză și beau. Pînă și von Bergholz, sfetnicul ducelui, 
se îndrăgostise de acest drac de femeie, care era prinţesa. 

Cantemir turba de gelos. Maria mai punea și ea paie peste 
foc. Parcă Tolstoi nu fusese și petrecuse? Şi Șalirov. I-a 
spus țarinei de toți și de toate. Cînd l-a însoțit pe printul 
Cantemir la rezidentul Prusiei, a dat ştire. Cînd ambasa- 
dorul turc a venit în taină în casa de pe Neva, de ase- 
menea. 

Pe urmă a început să vină țarul. Totdeauna însoţit 
de Menșikov, tovarășul lui de chefuri. 

Mai bine să-l taie, dar nu-i va spune nici un cuvînt 
despre Menșikov. Ce, ea era proastă ? Dacă-i va spune de 
ţar, se va gindi îndată la Menşikov. 

— leşi, ticălosule ! 

Îl privi cum, îngenuncheat, vrea să-i sărute poala 
rochiei. Îl izbi cu piciorul. llinski se trase și ieşi. 

Ce era de făcut ? De la altcineva aflase că Menșikov 
se ducea acolo. Dar dacă minţise, pentru a o face să se 
strice cu singurul om în care mai avea încredere ? Și, toate, 
din cauza afurisitului ăsta de Cantemir ! De cînd e în Senat, 
el i-a băgat în cap lui Petru să-și ia titlul de „Împărat al 
tuturor Rusiilor“ : Imperator! Unul singur mai mare era 
în Europa. Împăratul romano-german, din casa de Habs- 
burg ! Şi ea, acum, era majestatea-sa imperială. Nu suna 
rău ! Cantemir nu e prast, dar urmărește ceva. Și Menștkov 
îi cîntă în strună. Şi ea nu știe nimic. Nimeni nu-i spune. 
Senatul ăsta afurisit! O cloacă de peruci și capete strîmte. 
Fiindcă ea nu i-a născut copil ţarului, a hotărît ca Împă- 
ratul tuturor Rusiilor poate numi moştenitor pe cine vrea, 
în viaţă fiind. Nemaipomenită prostie! Dacă va muri 
Petru — ferească Dumnezeu ! — ea îi va lua locul. Orice-ar 
face şi orice-ar zice Senatul ! Menșikov va avea grijă. Dar, 
blestematul, de ce se duce în casa lui Cantemir şi ei nu-i 
spune nimic ? Face totul de capul lui. Pe ea n-o întreabă 
nimic. În schimb, ea îi face tot ce-i cere. Din cauza lui a 
chemat-o de cîteva ori pe prinţesa Cantemir, pe care, de 

fapt, n-o poate suferi. O mironosiţă! parcă n-a aflat ce i- 
fose își dă cu frumuseţea ei ? Ea îi cheamă pe toţi în casă 
şi muştele trag la miere. Menşikov i-a spus că, în vremea din 
urmă, Cantemir a cerut mărirea pensiei. Și dac-ar fi nu- 
mai atît! Dar i-a împuiat capul împăratului cu cereri de 
moșii în jurul Petersburgului. Înainte se mulțumise cu pu- 
ţin. Acum nu-i mai ajunge. O să-l ducă de rîpă fata cnea- 
zului Trubeţkoi. Dumnezeule ! Nu cumva Menșikov se duce 
acolo din cauza ei ? 


Se ridică. Își strînge cu mîna coada rochiei, care o 
împiedică. Afurisită şi moda asta! Şi ea trebuie să țină 
pas cu vremea... Petru a strîmbat din nas cînd a văzut că 
nu vrea să poarte toate prostiile aduse din Apus. De hatîrul 
lui le-a îmbrăcat. 

Porunci să fie adus, de îndată, la ea, Menşikov. 

A şi venit! Pîndea în apropiere... Înseamnă că l-a 
văzut pe Ilinski plecînd. A aflat că Ilinski nu i-a spun ni- 
mic. Toate lucrurile îi ieşeau pe dos astăzi. Menşikov nu 
va recunoaște că se duce serile în casa prințului Cantemir. 

După ce sluga a ieșit din încăpere, Menșikov, fără 
să-i mai facă semn Ecaterina, s-a așezat şi și-a scos lu- 
leaua aprinzînd-o. Ştia că Ecaterinei nu-i plăcea fumul şi 
tocmai de aceea fuma. Cînd Ecaterina l-a intrebat dacă 
chefuiește în casa lui Cantemir, i-a răspuns scurt : 

— Da. 

Împărăteasa tuturor Rusiilor l-a privit cu ochii mari, 
îngroziţi. L-a pierdut pe Menșikov. L-a pierdut dacă şi el 
se duce în cloaca aceea ! 

Îl asculta tăcută și parcă nu-i venea să creadă tot ce 
auzea. 

— Nu m-am dus singur. Cu țarul. 

Dumnezeule, şi Petru a intrat în mrejele prinţesei 
Cantemir ! Ce-o fi avînd femeia asta, de trag toţi acolo ? 

— Şi nu m-am dedat la chefuri, cum spui tu. Arm 
băut atît cît să am ochiul limpede. 

Cu ce glas îi vorbește Menșikov! Simte că nu-i va 
spune lucruri bune. Şi fumul ăsta afurisit ! 

— Şi Petru se duce acolo pentru Anastasia Cantemir? 

Asta voia să afle ! Nu balivernele pe care i le va în- 
şira Menşikov. 

— La început, așa am crezut şi eu. Prinţesa Cante- 
mir nu e o femeie de lepădat. Nu ştiu dacă e uşă de bise- 
rică, însă e sigur că bărbatu-său turbează. Ducele de Hols- 
tein și von Bergholz nu s-ar da înapoi... Deocamdată, prin- 
tesa îi joacă pe degete pe amîndoi. Îi plac petrecerile și, 
mai ales, îi place să-i facă venin unei dușmance pe care o 
are. 

— Care-i dușmanca ? O putem folosi. 

Menșikov o privi pe Ecaterina. S-a făcut mai dur- 
dulie şi, chiar dacă şi-a pierdut din farmece, a învăţat des- 
tul de bine să tragă sforile. Ca femeie încă se putea bizui pe 
ea, ca să-l aibă în mînă pe Petru. 


~ 

Ecaterina a flat că dușmanca de moarte a Anastasiei 
e fiica vitregă a acesteia, Maria Cantemir. La ea mu se gîn- 
dise nicidoată. Era prea crudă pentru a o băga în seamă. 
Şi nu se pricepea decît la învățătură. Așa spuneau toți 
dascălii şi cei care fuseseră în preajma ei. Chiar și Ilinski. 
„Ah, ticălosul ăsta nu mi-a spus nimic despre Maria. Din 
prostie.“ 

El, Menșikov, s-a mirat cînd în casa prinţului Can- 
temir a apărut și contele Tolstoi. A crezut un timp, cum au 
crezut şi ceilalţi că, în sfîrșit, vulpoiul ăsta bătrîn a fost 
pus cu botul pe labe. De cine a fost pus ? De cine n-o să-ţi 
vină să crezi. De Maria Cantemir. De fata asta crudă, pe 
care nici n-ai băgat-o în seamă. Dar vulpoiul, cu Apraxin, 
şi cu Șafirov au vrut altceva... 

Cum a auzit de numele acestora, Ecaterina și-a dus 
mîna la inimă. Erau dușmanii ei. Și ai lui Menșikov. Tot- 
deauna îi strecurau otrava ţarului că n-are urmș de parte 
bărbătească. 

Dar Tolstoi nu venise pentru Maria. Sau, mai bine 
zis, n-a vrut-o pe Maria pentru el... 

— Dumnezeule, pentru țar ? ! 

— Da. 

— Şi cum arată ? 

— Cine? 

— Menșikov, te-ai prostit. Doar nu te întreb cum a- 
rată Tolstoi. 

— Nu-i frumoasă, dar c deșteaptă. 

Ştie că se înfurie, dar n-ar strica să-i spună că ţarul 
se săturase de dragostea ei, care-l sugea peste măsură și 
nu-i dădea nimic în schimb. 

— Şi câţi ani are? 

— Douăzeci. 


XVI 


Cînd trăgeai aer în piept, simţeai că ţi se taie ceva 
înăuntru. Era un frig uscat, cum nu se pomenise de multă 
vreme la Petersburg. Pe uliţi, zăpada se bătătorise și, pe a- 
locuri, se întinseseră ochiuri mari de gheaţă, care, la lumina 
soarelui, scînteiau ca nişte oglinzi. Caii, deşi li se puseseră 
colţi, abia puteau trece. Fornăiau speriaţi și aerul cald, care 
le ieşea din piepturile uriașe, umplea văzduhul cu rotocoale 
de aburi. 

Câţiva negnstori au încercat să azvirle nisip în fata 
dughenelor, ca să potolească alunecușul. Oamenii ţarului 
i-au oprit. Poruncă de sus! Se încheiase pace cu svedul şi, 
de bucurie, aveau să vadă ce n-au mai văzut în viaţa lor. 
Şi așa a fost. Cum s-a muiat gerul, oștenii țarului, spre 
seară, au început să se foiască. Duceau călări torţe uriașe, 
tremurătoare, încît se luminase Petersburgul ca ziua. Lîngă 
poarta palatului ţarului, cîntau muzici. Cu cîteva săptămîni 
înainte cîntaseră numai a jale, cînd ţarul l-a dus la groapă 
pe Toma Cantacuzino. Şi atunci fusese ceva nemaivăzut! 
Doi copii de casă, în frunte îi purtau armele. Urmaseră doi 
oșteni vînjoși, care abia puteau să ţină de dirlogi calul lui 

Toma. Speriat, se ridica mereu în două picioare. O mare 
de popi şi dascăli, şi prapure. Şi călăreţi, și pedestrime, cîtă 
frunză și iarbă. Poporul a aflat de îndată că ţarul spusese 
despre Toma că acesta fusese cel mai credincios dintre va- 
lahii care-l ajutaseră. Toma a fost îngropat cu cinste. Dar, 
morţii cu morții şi viii cu viii !... Trebuia sărbătorită pacea 
cu şvedul. Nu era puţin lucru! Muriseră destui oameni ne- 
vinovaţi... Se apropia primăvara, mai trebuia lucrat şi pă- 
mîntul. Și, de pace omul se bucură. Se bucură şi ţarul. Tot 
poporul îl vedea cum ride cocoțat pe movila de scînduri pe 
care o meșteriseră dulgherii. Rîdea ţarul de se prăpădea. 
Alături de el rîdea şi o fetişcană oacheşă şi subţire. 

„Dar unde-o fi tarina?“ „Cum? E bolnavă?“ „Pe 
dracu, bolnavă !“ „Zici că se preface ? Ei, da, atunci e lim- 
pede. Trage și ea ponoasele, dacă e stearpă. Are dreptate 
ţarul : Rusia nu poate rămîne de izbelişte. Dacă — ferească 
Dumnezeu — se prăpădeşte ţarul, ce țar punem în loc? Şi 
treburile merg bine acum. Și negoţul. Nu mai vin corăbiile 
altora să ne ia mărfurile. Ni le ducem noi cu ale noastre. 
La început, toţi au cîrnit din nas, dar tătucul şi-a văzut de 
drum şi nu s-a lăsat pînă nu a umplut apele cu corăbii ru- 
seşti.“ „Și, de ce-i țarina cătrănită !“ „Nu mai spune! Fe- 
tişcana de lîngă tar e chiar fata prinţului Cantemir ? Cea 
care știe o grămadă de limbi ? De asta s-o fi oprit țarul la 
ea. Cică a învăţat cîte în lună și în stele. Fetişcana asta are 
minte ageră cum nu s-a pomenit. Și țarul își dorește urmaş 
tot cu minte ageră...* „Dumnezeule, priviţi ce minunăţie se 
apropie ! Nu te mai ridica, omule, în vîrful picioarelor, că 
nu mai văd nimic. Să te uiţi şi să nu crezi! O corabie vine 
pe zăpadă ! Ai dracului, cîte au mai scornit ! Totul alunecă 
pe tălpici de sănii. Asta-i corabie prusacă. De ce-o lasă 
țarul să treacă ! Şi ce dacă e numai glumă? Să-i bage o 
boambă în pîntec. Tunuri avem destule. Și cine-i, mă rog, 
cel care stă băţos la proră ? Ducele de Holstein? Cum o 

mai mănîncă din ochi pe cea de lingă el! Aşa muiere, mai 
zic şi eu! Ei nu, e chiar prințesa Cantemir, fata cneazului 
Trubeţkoi ? Asta e? Şi cît de nevinovată pare. E adevărat 
că ea a început să tragă toate sforile la Petersburg ? O s-o 
sfîrşească prost, îţi spun eu. Se zice că bărbatu-său o urmă- 
rește ca o umbră. Abia așteaptă s-o prindă. Şi, ce, crezi 
dumneata că învățații n-au inimă ?“ 

„Uite corabia lui Menşikov ! Cu toate pînzele des- 
făcute. Corabie rusească, trainic închegată. Țarul i-a făcut 
semn cu mîna. Parcă și la fereastra palatului s-a mișcat o 
perdeluţă. N-o fi cumva țarina ? Or fi trezit-o din somn 
uralele. Sărăcuţa, nici bolnavă n-are liniște...“ 


Muzica nu mai cîntă. Doar tobele bubuie. Dumneze- 
ule, așa ceva chiar că nu s-a mai văzut. O corabie turcească. 
pîntecoasă ! Însuşi sultanul stă turcește pe perne. „Cum o 
să fie prințul Cantemir? Nu vezi ce barbă are? Și ce 
caftan ! Numai la Istanbul se mai vede așa ceva. Şi poariă 
un turban pe cap cît toate zilele.“ „O fi, omule, prinţul, 
dacă zici dumneata. Dar, zău, aş fi jurat că nu e el. Și 
toţi turcii ăia din jurul lui sînt ruși de-ai noştri ? Atunci de 
ce-au ridicat şi steagul cu semilună ? Au înnebunit? În 
inima Petersburgului, steag cu semilună ? Ha, ha, ha! As- 
ta-i bună! După corabie, călare pe un măgar, un măscă- 
rici ! Ce vrea să însemneze asta ? Dacă atlă sultanul de mas- 
carada de la Petersburg ? La urma urmei, şi ce dacă află ? 
Pe şved l-am pus cu botul pe labe. Cine mai poate şti ce ne 
va aduce ziua de mîine ?“ 


* 


„Însă acestea toate fiind de noi în limbă latinească 

scrise şi alcătuite, socotit-am că cu strimbătate încă şi cu 
. e 2o o vs e A 

păcat va fi, despre istoria noastră mai mult străinii decît 
ai noştri să știe. Slujească-se dară cu ostenelile noastre nea- 

mul moldovenesc şi, ca într-o oglindă curată, chipul și sta- 
tul, bătrinețele şi cinstea neamului său privindu-și, îl sfă- 
tuiesc...“ 

Ridică pana. Și, totuși, încă nu era mulțumit. Oste- 
nise ca să dea acest Hronic în limba română. Dar mai tre- 
buia adăugat ceva. Nu că n-ar fi spus-o în Hronic. Însă în 
cele din urmă, cuvintele sînt duse de mintea cititorului ! 
Fruntea i se încreţi. Apucă pana. Apăsa scrișnit, de parcă ar 
fi scris cu dalta în piatră : „Precum au început romanii din 
descălecatul lor de la Traian împărat prin toată Dachia, 
așa au şi ținut.“ 

Răsuflă ușurat. Parcă i se luase ceva de pe inimă. 
În vremea din urmă, prins de intrigile de la curtea ţa- 
rului, lăsase baltă această scriere la care ţine ca la ochii din 
cap. De cîte ori ostenea asupra ei, se vedea cu ochii min- 
ţii acasă. Îi era dor de Moldova. Şi, poate n-o va mai vedea 
niciodată ! De acum, se va cufunda cu gîndurile și fiinţa lui 
spre altă parte a lumii. Țarul i-a şi spus că citească și să 
cerceteze toi ce se poate despre Caucaz. Avea de gînd, în 
vară, să se îndrepte înspre acolo. Învăţase la Istanbul și 
persana, încît lucrul mergea uşor. Se şi vedea intrînd în 
Cahetia şi Cartlia. Otomanii puseseră mîna pe Tiblisi şi a- 
menintau spre Caspice. Legăturile ţarului cu Persia ar fi 
fost tăiate. Țarul n-avea de gînd să pornească război îm- 
potriva perșilor. Trebuia oprită năvala otomană. Cine știe 
ce putea ieşi din asta !.. 

De ce e turburat din gîndurile lui $ ? Cine-a venit? 
Țarina ? ! Şi Menșikov ? 

— Cobor îndată. 

Dacă au venit amîndoi, înseamnă că din cauza Ma- 
riei. Da, el era vinovatul. El, şi nu Maria. El a îngăduit 
fetei să răspundă dragostei ţarului. A stat mult în cum- 
pănă. Ştia că unii îl disprețuiau. Însă, deasupra lui şi dea- 
supra Mariei stătea o durere mai mare: a Moldovei. Şi a 

Ţarii Românești... și... El l-a hotărît pe țar să facă așa, încît 
Senatul să-i îngăduie să-şi aleagă moștenitorul. Dacă Maria 
îi va da urmaș de parte bărbătească, va avea în el sîngele 
Romanovilor și al Cantacuzinilor, împărații Răsăritului. 
Dumnezeu e bun şi mare! Va avea grijă să se nască acest 
vlăstar. Au venit amîndoi : e limpede că au născocit o nouă 
capcană. Şi Maria încă nu i-a spus nimic. A rămas grea 
sau nu ? 

Coborî. Se închină înaintea țarinei. Se îmbrăţișă cu 
Menșikov. Cît de zîmbitor e! În vremea din urmă caută 
mereu să-i intre în voie. 

Țarina măsură cu privirile încăperea tapetată după 
gustul Anastasiei, care ţinea să fie în pas cu moda Apu- 
sului. Îşi făcea vînt cu evantaiul, deși nu era cald, dar ast- 
fel putea să-și ascundă mai bine ura pentru omul din faţa 
ei. Zimbi. 

— Pare-se că prințesa Anastasia nu-i acasă. 

— Nu. 

„De ce întoarce cuțitul în rana ? Ce vrea ? Da, Nas- 
tenka nu era acasă. Nu ştie unde s-a dus şi nioi nu vrea să 
ştie. Are nevoie de liniște. De multă linişte.“ 7 

— Cresc copiii, prințe Cantemir. Cresc. 

— E-adevărat. Băieţii mei au și intrat în garda ţa- 
ruiui, deși sint incă necopţi. Lui Antioh cred incă că i-ar 
sta mái bine la Acddemia de la Moscova. Ține mai bine 
pana decît sabia. 

Ştia că Menşikov vorbise însă despre Maria. Dina- 
dins el amintise despre băieţi, ca să-i facă să-și descopere 
mai adînc gîndurile. 

Evantaiul Ecaterinei își zbătea aripa, ca o pasăre 
prinsă în laţ. 

— În vreama din urmă, țarul şi cu mine sîntem 
foarte mulţumiţi de serviciile pe care le-ai adus Rusiei şi 
tronului. 

Dacă a început așa, înseamnă că e vorba numai de 
primejdie. Cunoaște el glasul acela dulce, uns cu miere! 

— De aceea ne-am gîndit, în bunătatea noastră, 
să-ţi facem o bucurie alegînd un mire pentru fata domniei- 
tale, Maria. 


— Are douăzeci de ani şi e vremea să-și găsească 
soț. Cred că majestăţile-lor au gîndit bine. Nu e rău să fie 
chiar cineva de la curtea ţarului. 

„Aha. Menşikov, se dă pe față! Rămîne alături de 
Katerina. Nici nu s-ar fi putut altfel. Dacă femeia aceasta 
ar fi îndepărtată, și el ar cădea.“ i 

— E voinţa majestăţii-sale ? 

— Țarul şi cu mine sîntem una. 

„Deci e limpede că Petru nici nu ştie de această ur- 
zeală. Trebuie să se stăpinească. E nevoie să afle totul.“ 


— Majestatea-voastră e prea bună cu noi și Maria 
nu va ieși din cuvîntul împărătesei tuturor Rusiilor. 


Evantaiul Ecaterinei se opri. Ea nu se așteptase să nu 
întîmpine nici o piedică în planul pe care-l ticluise. Privi 
spre Menșikov. Pe figura lui nu se putea citi nimic. 

— Dacă mi-e îngăduit, majestate, asupra cui v-aţi 
gîndit ca să fie ales al Mariei ? 

— A venit să ne roage pentru a vorbi cu domnia-ta 
chiar cneazul Dolgoruki. 

— Cneazul ? Mare cinsete pentru familia noastră ! 

„Chiar pe beţivanul ăsta l-aţi ales? A, aici e mîna 
lui Menşikov ! Dolgoruki se trăgea dinspre mamă dintr-o 
familie de pani polonezi. În felul acesta și cneazul, luînd pe 
Maria, putea rîvni la Moldova. Nu era de loc rău ţesută ur- 
zeala. Şi, culmea !, asta s-ar fi putut să-l ispitească chiar 
pe ţar...“ 

— Eu însumi voi vorbi cu Maria şi voi pune o 


vorbă, deşi o ştiu încăpăţinată... 

După plecarea țarinei și a lui Menşikov, cumpăni 
dacă să-i spună Mariei sau nu. Pentru toţi va trebui să 
pară că prinţul Cantemir sprijină cererea cneazului Dol- 
goruki. Dumnezeule, cînd oare. se vor sfîrşi toate astea? 
Dacă Maria... De ea atîrnă totul... Cînd a intrat Nastenka ? 
De ce vine spre el ? Ce vrea ? 

— Am auzit că țarina şi Menșikov au fost aici. 

— Au fost. 

— Şi ce-au vrut? 

„Cît de mult te-ai schimbat tu, Nastenka ! A avut 
dreptate Maria : ești o nesăţioasă. Nimic nu-ţi ajunge. Ni- 
mic nu te mulțumește. Ce-ţi pasă ţie de gîndurile mele, de 
durerea mea ? Doi oameni nu pot suferi niciodată la fel. 
Dar se pot bucura în aceeași măsură. Pentru noi doi nici 
aceasta însă nu e îngăduit. Am fost şi am rămas doi străini. 
Va trebui să te mint, Nasteka. Pe soția mea. Nu e de ajuns 
să-ţi ascund, aşa cum am făcut-o pînă acum.“ 

— Cneazul Dolgoruki o cere pe Maria de nevastă. 

— Chiar cneazul ? Şi ce-a găsit la ea de o doreşte 
chiar atît ? - 

„Cît de veninoasă ești, Nastenka ! Și cît de plină de 
tine. Tu niciodată nu te-ai sacrificat pentru generalul 
Trubcțkoi. Maria însă a făcut-o şi o face pentru mine, 
pentru...“ 

— Maria e mai învățată decît multe femei de vîrsta 
ei. | 

— Vrei să spui decît mine ? 

S-a întîmplat ceva cu Dimitrie. Pentru întiia oară 
îndrăznește s-o jignească. Dar nu-i va rămîne datoare. 


— Ca femeie, nici un bărbat nu s-ar uita la ea. 
Doar un orb. Toată lumea spune că ţarul Petru a orbit. 


Lui Cantemir îi veni s-o lovească. Se stăpîni. O va 
strivi altfel. 

— Ascultă, Anastasia. Nu eşti chiar atît de proastă 
ca să nu înţelegi ce vei auzi acum. Știu că ţii morţiș ca fra- 
tele tău s-o ia de nevastă pe fiica lui Golovkin. Nu v-aţi 
gîndit rău. Deși cred, că, pentru familia voastră, asta în- 
seamnă cam mult. 

— Cu mine să nu vorbeşti în acest fel ! 

— Am să vorbesc și ai să asculţi. 

Nastasia se ridică furioasă și vru să se îndrepte spre 
ușă. Glasul lui Cantemir răsună tăios, încît încremeni. Îl 
privea cu ochii îngroziţi. Numai de generalul cneaz îi fu- 
sese atîta teamă. Dar asta se întîimplase în tinerețe. 

— Nu-ţi cer socoteală pentru toate blestemățiile pe 
care le faci, deşi eşti nevasta mea. Îţi atrag însă luarea a- 
minte că tu o vei face pe Maria să se hotărască să-l ia de 
bărbat pe cneazul Dolgoruki. Dacă nu vei reuși, fratele tău 
nu-l va avea ca socru pe cancelarul Golovkin. 


* 


Ilinski nu mai îndrăznea să se arate în preajma Ma- 
riei. Îi era teamă de ţar. Oricînd se putea găsi cineva, care 
să facă să ajungă la urechea acestuia că el se topește de 
dor. Îi era mai scump capul. Dar inima nu-l lăsa. De cîte 
ori putea, pîndea. Îl ura pe ţar. În cele dn urmă, s-a hotă- 
rît să vestească el însuși pe țarină de tot ce se întîmpla. 
Pîndea. Cu ochii lui vedea de vreo două luni cum, seară de 
seară, țarul intra și rămînea în iatacul Mariei. A prins-o 
pîndind și pe prinţesa Cantemir. Şi ea ştie. Și prinţul. Toți 
tac. Nimeni nu îndrăznește. Cine s-ar încumeta să-l supere 
pe omul de care tremura toată Rusia ? Dar el o iubeşte pe 
Maria. N-o poate lăsa în ghearele ţarului. După ce-şi va 
potoli poftele, o va arunca, așa cum arunci o cîrpă. Şi Ma- 
ria tot la el va veni, la Ilinski. Nu-i trebuie nimic. Nici 
cinste nici avere. Ovaluașio va duce în satul lui, la 

maică-sa. Şi țarina... La început, urlase la el și-l ameninţase 
că nu-i dă de ştire. Şi acum, deşi în fiecare dimineaţă îi 
trimite veşti, tace. Nici un semn. A fost o dată cu Menşi- 
kov și a vorbit cu prinţul Cantemir. Atît. De atunci, nimic. 
„Dumnezeule, iat-o ieşind dim iatacul ei. E galbenă. Și a 
slăbit. Cît de frumoasă e în durerea ei! Dar, atunci, de ce-l 
primește ? Iat-o şi pe prințesa Anastasia! Trebuie să aud 
ce vorbesc. Cum ? Îi cere să-l ia pe cneazul Dolgoruki de 
bărbat ? Maria să ia pe altul de bărbat? Au înnebunit cu 
toţii. Slavă cerului ! Maria se împotriveşte. Și cît de dulce 
știe să vorbească acum Anastasia ! Cum se mai gudură. i 
s-a dus pe apa sîmbetei trufia. Cum ? Nu-mi aud urechile 
bine ? I-a spus că așteaptă un copil ? Maria !“ 

Anastasia s-a făcut verde. Țipetele -ei se aud în tot 
palatul. Ştia ea de ce sfrijita l-a atras în mrejele ei pe ţar! 
Voia ca plodul care se va naște să ajungă în tronul Rusiei. 
Un plod din pîntecul ei! Dumnezeule, parcă se invîrte lu- 
mea cu ea! E o viperă. O vpeiră, care a cântărit totul 
numai pentru a o umili pe ea. Asta vrea: ea să fie mama 
viitorului ţar. Ei, nu, niciodată neamul Trubeţkoi nu se va 
închina în faţa unui asemenea plod. A, iată că intră şi Di- 
mitrie ! 

— Ai ştiut ? 

Cantemir o privi liniştit. Nu mai simţea nimic pen- 
tru femeia din faţa lui. 

— Fii liniştită, Nastenka. Totuși fratele tău o va 
lua de nevastă pe fata lui Golovkin. 

Caraghiosul ! El nu înțelegea că asta nu mai cîntă- 
rea nimic pe lîngă umilinţa de a o şti pe Maria deasupra ei. 

Nu mai putea. Plecase de șapte luni de zile de la 
Petersburg, însoțind pe tatăl ei și pe țar cu oștile, spre 
Caucaz. N-a vrut să rămînă cu Anastasia. Şi, mai ales, n-a 
vrut s-o știe pe țarină atît de aproape de ea. De mai multe 
ori simţise copilul cum bătuse cu piciorușele în pîntecul ei. 
La cererea domnitorului Moldovei, ţarul a poruncit ca Po- 
licala să-i urmeze. Ea n-avea încredere în grec. Mai mult 
de nevoie bea băuturile din ierburi pe care i le dădea. O 
dată i le-a aruncat în faţă. Erau amare. Domnitorul Mol- 
dovei a cestat-u. Avea dreptale. Şi căldura asta nesule- 
rită! Prima oară i-a simțit piciorușele în mai, cînd au pornit 
pe corabie pe Volga prin Kazan, Simbirsk, Samara și Țari- 
țin. Mai bine ar fi rămas la Astrahan, în Palatul peștelui. 
Şi ţarul, şi contele Tolstoi, și amiralul Apraxin crezuseră 
că e mai bine ca ea să rămînă. Taică-său, după ce l-a în- 
trebat pe Policala, a sfătuit-o între patru ochi să-l înso- 
țească. Nu se știe ce s-ar fi putut întîmpla în lipsa lor. Şi 
turcii, şi tătarii pîndeau... 

Groaznic a fost în 20 iulie, după ce s-au îmbarcat 
pe corabia sfîntul Alexandru. Valurile Caspicei nu erau o 

glumă. Și vintul începuse să şuiere din senin. Credea că-și 
varsă sufletul din ea. L-a alungat pe Policala. Îl suferea 
alături numai pe taică-său. Îl vedca că e îngrijorat. Se 
temea pentru copil. Toată lumea purta grija copilului pe 
care-l purta în pîntecul ei. Într-un fel, era mîndră. Citeo- 
dată, o împungea însă un fel de ciudă. Cît a mai tremu- 
rat după aceea, cînd s-au dat luptele de la Derbent! I-a 
povestit taică-său că, după înfrîngere, a venit hanul tăta- 
rilor, Adil Ghirai, pentru a se supune ţarului. Domnitorul 
Moldovei a tradus cuvintele căpeteniei tătare. 

E august, şi de cinci zile bat tunurile asupra întă- 
riturilor de la Baku. Fiecare lovitură îi sparge timpanele. 
Încă o dată! Şi încă o dată! E înnebunitor! Își prinde 
capul cu mîinile. Îl înfundă în perne. Dacă n-ar fi fost 
vorba de viitorul domnitorului Moldovei, l-ar fi gonit pe 
ţar ca pe un cîine. De ce s-a oprit la ea ? Ştia că nu-i fru- 
moasă. Ce-a vrut? Dumnezeule, cît e de nedieaptă! Deși 
tunurile bubuie, deși oamenii mor, pe rînd, ţarul și taică- 
său își fac răgaz să vină în cort, s-o vadă. Cît de caraghios 
e ţarul! Atît de lung! Cum îşi roade unghiile! Nu-i-e 
teamă că Baku nu va cădea. Dar i-e cumplită frică pentru 
copilul lui. lar taică-său, de cîte ori vine, o privește îndu- 
rerat. 

De două ceasuri n-a mai venit nici unul dintre ei. 
Ce-nseamnă tăcerea asta ? Nu se mai aude nici un tun. Și 
pruncul a mișcat iarăși! Ce vrea Policala cu băutura asta 
amară ? 'Trebuie s-o bea. De cînd i-a aruncat-o în cap, a 
început s-o privească grijuliu. Amară ca fierea! Se-aud 
tropote de cai. Țarul ! 

— Baku a căzut! 


x 


Era a doua oară cînd arhimandritul Laurenţie urca 
pe o corabie. Pe Volga a îndurat sfinţia-sa cu stoicism 

legănatul valurilor. Pe Caspica, însă, nu mai putea. Dacă 
n-ar fi fost porunca mitropolitului Teofan, nu s-ar fi suit 
pe punte nioi în ruptul capului! Sfmţia-sa ducea porunca 
mitropolitului și încă o poruncă tainică, de la țarină. Slab. 
ca un tîr, frămînta între degete șumoiogul bărbii sărace și 
sure. Îi poruncise mitropolitul să-l ajungă pe ţar la Astra- 
han. Va trebui să adune ştiri despre oameni şi locuri, mer- 
gînd pe urmele oștilor. 

Porunca țarinei nu îndrăznea s-o rostească nici în 
gînd. Stătea acum pe punte şi privea îngrijorat cerul care 
se înnegrise spre Crivăţ. Corăbiile care aduceau merinde 
pentru oștile din Caucaz s-au răspîndit pe apă ca potirni- 
chile. Se apropie furtuna ! Deslușea poruncile căpitanului 
vasului și nu înţelegea nimic. Nu mai auzise pină acum de 
vela mică, vela mare și altele. Valurile începuseră să se 
ridice cît munţii. Cineva i-a strigat să se lege cu o fringhie 
de arborele mare. Dumnezeu mai știe care e arborele mare ! 

— Sfimţia-ta, scoate anteriul! O să atîrne ca un 
pietroi în Caspica ! 

N-a avut răgaz să-i răspundă. Un val îl izbise cu 
capul de ceva tare, ascuţit. N-a mai știut nimic. Cînd s-a 
trezit, ajunseseră la Astrahan. Pe mal, a aflat că şi ţarul 
se întorsese de la Baku. Celelalte corăbii se scufundaseră. 
Cu carne sărată, cu grîu, cu tot. 

— Dar medicul Policala e în Astrahan ? 

— A rămas cu prinţul Cantemir la Baku. Peste o 
săptămînă, se întorc şi ei. 


pd 


Îşi aranja materialul scris și adunat. Aici avea no- 
tele despre orașul Bolgari, care fusese odinioară capitala 
Bulgariei Mari de la Volga. Traducerea celor cincizeci de 
inscripţii arabe şi armenești rămase de pe vremea Hoardei 

de Aur e una din răsplăţile trudei lui. După ce va ajunge 
acasă, le va tipări. Arhimandritul i-a adus de la Moscova 
Sistema religiei mahomedane. O răstoi. îi plăcea cum mi- 
roase hiîrtia tipărtă. În vremea din urmă, toate îi mergeau 
din plin. Maria se simţea bine. Se zvonise că turcul adună 
oaste și că va ataca dinspre Moldova. Țarul va trebui să 
răspundă. Moldova va fi eliberată. 

Lucra cu băgare de seamă, deși se simţea slăbit. Nu 
spusese Mariei nimic. Nici lui Policala. Dar, acum o săp- 
tămînă, în timp ce călărea pe potecile munţilor Caucaz, 
pentru a însemna pe schiţe pînă unde se întind marginile 
zăpezilor veşnice, a simţit că-l încearcă ameţeala. După 
aceea, n-a mai știut ce-a fost cu el. Ilinski se speriase cum- 
plit. I-a spus că învineţise şi că tremura, de parcă ar fi fost 
cuprins de friguri. 

Mîngiie hîrtiile pe care însemnase toate monumen- 
tele pe care le văzuse. Moscheele de aici erau mult mai 
sărace decit cele de la Constantinopole. Niciodată nu-i va 
ieşi din minte Moscheea Albastra. De ce l-a trimis Proco- 
povici pe arhimandritul Laurenţie ? Numai pentru strîngere 
de material ? Ieri l-a găsit stînd de vorbă cu Policala. Se 
cunoșteau de la Academia din Moscova. lar au început 
durerile din coșul pieptului ! Îi vine mereu să mănînce. Și 
i-e o sete cumplită. Tot timpul bea apă! Policala crede că 
are boala zahărului. Cu asemenea boală nu mai e nimic de 
făcut. Moldova... Va mai revedea vreodată Moldova ? Po- 
licala să-și vadă de treburile lui! Să aibă grijă de naşte- 
rea viitorului ţar al tuturor Rusiilor. Chiar dacă el va muri, 
pruncul acesta va izbăvi Moldova ! Ţarul e acum la Maria. 
Toată lumea așteaptă să nască. Şi octombrie a început cu 
ploile lui, care nu se mai termină. Ce bine că a luat-o pe 
Maria cu el! Țarina nu mai poate mușca. Nici Menşikov. 
A știut ţarul ce face ! L-a lăsat la Petersburg pe omul Ka- 
terinei. 

Toate merg bine. Nespus de bine ! Numai boala asta 
de n-ar fi. Dar o va învinge el. 

leşi pe coridor. Îndreptindu-se spre incăperea în care 
Maria aștepta să nască, ochii i se opriră pe ornamentaţiile 
de marmoră ale Palatului Peștelui. Biserica Trei Ierarhi 
din lași e deasupra acestora! Cînd se va întoarce în Mol- 
dova, va face el să înflorească artele și ştiinţa. Îl va ierta 
pe Neculce. De fapt, n-a fost niciodată supărat pe el. L-a 
înţeles : nu putea trăi departe de Moldova. Se topea de dor. 
Parcă el nu văzuse ? Iarăşi anteriul slinos al arhimandri- 
tului Laurenţie ! Ce tot caută pe aici? A uitat să citească 
scrisoarea lui Campredon, trimisul regelui Franciei în Rusia. 
Chiar ţarul îl rugase să mijlocească pe lingă regentul 
Franciei, ducele de Orléans, ca o corabie franceză să rā- 
pească de la Constantinopole pe Antioh cu familia sa. 
Au trecut doi ani de atunci și Campredou îl ducea numai 
cu vorba. Fu izbit de chipurile întunecate ale celor pe care 
îi întîlnea. Şi ţarul! Tot mohorît! Parcă ar fi pierdut o 
luptă. De ce vine spre el? Țarul Petru îl îmbrățișează şi 
plînge !“ 

Scoase un răcnet : 

— A murit Maria ! 

— Nu. Nu ea. 

Privi cum o femeie scotea, învelit într-un şal, co- 
pilul mort. 

Toate i se perindau prin fața ochilor! Într-o troică 
au înfruntai nămeţii şi viscolul pînă la Dimitrievka, lîngă 
Moscova. Tot timpul a ţinut în poală capul domnitorului 
Moldovei, ca pe un copil. Şi numai ea era de vină de boala 
tatălui ei. Născuse copilul mort. Nu! Nu ea! Policala! 
Petru a făcut cercetări. A aflat. Policala primise poruncă 
din partea țarinei. lerburile acelea amare! Dumnezeule ! 
Numai ele ! îi va face un alt băiat lui Petru. Altul! Rusia 
trebuie să aibă un ţar, şi Moldova un sprijin! A căzut capul 
lui Policala. Dar și copilul era mort. Prea tirziu !... Ea însă 
nu va renunţa, chiar dacă tatăl ei, sctrbit, nu mai vrea să 
ştie de nimic. În mai, cînd a sosit porunca ţarului ca prin- 
cipele Cantemir să pornească de îndată spre Petersburg, 
pentru treburile Senatului, tatăl ei era bolnav. Cumplit de 
bolnav. Slăbise și arăta ca o umbră. | 

Ea n-a vrut, dar domnitorul Moldovei i-a scris țari- 
nei despre boala sa care-l împiedică să vină. Ca s-o poto- 
lească pe vipera asta, care i-a ucis copilul. „Cel puţin să nu 
te mai prigonească pe tine, Maria, şi pe băieţi.“ Despre el 
nu spunea nimic. Privea trist, parcă înjunghiat de ceva 

pe dinăuntru. Nu-l va lăsa să moară! Ea ştie că ţarul o 
iubește. Numai pe ea. Ce-ar fi să-l mintă? Să-i spună 
că așteaptă alt copil. Da, numai așa domnitorul Moldovei 
ar iubi din nou viața ! 


* 


Trei zile a stat Cantemir lingă Dimitrievka, la o 
mănăstire. Toți de la curte ziceau că se dusese pentru a se 
împăca cu sine și cu lumea. În 21 august s-a întors. Îi 
privea pe toţi senin şi liniştit. Maria n-a mai îndrăznit 
să-l mintă. La masă n-a pus nimic în gură. Toți copiii erau 
lîngă el. Şi Nastenka. Înainte de prînz, a cerut iertare Nas- 
tenkăi, și aceasta a plîns. În sfîrșit, găsise iar lumina din 
sufletul ei. Păcat că era prea tîrziu. 

Abia dacă luau cîte o îmbucătură. L-a chemat și pe 
]linski. A făcut un semn cu mîna. Apoi, cu glasul scăzut, a 
început să le vorbească. 

— De este vreun neam mai mult decit altele, nu nu- 
mai vechimea lui și lăţimea ajung... 

După cîteva clipe, cu greutate, rosti : 

— De vom lua seama străbunilor noștri, nu prădă- 
tori au fost... De le vom căuta firea, inima și vitejia iro- 
icească, vâdit este că împotriva sălbatecelor neamuri ca 
nişte ziduri de aramă au stai... 

Se ridică. Îl spirijiniră pînă în încăperea sa. 

I s-a auzit glasul stins, ca o șoaptă: 

— Să rămînă numai Antioh... 

Încă nu e bărbat. Dar va trebui să ţină minte. 

— Tată, a sosit de la Frankfurt pe Main... 

îi luă din mînă tipăritura. Şapte ani i-au trebuit să 
iasă de la tiparniţă. „Cît de tînăr eram atunci! Da, Pos- 
tume, Postume, cum aleargă anii! Horaţiu!“ Îşi apropie 
cartea de ochi. Îi simți mirosul. Totdeauna îi dădea un 

fel de fior! „Ochii! Totul e tulbure.“ Îi era rușine să-l 
întrebe pe Antioh ce titlu are cartea. Ştia sigur că după ce 
Antioh va ieşi, va veni noaptea. Dar nu cu totul. „Hora- 
tiu! Nu voi muri cu totul; tot ce-i mai bun în mine va 
să înfrîngă moartea.“ 

— Fiule... 

Se așeză. În dreapta, oglinda de Veneţia. Îl privi 
lung pe Antioh. „De ce l-am chemat? Cîtă deșertăciune! 
Voiam să-l rog să aibă grijă de cărţi. Să găsească oameni 
nimeriţi pentru a le tălmăci. Cu ani în urmă, visam ca 
Evropa... Ah, teama asta de a nu muri cu totul! Nu, An- 
tioh ! Du-te, fiule. Mai am de încheiat socoteli, pînă a mă 
elibera.“ 

— Du-te, Antioh, lingă ceilalţi ! Ai grijă de Maria ! 

„..„De ce îngenunchează ? Altădată, și eu aveam părul 
negru ca al lui. S-a ridicat. Nu pleca! Și totuși te-ai dus. 
Cine a inceput să plingă dincolo ? S-a închis ușa. Pentru 
totdeauna. Oglinda de Veneţia ! Dumnezeule, cum i se tul- 
bură iarăşi apele! Să-mi scot peruca. Altă deșertăciune ! 
Bărbatul acesta albit sînt eu. Cine sînt eu? Oglinda!!! 
Iarăşi a răsărit Inorogul. Și în colţul din stînga, sus, un 
corb îşi zbate aripile. Toţi și toate se adună. Pardosul ! Mai 
trăieşti, Iordachi Ruset ? Nimeni nu va afla niciodată cît 
rău a făcut Moldovei. Marie, uite, Marie, struţo-cămila ! 
Îţi mai aminteşti cum rîdeai la Istanbul ? Oase şi cruci... 
Şi camilopardul calcă pe ele! Brincovene, de ce ne-a dat 
Dumnezeu trufia ?“ 

Se prăbuși. Cînd au intrat ceilalţi, au găsit oglinda 
de Veneţia plesnită. 

Se întunecase. 


Epilog 


Colegiul d'Harcouri din Paris fremăta. Cei mai 
mulţi spectatori preferau să rămînă în foaiere pină la ri- 
dicarea cortinei. Se știa aproape sigur că însuși autorul, 
monsieur Voltaire, va fi prezent la premiera piesei sale. 
Mulţi dintre cei veniţi îi mai spuneau pe vechiul şi adevâ- 
ratui său nume, François-Marie Arouet, și considerau nu 
numai un act de curaj, dar chiar o iinpertinenţă faptul că 
acest domn îndrăznea să înfrunte hotărîrea regentului. Era 
foarte probabil ca, după premieră, monsieur Voltaire să 
tie condus din sala colegiului d'Harcourt, în celula pe care 
o avea rezervată la Bastilia. Monsieur Voltaire făcuse cu- 
noştinţă cu ea încă din 1717. Atunci fusese cu 17 ani mai 


tînăr și îndrăznise — în urma măsurii luate de regent să 
vîndă jumătate din caii care umpleau grajdurile palatului, 
pentru economii — să afirme c-ar fi fost mai indicat să fie 


concediaţi jumătate din catiîrii care umpleau curtea regală. 
Parisul n-a uitat scurtul dialog dintre regent și acest Fran- 
gois-Marie Arouet : 

— Monsieur Arouet, pun rămășag că pot să-ţi arăt 
ceea ce n-ai văzut niciodată în viața dumitale. 

— Şi ce anume ? 

— Interiorul Bastiliei. 

În marele foaier, din cauza înghesuielii, madame 
Dumesnil, cea care avea să apară pe scenă în Merope, era 
înconjurată de un cerc de admiratori. Un singur gest greşit, 
şi evantaiul s-a aprins de la una din lumînări. Admira- 
torii au încremenit. Noroc de un tînăr, care se găsea nu 
departe. Dintr-un salt, a prins evantaiul și a stins dantela 
mînecii doamnei Dumesnil. O clipă, a rămas în braţele tî- 
nărului. Era întîia oară cînd doamna Dumesnil îşi pierdea 
cumpătul. 

— Domnule, recunoştinţa mea ! 

— Prinţul Antioh Cantemir. Eu trebuie să vă mulţu- 
mesc, doamnă... 

Cum a spus ? Prinţul Antioh Cantemir ? A auzit de 
e]. Ca nişte cărbuni stinşi sînt ochii acestui ambasador al 
țarinei Elisabeta la Paris. Şi, ce e mai nostim e că-i 
singurul bărbat care, în afara scenei, a ţinut-o în braţe 
în faţa întregului Paris. E delicios acest prinţ. Și cît de 
grav pare. Ar fi o nenorocire să fie lipsit de spirit. O, nu! 
E imposibil. Răspunsul pe care i l-a dat va face înconjurul 
Parisului, pînă a doua zi dimineaţa. 

L-a luat de braţ şi s-au îndepărtat de grupul admi- 
ratorilor. 

— Sinteţi sigură, doamnă, că monsieur Voltaire va 
fi prezent la premieră ? 

— Credeţi, mon prince, c-ar putea exista ceva care să 
stea împotriva voinţei lui Frangois ? Ştiţi ce mi-a răspuns la 
o repetiţie — da, da, a fost şi la repetiţii, sfidînd ordinele 
nu ştiu cui! — cînd i-am spus că ar trebui să am pe dra- 
cul în mine ca să pot juca Merope ? Răspunsul a fost mag- 
nific : „E tocmai ce-ţi cer. Trebuie să avem pe dracul în noi, 
dacă vrem să realizăm ceva pe tărîmul oricărei dintre arte.“ 
Fi bine, mon prince, eu cred că Voltaire e însuși dracul. 

— Aș fi nespus de fericit să-l cunosc pe cel dintii 
om al Franţei. 

— Încă nu l-aţi cunoscut? Dar la Cirey e un 
adevărat pelerinaj. Și-a instalat în castel un teatru. Ştiţi 
ceva, mon prince, vă voi prezenta eu lui Voltaire ! Şi chiar 
în seara aceasta. 

— Vă mulţumesc, madame. 

I-a îngăduit s-o conducă pînă la cabina ei. 

E timpul să mă pregăteasc. Voltaire nu poate lăsau 
Parisul să aştepte chiar atita! 

Prinţul Antioh Cantemir se înapoie spre foaier. Era 
interesant să audă diferitele păreri ale grupurilor care nu 
comentau altceva decît pe acest teribil Voltaire. Dacă cineva 
ar fi notat dialogurile din palatul d'Harcourt, ar fi recon- 
stituit biografia sa cu lux de amănunte. 


„De fapt, cu în tabăra cui intru: a duşmanilor, 
sau a prietenilor lui Voltaire ? Poate în cea de a treia: a 
admiratorilor. Ar trebui să-i fiu recunoscător, pentru că în 
Istoria despre Carol al XII-lea a spus despre tata că în- 
trunea talentele vechilor greci, ştiinţa literelor și cea a ar- 
melor. Şi totuşi nu-i sînt. A fost greșit informat sau, poate, 
rău-intenționat, cînd a relatat bătălia de la Stănilești. Mai 
mult ca sigur că eroarea pornezie din intenția de a salva 
aureola altui copil: teribil al Europei: Carol al XII-lea. 
Trebuie să vorbesc cu Voltaire. Trebuie să știu adevărul. 
Îmi voi da seama din faptul dacă va accepta să intervină 
pe lîngă M. de Jonquiăres pentru tipărirea în franţuzeşte a 
lucrării tatii.“ 

— Şi dumneavoastră, alteţă, prezent la premieră ? 

„Nu mă miră că lordul Bolingbroke se găsește în 
seara aceasta aici. Discursul despre tragedie adresat de 
către Voltaire lui Bolingbroke i-a sporit acestuia celebri- 
tatea în Europa. Dumnezeule, ar fi un dezastru să-l vadă 

Voltaire cu peruca strîmbă și ieșindu-i smocul de păr alb, 
care contrasta cu cel negru şi fals.“ 

— Am citit de curînd cartea tatălui dumneavoastră 
în traducerea lui Tindal. E splendidă. Cred că ar merita s-o 
cunoască și monsieur Voltaire. 

— O ştie de mult, mylord. Chiar înainte de a fi sosit 
cu la Londra, ca ambasador al regretatei tarine Ana. 


— Extraordinar, nimic important nu-i scapă acestui 
strălucit spirit. Sper să ne mai vedem și în pauze. 

„..„Se va găsi oare cineva sincer să-i atragă atenţia 
lordului asupra înfățișării sale deplorabile ? Nimeni nu zîm- 
beşte, dar sînt convins că fiecare ride în sinea sa.“ 

În palatul d'Harcourt hohotele nu se aud. Convenţia 
e perfectă. Şi ipocrizia. Cei mai mulţi s-ar distra enorm dacă 
Voltaire ar poposi în noaptea aceasta la Bastilia. Cavalerul 
de Rohan, vechiul său dușman, deși nu era aici, pindea. În 
1726, Voltaire reușise să scape pentru a doua oară din 
Bastilia, trecînd deghizat Canalul Mînecii. Cavalerul de 
Rohan nu uitase. 


Nu cunoştea pe nimeni din grupul de care se 
apropiase. Și aici se vorbea tot despre autorul Scrisorilur 
engleze. 

— Dar bine, mademoiselle, Voltaire e un monument 
de imoralitate. La patruzeci de ani o răpește pur și sim- 
plu pe marchiza de Chatelet, care are cu unsprezece ani 
mai puţin decît el. 

— Eroare, domnule conte. Cu doisprezeze ani. În 
ceea ce privește „monumentul“, cred că e unul în care 
marmora a fost înlocuită cu spiritul. l 

— Şi apoi, nu trebuie să uitaţi, domnule conte, că 
marchizul a plecat să-și ia în primire regimentul, însoţit 
de amanta sa. Echilibrul a fost restabilit : nimeni nu pierde 
nimic. 

— Doar monsieur Voltaire cîştigă şi reputaţia de 
cuceritor. 

N-are rost să mai rămîn lîngă acest grup. Parisul 
trebuie să-și consume hrana de care are nevoie. Se pare că 
intriga e desertul. 

— Domnul ambasador ! lertaţi că profit de întîlni- 
rea aceasta... 

„Unde l-a mai văzut pe acest om ? Vorbește fran- 
ceza cu accent german. A, da, l-a întîlnit la Academia din 
Berlin. Berlinezii voiau să tipărească și alte lucrări ale 
fostului lor membru.“ 

— Schmidt mi-e numele, alteţă ! 

— Mi-amintesc perfect, domnule Schmidt. La Ber- 
lin mi-aţi solicitat să vă aprob tipărirea în limba germană 
a lucrării tatălui meu despre istoria turcilor. 

— Exact, alteţă, exact. Şi atunci mă concura alt edi- 
tor. Vă asigur, alteţă, că tipografia mea din Hamburg ar 
face cinste lucrării prințului Dimitrie Cantemir. l 

Îl privi cu atenție pe Schmidt. Uscat la faţă și cu 
pielea făcută creţuri mărunte. „Seamănă cu chipul unei 
sculpturi, pe care am văzut-o în catedrala din Köln. Va 
trebui să-l accept pe Schmidt pentru tipărirea lucrării în 
limba germană. Treptat. Europa îl va cunoaşte pe Dimitrie 
Cantemir, domnitorul Moldovei. Ah, ochii lui! Cum l-au 
privit ochii lui înainte de moarte ! N-a scos nici un cuvint. 
Dar ochii au vorbit.“ 

— Domnule Schmidt, consimt. Vă rog să treceţi mîine 
dimineaţă pe la reședința mea, pentru a pune totul la punct. 

— Alteță, vă rămîn recunoscător. 

De ce l-o fi fixînd atît de stăruitor bătrînul acesta 
cu lornionul ? Mai bine să nu-i dea atenţie. Ş: totuși stăruie. 
Se ţine după el. Nu cumva e un om al lui Richelieu, pus 
să-l pîndească ? 

— Monsieur, doriţi să-mi vorbiţi ? 

— Scuze, domnule ! Semănaţi uimitor cu cineva pe 
care l-am cunoscut acum treizeci de ani... Dar e imposibil! 
La Constantinopole... 

— Contantinopole, aţi spus ? 

— Aveţi aceleaşi trăsături, aceiași ochi, acelaşi suris... 
Extraordinară asemănare cu acel nefericit prinţ. Permite- 
ți-mi, vă rog: Pierre Antoine de Castagner, marchiz de 
Châteauneuf. 

— Prințul Cantemir! 

— Sinteţi fiul lui ? ! 

Bătrînul l-a prins de umeri. 

— Mon prince, scuze. L-am cunoscut. Şi l-am apre- 
ciat. Aș putea spune că m-am bucurat de prietenia lui. 

Entuziasmul domnului de Châteauneuf se curmă. 
O rumoare se ridică din foaierul mare. Apăruse monsieur 
Voltaire, la braţ cu madame de Luxemburg. Cîțiva pași 
mai în urmă, o altă pereche: marchiza de Chatelet, la 
braț cu frumosul marchiz de Saint-Lambert. 


Monsieur Voltaire, salutat de toți, a salutat el pe 
domnul de Châteauneuf. 

— Îl cunoaşteţi personal ? 

— Mi-a fost secretar, în timpul cînd eram ambasa- 
dorul Franţei la Haga. Încă de pe atunci se ţinea de ştren- 
gării. Mi-l trimisese monsieur Arouet, cu rugămintea să-l 
supraveghez. E foarte greu să supraveghezi un geniu în 
devenire. În cele din urmă, monsieur Arouet a aflat de la 
alţii de întîlnirile clandestine cu o femeiușcă excepțională. 
Pimpette, parcă-i spunea. Bietul François a fost expediat 
în patrie. Cred că e singura dată cînd a suferit din dragoste. 

+ 


Pe scenă, madame Dumesnil se părea că are pe dra- 
cul în ea jucînd pe Merope. Piesa se apropie de deznodămînt 

și tăcerea încremenise parizienii dispuşi să comenteze orice 
fel de imperfecţiuni, oricît de mărunte ar fi fost. Prinţul 
Cantemir acceptase să_intre în loja marchizului de Château- 
neuf. Reușise să se mupă de cele ce se petreceau pe scenă, 
pentru a urmări figurile celor din sală. În actul I, marchiza 
de Chatelet stătuse atît de aproape de tînărul de Saint-Lam- 
bert, încît faldurile crinolinei pe care o purta se revărsa- 
seră peste pantalonii albi ai marchizului. Acum, spre sfîrșit, 
cînd succesul piesei Merope nu mai putca fi pus la îndoială, 
distanţa dintre marchiză și recentul ei adorator se mărise 
din nou. Privi spre Voltaire. Sorbea cuvintele doamnei Du- 
mesnil. Era indiferent la prezența doamnei de Luxemberg, 
care-și agita zadarnic evantaiul. 

Se poate, oare, să-i fi scăpat lui Voltaire ceea ce 
aflase Parisul? Sau îi devenise indiferent marchiza de 
Chatelet ? 

„„.„Singurul lucru care trebuie să mă preocupe este 
acela de a obţine de la acest teribil Voltaire intervenţia 
pentru traducerea lui Jonquieres. Şi, dacă s-ar putea, o 
prefaţă. Ar conta foarte mult.“ 


În pauze, domnul de Chateauneuf îi confirmase bănu- 
iala că Voltaire falsificase amănuntele despre Stănilești 
pentru a spori aureola preferatului său, Carol al XIII-lea. 
„Noi, francezii, mon prince, am cochetat cu turcii, fiindcă 
Petru I începea să devină o primejdie reală. Şi, apoi eram 
interesaţi ca nici Majestatea imperială de la Viena să nu 
strice echilibrul Europei. Cred că Voltaire a servit excelent 
prin scris interesele politicii noastre externe. Nu că regele 
Carol al XII-lea n-a fost suficient de mare, dar prin 
Voltaire a devenit un erou de factură europeană.“ I-a răs- 
puns atunci lui Châteauneuf că unii merită, măcar după 
moarte, să fie cunoscuţi în Europa. Marchizul a înţeles. 

Voltaire a întors capul spre cea căreia îi spusese „0- 
mul meu de geniu, al cărui singur păcat e că-i femeie.“ 


- 

Ziîmbetul marchizei de Chatelet îi răspunse. Deci ieșirea în 
public cu Saint-Lambert trebuie să aibă alte dedesubturi. 
— Mon prince, cunosc un editor italian, care ar fi 
fericit să tipărească din operele prințului Dimitrie Cantemir. 

— Vă mulțumesc, domnule marchiz ! 

„E gentil marchizul de Châteauneuf, dar cînd 
se va apropia deznodămîntul, se va despărți de el. Madame 
Dumesnil va trebui găsită imediat, pentru a-l prezenta lui 
Voltaire. 

— Priviţi-l pe lordul Bolingbroke. L-a protejat pe 
Voltaire în refugiul său la Londra. 

— Sînt la curent cu această protecţie. 

— Nu ştiu dacă aţi aflat ce i-a răspuns lui Congreve, 
cînd acesta mărturisea că ţine mai mult la reputaţia sa de 
gentilom, decît la operele pe care le-a scris. 

— Știu, domnule de Châteauneuf. Întreaga Europă 
ştie: „Dacă ai fi avut nenorocul să fii numai gentilom, 
n-aș fi venit să te văd“. 

.-„Monsieur Voltaire, trebuie să te conving pentru 
intervenţie şi dedicație. Tu ai răspuns celor care se în- 
trebau cu neghiobie cine a fost mai mare dintre Cezar, 
Alexandru, Tamerlan și Cromwell. Răspunsul a făcut să te 
prețuiască toți oamenii luminaţi : Isac Newton. Nimeni n-a 
uitat ce-ai zis : tot respectul nostru se cuvine aceluia care 
pune stăpînire pe spirit prin forţa adevărului, iar nu acelora 
care îl subjugă prin violență. Nu se încadrează oare mai 
bine Dimitrie Cantemir, decît Carol al XII-lea în această 
apreciere a ta ? Dumnezeule ! Au început aplauzele !“ 

Palatul d'Harcourt fusese cuprins de delir. 

— Mă scuzaţi, domnule marchiz. Vă voi: căuta! 

Succesul era copleșitor. Madame Dumesnil îl adusese 
pe Voltaire pe scenă, printre ceilalţi actori. Şi dușmanii 
lui François-Marie Arouet aplaudau. Peste tot nu se auzea 
decît numele de Voltaire. Celălalt se uitase. Madame Du- 

mesnil l-a văzut pe prinţul Cantemir, despre care cunoscă- 
torii spuneau că e un talentat poet rus. I-a făcut semn s-o 
urmeze. A luat-o înainte cu Voltaire, spre cabină. Și prin- 
tul Cantemir a intrat. Rămăsese în umbră, lîngă uşă. Privea 
cum Voltaire o sărută pe madame Dumesnil pe umărul 
gol. Vru să se retragă. 


— O, nu, mon prince, nu te jena. Monsieur Voltaire 
n-are pentru mine decît sărutul. Păstrează restul pentru alt- 
cineva. 


aire nu se întoars re ușă. Rise în hohote. 
Voltaire toarse s R 


—  Felicitările mele, madame. Pe scenă n-aţi avut 
un singur drac în dumneavoastră, ci un iad. 

— Monsieur Voltaire, vă prezint pe prinţul Cantemir. 

— Numele mi-e foarte cunoscut. Mon prince, omagiile 
mele ! Aveţi gust. Madame Dumesnil a dovedit că iadul e 
superior paradisului. 

— Monsieur Voltaire, dacă nu vă astîmpăraţi, s-ar 
putea ca de Rohan să vă conducă în seara asta la Bastilia. 

— N-ar face-o pentru prima oară. Și apoi, crede- 
ți-mă : după atîta febră, nu mi-ar strica puţină răcoare. 
Cantemir ați spus? E imposibil să fiţi una și aceeași per- 
soană cu prinţul Dimitrie Cantemir, despre care am 
scris în... 

— Istoria lui Carol al XII-lea. Sint fiul lui. 

— Madame Dumesnil, mi-ai făcut două bucurii în 
seara aceasta. 


x 


În castelul de la Cirey, supeul era hotărît pentru ora 
nouă seara. Marchizul de Chateauneuf, care-i adusese prin- 
tului Antioh Cantemir o invităţie din partea domnului Vol- 
taire, îi atrăsese atenţia asupra a trei lucruri, pe care urma 

să le respecte cu stricteţe : să se prezinte la Cirey după orele 
16,00, să-și procure singur distracţia în castel pînă la ora 
supeului — așa cum procedează toți invitaţii! — şi să nu 
Întîrzie nici un minut după ce majordomul va da semnalul. 
„Monsieur Voltaire care își permitea să ironizeze monarhii, 
începuse să devină el însuși monarh.“ Antioh Cantemir a 
desluşit nuanța maliţioasă din observaţia marchizului şi și-a 
propus să nu uite recomandările. 

De altfel, monsieur Voltaire se ţinuse de cuvînt. In- 
tervenise pe lingă Jonquièrés, şi acum Istoria creșterii şi des- 
creşterii Imperiului Otoman se afla sub tipar. Întirziase un 
singur lucru monsieur Voltaire : să trimită tipografului de- 
dicaţia închinată memoriei celui care fusese Dimitrie Can- 
temir, domnitor al Moldovei. 


„Și nu-l voi lăsa pînă nu mi-o va înmîna. O voi 
duce chiar eu la Jonquitrâs pentru a nu întîrzia lucrul. Cam 
încărcat castelul de lîngă Cirey ! Peronul rivalizează cu cel 
de la Versailles, însă grădinile îi sînt cu mult în urmă. Şi 
parcă aş prefera să rămîn în grădină pînă la ora supeului. 
Ciudat om, monsieur Voltaire ! Ţinea neapărat să aibă cît 
mai mulţi invitaţi, deși se spunea că a început să devină 
mizantrop. În realitate, tot ce face acest geniu era atît de 
paradoxal, incit ar fi fost ioarte dificil să-i surprinzi adevă- 
rata faţă.“ 

Madame Dumesnil îl încredinţase că citise cu ochii 
ei corespondenţa pe care monsieur Voltaire o trimetea lui 
Frederic al Prusiei. 


— Mon prince, sînt atit de spirituale aceste scrisori, 
încît l-am rugat pe François să mă lase să învăţ cîte ceva 
pe dinafară. Reţin două fraze superbe: „Virtutea, studiul 
şi veselia, sînt trei surori care nu trebuiesc despărțite nicio- 
dată. Divinităţile acestea trei sînt slujnicele voastre, Sire, 
şi metresele mele...“ 

„Poate că are dreptate madame Dumesnil : Voltaire 
e un ipocrit sublim, dar tragic. Îi ucide pe ceilalţi, ca să nu 
moară el.“ 

„..„XCipresul acesta are silueta unui călugăr ortodox. Şi 
parcă poartă odăjdii verzi. Dacă nu mă înșel, lingă grupul 
statuar s-a oprit Charles de Secondat, baron de la Brede ct 
de Montesquieu. Deci şi baronul e invitat la supeu !“ 

— Prinţul Cantemir în castelul de la Cirey ? 

— Surpriza e pentru mine, baroane. 


Îl cunoscuse pe Montesquieu o dată cu întoarcerea 
de la Londra. I-a cerut permisiunea să-i traducă în limba 
rusă parte din lucrări. Montesquieu, agitat că operele sale 
nu erau suficient de cunoscute, incepuse să frecventeze prin- 
cipalele saloane ale timpului. Era nelipsit la madame de 
Deffand. Se alinta și se lăsa solicitat și de madame Geoffrin, 
şi madame de Tencin. Se pare însă că din viaţa mondenă 
îşi cîștigase popularitate numai omul şi nu și scriitorul Mon- 
tesquieu. Probabil din cauza aceasta i-a răspuns lui Gante- 
mir la cererea sa de a-i fi traducător în limba rusă : „Poate 
ceea ce nu au reușit să facă femeile o va face un-prinţ 
oriental“. 

Nu cra sigur dacă Montesquieu citise: Stema reli- 
giei mahomrdane, pe care i-o dăduse. 

— Prințul Dimitrie Cantemir e tatăl dumnea- 
voastră ? Strălucită minte ! De aceeaşi părere e și monsieur 
Voltaire. O voi citi. O voi citi cu plăcere, mon prince. 

„Sînt sigur că n-a citit-o nici pînă acum. Va trebui 
însă să-l determin s-o facă. În ultima scrisoare pe care am 
primit-o de la Maria, de la Dimitrievka, mă întreabă ce-am 
mai făcut pentru răspîndirea operei tatălui nostru. Maria nu 
ştie ce greu e să urneşti aceste minţi, care, înainte de toate, 
sînt îmbătate de ele însele.“ l 

— Mon prince, cred că voi redacta un nou capitol 
la Scrisorile persane. 

— Aţi găsit ceva în plus de criticat ? 

— Pe mine. Pe mine, așteptînd supeul de la Castelul 
Cirey. 

„..„Hotărit lucru : Montesquieu e astăzi prost-dispus. 
Abia acum observ că umărul drept îl ţine mai sus decît cel 
stîng. Cîţi ani o fi avînd? Probabil că vrea să întîlnească 
pe cineva înainte de supeu, de s-a depărtat atit de grăbit. 
Sau poate evită o eventuală discuţie asupra Sistemei religiei 
mahomedane.“ 

Se afundă în grădină. „Maria e o nefericită. N-a 
putut și nici nu va putea vreodată să iasă din umbra tatălui 
nostru. A şi suferit muit. Am impresia că în grădina caste- 
lului Cirey şi-a dat întîlnire astăzi tot ce are mai strălucit 
Parisul. Prea tîrziu, domnule de Fontenelle, îți tragi braţul 
de sub cel al doamnei de Tencin. A, ţi l-ai strecurat la loc... 
Te bizui pe discreția mea, domnule de Fontenelle.“ 

Madame de Tencin întinse mîna prinţului Cantemir. 

— Mon prince, Bernard (Madame de Tencin îi spu- 
nea dinadins pe numele mic lui Bernard de Bouvier de Fon- 
tenelle) vrea să fie discret. Afirmă că nu știe nimic despre 
experienţele de fizică ale amantei domnului Frangois-Marie 
Arouet, marchiza de Chatelet. Se ştie precis că toate desco- 
peririle ştiinţifice făcute în laboratorul de aici sînt ale lui 
monsieur Voltaire şi nu ale marchizei. N-aţi aflat nimic? 
Mor de curiozitate să intru în laboratorul acesta despre care 
vorbeşte toată lumea. Monseniorul cardinal nu cred că va 
rămîne nepăsător. A avut odinioară dreptate Inchiziția. Vai, 
ce palpitant ar fi să avem una în Franţa, ca în catolica 
Spanie. Unii spun că monsieur Voltaire e în căutarea aurului 
şi că totul s-ar reduce la alchimie... 

“ Prinţul Cantemir părea s-o asculte cu atenţie. „Fe- 
meia aceasta e obositoare. Niciodată n-o să-mi pot explica 
de ce Fontenelle o cultivă cu atîta insistenţă. Ea lansează 
moda la Paris. Dacă madame de Tencin și-a făcut un gran 

de beautée sub ochiul stîng, în cel mai scurt timp jumătate 
dintre parizience o vor imita.“ 

— Cit despre Bernard, el menajează pe toată lumea 
și în primul rînd se menajează pe el. 

— Fiindcă, frumoasa mea, din păcate totul este po- 
sibil și toată lumea are dreptate. 

— Bernard, mă scandalizezi ! Nu cumva vrei să spui 
că este posibil ca marchiza de Chatelet să fie om de ştiinţă ! 

— După cîte știu, a urmat matematicile cu Mauper- 
tuis, apoi cu Clairau. Tot Parisul discută traducerea făcută 
de marchiză Principiilor lui Newton. 

— O discută, dar n-o citește. 

— Să nu uităm, draga mea, că Voltaire însuși a fost 
preferat marchizei de Chatelet de către Academia franceză, 
la un concurs pentru cea mai bună lucrare privind fizica 
focului. 

— Voltaire e splendid ca amant ; cred că ambele lu- 
crări au fost redactate de el. Numai pe cea mai slabă a 
semnat-o. 


„..„„Fontenelle nu arată anii pe care-i are. Să obţină 
asta prin peruca sa blondă ? În orice caz, oamenilor slabi 
le poţi stabili mai greu virsta. Deși îl frecventează pe Vol- 
taire, nu-l suferă. Nu poate să-i ierte acestui tînăr că i-a 
luat locul de cel mai spiritual om al Franţei.“ 

— Dinspre castel se auziră ţipete. 

— O, începe să fie interesant. Mor de curiozitate să 
aflu ce se întîmplă acolo. Să ne grăbim ! 

Cei doi bărbaţi abia se fineau după madame de 
Tencin. 

— Mon prince, însoţește-o dumneata. Nu suport ase- 
menea ritm. | 

„Deci e adevărat că Fontenelle e mult mai în vîrstă.“ 

Prinţul Cantemir o pierdu pe doamna de Tencin în 
învălmășeala de la parterul castelului. Țipetele încetaseră de 

mult. Invitaţii se pregătau de plecare. Monsieur Voltaire 
anunţase prin majordomul său că supeul nu va mai avea 
loc. O asemenea nepoliteţe, care echivala cu o jignire, putea 
fi iertată numai unui geniu. 

Îşi auzi numele strigat de majordom. Prinţul Antioh 
Cantemir era rugat să treacă în bibliotecă, unde îl aştepta 
monsieur Voltaire. Îl găsi așezat în colţul cel mai întunecat. 

— Femeia e aceeași mon prince. Chiar şi cele cu 
interes pentru fizică. Eu am luat locul lui Richelieu, Saint- 
Lambert l-a luat pe al meu. E în ordinea lucrurilor. Un cui 
scoate pe altul. Așa merge lumea. 

Voltaire l-a uitat pe marchizul de Chatelet. Consi- 
derase numai amanţii. 

„Cred că nu mai e momentul să-l rog pentru pre- 
faţă.“ 

— Domnule ambasador, Parisul rîde în hohote. Se 
înşeală dacă crede că Voltaire plinge. Jonquièrés a tipărit 
cartea ? 

— Da, şi vă mulţumesc. 

— Franţa îl va cunoaște pe prinţul Dimitrie Cante- 
mir în limba ei. Va fi un câștig. 

